
REPUBLIKA E SHQIPËRISË 
KUVENDI 


P R O J E K T L I GJ


Nr. _____/_______

                                         
PËR PARANDALIMIN E PASTRIMIT TË PARAVE dhe  FINANCIMIT
TË TERRORIZMIT[footnoteRef:1]  [1:  Ky transpozon plotësisht Direktivën (BE) 2024/1640 të Parlamentit Evropian dhe të Këshillit, datë 31 maj 2024, “Mbi mekanizmat që duhet të vendosen nga Shtetet Anëtare për parandalimin e përdorimit të sistemit financiar për qëllime të pastrimit të parave ose financimit të terrorizmit, që ndryshon Direktivën (BE) 2019/1937 dhe që ndryshon dhe shfuqizon Direktivën (BE) 2015/849” Numri CELEX:  32024L1640;
Ky harmonizohet plotësisht me Rregulloren (BE) 2024/1624 të Parlamentit Evropian dhe e  Këshillit e 31 majit 2024 “Mbi parandalimin e përdorimit të sistemit financiar për qëllime të pastrimit të parave ose financimit të terrorizmit. OJ L, 2024/1624, 19.6.2024, ELI; me Rregulloren (BE) 2023/1113 e Parlamentit Evropian dhe e Këshillit e 31 Majit 2023 “Mbi informacionin që shoqëron transfertat e fondeve dhe disa kripto-aseteve dhe që ndryshon Direktivën (BE) 2015/849”; me Rregulloren (BE) 2018/1672 e Parlamentit Evropian dhe e Këshillit, e datës 23 tetor 2018, “Mbi kontrollet e mjeteve monetare që hyjnë ose dalin nga Bashkimi dhe shfuqizimin e Rregullores (KE) nr. 1889/2005 (Tekst i konsoliduar). Dokumenti 02018R1672-20181112; OJ L 284 12.11.2018, f. 6.
] 



	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË


VENDOSI:


KREU I
DISPOZITA TË PËRGJITHSHME

Neni 1
Qëllimi

Ky ligj ka për qëllim parandalimin e pastrimit të parave, financimit të terrorizmit dhe financimit të përhapjes së armëve të dëmtimit në masë, nëpërmjet përcaktimit të masave parandaluese, rregullave për transparencën, shkëmbimin e informacionit dhe mekanizmave të kontrollit.

Neni 2
Struktura e ligjit

Ky ligj përbëhet nga katër pjesë që rregullojnë:
a) masat dhe mekanizmat kombëtarë për parandalimin e pastrimit të parave dhe financimit të terrorizmit;
b) masat që zbatohen nga subjektet e detyruara për parandalimin e pastrimit të parave dhe financimit të terrorizmit;
c) informacionin që shoqëron transfertat e fondeve dhe të kripto-aseteve të caktuara;
ç) kontrollin e mjeteve monetare që hyjnë ose dalin nga Republika e Shqipërisë.


PJESA I
Mbi masat dhe mekanizmat për parandalimin e pastrimiT TË parave dhe financimin e terrorizmit


SEKSIONI 1
Objekti dhe përkufizimet

Neni 3
Objekti

Pjesa e I e këtij ligji përcakton rregullat që lidhen me:
a) masat që zbatohen, në nivel kombëtar, ndaj sektorëve të ekspozuar ndaj pastrimit të parave, financimit të terrorizmit dhe financimin e përhapjes të armëve të dëmtimit në masë.
	b) kërkesat në lidhje me regjistrimin, identifikimin dhe verifikimin e drejtuesve të lartë dhe pronarëve përfitues të subjekteve të detyruara;
	c) identifikimin e rreziqeve të pastrimit të parave, financimit të terrorizmit dhe financimit të përhapjes të armëve të dëmtimit në masë, në nivel kombëtar; 
ç) ngritjen dhe aksesin në informacionin mbi pasuritë e paluajtshme;
d) përgjegjësitë, funksionet dhe detyrat e Agjencisë të Inteligjencës Financiare;
dh) përgjegjësitë, funksionet dhe detyrat e autoriteteve të ngarkuara me mbikëqyrjen e subjekteve të detyruara;
e) bashkëpunimin midis autoriteteve kompetente, autoriteteve homologe të shteteve të tjera dhe autoritetet e Bashkimit Evropian.

Neni 4
 Përkufizime

Për qëllime të zbatimit të Pjesës të I të këtij ligji, zbatohen përkufizimet e përcaktuara në Pjesën e II të këtij ligji dhe përkufizimet e mëposhtme:
1. “autoritet përgjegjës” është Agjencia e Inteligjencës Financiare (AIF), institucion në varësi të Ministrisë të Financave, vepron si Njësia e Inteligjencës Financiare e Republikës së Shqipërisë dhe gëzon pavarësi operacionale në ushtrimin e kompetencave të saj. 
2. “autoritet kompetent” ka kuptimin e përcaktuar në nenin 85 pika 1 e ligjit;
3. “autoritet mbikqyrës” ka kuptimin e përcaktuar në nenin 85 pika 3 e ligjit;
4. “autoritetet doganore” janë autoritetet publike përgjegjëse për administrimin dhe kontrollin doganor, si dhe autoritetet kompetente për kontrollin e lëvizjes ndërkufitare të mjeteve monetare dhe vlerave të tjera, në përputhje me këtë ligj dhe legjislacionin përkatës në fuqi për doganat;
5. “AMLA" është Autoriteti Evropian për Parandalimin e Pastrimit të Parave dhe Financimit të Terrorizmit;
6. “mbikqyrës” ka kuptimin e përcaktuar në nenin 85, pika 2;
7. “mbikëqyrës financiar” është autoriteti publik përgjegjës për mbikëqyrjen e institucioneve të kreditit dhe institucioneve financiare, në përputhje me këtë ligj dhe legjislacionin sektorial në fuqi;
8. “mbikëqyrës jo financiar” është autoriteti publik përgjegjës për mbikëqyrjen e subjekteve të sektorit jo financiar, në përputhje me këtë ligj dhe legjislacionin sektorial në fuqi;
9. “financim i përhapjes të armëve të dëmtimit në masë” është ofrimi i fondeve apo shërbimeve financiare që përdoren për prodhimin, përvetësimin, posedimin, zhvillimin, eksportin, transportin, transportin ndërmjetësues, ndërmjetësimin, transferimin, grumbullimin apo përdorimin e armëve kimike, biologjike, radiologjike ose bërthamore, mjeteve të dorëzimit të tyre dhe materialeve të lidhura me to;
10. “Grupi i Posaçëm i Veprimit Financiar” është një organ ndërqeveritar, përgjegjësia e të cilit është të përcaktojë standardet e të nxisë zbatimin efektiv të masave ligjore, rregullative dhe operacionale për luftën kundër pastrimit të parave, financimit të terrorizmit, financimit të përhapjes së armëve të shkatërrimit në masë e kërcënime të tjera që lidhen me integritetin e sistemit financiar ndërkombëtar;
11. “kolegj mbikëqyrës PPP/FT” është një strukturë e përhershme bashkëpunimi dhe shkëmbimi informacioni për qëllime të mbikëqyrjes së një grupi ose subjekti që operon në një shtet anëtar pritës ose në një vend të tretë;
12. “llogari e titujve” ka të njëjtin kuptim me përkufizimin e dhënë në legjislacionit në fuqi që rregullon tregjet e kapitalit;
13. “mjet virtual” nënkupton një pasqyrim digjital të një vlere ose të një të drejte që mund të depozitohet, të tregtohet apo të transferohet në formë digjitale dhe ruhet elektronikisht duke përdorur teknologjinë e regjistrit të shpërndarë ose teknologji të ngjashme, si dhe që mund të përdoret për qëllime pagesash ose investimesh, apo si mjet shkëmbimi, duke përfshirë por pa u kufizuar te kriptomonedha. Në këtë përkufizim nuk përfshihen pasqyrimet digjitale të monedhave të njohura zyrtarisht si të nxjerra ose të garantuara nga bankat qendrore ose një autoritet publik, të letrave me vlerë dhe mjeteve të tjera financiare që janë parashikuar nga legjislacioni në fuqi;
14. “organ vetërregulles” ka kuptimin e përcaktuar në nenin 85 pika 4 e ligjit;
15. “ofrues i shërbimeve të mjeteve virtuale” nënkupton çdo person fizik ose juridik, i cili kryen, për ose në emër të një personi tjetër fizik ose juridik, një ose më shumë nga këto aktivitete: 
i) shkëmbimi ndërmjet mjeteve virtuale dhe monedhave të njohura zyrtarisht; 
ii) shkëmbimi ndërmjet mjeteve virtuale dhe pasurive të çdo lloji me vlerë mbi 1 000 000 (një milion) lekë;
iii) shkëmbimi ndërmjet një ose më shumë formave të mjeteve virtuale; 
iv) transferimi i mjeteve virtuale; 
v) ruajtja dhe/ose administrimi i mjeteve virtuale ose instrumenteve që mundësojnë kontroll mbi mjetet virtuale; 
vi) pjesëmarrja në dhe ofrimi i shërbimeve financiare që lidhen me ofertën dhe/ose shitjen e një mjeti virtual nga një emetues.
Në kuptim të kësaj pike, transferimi nënkupton kryerjen e transaksionit për llogari të një personi tjetër fizik apo juridik, që lëviz mjetin virtual nga adresa e mjetit virtual ose llogaria e një personi tjetër;
16. “projektmasë kombëtare” është teksti i një akti, pavarësisht formës së tij, i cili ndodhet në fazë përgatitore dhe që pas miratimit prodhon efekte juridike, ndërkohë që në këtë fazë janë ende të mundshme ndryshime thelbësore në përmbajtjen e tij;
17. PPP/FT/FADM ka kuptimin e parandalimit të pastrimit të parave, financimit të terrorizmit apo financimit të përhapjes të armëve të dëmtimit në masë;
18. “Pjesa e I” nënkupton pjesën e parë të ligjit që përcakton masat dhe mekanizmat kombëtarë për parandalimin e pastrimit të parave dhe financimit të terrorizmit, nga neni 3 deri tek neni 83 të ligjit;
19. “Pjesa e II” nënkupton pjesën e dytë të ligjit që përcakton masat që zbatohen nga subjektet e detyruara për parandalimin e pastrimit të parave dhe financimit të terrorizmit, nga neni 84 deri tek neni 148;
20. “Pjesa e III” nënkupton pjesën e tretë të ligjit që përcakton informacionin që shoqëron transfertat e fondeve dhe të disa kripto-aseteve, nga neni 149 deri tek neni 184;
21. “Pjesa IV” nënkupton pjesën e katërt të ligjit që përcakton kontrollin e mjeteve monetare që hyjnë ose dalin nga Republika e Shqipërisë, nga neni 185 deri tek neni 200;
22. “sektor jo financiar” janë subjektet e detyruara të përcaktuara në nenin 86 pika 3; 
23. “subjekt i detyruar” është çdo individ, person fizik tregtar apo person juridik, përcaktuar në nenin 86 të këtij ligji, që i nënshtrohet detyrimeve për parandalimin e pastrimit të parave, financimit të terrorizmit dhe financimit të përhapjes të armëve të dëmtimit në masë, përveç rasteve të përjashtuara shprehimisht sipas këtij ligji në përputhje me nenin 87, 88, 89;
24. “shteti i origjinës” është shteti në të cilin ndodhet selia e regjistruar e subjektit të detyruar ose, në rast se subjekti i detyruar nuk ka seli të regjistruar, shteti në të cilin ndodhet selia e tij qendrore;  
25.  “shteti pritës” është shteti i ndryshëm nga shteti i origjinës, në të cilin subjekti i detyruar operon përmes një njësie të vendosur, si filial ose degë, ose në të cilin operon në kuadër të lirisë së ofrimit të shërbimeve pa vendosje fizike;
26. “shtet anëtar” është çdo shtet që sipas legjislacionit të Bashkimit Evropian në fuqi, ka statusin e shtetit anëtar të Bashkimit Evropian;
27. “tituj” janë instrumentet financiare, sipas përcaktimit të legjislacionit në fuqi që rregullon tregjet e kapitalit;
28. “vende të treta” është çdo shtet ose juridiksion sipas përcaktimeve në nenin 85, pika 67.





SEKSIONI 2
Masat kombëtare për sektorët e ekspozuar ndaj rrezikut të pastrimit të parave dhe financimit të terrorizmit

Neni 5
Identifikimi i sektorëve të ekspozuar në nivel kombëtar

1. Kur autoritetet kompetente identifikojnë, në bazë të vlerësimit kombëtar të rrezikut, analizave sektoriale, gjetjet e autoriteteve mbikqyrëse ose informacioneve të tjera të disponueshme, se përveç subjekteve të detyruara, subjekte të tjerë ose sektorë të tjerë janë të ekspozuar ndaj rreziqeve të pastrimit të parave, financimit të terrorizmit apo financimit të armëve të dëmtimit në masë, i paraqesin Komitetit të Bashkrendimit të Luftës Kundër Pastrimit të Parave mundësinë për të vendosur zbatimin e të gjitha ose një pjese e masave të parashikuara në Pjesën e II të ligjit edhe ndaj atyre subjekteve ose sektorëve shtesë.
2. Për qëllimet e zbatimit të pikës 1 të këtij neni, autoritetet kompetente pregatisin një analizë të posaçme dhe të arsyetuar, e cila përfshin:
a) justifikimin e rreziqeve të pastrimit të parave, financimit të terrorizmit apo financimit të përhapjes të armëve të dëmtimit në masë që mbështesin një qëllim të tillë;
b) vlerësimin e ndikimit që zbatimi i masave do të ketë mbi ofrimin e shërbimeve brenda tregut të brendshëm;
c) kërkesat e Pjesës të II të ligjit që synohen të zbatohen për këto subjekte;
d) tekstin e projektmasave kombëtare, si dhe çdo përditësim të tyre, kur fusha e zbatimit, përmbajtja ose zbatimi i masave të njoftuara është ndryshuar në mënyrë thelbësore. 
3. Dokumentimi sipas pikës 2 të këtij neni shërben si bazë për miratimin nga Komiteti i Bashkrendimit të Luftës Kundër Pastrimit të Parave.
4. Miratimi i masave kombëtare të vendosura nga Komiteti i Bashkrendimit të Luftës Kundër Pastrimit të Parave bëhet me ligj dhe shtyhet për një periudhë 6 mujore nga data e njoftimit të përmendur në pikën 1 të këtij neni.
Shtyrja e miratimit e parashikuar në paragrafin e parë të kësaj pike nuk zbatohet në rastet kur masa synon adresimin e një rreziku serioz dhe të menjëhershëm të pastrimit të parave ose financimit të terrorizmit. Në këto raste, miratimi i masave kombëtare shoqërohet nga një justifikim i posaçëm, i cili shpjegon arsyet për moszbatimin e shtyrjes së miratimit.
5. Përpara përfundimit të periudhës së parashikuar në pikën 4 të këtij neni, masat kombëtare që parashikohen të miratohen i nënshtrohen një shqyrtimi të posaçëm nga autoritetet kompetente pjesë e Komitetit të Bashkrendimit të Luftës Kundër Pastrimit të Parave në bashkëpunim me autoritetet mbikëqyrëse përkatëse, me qëllim vlerësimin nëse:
a) masat e propozuara janë të përshtatshme dhe të mjaftueshme për adresimin e rreziqeve të identifikuara dhe veçanërisht nëse këto rreziqe kanë të bëjnë me tregun e brendshëm;
b) masat e propozuara nuk krijojnë kufizime të panevojshme për lëvizjen e lirë të shërbimeve ose kapitalit ose për lirinë e vendosjes së ofruesve të shërbimeve brenda tregut të brendshëm, të cilat nuk janë proporcionale me rreziqet e pastrimit të parave dhe financimit të terrorizmit që masa synon të zbusë.
Shqyrtimi përmbyllet me një vlerësim të argumentuar, i cili i paraqitet Komitetit të  Bashkrendimit të Luftës Kundër Pastrimit të Parave dhe merret në konsideratë përpara miratimit të masave kombëtare me ligj.
6. Në rast se, pas shqyrtimit të posaçëm të parashikuar në pikën 5 të këtij neni, autoritetet kompetente nuk identifikojnë nevojën për ndryshime thelbësore ose masa shtesë përtej atyre të parashikuara, brenda një afati prej 2 muajsh nga përfundimi i këtij shqyrtimi, ato i paraqesin Komitetit të Bashkrendimit të Luftës Kundër Pastrimit të Parave një raport të argumentuar mbi veprimet që propozohet të ndërmerren në vijim.
Komiteti i Bashkrendimit të Luftës Kundër Pastrimit të Parave shqyrton raportin dhe jep qëndrimin përkatës, i cili merret në konsideratë në procesin e miratimit të masave kombëtare.
7. Në rast se, pas shqyrtimit të posaçëm të parashikuar në pikën 5 të këtij neni, konstatohet se miratimi i masave kombëtare nuk është i përshtatshëm në këtë fazë ose se kërkohet ndërmarrja e veprimeve të tjera paraprake ose të koordinuara, Komiteti i Bashkrendimit të Luftës Kundër Pastrimit të Parave nuk procedon me miratimin e masave kombëtare të parashikuara sipas këtij neni.
Përjashtimisht, mos procedimi me miratimin e masave kombëtare i parashikuar në paragrafin e parë të kësaj pike nuk zbatohet në rastet kur masat kombëtare synojnë adresimin e një rreziku serioz dhe të menjëhershëm të pastrimit të parave ose financimit të terrorizmit.
8. Në rastet kur, përpara hyrjes në fuqi të këtij ligji, janë zbatuar dispozita kombëtare për parandalimin e pastrimit të parave dhe financimit të terrorizmit edhe ndaj sektorëve ose subjekteve të tjera përveç subjekteve të detyruara, Komiteti i Bashkrendimit të Luftës Kundër Pastrimit të Parave mund të vendosë vijimin e zbatimit të të gjitha ose të një pjese të masave të parashikuara në këtë ligj ndaj këtyre sektorëve ose subjekteve.
Vendimi sipas paragrafit të parë të kësaj pike bazohet në një vlerësim të përditësuar të rrezikut, i cili justifikon ekspozimin e sektorëve ose subjekteve përkatëse ndaj rreziqeve të pastrimit të parave dhe financimit të terrorizmit.
Masat e zbatuara sipas kësaj pike i nënshtrohen shqyrtimit institucional të parashikuar në pikat 5 dhe 7 të këtij neni.
9. Sektorët ose subjektet ndaj të cilëve zbatohen masat e zgjeruara sipas këtij neni bëhen publike përmes aktit përkatës ligjor dhe publikohen në Fletoren Zyrtare.


Neni 6
Kërkesa për licencim, rregullim dhe rregjistrim të disa ofrues shërbimesh

1. Zyrat e këmbimit valutor, si dhe ofruesit e shërbimit të arkëtimit të çeqeve, i nënshtrohen, rregjistrimit, licencimit dhe mbikëqyrjes në përputhje me kuadrin ligjor në fuqi.
2. Ofrimi i shërbimeve për themelimin, administrimin ose ndryshimin e shoqërive tregtare kryhet nga profesionistë ose subjekte të rregulluara dhe të regjistruara apo të licencuara sipas legjislacionit në fuqi, të cilat janë të identifikuara nga mbikqyrësit dhe i nënshtrohen mbikëqyrjes së tyre.
3.   Ofruesit e shërbimeve të lojërave të fatit i nënshtrohen rregullimit dhe mbikëqyrjes sipas legjislacionit në fuqi për lojërat e fatit.

Neni 7
Kërkesat minimale për regjistrim

1. Subjektet e detyruara, të ndryshme nga ato të parashikuara në nenin 6 të këtij ligji, i nënshtrohen kërkesave minimale të regjistrimit, të cilat u mundësojnë mbikëqyrësve identifikimin dhe ushtrimin e mbikëqyrjes ndaj tyre.
2. Kërkesat minimale të regjistrimit, sipas pikës 1 të këtij neni, nuk zbatohen për subjektet e detyruara që i nënshtrohen kërkesave për rregjistrim ose licencim sipas legjislacionit në fuqi që rregullon ushtrimin e veprimtarisë ose profesionit përkatës dhe ky regjistrim ose licencim i mundëson autoriteteve mbikëqyrëse identifikimin e tyre.


Neni 8
Masat për parandalimin e pastrimit të parave dhe financimit të terrorizmit në rastin e dhënies së lejes së qëndrimit në lidhje me investimin

1. Në rastet kur, sipas legjislacionit në fuqi, leja e qëndrimit u jepet të huajve në këmbim të çdo forme investimi, përfshirë, ndër të tjera, transferimin e kapitalit, blerjen ose dhënien me qira të pasurisë së paluajtshme, investimin në tituj të borxhit publik, investimin në subjekte tregtare, dhurimin ose financimin e aktiviteteve me interes publik, si dhe kontributet në buxhetin e shtetit, autoriteti kompetent për dhënien e lejes së qëndrimit, vendos dhe zbaton masa të posaçme për parandalimin dhe zbutjen e rreziqeve të pastrimit të parave, veprave penale bazë të lidhura me to, financimit të terrorizmit dhe financimit të përhapjes së armëve të shkatërrimit në masë, në përputhje me këtë ligj dhe me një qasje të bazuar në rrezik.
Në përmbushje të paragrafit të mësipërm masat përfshijnë të paktën:
a) një proces të menaxhimit të rrezikut, që përfshin identifikimin, klasifikimin dhe zbutjen e rreziqeve të pastrimit të parave,  veprave penale bazë të lidhura me to, dhe financimit të terrorizmit;
b) masa që synojnë zbutjen e rreziqeve të pastrimit të parave, veprave penale bazë të lidhura me to, dhe financimit të terrorizmit, të lidhura me aplikantët për dhënien e lejes së qëndrimit në lidhje me investimin, përfshirë, ndër të tjera:
i. verifikimin e profilit të aplikantit nga autoriteti kompetent i caktuar, përfshirë mbledhjen dhe vlerësimin e informacionit mbi burimin e fondeve dhe burimin e pasurisë së aplikantit;
ii. verifikimin e informacionit mbi aplikantët përmes krahasimit me të dhënat e disponueshme pranë autoriteteve kompetente kombëtare dhe, sipas rastit, ndërkombëtare, në përputhje me legjislacionin procedural penal në fuqi, si dhe verifikimin kundrejt listave të personave dhe subjekteve të shpallur që i nënshtrohen masave kufizuese ndërkombëtare në fuqi;
iii. rishikime periodike të aplikantëve të vlerësuar me rrezik të mesëm apo të lartë.
2. Zbatimi i procesit të menaxhimit të rrezikut të parashikuar në pikën 1, shkronja “a” e këtij neni i nënshtrohet monitorimit të vazhdueshëm dhe vlerësohet të paktën një herë në vit.
3. Masat e parashikuara në pikën 1 të këtij neni miratohen dhe zbatohen në përputhje me rreziqet e identifikuara në kuadër të vlerësimit kombëtar të rrezikut.
4. Autoriteti kompetent për dhënien e lejes së qëndrimit publikon çdo vit një raport mbi rreziqet e pastrimit të parave, veprave penale bazë të lidhura me to dhe financimit të terrorizmit, që lidhen me dhënien e lejes së qëndrimit në lidhje me investimin. Raporti bëhet publik dhe përmban, ndër të tjera, të dhëna lidhur me:
a) numrin e kërkesave të paraqitura për dhënien e lejes së qëndrimit në lidhje me investimin, si dhe shtetet e origjinës së aplikantëve;
b) numrin e lejeve të qëndrimit të dhëna ose të refuzuara, si dhe arsyet kryesore të refuzimit të tyre;
c) çdo zhvillim ose ndryshim të konstatuar në rreziqet e pastrimit të parave, veprave penale bazë të lidhura me to dhe financimit të terrorizmit, që lidhen me dhënien e lejes së qëndrimit në lidhje me investimin.
5. Bashkëpunimi ndërmjet autoriteteve kompetente në kuadër të zbatimit të këtij neni realizohet nëpërmjet shkëmbimit të informacionit në kohë reale, kryerjes së verifikimeve të përbashkëta, si dhe modaliteteve të tjera që përcaktohen më tej me marrëveshje bashkëpunimi ndërinstitucionale.
6. Masat e miratuara sipas pikës 1 të këtij neni dokumentohen dhe shoqërohen me një shpjegim të bazuar në vlerësimin kombëtar te rrezikut në bazë të nenit 10 të këtij ligji. 
Në kuadër të procesit të integrimit evropian, autoriteti kompetent për koordinimin e masave sipas këtij neni siguron raportimin dhe vënien në dispozicion të informacionit përkatës pranë institucioneve të Bashkimit Evropian, në përputhje me marrëveshjet ndërkombëtare në fuqi dhe kërkesat e procesit të anëtarësimit. Raportimi përfshin një shpjegim të masave të miratuara, të bazuar në vlerësimin kombëtar të rrezikut sipas këtij ligji.
Nga data e anëtarësimit të Republikës së Shqipërisë në Bashkimin Evropian, autoriteti kompetent zbaton detyrimet e raportimit dhe njoftimit të parashikuara në të drejtën e Bashkimit Evropian në fuqi.


Neni 9
Verifikimi i integritetit dhe përshtatshmërisë të drejtuesve të lartë dhe pronarëve përfitues të kategorive të caktuara të subjekteve të detyruara

1. Mbikëqyrësit në përputhje me këtë ligj dhe legjislacionin sektorial në fuqi, verifikojnë integritetin dhe përshtatshmërinë e anëtarëve të drejtimit të lartë dhe të pronarëve përfitues të subjekteve të detyruara të parashikuara në nenin 6 të këtij ligji, si dhe  të shoqërive holding me veprimtari të përzier financiare, duke siguruar që:
a) këta persona gëzojnë reputacion të mirë dhe veprojnë me ndershmëri dhe integritet;
b) anëtarët e drejtimit të lartë zotërojnë njohuritë dhe përvojën e nevojshme për ushtrimin e funksioneve të tyre.
2. Për subjektet e detyruara të parashikuara në nenin 86, pikat 3, germat “a”, “b”, “d”, “e”, “f” dhe “h” deri tek germa “o”, mbikëqyrësit marrin masat e nevojshme administrative dhe mbikëqyrëse për të parandaluar që persona e dënuar për veprën penale të pastrimit të parave, për veprat penale bazë të lidhura me të, financimit të terrorizmit apo financimit të përhapjes të armëve të dëmtimit në masë, si dhe persona e lidhur me ta, të njohur si bashkëpunëtor të ngushtë:
a)  të regjistrohen apo të pajisen me licencë profesionale, kur një e tillë kërkohet nga legjislacioni në fuqi;
b) të ushtrojnë funksione të larta drejtuese;
c) të jenë pronarë përfitues të këtyre subjekteve të detyruara.
3. Mbikëqyrësit verifikojnë, në mënyrë të vazhdueshme dhe në përputhje me qasjen e bazuar në rrezik, nëse kërkesat e parashikuara në pikat 1 dhe 2 të këtij neni vazhdojnë të përmbushen.
Në veçanti, mbikëqyrësit verifikojnë integritetin dhe përshtatshmërinë e  drejtuesve të lartë të subjekteve të detyruara të parashikuara në pikën 1 të këtij neni, për sa i përket reputacionit, ndershmërisë, integritetit, si dhe njohurive dhe përvojës së nevojshme për ushtrimin e funksioneve të tyre, kur ekzistojnë shkaqe të arsyeshme për të dyshuar se pastrimi i parave, financimi i terrorizmit apo financimi i përhapjes të armëve të dëmtimit në masë është kryer, është duke u kryer ose është tentuar të kryhet, ose kur konstatohet rrezik i shtuar pastrimi i parave, financimi i terrorizmit apo financimit të përhapjes të armëve të dëmtimit në masë në subjektin e detyruar.
4. Mbikëqyrësit kanë kompetencën të kërkojnë largimin nga funksionet e drejtimit të lartë të çdo personi të dënuar me vendim gjyqësor të formës së prerë për veprën penale të pastrimit të parave, për veprat penale bazë të lidhura me të, për financimin e terrorizmit apo financimin e përhapjes të armëve të dëmtimit në masë, për subjektet e detyruara të parashikuara në pikat 1 dhe 2 të këtij neni.
Mbikëqyrësit kanë gjithashtu kompetencën të urdhërojnë largimin ose të vendosin ndalim të përkohshëm ndaj anëtarëve të drejtimit të lartë të subjekteve të detyruara të parashikuara në pikën 1 të këtij neni, kur këta nuk konsiderohen të përshtatshëm, për shkak se:
a) nuk gëzojnë reputacion të mirë;
b) nuk veprojnë me ndershmëri dhe integritet; apo
c) nuk zotërojnë njohuritë dhe përvojën e nevojshme për ushtrimin e funksioneve të tyre.
5. Mbikëqyrësit kanë kompetencë të kërkojnë largimin nga subjektet e detyruara të personave të dënuar për pastrim parash, veprat penale të lidhura me to, financim të terrorizmit apo financim të përhapjes të armëve të dëmtimit në masë, të cilët janë pronarë përfitues të subjektit të detyruar siç përmendet në pikat 1 dhe 2 të këtij neni, duke përfshirë edhe kompetencën për të kërkuar heqjen dorë nga zotërimi i këtyre pronarëve përfitues në subjektet e detyruara.  
6. Për qëllimet e këtij neni, mbikëqyrësit, si dhe çdo autoritet tjetër kompetent në nivel kombëtar për vlerësimin e përmbushjes së kërkesave të zbatueshme ndaj personave të parashikuar në pikat 1 dhe 2 të këtij neni, verifikojnë, në përputhje me legjislacionin në fuqi:
a) ekzistencën e të dhënave në regjistrat dhe bazat kombëtare të informacionit për parandalimin e pastrimit te parave dhe financimit te terrorizmit; dhe
b) nëse ndaj personit përkatës ekziston një dënim penal i regjistruar në regjistrin e gjendjes gjyqësore.
Shkëmbimi i informacionit për këto qëllime kryhet në përputhje me ligjin për mbrojtjen e të dhënave personale, procedurën penale dhe bashkëpunimin ndërinstitucional, si dhe me marrëveshjet ndërkombëtare në të cilat Republika e Shqipërisë është palë.
7. Vendimet e marra nga mbikëqyrësit në zbatim të këtij neni i nënshtrohen procedurave efektive të ankimin administrativ dhe gjyqësor, në përputhje me legjislacionin në fuqi.
8. Kompetencat e mbikëqyrësve të parashikuara në këtë nen ushtrohen në përputhje me ligjet sektoriale që rregullojnë organizimin, funksionimin dhe kompetencat e secilit autoritet mbikëqyrës, të cilat përcaktojnë procedurat dhe masat konkrete për zbatimin e tyre.
9. Për qëllimet e zbatimit të këtij neni, këshilli i ministrave nxjerr udhëzime, duke mbajtur në vëmendje specifikat e secilit sektor të subjekteve të detyruar, mbi:
a) kriteret për të vlerësuar reputacionin e mirë, ndershmërinë dhe integritetin siç përmenden në pikën 1 të këtij neni;
b) kriteret për të vlerësuar njohuritë dhe ekspertizën siç përmenden në pikën 1 të këtij neni; 
c) zbatimin e njëtrajtshëm të kompetencave të parashikuara në këtë nen nga mbikëqyrësit e subjekteve të detyruara.
10. Kërkesat e parashikuara në këtë nen zbatohen edhe ndaj subjekteve të detyruara, të përcaktuara në nenin 86, pika 3 germa “n” dhe “o”, nga 10 Korrik 2029, duke siguruar një zbatim gradual dhe proporcional të tyre, në përputhje me zhvillimet e kuadrit evropian për parandalimin e pastrimit të parave, veprave penale bazë të lidhura me to, financimit të terrorizmit dhe financimit të përhapjes të armëve të shkatërrimit në masë.


SEKSIONI 3
VLERËSIMET E RREZIKUT


Neni 10
Vlerësimi Kombëtar i Rrezikut

1. Institucionet anëtare të Komitetit të Bashkërendimit të Luftës Kundër Pastrimit të Parave, në përputhje me kompetencat e tyre ligjore, kontribuojnë në mënyrë periodike në vlerësimin e efektivitetit dhe frytshmërisë së sistemit kombëtar për parandalimin dhe luftën kundër pastrimit të parave, financimit të terrorizmit dhe financimit të përhapjes së armëve të dëmtimit në masë, nëpërmjet hartimit të Vlerësimit Kombëtar të Rrezikut, si dhe planit përkatës të veprimit për zbutjen e rreziqeve të identifikuara.
2. Agjencia e Inteligjencës Financiare, në cilësinë e autoritetit përgjegjës, koordinon dhe bashkërendon procesin e hartimit të Vlerësimit Kombëtar të Rrezikut dhe të planit të veprimit.
Për këtë qëllim, Agjencia e Inteligjencës Financiare ka të drejtë të kërkojë dhe të marrë statistika, të dhëna dhe informacione nga:
a) subjektet e këtij ligji;
b) autoritetet mbikëqyrëse;
c) organet e administratës shtetërore dhe bazat përkatëse të të dhënave shtetërore;
ç) autoritetet e tjera kompetente të përfshira në parandalimin dhe luftën kundër pastrimit të parave, financimit të terrorizmit dhe financimit të armëve të dëmtimit në masë.
3. Vlerësimi Kombëtar i Rrezikut dhe plani përkatës i veprimit, i hartuar sipas pikës 2 të këtij neni, i paraqiten për miratim Komitetit të Bashkërendimit të Luftës Kundër Pastrimit të Parave nga Agjencia e Inteligjencës Financiare.
4. Vlerësimi Kombëtar i Rrezikut rishikohet jo më pak se çdo 4 vjet. 
Kur autoritetet kompetente vlerësojnë se situata e rrezikut e kërkon, ato mund të rishikojnë vlerësimin kombëtar të rrezikut më shpesh se afati i parashikuar, ose të kryejnë vlerësime sektoriale të posaçme të rrezikut, për sektorë, veprimtari ose kategori të veçanta subjektesh, në përputhje me qasjen e bazuar në rrezik.
5.  Rezultatet e Vlerësimit Kombëtar të Rrezikut, ju vihen në dispozicion autoriteteve kompetente, autoriteteve mbikëqyrëse dhe subjekteve të detyruara për ushtrimin e funksioneve dhe përmbushjen e detyrimeve ligjore.
6.  Institucionet sipas pikës 1 dhe 2 të këtij neni, për kryerjen e vlerësimit kombëtar të rrezikut, gjatë procesit të vlerësimit dhe përditësimit të tij, përdorin ndër të tjera si burim referimi raportet e hartuara në nivel të Bashkimit Evropian në fushën e parandalimit të pastrimit të parave, financimit të terrorizmit apo financimit të përhapjes të armëve të dëmtimit në masë, veçanërisht ato që identifikojnë sektorët, produktet dhe rreziqet kryesore, si dhe rekomandimet që burojnë prej tyre.
7. Vlerësimi kombëtar i rrezikut shërben si bazë për:
a) përmirësimin e sistemit kombëtar për parandalimin e pastrimit të parave, financimit të terrorizmit dhe financimin e përhapjes të armëve të dëmtimit në masë, nëpërmjet identifikimit të fushave, sektorëve ose kategorive të subjekteve të raportimit ku kërkohet zbatimi i masave të vigjilencës së duhur, në përputhje me qasjen e bazuar në rrezik, si dhe, kur është e nevojshme, përcaktimit të masave përkatëse që duhet të merren;
b) identifikimin, sipas rastit, të sektorëve, veprimtarive ose fushave që paraqesin nivel më të lartë ose më të ulët rreziku për pastrimin e parave dhe financimin e terrorizmit;
c) vlerësimin e rreziqeve të pastrimit të parave dhe financimit të terrorizmit që lidhen me çdo kategori personash juridikë të themeluar në territorin e Republikës së Shqipërisë, si dhe me çdo formë organizimi ligjor që veprojnë apo administrohen  në territorin e saj, përfshirë rastet kur administratorët, kujdestarët ose personat me funksione të barasvlershme kanë vendbanimin në territorin e Republikës së Shqipërisë, si dhe për kuptimin e nivelit të ekspozimit ndaj rreziqeve që burojnë nga personat juridikë të huaj dhe organizime ligjore të huaja;
d) përcaktimin e prioriteteve dhe orientimin e shpërndarjes së burimeve institucionale për parandalimin dhe luftën kundër pastrimit të parave, financimit të terrorizmit apo financimin e armeve te dëmtimit ne mase, si dhe kundër moszbatimit dhe shmangies së masave shtrënguese financiare;
e) hartimin dhe përditësimin e rregullave dhe kërkesave përkatëse për çdo sektor ose fushë veprimtarie, në përputhje me rreziqet e identifikuara të pastrimit të parave  pastrimit të parave, financimit të terrorizmit apo financimin e armeve te dëmtimit ne mase;
f) vënien në dispozicion, në kohë dhe në përputhje me rregullat për ruajtjen e konfidencialitetit, të informacionit përkatës për autoritetet kompetente dhe subjektet e raportimit, me qëllim lehtësimin e kryerjes së vlerësimeve të tyre të rrezikut për pastrimin e parave, financimit të terrorizmit apo financimin e armeve te dëmtimit ne masë, si dhe të rreziqeve që lidhen me moszbatimin dhe shmangien e masave shtrënguese financiare.
8. Vlerësimi kombëtar i rrezikut përfshin, në masën që ky informacion është i disponueshëm, një përshkrim të strukturës institucionale dhe procedurave të përgjithshme të sistemit kombëtar për parandalimin e pastrimit të parave, financimit të terrorizmit dhe financimit të përhapjes të armëve të dëmtimit në masë, përfshirë Agjencinë e Inteligjencës Financiare, autoritetet tatimore dhe organet e ndjekjes penale, mekanizmat e bashkëpunimit me autoritetet homologe në shtetet anëtare të Bashkimit Evropian ose në shtete të treta, si dhe burimet njerëzore dhe financiare të vëna në dispozicion.
9. Gjatë kryerjes dhe përditësimit të vlerësimit kombëtar të rrezikut, sigurohet përfshirja e autoriteteve kompetente dhe, sipas rastit, e palëve të interesuara përkatëse, në përputhje me kompetencat dhe rolin e tyre në sistemin kombëtar për parandalimin e pastrimit të parave,  financimit të terrorizmit  apo financimin e armeve te dëmtimit.
10. Rezultatet e vlerësimit kombëtar të rrezikut, përfshirë përditësimet dhe rishikimet e tij, i vihen në dispozicion autoriteteve dhe organizmave ndërkombëtare përkatëse, si dhe autoriteteve homologe të shteteve partnere, në përputhje me detyrimet ndërkombëtare dhe kuadrin ligjor në fuqi.
11. Agjencia e Inteligjencës Financiare mund, sipas rastit, të shkëmbejë me autoritetet homologe të shteteve të tjera, informacion shtesë përkatës lidhur me rreziqet e pastrimit të parave dhe financimit të terrorizmit, vlerësimet e rrezikut, analizat strategjike dhe sektoriale, tipologjitë e identifikuara, si dhe çdo informacion tjetër të nevojshëm për parandalimin e pastrimit të parave dhe financimit të terrorizmit në funksion të vlerësimit kombëtar të rrezikut.
12. Një përmbledhje e gjetjeve kryesore të vlerësimit kombëtar të rrezikut bëhet publike. Kjo përmbledhje nuk përmban informacion të klasifikuar, të dhëna personale ose informacion që lejon identifikimin e personave fizikë apo personave juridikë.

Neni 11
Statistikat

1. Për qëllime të vlerësimit dhe rishikimit të efektivitetit të sistemit kombëtar për parandalimin e pastrimit të parave dhe financimit të terrorizmit, autoritetet kompetente duhet të mbajnë dhe përditësojnë statistika të plota dhe të përbashkëta mbi çështjet që lidhen me funksionimin dhe zbatimin e këtij sistemi, në përputhje me kompetencat e tyre ligjore.
2. Statistikat e përmendura në pikën 1 të këtij neni përfshijnë, ndër të tjera:
a) të dhëna që pasqyrojnë madhësinë dhe rëndësinë e sektorëve të ndryshëm që i nënshtrohen kuadrit ligjor për parandalimin e pastrimit të parave dhe financimit të terrorizmit, përfshirë numrin e personave fizikë dhe juridikë, si dhe peshën ekonomike të secilit sektor;
b) të dhëna që pasqyrojnë fazat e raportimit, hetimit dhe ndjekjes gjyqësore në kuadër të sistemit kombëtar për parandalimin e pastrimit të parave dhe financimit të terrorizmit, përfshirë numrin e raportimeve të aktivitetit të dyshimtë të paraqitura pranë Agjencisë të Inteligjencës Financiare dhe ndjekjen e tyre, informacionin mbi deklarimet e transportit ndërkufitar të parasë fizike dhe masat e marra në vijim, si dhe, në bazë vjetore, numrin e çështjeve të hetuara, numrin e personave të ndjekur penalisht dhe të dënuar për veprat penale të pastrimit të parave ose financimit të terrorizmit, llojet e veprave penale bazë të identifikuara, kur ky informacion është i disponueshëm, si dhe vlerën e pasurive të ngrira, të sekuestruara ose të konfiskuara;
c) numrin dhe përqindjen e raportimeve të aktivitetit të  dyshimtë që rezultojnë në shpërndarje të informacionit pranë autoriteteve të tjera kompetente, si dhe, kur ky informacion është i disponueshëm, numrin dhe përqindjen e raportimeve që çojnë në hetime të mëtejshme, së bashku me raportin vjetor të hartuar nga Agjencia e Inteligjencës Financiare sipas nenit 23 të këtij ligji;  
d) të dhëna mbi numrin e kërkesave të bashkëpunimit ndërkombëtar për shkëmbim informacioni të paraqitura, të marra, të refuzuara, si dhe të trajtuara pjesërisht ose plotësisht nga  Agjencia e Inteligjencës Financiare , të ndara sipas shtetit homolog përkatës;
e) të dhëna mbi numrin e kërkesave për ndihmë juridike ose kërkesave të tjera ndërkombëtare për shkëmbim informacioni që lidhen me pronësinë përfituese dhe informacionin mbi llogaritë bankare, të paraqitura ose të marra nga autoritetet kompetente ndaj autoriteteve homologe të shteteve të tjera, të ndara sipas autoritetit kompetent dhe shtetit përkatës;
f) të dhëna mbi burimet njerëzore në dispozicion për autoritetet mbikëqyrëse, si dhe burimet njerëzore të vëna në dispozicion për Agjencinë e Inteligjencës Financiare për përmbushjen e detyrave të saj ligjore;
g) të dhëna mbi numrin e veprimeve mbikëqyrëse të kryera në vend dhe jashtë vendit të ushtrimit të veprimtarisë, numrin e shkeljeve të konstatuara në bazë të këtyre veprimeve, si dhe masave administrative me karakter financiar si gjobat administrative dhe ato periodike, si dhe masat e tjera administrative të zbatuara nga autoritetet mbikëqyrëse dhe organet vetërregulluese, në përputhje me legjislacionin në fuqi;
h) të dhëna mbi numrin dhe llojin e shkeljeve të konstatuara në lidhje me detyrimet për transparencën e pronësisë përfituese dhe aksesin në informacionin përkatës, si dhe gjobat administrative apo masat e tjera administrative të zbatuara për këto shkelje; numrin e mospërputhjeve të raportuara në regjistrin qendror të pronësisë përfituese, si dhe numrin e kontrolleve të kryera nga autoriteti përgjegjës për administrimin e këtij regjistri ose në emër të tij, duke përfshirë:
i. informacionin mbi zbatimin e rregullave për aksesin në të dhënat e pronësisë përfituese te parashikuar ne ligjin për regjistrimin e pronësisë përfituese ku ndër të tjera të  përfshijë:
i.1. numrin e kërkesave për akses në informacionin e pronësisë përfituese të mbajtur në regjistrin e pronareve përfitues, sipas kategorive të subjekteve të përcaktuara në legjislacionin në fuqi;
i.2. përqindjen e kërkesave për akses në informacionin e pronësisë përfituese që janë refuzuar, të ndara sipas kategorive të subjekteve të përcaktuara në legjislacionin në fuqi;
i.3. një përmbledhje të kategorive të personave ose subjekteve të cilëve u është dhënë akses në informacionin e pronësisë përfituese, në përputhje me legjislacionin përkatës;
j) të dhëna mbi numrin e kërkimeve të kryera nga autoritetet kompetente në regjistrin e llogarive bankare ose në mekanizmat përkatës të marrjes së të dhënave, të ndara sipas kategorive të autoriteteve kompetente, si dhe numrin e kërkimeve të kryera nga Agjencia e Inteligjencës Financiare dhe autoritetet mbikëqyrëse në mekanizmat e ndërlidhjes së regjistrave të llogarive bankare;
k) informacion mbi zbatimin e masave shtrënguese financiare, përfshirë:
i. vlerën e fondeve ose pasurive të tjera të ngrira, të ndara sipas llojit të pasurisë;
ii. të dhëna mbi burimet njerëzore në dispozicion për autoritetet kompetente përgjegjëse për zbatimin dhe mbikëqyrjen e masave shtrënguese ndërkombëtare;
3. Instituti i Statistikave koordinon, mbledh dhe përpunon të dhënat statistikore sipas këtij neni. 
Instituti i Statistikave e kryhen këtë proces nëpërmjet bashkëpunimit ndërinstitucional me autoriteteve kompetente, në përputhje me kompetencat dhe përgjegjësitë e secilit autoritet sipas legjislacionit përkatës në fuqi. 
Autoritetet kompetente mbajnë dhe i raportojnë, të dhënat e përcaktuara në pikën 2 të këtij neni, Institutit të Statistikave në përputhje me afatet dhe formën e përcaktuar sipas pikës 5 të këtij neni.
4. Statistikat e mbledhura sipas këtij neni përpunohen dhe raportohen në mënyrë periodike, të paktën një herë në vit pranë Komitetit të Bashkërendimit të Luftës Kundër Pastrimit të Parave.
Instituti i Statistikave publikon, në faqen e saj të internetit, çdo dy vjet një raport që përmbledh dhe shpjegon statistikat e përmendura në pikën 2 të këtij neni.
5. Metodologjia, periodiciteti, forma dhe mënyra e raportimit të këtyre të dhënave nga autoritete kompetente përcaktohen me akt nënligjor.



SEKSIONI 4
Pika e vetme e aksesit në të dhënat për pasuritë e paluajtshme

Neni 12
E drejta e aksesit dhe krijimi i pikës së vetme të aksesit

1. Autoritetet kompetente, për qëllime të parandalimit, ndjekjes, hetimit të pastrimit të parave, financimit të terrorizmit dhe financimit të përhapjes të armëve të dëmtimit në masë, kanë akses të menjëhershëm dhe të drejtpërdrejtë, pa pagesë, në informacionin dhe të dhënat që mundësojnë identifikimin në kohë të:
a) çdo pasurie të paluajtshme, të drejtave reale të lidhura me to, si dhe interesave të tjera juridike të regjistruara mbi ose në lidhje me të;
b) individëve, personave fizikë ose juridikë, si dhe organizimeve ligjore, që zotërojnë këto pasuri;
c) transaksioneve që lidhen me pasuritë e paluajtshme, për qëllime identifikimi dhe analize.
2. Aksesi i parashikuar në pikën 1 të këtij neni sigurohet nëpërmjet një pike të vetme aksesi, i krijuar në nivel kombëtar nëpërmjet një sistemi të vetëm aksesi, i cili u mundëson autoriteteve kompetente të kenë akses, nëpërmjet mjeteve elektronike, në informacion në format digjital, i cili, kur është e mundur, duhet të jetë në format të strukturuar, të lexueshëm dhe të përpunueshëm në mënyrë automatike.
3. AMLA gëzon akses sipas pikës 1 dhe 2 të këtij neni, me të njëjtat kushte dhe modalitete si autoritetet kompetente, për qëllime të kryerjes së analizave të përbashkëta të transaksioneve dhe aktivitetetve të dyshimta, në ushtrim të funksioneve të përcaktuara për këtë autoritet në përputhje me aktet përkatëse të Bashkimit Evropian.


Neni 13
Përmbajtja e informacionit dhe funksionimi i pikës së vetme të aksesit

1. Përmes pikës të vetme të aksesit, sipas nenit 12, bëhet i disponueshëm të paktën informacioni i mëposhtëm:
a) informacion mbi pasurinë, përfshirë:
i. parcelën kadastrale dhe referencën kadastrale;
ii. vendndodhjen gjeografike, përfshirë adresën e pasurisë;
iii. sipërfaqen/ madhësinë e pasurisë;
iv. llojin e pasurisë, duke përfshirë nëse është pronë e ndërtuar ose e pa ndërtuar, si dhe destinacionin e përdorimit të saj;
b) informacion mbi pronësinë, përfshirë:
i. emrin e pronarit dhe të çdo personi që vepron në emër të tij apo që pretendohet se vepron në emër të tij;
ii. kur pronari është person juridik, emrin dhe formën ligjore, si dhe numrin unik të identifikimit dhe numrin e identifikimit tatimor (NIPT);
iii. kur pronari është organizim ligjor, emrin e organizmit ligjor dhe numrin e identifikimit tatimor;
iv. çmimin me të cilin është fituar pasuria;
v. të drejtat, kufizimet ose detyrimet që lidhen me pasurinë, kur është e aplikueshme;
c) informacion mbi barrët dhe kufizimet mbi pasurinë, përfshirë:
i. hipotekat dhe të drejtat e të tretëve mbi pasurinë;
ii. kufizimet gjyqësore apo çdo akt tjetër që ndryshon regjimin juridik të pronës apo krijon të drejta dhe detyrime mbi pasurinë;
  iii. barrët dhe të drejtat reale mbi pasurinë;
iv. garancitë e tjera, nëse ka;
ç) historiku i të drejtave të pronësisë mbi pasurinë, çmimi i saj dhe barrët ose kufizimet që rëndojnë mbi të; 
d) dokumentacioni përkatës.
Kur një parcelë kadastrale përfshin më shumë se një pasuri, informacioni i përcaktuar në pikën 3 të këtij neni vihet në dispozicion për secilën pasuri të përfshirë në atë parcelë kadastrale.
Informacioni historik sipas pikës 3, shkronja “ç” të këtij neni, të mbulojë të paktën periudhën duke filluar nga data 8 korrik 2019.
2. Autoriteti përgjegjës për krijimin, administrimin dhe funksionimin e pikës të vetme të aksesit, në bashkëpunim me autoritetet që administrojnë burimet e informacionit, vendos mekanizma organizativë dhe teknikë për garantimin e përditësimit dhe saktësisë së informacionit që bëhet i disponueshëm përmes pikës të vetme të aksesit.
3. Autoritetet që administrojnë burimet e informacionit që furnizojnë pikën e vetme të aksesit për informacionin mbi pasuritë e paluajtshme sigurojnë masa organizative dhe procedurale që informacioni i disponueshëm në format elektronik t’i vihet në dispozicion menjëherë autoritetit kompetent kërkues.
Në rastet kur informacioni nuk administrohet në format elektronik, ai vihet në dispozicion, pa pagesë, brenda një afati të arsyeshëm dhe në një mënyrë që nuk pengon ushtrimin e funksioneve ligjore të autoritetit kompetent kërkues.
4. Autoriteti përgjegjës për pikën e vetëm të aksesit, autoritetet përgjegjëse për burimet e informacionit, autoritetet kompetente që përfitojnë akses, si dhe rregullat e bashkërendimit ndërinstitucional, procedurat e aksesit, përditësimit dhe kontrollit të cilësisë së të dhënave përcaktohen me vendim të Këshillit të Ministrave.



KREU II
Organizimi, funksionimi dhe ushtrimi i detyrave nga autoriteti përgjegjës

Neni 14
Organizimi dhe funksionimi i Agjencisë së Inteligjencës Financiare

1. Agjencia e Inteligjencës Financiare organizohet si drejtori e përgjithshme në varësi të ministrisë përgjegjëse për financat dhe ushtron funksionet e autoritetit përgjegjës sipas këtij ligji. 
2. Marrëdhëniet e punës së drejtorit të përgjithshëm, nëpunësve dhe punonjësve administrativë rregullohen në bazë të Kodit të Punës.
 Drejtori i përgjithshëm i Agjencisë së Inteligjencës Financiare emërohet, lirohet ose shkarkohet nga detyra me vendim të Këshillit të Ministrave, me propozimin e ministrit përgjegjës për financat.
Mënyra e organizimit dhe e funksionimit të Agjencisë së Inteligjencës Financiare përcaktohen me vendim të Këshillit të Ministrave.
3. Në zbatim të këtij ligji, Agjencia e Inteligjencës Financiare shërben si njësi e specializuar financiare për parandalimin e pastrimit të parave, financimit të terrorizmit dhe financimin të përhapjes të armëve të dëmtimit në masë brenda fushës së saj të përgjegjësisë. 
4. Agjencia e Inteligjencës Financiare është njësia e vetme qendrore kombëtare përgjegjëse për marrjen dhe analizimin e raportimeve të paraqitura nga subjektet e detyruara, si dhe të çdo informacioni tjetër që lidhet me pastrimin e parave, dhe të produkteve që burojnë nga veprat penale, financimin e terrorizmit dhe financimin e përhapjes së armëve të shkatërrimit në masë.
Në këtë kuadër, Agjencia e  Inteligjencës Financiare merr dhe analizon, ndër të tjera, informacionin e transmetuar nga autoritetet doganore në lidhje me transportin ndërkufitar të mjeteve monetare ose pasurive të tjera, si dhe informacionin e përcjellë nga autoritetet mbikëqyrëse ose autoritete të tjera kompetente, në përputhje me dispozitat e këtij ligji.
5. Agjencia e Inteligjencës Financiare është përgjegjëse për shpërndarjen e rezultateve të analizave të saj, si dhe të çdo informacioni tjetër përkatës, pranë autoriteteve kompetente përkatëse, kur ekzistojnë dyshime të arsyeshme për pastrim parash, dhe të produkteve që burojnë nga veprat penale, financim të terrorizmit apo financimin e përhapjes të armëve të dëmtimit në masë.
Për ushtrimin e këtyre funksioneve, Agjencia e Inteligjencës Financiare ka të drejtë të kërkojë dhe të marrë informacion shtesë nga subjektet e detyruara, në përputhje me legjislacionin në fuqi.
6. Agjencia e Inteligjencës Financiare ushtron funksionin e analizës financiare, i cili përbëhet nga sa më poshtë:
a) analiza operacionale, e cila përqendrohet në raste individuale dhe objektiva konkrete ose në informacione të përzgjedhura në mënyrë të përshtatshme, të prioritarizuara në bazë të rrezikut, llojit dhe vëllimit të raportimeve të marra nga subjektet e detyruara, si dhe përdorimit të pritshëm të informacionit pas shpërndarjes;
b) analizën strategjike, e cila trajton tendencat, modelet dhe zhvillimet e pastrimit të parave, financimit të terrorizmit dhe financimit të përhapjes së armëve të shkatërrimit në masë.
7. Agjencia e Inteligjencës Financiare ushtron kompetencat e saj në mënyrë të pavarur dhe autonome. Në ushtrimin e funksioneve të parashikuara në këtë ligj, ajo ka autoritetin e plotë për të marrë vendime të pavarura lidhur me analizimin, kërkimin dhe shpërndarjen e informacionit, në përputhje me këtë nen.
Ndalohet çdo formë ndikimi, ndërhyrjeje apo ushtrimi presioni të papërshtatshëm politik, qeveritar ose sektorë ekonomikë, në ushtrimin e kompetencave të Agjencisë së Inteligjencës Financiare.
8. Agjencia e Inteligjencës Financiare pajiset me burime financiare, njerëzore dhe teknike të mjaftueshme për ushtrimin efektiv të funksioneve dhe kompetencave të parashikuara në këtë ligj.
Për këtë qëllim, Agjencia e Inteligjencës Financiare ka kapacitetin për të siguruar, menaxhuar dhe përdorur në mënyrë autonome burimet e nevojshme për përmbushjen e detyrave të saj, në përputhje me legjislacionin në fuqi.
Mënyra e sigurimit, administrimit dhe përdorimit të këtyre burimeve, si dhe kriteret përkatëse, përcaktohen me akt nënligjor.
9. Personeli i Agjencisë së Inteligjencës Financiare i nënshtrohet detyrimit për ruajtjen e sekretit profesional, në nivel të barasvlershëm me standardet e parashikuara nga legjislacioni përkatës në fuqi.
Agjencia e Inteligjencës Financiare siguron që personeli i saj të përmbushë standarde të larta profesionale, përfshirë standarde të larta për mbrojtjen e të dhënave, integritetin profesional dhe aftësitë e nevojshme për trajtimin etik dhe të sigurt të vëllimeve të mëdha të të dhënave.
Agjencia e Inteligjencës Financiare vendos dhe zbaton procedura të brendshme për parandalimin, identifikimin dhe menaxhimin e konflikteve të interesit në përputhje me kuadrin ligjor në fuqi. 
Kriteret, procedurat dhe masat për zbatimin e kësaj pike përcaktohen në rregulloren e brendshme të institucionit.
10. Agjencia e Inteligjencës Financiare vendos dhe zbaton rregulla të posaçme për garantimin e sigurisë dhe konfidencialitetit të informacionit që administron, përfshirë informacionin e klasifikuar dhe të dhënat personale, në përputhje me legjislacionin në fuqi.
Rregullat dhe masat përkatëse për sigurinë fizike, teknike dhe organizative të informacionit, si dhe procedurat për aksesin dhe përdorimin e tij përcaktohen në rregulloren e brendshme të institucionit.
11. Agjencia e Inteligjencës Financiare siguron vendosjen dhe funksionimin e kanaleve të sigurta dhe të mbrojtura për komunikimin dhe shkëmbimin elektronik të informacionit me autoritetet kompetente dhe subjektet e detyruara.
Këto kanale garantojnë integritetin, konfidencialitetin dhe gjurmueshmërinë e informacionit të shkëmbyer dhe përputhshmërinë me kërkesat për mbrojtjen e të dhënave dhe sigurinë e informacionit.
Rregullat teknike dhe procedurale për krijimin, përdorimin dhe administrimin e këtyre kanaleve përcaktohen me akt nënligjor.
12. Agjencia e Inteligjencës Financiare në ushtrim të funksioneve të saj sipas këtij ligji shkëmben informacion me prokuroritë e juridiksionit të përgjithshëm, Prokurorinë e Posaçme kundër Korrupsionit dhe Krimit të Organizuar, Policinë e Shtetit, Byronë Kombëtare të Hetimit, Shërbimin Informativ të Shtetit dhe autoritetet e tjera kompetente të zbatimit të ligjit apo të inteligjencës, për çështjet e pastrimit të produkteve të veprës penale, veprat penale ose veprimtaritë kriminale që gjenerojnë produkte të veprës penale, financimit të terrorizmit apo financimin e përhapjes të armëve të dëmtimit në masë. si dhe mund të nënshkruajë marrëveshje bashkëpunimi dy ose shumëpalëshe me to në përputhje me kompetencat e secilit autoritet dhe me legjislacionin në fuqi.
13. Agjencia e Inteligjencës Financiare kryesisht, mbi bazë të një vendimi të Këshillit të Ministrave, apo për rastet e kërkuara nga Grupi i Posaçëm i Veprimit Financiar, organizma të tjerë ndërkombëtarë, nga të cilët lindin detyrime për Republikën e Shqipërisë, nxjerr listë të vendeve për kufizimin dhe/ose kontrollin e transaksioneve apo marrëdhënieve të biznesit të subjekteve, proporcionalisht me rreziqet e evidentuara, vendime këto të detyrueshme për zbatim nga subjektet e detyruara dhe autoritetet shtetërore që kanë detyrime sipas këtij ligji;
14. Në funksion të ruajtjes së konfidencialitetit për fushën e veprimtarisë së vet, sigurisë së personelit apo sistemeve në përdorim, Agjencia e Inteligjencës Financiare mund të vendosë kufizime për të dhënat e kërkuara në funksion të së drejtës për informim, nëse kufizimi është i domosdoshëm dhe proporcional. Agjencia e Inteligjencës Financiare duhet të arsyetojë kufizimin rast pas rasti.
15. Ministri i Financave, me propozimin e autoritetit përgjegjës, nxjerr me udhëzim, brenda gjashtë muajve nga nxjerrja e udhëzimeve të AMLAs, mbi:
a) masat që duhet të marren në vend për të ruajtur autonominë dhe pavarësinë operacionale të Agjencisë të Inteligjencës Financiare, duke përfshirë masat për të parandaluar që konfliktet e interesit të ndikojnë në autonominë dhe pavarësinë e saj operacionale;
b) natyrën, veçoritë dhe objektivat e analizës operacionale dhe strategjike;
c) mjetet dhe metodat për përdorimin dhe verifikimin e kryqëzuar të informacionit financiar, administrativ dhe të zbatimit të ligjit në të cilin Agjencia e Inteligjencës Financiare ka akses; dhe
d) praktikat dhe procedurat për pezullimin ose mosdhënien e pëlqimit për kryerjen e  transaksionit dhe pezullimin ose monitorimin e një llogarie ose marrëdhënie biznesi në përputhje me nenet 20 dhe 21 të këtij ligji.


Neni 15
Strukturat TIK

Agjencia e Inteligjencës Financiare, për sa i përket strukturës së teknologjisë së informacionit dhe komunikimit (TIK) që ka në përdorim, ka kompetencat e mëposhtme: 
	a) ngre, mirëmban dhe administron sistemet, aplikacionet dhe infrastrukturën TIK, përfshirë edhe ato të klasifikuara si “sekret shtetëror”;
	b) administron strukturën përkatëse të punonjësve të teknologjisë së informacionit në institucion;
	c) administron kodin përkatës të çdo sistemi që përdoret për qëllime të funksionimit të institucionit;
	d) përdor, aq sa është e mundur, shkëmbimin e të dhënave në mënyrë elektronike me bazat e të dhënave të ndërlidhura në platformën qeveritare të ndërveprimit;
	dh) bashkëpunon me Agjencinë Kombëtare të Shoqërisë së Informacionit (AKSHI):
	i) duke bashkërenduar projektet në fushën shoqërisë së informacionit;
	ii) duke përdorur standardet shqiptare në fushën TIK, të miratuara nga AKSHI, në përputhje me standardet ndërkombëtare, si dhe shërbimet e përqendruara të TIK-ut, për institucionet dhe organet e administratës shtetërore nën përgjegjësinë e Këshillit të Ministrave;
iii) për të garantuar një nivel të lartë të sigurisë kibernetike dhe zgjidhjet ndaj incidenteve të sigurisë kompjuterike.


Neni 16
Përdorimi i të dhënave 

Çdo informacion apo e dhënë, e dërguar nga Agjencia e Inteligjencës Financiare për organet e zbatimit të ligjit, i nënshtrohet ligjit për informacionin e klasifikuar sekret shtetëror dhe nuk përbën provë në kuptimin e Kodit të Procedurës Penale, civile apo administrative.
Informacioni apo të dhënat e dërguara në zbatim të ligjit “Për rivlerësimin kalimtar të gjyqtarëve dhe prokurorëve në Republikën e Shqipërisë” trajtohen në përputhje me parashikimet e atij ligji.

Neni 17
Oficeri për Garantimin e të Drejtave Themelore

1. Agjencia e Inteligjencës Financiare cakton një Oficer për Mbrojtjen e të Drejtave Themelore, i cili ushtron funksionin e tij si mekanizëm i brendshëm këshillimor dhe monitorues për garantimin e respektimit të të drejtave themelore në veprimtarinë e Agjencisë. 
Ky funksion mund të ushtrohet nga një anëtar i personelit ekzistues të Agjencisë. 
2. Oficeri për Mbrojtjen e të Drejtave Themelore ushtron, në veçanti, këto detyra:
a) këshillon personelin e Agjencisë së Inteligjencës Financiare për veprimtaritë e saj, kur e vlerëson të nevojshme ose me kërkesë të personelit, pa penguar ose vonuar ushtrimin e këtyre veprimtarive;
b) promovon dhe monitoron përputhshmërinë e veprimtarisë së Agjencisë së Inteligjencës Financiare me të drejtat themelore;
c) jep opinione këshillimore, jo detyruese, mbi përputhshmërinë e veprimtarisë së Agjencisë së Inteligjencës Financiare me të drejtat themelore;
d) informon drejtuesin e Agjencisë së Inteligjencës Financiare për çdo rrezik ose rast të mundshëm të shkeljes së të drejtave themelore gjatë ushtrimit të veprimtarisë së saj.
3. Oficeri për Mbrojtjen e të Drejtave Themelore ushtron funksionet e tij në mënyrë të pavarur dhe nuk merr udhëzime në lidhje me ushtrimin e këtyre funksioneve.
4. Ushtrimi i funksioneve të Oficerit për Mbrojtjen e të Drejtave Themelore nuk pengon, nuk vonon dhe nuk ndërhyn në veprimtarinë operative të Agjencisë së Inteligjencës Financiare.
5. Mënyra e caktimit, statusi funksional, kriteret e pavarësisë dhe procedurat e ushtrimit të kompetencave të Oficerit për Mbrojtjen e të Drejtave Themelore përcaktohen me në rregulloren e brendshme të institucionit.

Neni18
Aksesi në informacion

1. Agjencia e Inteligjencës Financiare, pavarësisht statusit të saj organizativ, ka akses në informacionin e nevojshëm për përmbushjen e detyrave dhe funksioneve të saj, përfshirë informacion financiar, informacion administrativ dhe informacion që disponohet nga autoritetet ligjzbatuese, në përputhje me legjislacionin në fuqi.
Agjencia e Inteligjencës Financiare ka akses, përfshirë dhe pa u kufizuar, në kategoritë e mëposhtme të informacionit:
a) akses të menjëhershëm dhe të drejtpërdrejtë në informacionin financiar si më poshtë:
i) informacionin qe administrohet në mekanizmat kombëtarë të automatizuar dhe të centralizuar të mbajtjes dhe përpunimit të të dhënave financiare mbi llogaritë bankare dhe marrëdhëniet përkatëse financiare, në përputhje me legjislacionin në fuqi dhe sipas përcaktimeve të këtij ligji;
ii) informacionin nga subjektet e detyruara, përfshirë informacionin mbi transfertat e fondeve dhe transfertat e kripto-aseteve, sipas përcaktimeve të këtij ligji dhe legjislacionit përkatës në fuqi;
iii) informacionin mbi regjistrat publikë dhe bazat e të dhënave që përmbajnë pasuritë, të drejtat reale, kontratat dhe detyrimet financiare, duke përfshirë hipotekat dhe huatë;
iv) informacionin e përmbajtur në bazat kombëtare të të dhënave financiare dhe valutore të administruara nga institucionet publike, përfshirë informacionin mbi transaksionet e monedhës kombëtare dhe këmbimit valutor,
v) informacionin në bazat e të dhënave dhe regjistrat financiarë të administruar nga institucionet publike, duke përfshirë informacionin mbi titujt, instrumentet e tregut të kapitaleve dhe letrat me vlerë.
b) akses të menjëhershëm dhe të drejtpërdrejtë në informacionin administrativ si më poshtë:
i) të dhëna fiskale, përfshirë të dhënat e administruara nga autoritetet tatimore dhe autoritetet e tjera përgjegjëse për administrimin e të ardhurave publike, si dhe të dhëna fiskale të marra në kuadër të shkëmbimit automatik të informacionit për qëllime tatimore me autoritete homologe të huaja, në përputhje me legjislacionin në fuqi;
ii) informacion mbi procedurat e prokurimit publik për mallra ose shërbime, si dhe mbi kontratat koncesionare ose format e tjera të partneritetit publik-privat, në përputhje me legjislacionin përkatës;
iii) informacionin e përmbajtur në Regjistrin e centralizuar të llogarive bankare si edhe parashikohet në ligjin për regjistrin e centralizuar të llogarive bankare, si dhe informacionin e mbajtur në regjistrat kombëtarë të pasurive të paluajtshme ose në sisteme elektronike të marrjes së të dhënave, përfshirë regjistrat e tokës dhe regjistrat kadastralë;
iv) informacionin e përmbajtur në regjistrat kombëtarë të shtetësisë dhe gjendjes civile të individëve;
v) informacionin e përmbajtur në regjistrat kombëtarë të pasaportave dhe vizave, përmes aksesit në të dhënat e dokumenteve të identifikimit dhe regjistrin e të huajve;
vi) informacionin e përmbajtur në bazat e të dhënave për udhëtimet ndërkufitare nëpërmjet aksesit ne regjistrat dhe të dhënat për hyrje–daljet në kufi dhe në bazat e të dhënave të administruara nga autoritetet përkatëse;
vii) informacionin e përmbajtur në bazat e të dhënave tregtare, përfshirë regjistrat e biznesit dhe të shoqërive tregtare, si dhe bazat e të dhënave për personat e ekspozuar politikisht;
viii) informacionin e përmbajtur në regjistrat kombëtarë të mjeteve motorike, të mjeteve ajrore dhe të mjeteve lundruese;
ix) informacionin e përmbajtur në regjistrat kombëtarë të sigurimeve shoqërore;
x) të dhëna doganore, përfshirë informacionin mbi transfertat ndërkufitare fizike të parave në dorë;
xi) informacionin e përmbajtur në regjistrat kombëtarë të armëve dhe municioneve;
xii) informacionin e përmbajtur në regjistrin kombëtar të pronarëve përfitues;
xiii) të dhëna të disponueshme përmes mekanizmave të ndërlidhjes së regjistrave qendrorë kombëtarë, në përputhje me ligjin për regjistrin e pronareve përfitues;
xiv) informacionin e përmbajtur në regjistrat e organizatave jofitimprurëse.
xv) informacionin e disponuar nga autoritetet kombëtare mbikëqyrëse dhe rregullatore financiare, në përputhje me kuadrin ligjor në fuqi;
xvi) informacionin e përmbajtur në bazat e të dhënave për tregtimin e kuotave të emetimeve të dioksidit të karbonit (CO₂), të krijuara dhe të administruara sipas legjislacionit përkatës;
xvii) informacion mbi pasqyrat financiare vjetore të shoqërive tregtare;
xviii) informacionin e përmbajtur në regjistrat kombëtarë të migracionit dhe imigracionit;
xix) informacionin e disponuar nga gjykatat kompetente për çështjet tregtare dhe ekonomike;
xx) informacionin e përmbajtur në regjistrat dhe bazat e të dhënave për procedurat e falimentimit, si dhe informacionin e mbajtur nga administratori i falimentimit, sipas legjislacionit në fuqi për falimentimin;
xxi) informacion mbi fondet dhe pasuritë e tjera të ngrira ose të bllokuara në zbatim të masave shtrenguese ndërkombëtare.
c) akses të drejtpërdrejtë ose të tërthortë në informacionin e mbajtur nga autoritetet ligjzbatuese, si më poshtë:
i) çdo lloj informacioni ose të dhëne që disponohet nga autoritetet kompetente në kuadër të parandalimit, zbulimit, hetimit ose ndjekjes penale të veprave penale;
ii)  çdo lloj informacioni ose e dhëne që zotërohet nga autoritetet publike ose nga subjektet private në kuadër të parandalimit, zbulimit, hetimit ose procedimit të veprave penale dhe që u vihet në dispozicion autoriteteve kompetente pa marrjen e masave shtrënguese sipas legjislacionit të brendshëm.
Për qëllime të kësaj pike, “masa shtrënguese” janë veprimet procedurale ose hetimore që kërkojnë autorizim gjyqësor apo nga prokuroria, sipas legjislacionit penal në fuqi.
d) Informacioni i parashikuar në shkronjën “c” të pikës i të këtij neni përfshin, ndër të tjera:
i. të dhëna nga regjistrat penalë;
ii. informacion mbi hetimet dhe procedimet penale;
iii. informacion mbi masat e ngrirjes ose sekuestrimit të pasurive; 
iv. informacion mbi masa të tjera hetimore ose masa të përkohshme procedurale; 
v. informacion mbi vendimet penale të formës së prerë, përfshirë dënimet dhe konfiskimet. 
Autoritetet kompetente mund të kufizojnë, rast pas rasti, aksesin e Agjencisë së Inteligjencës Financiare sipas përcaktimeve në aksesin për informacionin  të parashikuar në shkronjën “c” të këtij neni, kur vënia në dispozicion e këtij informacioni rrezikon të cenojë zhvillimin e një hetimi penal në proces.
2. Aksesi në informacionin e parashikuar në pikën 1 të këtij neni konsiderohet i drejtpërdrejtë dhe i menjëhershëm kur informacioni është i përmbajtur në një bazë të dhënash elektronike, regjistër ose sistem të marrjes së të dhënave, nga i cili Agjencia e Inteligjencës Financiare mund ta marrë informacionin pa ndërmjetësim dhe pa kryer hapa të ndërmjetëm, ose kur plotësohen kushtet e përcaktuara në shkronjat “a” dhe “b” të kësaj pike, si me poshtë:
a) subjektet ose autoritetet që disponojnë informacionin ia vënë atë në dispozicion Agjencisë së Inteligjencës Financiare pa vonesë të pajustifikuar, duke garantuar trajtimin e tij me përparësi;
b) asnjë autoritet, subjekt ose palë e tretë nuk ka të drejtë të ndërhyjë, të ndikojë, të ndryshojë, të filtrojë apo të vonojë të dhënat e kërkuara ose informacionin që do t’i vihet në dispozicion Agjencisë së Inteligjencës Financiare.
3. Autoritetet përgjegjëse sigurojnë që, sa herë që është e mundur, Agjencisë së Inteligjencës Financiare t’i garantohet akses i drejtpërdrejtë në informacionin e parashikuar në pikën 1, shkronja “c” e këtij neni.
Në rastet kur Agjencia e Inteligjencës Financiare pajiset me akses të tërthortë në këtë informacion, autoriteti ose subjekti që e disponon informacionin e kërkuar e vë atë në dispozicion brenda një afati të arsyeshëm dhe pa vonesë të pajustifikuar, në përputhje me legjislacionin në fuqi.
4.  Agjencia e Inteligjencës Financiare në ushtrimin e funksioneve të saj në përputhje me këtë ligj, ka të drejtë të kërkojë, të marrë dhe të përdorë informacion nga çdo subjekt i detyruar, për qëllim të përmbushjes së detyrave të saj ligjore, edhe në rastet kur nuk është paraqitur më parë raportim i aktivitetit të i dyshimtë, në përputhje me parashikimet në këtë ligji, apo raportim tjetër i parashikuar nga ky ligj.  
5. Për zbatimin e këtij neni, Agjencia e Inteligjencës Financiare mund të lidhë marrëveshje bashkëpunimi me autoritetet publike dhe subjektet përgjegjëse që disponojnë informacionin përkatës, me qëllim përcaktimin e modaliteteve teknike dhe procedurale të dhënies së aksesit, në përputhje me këtë ligj dhe aktet nënligjore në fuqi.


 
Neni 19
Përgjigjja ndaj kërkesave për informacion

1. Agjencia e Inteligjencës Financiare, i përgjigjet brenda një afati të arsyeshëm, por pa kaluar 15 ditë pune, kërkesave të arsyetuara për informacion të paraqitura nga autoritetet kompetente te përcaktuara në nenin 85, pika 1, germa “c” dhe “d”, të bazuara mbi dyshime që lidhen me pastrimin e parave dhe të produkteve që burojnë nga veprat penale ose financimin e terrorizmit, kur informacioni i kërkuar disponohet tashmë nga Agjencia dhe është i nevojshëm për vlerësim rast pas rasti.
Vendimi për dhënien ose shpërndarjen e informacionit mbetet kompetencë e Agjencisë së Inteligjencës Financiare.
Kur nga rrethanat objektive rezulton se dhënia e informacionit të kërkuar do të kishte ndikim negativ mbi hetime ose analiza në vijim, ose, në rrethana të jashtëzakonshme, kur dhënia e këtij informacioni do të ishte qartazi jo proporcionale në raport me interesat legjitime të një personi fizik ose juridik, ose e parëndësishme në lidhje me qëllimin për të cilin është kërkuar, Agjencia e Inteligjencës Financiare nuk është e detyruar t’i përgjigjet kërkesës për informacion.
Në këto raste, Agjencia e Inteligjencës Financiare është e detyruar t’i njoftojë me shkrim autoritetit kërkues arsyet e refuzimit të dhënies së informacionit.
2. Autoritetet kompetente informojnë Agjencinë e Inteligjencës Financiare mbi përdorimin dhe dobishmërinë e informacionit të vënë në dispozicion sipas këtij neni dhe nenit 14, pika 12, si dhe mbi rezultatet e veprimeve të ndërmarra dhe të hetimeve penale të kryera mbi bazën e këtij informacioni.
Ky informacion jepet sa më shpejt që të jetë e mundur dhe, në çdo rast, me detajet e duhura statistikore dhe të dhëna të tjera që mundësojnë nxjerrjen e konkluzioneve, në formë të përmbledhur, të paktën një herë në vit, në mënyrë që t’i mundësojë Agjencisë së Inteligjencës Financiare përmirësimin e funksionit të saj të analizës operative.
3.  Agjencia e Inteligjencës Financiare u siguron autoriteteve mbikëqyrëse kompetente, në mënyrë spontane ose me kërkesë, informacione që mund të jenë të rëndësishme për ushtrimin e funksioneve të tyre mbikëqyrëse në fushën e parandalimit të pastrimit të parave, financimit të terrorizmit apo financimin e armëve të dëmtimit në masë, në përputhje me legjislacionin në fuqi dhe me detyrimet e konfidencialitetit, duke përfshirë te paktën:
a) cilësinë dhe sasinë e raporteve të transaksioneve të dyshimta (RAD) nga subjektet e detyruara;
b) cilësinë dhe shpejtësinë e përgjigjeve të subjekteve te detyruara ndaj kërkesave të AIF;
c) rezultatet e analizave strategjike dhe informacione mbi:
i. tendencat;
ii. metodat;
iii. rreziqet gjeografike, ndërkufitare dhe të reja, të pastrimit të parave, financimit të terrorizmit dhe financimit të përhapjes së armëve të dëmtimit në masë.
4. Agjencia e Inteligjencës Financiare njofton autoritetet mbikëqyrëse, sa herë që informacioni në dispozicion të saj rezulton për shkelje të mundshme nga subjektet e detyruara të detyrimeve të parashikuara nga ky ligj dhe të detyrimeve ligjore për transfertat e fondeve dhe të aseteve virtuale.
5. Me përjashtim të rasteve kur kjo është rreptësisht e domosdoshme për qëllimet e pikës 2 të këtij neni, informacioni i vënë në dispozicion nga Agjencia e Inteligjencës Financiare sipas këtij neni nuk përmban të dhëna për persona të caktuar fizikë ose juridikë, as të dhëna mbi raste konkrete që përfshijnë persona fizikë ose juridikë që janë objekt i një analize në vijim ose i një hetimi penal, apo që mund të çojnë në identifikimin e tyre.
    

Neni 20
Bllokimi apo mosdhënia e pëlqimit për kryerjen e transaksioneve

1. Agjencia e Inteligjencës Financiare ka kompetencë  të marrë masa urgjente, drejtpërdrejt ose tërthorazi, kur ekziston dyshimi se një transaksion lidhet me pastrimin e parave,  financimin e terrorizmit  apo financimin e armëve të dëmtimit në masë, për të bllokuar ose për të mos dhënë pëlqimin për kryerjen e këtij transaksioni:
a) Kur nevoja për pezullimin ose mosdhënien e pëlqimit për kryerjen e një transaksioni konstatohet mbi bazën e një dyshimi të raportuar nga subjekti i detyruar, pezullimi ose mosdhënia e pëlqimit i komunikohet subjektit të detyruar brenda afateve të parashikuar nga ky ligj;
b) Kur nevoja për pezullimin e transaksionit bazohet në analizën financiare të kryer nga Agjencia e Inteligjencës Financiare, pavarësisht nëse është paraqitur ose jo më parë një raport nga subjekti i detyruar, pezullimi vendoset sa më shpejt që të jetë e mundur nga Agjencia e Inteligjencës Financiare;
c) Pezullimi ose mosdhënia e pëlqimit për kryerjen e një transaksioni vendoset nga Agjencia e Inteligjencës Financiare me qëllim ruajtjen e fondeve, kryerjen e analizave financiare, përfshirë analizën e transaksionit, vlerësimin nëse dyshimi konfirmohet dhe, në rast konfirmimi, njoftimin e rezultateve të analizave pranë autoriteteve kompetente përkatëse, me qëllim marrjen e masave të përshtatshme;
d) Kohëzgjatja e pezullimit ose e mosdhënies së pëlqimit për kryerjen e një transaksioni, për qëllime të analizës financiare nga Agjencia e Inteligjencës Financiare nuk mund të tejkalojë 10 ditë pune;
e)  Agjencia e Inteligjencës Financiare është e autorizuar të heqë në çdo kohë pezullimin ose mosdhënien e pëlqimit për kryerjen e një transaksioni, kur konstaton se kjo masë nuk është më e nevojshme për arritjen e qëllimeve të parashikuara në shkronjën “c” të këtij neni;
f) Agjencia e Inteligjencës Financiare ka kompetence të pezullojë ose të mos japë pëlqimin për kryerjen e një transaksioni, sipas këtij neni, me kërkesë të një njësie homologe të inteligjencës financiare të një shteti tjetër.
2. Kur ekziston dyshimi se një llogari bankare ose llogari pagese, një llogari e kripto-asetesh ose një marrëdhënie biznesi lidhet me pastrimin e parave, financimin e terrorizmit  apo financimin e armëve të dëmtimit në masë, Agjencia e Inteligjencës Financiare ka kompetence të marrë veprime urgjente, drejtpërdrejt ose tërthorazi, për të pezulluar përdorimin e kësaj llogarie ose për të pezulluar marrëdhënien e biznesit, me qëllim ruajtjen e fondeve, për të kryer analizat financiare, për të vlerësuar nëse dyshimi është konfirmuar, dhe, në rast konfirmimi, pr të shpërndarë rezultatet e analizave pranë autoriteteve kompetente përkatëse, me qëllim marrjen e masave të përshtatshme.
Për qëllime të këtij neni, marrja e masave në mënyrë të tërthortë nënkupton vendosjen e pezullimit ose mosdhënies së pëlqimit përmes subjektit të detyruar ose autoritetit kompetent që administron llogarinë, marrëdhënien e biznesit ose transaksionin përkatës.
Periudha e pezullimit për qëllime të analizës financiare nuk duhet të kalojë 5 ditë pune. Ky pezullim ka karakter të përkohshëm dhe urgjent, me qëllim ruajtjen e fondeve dhe përfundimin e analizës financiare nga Agjencia e Inteligjencës Financiare. Pas përfundimit të këtij afati, çdo masë e mëtejshme mbi fondet, llogaritë ose marrëdhënien e biznesit ndërmerret nga autoritetet kompetente, në përputhje me Kodin e Procedurës Penale.
Agjencia e Inteligjencës Financiare ka të drejtë të heqë në çdo kohë pezullimin e përdorimit të llogarisë ose të marrëdhënies së biznesit, kur konstaton se kjo masë nuk është më e nevojshme për qëllime të ruajtjes së fondeve dhe të kryerjes së analizës financiare.
Agjencia e Inteligjencës Financiare ka kompetence të pezullojë përdorimin e një llogarie ose të pezullojë një marrëdhënie biznesi, sipas këtij neni, me kërkesë të një njësie homologe të inteligjencës financiare të një shteti tjetër.
3. Vendosja e pezullimit ose e mosdhënies së pëlqimit sipas këtij neni nuk sjell asnjë lloj përgjegjësie civile, administrative apo penale për Agjencinë e Inteligjencës Financiare, drejtorët apo punonjësit e saj.

Neni 21
Urdhri për monitorimin e transaksioneve apo veprimtarive 

1. Agjencia e Inteligjencës Financiare urdhëron subjekteve të detyruara që, për një periudhë kohore nga 6 muaj deri në 1 vit, të monitorojnë transaksionet apo veprimtaritë që kryhen përmes një ose më shumë llogarive bankare, llogarive të pagesave, llogarive të kripto-aseteve ose marrëdhënieve të tjera të biznesit të administruara prej tyre, kur këto lidhen me persona që paraqesin rrezik të konsiderueshëm për pastrim parash, veprat penale te lidhura me te,  financimin e terrorizmit apo financimin e armëve të dëmtimit në masë.
2. Agjencia e Inteligjencës Financiare udhëzon subjektet e detyruara të raportojnë rezultatet e monitorimit të kryer sipas pikës 1 të këtij neni në afatet dhe sipas periodicitetit të përcaktuar prej saj.
3. Agjencia e Inteligjencës Financiare urdhëron masa monitorimi sipas këtij neni edhe mbi bazën e kërkesës të një njësie homologe të inteligjencës financiare të një shteti tjetër.

Neni 22
Njoftime paralajmëruese ndaj subjekteve të detyruara 

1. Agjencia e Inteligjencës Financiare ka kompetencë të njoftojë subjektet e detyruara lidhur me  informacionin që është i rëndësishëm për përmbushjen e detyrimeve ligjore mbi për zbatimin e masave të vigjilencës së duhur ndaj klientit, sipas Kreut II të Pjesës të II të këtij ligji.
Ky informacion përfshin:
a) llojet të transaksioneve ose veprimtarive që paraqesin rrezik të konsiderueshëm për pastrimin e parave, veprat penale bazë të lidhura me të, financimin e terrorizmit  apo financimin e përhapjes së armëve të dëmtimit në masë;
b) persona të veçantë që paraqesin rrezik të konsiderueshëm për  pastrimin e parave, veprat penale bazë të lidhura me to, financimin e terrorizmit  apo financimin e përhapjes së armëve të dëmtimit në masë;
c) zona specifike gjeografike që paraqesin rrezik të konsiderueshëm  për pastrimin e parave, veprat penale bazë të lidhura me të, financimin e terrorizmit  apo financimin e armëve të dëmtimit në masë;
2. Njoftimi i parashikuar në pikën 1 të këtij neni zbatohet për një periudhë të caktuar, të njoftuar nga Agjencia e Inteligjencës Financiare, e cila në çdo rast nuk mund të tejkalojë 6 muaj.
3. Agjencia e Inteligjencës Financiare u vë në dispozicion subjekteve të detyruara, të paktën një herë në vit, informacion strategjik mbi tipologjitë, treguesit e rrezikut dhe tendencat në fushën e pastrimit të parave dhe financimit të terrorizmit.

Neni 23
Raporti vjetor i Autoritetit të Inteligjencës Financiare

Agjencia e Inteligjencës Financiare publikon, brenda tremujorit të parë të çdo viti, raportin publik vjetor për vitin pararendës mbi veprimtarinë e saj.
Raporti, ndër të tjera, duhet të përmbajë të dhëna statistikore për:
a) ndjekjen, ecurinë dhe trajtimin nga Agjencia e Inteligjencës Financiare të raporteve për transaksione dhe veprimtari të dyshimta të marra;
b) raportet  e aktivitete të dyshimta (RAD)  te raportuara nga subjektet e detyruara;
c) informacionin e vënë në dispozicion nga autoritetet mbikëqyrëse, si dhe informacionin e transmetuar nga regjistrat qendrorë; 
d) rastet e dërguara pranë autoriteteve kompetente dhe ndjekjen e mëtejshme të këtyre referimeve;
e) kërkesat e paraqitura pranë dhe të marra nga njësitë e inteligjencës financiare të shteteve të tjera;
f) kërkesat e paraqitura pranë dhe të marra nga autoritetet kompetente përgjegjëse për parandalimin dhe luftën kundër pastrimit të parave dhe financimit të terrorizmit te përcaktuara në këtë ligj;
g) burimet njerëzore të vëna në dispozicion;
h)  të dhëna mbi kalimet ndërkufitare të parasë në fizike, të transmetuara nga autoritetet doganore;
Raporti vjetor përmban informacion edhe mbi tendencat dhe tipologjitë e identifikuara në çështjet e referuara pranë autoriteteve të tjera kompetente. Informacioni i përfshirë në raport nuk duhet të lejojë identifikimin e asnjë individi, personi fizik apo  juridik.


Neni 24
Vlerësimi i cilësisë së informacionit nga Agjencia e Inteligjencës Financiare

1. Agjencia e Inteligjencës Financiare siguron vlerësimin e cilësisë së informacionit të paraqitur nga subjektet e detyruara lidhur me raportimin e dyshimeve. Ky vlerësim përfshin, të paktën, respektimin e afateve të raportimit, përshkrimin e dyshimit dhe dokumentacionin e dorëzuar në momentin e paraqitjes së raportit.
2. Vlerësimi sipas kësaj pike nuk kuptohet se përfshin çdo raport individual të paraqitur nga subjektet e detyruara.
3. Agjencia e Inteligjencës Financiare siguron dhënien e vlerësimit të cilësisë, të paktën një herë në vit, qoftë për subjektet e detyruara individuale, qoftë për grupe ose kategori subjektesh të detyruara, duke marrë në konsideratë numrin e përgjithshëm të raporteve për transaksione të dyshimta të paraqitura nga subjektet e detyruara.
4. Vlerësimi i cilësisë vihet gjithashtu në dispozicion të autoriteteve mbikëqyrëse, për t’u mundësuar atyre ushtrimin e mbikëqyrjes së bazuar në rrezik ne përputhje me këtë ligji.
5. Vlerësimi i cilësisë së informacionit nuk duhet të cenojë punën analitike në vijim të kryer nga Agjencia e Inteligjencës Financiare, as hetimet apo veprimet administrative që pasojnë referimin e informacionit nga kjo agjenci, si dhe nuk ndikon në zbatimin e kërkesave për mbrojtjen e të dhënave personale dhe ruajtjen e konfidencialitetit.
6. Agjencia e Inteligjencës Financiare siguron dhënien e vlerësimit, të paktën një herë në vit, pranë autoriteteve doganore lidhur me efektivitetin dhe ndjekjen e mëtejshme të informacionit të transmetuar në përputhje me nenin 193 të Pjesës të IV të këtij ligji.

Neni 25
Bashkëpunimi ndërmjet agjencive të inteligjencës financiare

1. Agjencia e Inteligjencës Financiare bashkëpunon me njësitë e inteligjencës financiare të shteteve të tjera në masën më të gjerë të mundshme, pavarësisht nga statusi i tyre organizativ.
2.  Agjencia shkëmben informacion me çdo agjenci të huaj homologe, në varësi të detyrimeve të ngjashme të konfidencialitetit. Informacioni i ofruar duhet të përdoret vetëm për qëllime të parandalimit dhe luftës kundër pastrimit të parave e financimit të terrorizmit.
Informacioni mund të shpërndahet vetëm me pëlqimin paraprak të palëve. 

Neni 26
Kanale të sigurta komunikimi

1. Agjencia e Inteligjencës Financiare përdor kanale të sigurta komunikimi për shkëmbimin e informacionit me njësitë e inteligjencës financiare të shteteve të tjera dhe me autoritete të tjera kompetente, përfshirë për qëllime të kryerjes së analizave të përbashkëta. Këto kanale sigurojnë mbrojtjen e informacionit gjatë komunikimit dhe shkëmbimit të tij, si dhe mundësojnë mbajtjen e regjistrimeve të veprimeve të përpunimit të informacionit.
2. Në rast të pamundësisë teknike për përdorimin e kanaleve të sigurta të komunikimit të parashikuara në pikën 1, informacioni transmetohet me mjete të tjera të përshtatshme që garantojnë një nivel të lartë sigurie dhe mbrojtjeje të të dhënave. Shkëmbimi i informacionit ndërmjet Agjencisë së Inteligjencës Financiare dhe njësive homologe të inteligjencës financiare të vendeve të treta realizohet përmes kanaleve të mbrojtura të komunikimit.
3. Agjencia e Inteligjencës Financiare bashkëpunon, në masën më të gjerë të mundshme, me njësitë homologe të inteligjencës financiare për përdorimin e teknologjive bashkëkohore në përmbushje të funksioneve të saj, në përputhje me legjislacionin kombëtar. Ky bashkëpunim mund të përfshijë edhe përdorimin e zgjidhjeve teknologjike të përbashkëta të zhvilluara në kuadër të bashkëpunimit ndërkombëtar.
4. Agjencia e Inteligjencës Financiare siguron përdorimin e funksionaliteteve teknike që mundësojnë krahasimin e automatizuar të të dhënave, mbi bazë përputhjeje ose mospërputhjeje, me të dhëna të vëna në dispozicion nga njësitë homologe të inteligjencës financiare dhe autoritetet e tjera kompetente, në masën që këto krahasime bien brenda kompetencave përkatëse ligjore.
5. Agjencia e Inteligjencës Financiare merr masat e nevojshme për të garantuar sigurinë, konfidencialitetin dhe integritetin e informacionit të shkëmbyer përmes kanaleve të komunikimit.
Në rast se ekzistojnë rreziqe që mund të cenojnë këto parime, përfshirë pavarësinë dhe autonominë institucionale të njësive homologe, Agjencia e Inteligjencës Financiare mund të kufizojë ose pezullojë shkëmbimin e informacionit, në përputhje me legjislacionin kombëtar dhe marrëveshjet përkatëse.

Neni 27
Shkëmbimi i informacionit ndërmjet agjencive të inteligjencës financiare

1. Agjencia e Inteligjencës Financiare shkëmben, spontanisht, me nismë të saj ose me kërkesë, çdo informacion që mund të jetë i rëndësishëm për përpunimin ose analizimin e informacionit lidhur me pastrimin e parave, veprat penale bazë të tij, financimin e terrorizmit apo financimin e përhapjes të armëve të dëmtimit në masë, si dhe për personat fizikë ose juridikë të përfshirë, pavarësisht nga lloji i veprës penale bazë që mund të përfshihen, edhe në rastet kur lloji i veprave penale kryesore që mund të përfshihen nuk identifikohen në momentin e shkëmbimit të informacionit.
Kërkesa për shkëmbim informacioni duhet të përmbajë faktet përkatëse, informacionin shpjegues, arsyet e paraqitjes së kërkesës, lidhjen me shtetin e njësisë së inteligjencës financiare të cilës i drejtohet kërkesa, si dhe mënyrën se si do të përdoret informacioni i kërkuar.
Kur Agjencia e Inteligjencës Financiare merr një raportim të aktivitetit të dyshimtë, që lidhet me një shtet tjetër, ajo i përcjell pa vonesë, raportimin ose të gjithë informacion përkatës të nxjerrë prej tij, njësisë homologe të inteligjencës financiare të atij shteti.
2. Kur Agjencia e Inteligjencës Financiare i përgjigjet një kërkese për informacion të paraqitur nga një njësi tjetër e inteligjencës financiare, ajo përdor të gjithë gamën e kompetencave dhe mjeteve që ka në dispozicion dhe që do t’i përdorte zakonisht edhe në rastet e trajtimit të çështjeve në nivel kombëtar, për marrjen dhe analizimin e informacionit.
Kur Agjencia e Inteligjencës Financiare kërkon të marrë informacion shtesë nga një subjekt i detyruar që ka të vendosur veprimtarinë në një shtet tjetër, por që vepron në territorin e Republikës së Shqipërisë, kërkesa i drejtohet njësisë së inteligjencës financiare të shtetit në territorin e të cilit subjekti i detyruar ka të vendosur veprimtarinë. Kjo njësi duhet të marrë informacionin përkatës në përputhje me nenin, 133, pika 1, Pjesa e II e ligjit dhe e përcjell pa vonesë.
3. Në rastet kur kërkohet të jepet informacion në përputhje me pikën 1 të këtij neni, Agjencia e Inteligjencës Financiare i përgjigjet kërkesës sa më shpejt të jetë e mundur dhe në çdo rast, jo më vonë se 5 ditë pune nga marrja e kërkesës, nëse informacioni i kërkuar ndodhet në posedim të saj ose është i disponueshëm në një bazë të dhënash apo regjistër në të cilin Agjencia e Inteligjencës Financiare ka akses të drejtpërdrejtë.
Në raste të jashtëzakonshme, të arsyetuara, ky afat mund të zgjatet deri në maksimum 10 ditë pune.
Kur Agjencia e Inteligjencës Financiare nuk është në gjendje të sigurojë informacionin e kërkuar, ajo njofton për këtë pa vonesë njësinë e inteligjencës financiare që ka paraqitur kërkesën.
4. Në raste të jashtëzakonshme, të justifikuara dhe urgjente, dhe në përjashtim nga pika 6 e këtij neni, kur Agjencia e Inteligjencës Financiare kërkohet, në përputhje me pikën 1 të këtij neni, të japë informacion që ndodhet në posedim të saj ose është i disponueshëm në një bazë të dhënash apo regjistër në të cilin ajo ka akses të drejtpërdrejtë, informacioni i kërkuar jepet jo më vonë se 1 ditë pune nga marrja e kërkesës.
Kur Agjencia e Inteligjencës Financiare nuk është në gjendje t’i përgjigjet kërkesës brenda afatit prej 1 dite pune ose nuk ka akses të drejtpërdrejtë në informacionin e kërkuar, ajo jep arsyetimin përkatës.
Kur dhënia e informacionit të kërkuar brenda afatit prej 1 dite pune do të përbënte një barrë jo proporcionale për Agjencinë e Inteligjencës Financiare, ajo mund të shtyjë dhënien e informacionit. Në këtë rast, Agjencia e Inteligjencës Financiare njofton menjëherë njësinë e inteligjencës financiare që ka paraqitur kërkesën për shtyrjen e afatit.
Në këto raste, afati për dhënien e përgjigjes mund të zgjatet deri në maksimum 3 ditë pune.
5. Agjencia e Inteligjencës Financiare mund të refuzojë shkëmbimin e informacionit vetëm në rrethana të jashtëzakonshme, kur shkëmbimi do të ishte në kundërshtim me parimet themelore të rendit juridik kombëtar. 
Këto rrethana të jashtëzakonshme përcaktohen në mënyrë të tillë që të shmanget keqpërdorimi i tyre dhe kufizimi i pajustifikuar i shkëmbimit të informacionit për qëllime analitike.
6. Afatet e përcaktuara në pikën 3 të këtij neni gjejnë zbatim vetëm për njësitë e inteligjencës financiare të cilat janë pjesë e shteteve anëtare të Bashkimit Evropian. Afatet për bashkëpunimin me njësitë e tjera të inteligjencës financiare zbatohen sipas parimeve dhe procedurave të Grupit EGMONT.
7. Këshilli i ministrave nxjerr me vendim, rregullat mbi zbatimin e standardeve teknike të shkëmbimit të informacionit, në zbatim të këtij neni, brenda gjashtë muajve nga nxjerrja e akteve nga Komisioni Evropian apo AMLA.

Neni 28
Analiza të përbashkëta

1. Agjencia e Inteligjencës Financiare ka kompetencë të kryejë analiza të përbashkëta të transaksioneve dhe veprimtarive të dyshimta me njësitë homologe të inteligjencës financiare të shteteve të tjera.
2. Për qëllimet e pikës 1 të këtij neni, Agjencia e Inteligjencës Financiare, në bazë të marrëveshjeve të bashkëpunimit, së bashku me njësitë përkatëse homologe të inteligjencës financiare, ngre ekipe të përbashkëta analize për një qëllim të përcaktuar dhe për një periudhë të kufizuar kohore, e cila mund të zgjatet me pëlqimin e palëve. Ekipet e përbashkëta kryejnë analiza operative të transaksioneve ose veprimtarive të dyshimta që përfshijnë një ose më shumë nga njësitë e inteligjencës financiare pjesëmarrëse.
3. Ekipi i përbashkët i analizës mund të ngrihet kur:
a) analizat operative të Agjencisë së Inteligjencës Financiare kërkojnë analiza komplekse dhe të ndërlikuara, që lidhen me juridiksione ose shtete të tjera;
b) disa njësi të inteligjencës financiare janë duke kryer analiza operative, ku rrethanat e çështjes justifikojnë veprime të koordinuara ndërmjet juridiksioneve ose shteteve të përfshira.
Kërkesa për ngritjen e një ekipi të përbashkët analize mund të paraqitet nga cilado prej njësive të inteligjencës financiare të përfshira.
4. Punonjësi i Agjencisë së Inteligjencës Financiare i caktuar në ekipin e përbashkët të analizës është i autorizuar, në përputhje me legjislacionin kombëtar në fuqi dhe brenda kufijve të kompetencave të tij, t’i vërë në dispozicion ekipit informacionin që është në dispozicion të Agjencisë së Inteligjencës Financiare për qëllimet e analizës së kryer nga ekipi.
5. Kur ekipi i përbashkët i analizës ka nevojë për asistencë nga një njësi e inteligjencës financiare tjetër, e cila nuk është pjesë e ekipit, ai mund t’i kërkojë kësaj njësie që:
a) t’i bashkohet ekipit të përbashkët të analizës;
b) t’i dorëzoje ekipit të përbashkët të analizës, informacion financiar, si dhe informacionin në kuadër të inteligjencës financiare. 
6. Agjencia e Inteligjencës Financiare dhe njësitë homologe të inteligjencës financiare që marrin pjesë në analizat e përbashkëta mund të ftojnë palë të treta të marrin pjesë në këto analiza, kur kjo është e nevojshme për qëllimet e analizës së përbashkët dhe kur pjesëmarrja e tyre bie brenda kompetencave përkatëse ligjore.
Agjencia e Inteligjencës Financiare dhe njësitë homologe të inteligjencës financiare që marrin pjesë në analizat e përbashkëta përcaktojnë kushtet që zbatohen për pjesëmarrjen e palëve të treta dhe marrin masat e nevojshme për garantimin e konfidencialitetit dhe sigurisë së informacionit të shkëmbyer. Informacioni i shkëmbyer përdoret vetëm për qëllimet për të cilat është ngritur analiza e përbashkët.

Neni 29
Përdorimi i informacionit të shkëmbyer

1. Informacioni dhe dokumentet e marra në përputhje me nenet 27 dhe 28 përdoren nga Agjencia e Inteligjencës Financiare vetëm për përmbushjen e funksioneve të saj ligjore për sa është përcaktuar në Pjesën e I të këtij ligji.
2. Gjatë shkëmbimit të informacionit dhe dokumenteve në përputhje me nenet 27 dhe 28, Agjencia e Inteligjencës Financiare që transmeton informacionin mund të vendosë kufizime ose kushte për përdorimin e tij. 
Njësia e inteligjencës Financiare që merr informacionin është e detyruar t’i respektojë këto kufizime dhe kushte.
3. Kufizimet ose kushtet nuk zbatohen kur transmetimi përbëhet nga një raportim për dyshim i paraqitur nga një subjekt i detyruar, ose nga informacioni i përftuar prej tij, që lidhet me një juridiksion tjetër, në rastet kur subjekti i detyruar ushtron veprimtari ndërkufitare dhe raportimi ose informacioni nuk ka asnjë lidhje me territorin ose veprimtarinë e njësisë së inteligjencës financiare që e transmeton atë.
4. Agjencia e Inteligjencës Financiare cakton të paktën një person kontakti ose pikë kontakti përgjegjëse për marrjen e kërkesave për informacion nga njësitë homologe të inteligjencës financiare të shteteve të tjera.

Neni 30
Pëlqimi për shpërndarjen e mëtejshme të informacionit të shkëmbyer

1. Informacioni i shkëmbyer nga Agjencia e Inteligjencës Financiare në përputhje me nenet 27 dhe 28 përdoret vetëm për qëllimin për të cilin është kërkuar ose dhënë. Çdo shpërndarje e mëtejshme e këtij informacioni nga Agjencia e Inteligjencës Financiare pranë autoriteteve, institucioneve ose strukturave të tjera, si dhe çdo përdorim i informacionit për qëllime të ndryshme nga ato të miratuara fillimisht, bëhet vetëm me pëlqimin paraprak të njësisë së inteligjencës financiare që ka dhënë informacionin.
Kërkesa për pëlqim paraprak sipas pikës 1 të këtij neni nuk zbatohet kur informacioni i dhënë nga Agjencia e Inteligjencës Financiare përbëhet nga një raportim për dyshim i paraqitur nga një subjekt i detyruar, ose nga informacioni i përftuar prej tij, që lidhet me një juridiksion tjetër, në rastet kur subjekti i detyruar ushtron veprimtari ndërkufitare dhe informacioni nuk ka lidhje me territorin ose veprimtarinë e njësinë e inteligjencës financiare që e transmeton atë.
2. Pëlqimi paraprak i Agjencisë së Inteligjencës Financiare për shpërndarjen e informacionit pranë autoriteteve kompetente jepet pa vonesë dhe në masën më të gjerë të mundshme, pavarësisht nga lloji i veprës penale bazë dhe nga fakti nëse kjo vepër është identifikuar ose jo.
Agjencia e Inteligjencës Financiare nuk refuzon dhënien e pëlqimit për shpërndarjen e informacionit, përveç rasteve kur një shpërndarje e tillë:
a) bie jashtë fushës së zbatimit të legjislacionit për parandalimin e pastrimit të parave, financimit të terrorizmit apo financimin e armëve të dëmtimit në masë;
b) mund të cenojë një hetim në vijim; ose
c) nuk është në përputhje me parimet themelore të rendit juridik kombëtar.
Çdo refuzim për dhënien e pëlqimit arsyetohet në mënyrë të përshtatshme. Rastet në të cilat mund të refuzohet dhënia e pëlqimit përcaktohen në mënyrë të tillë që të shmanget keqpërdorimi dhe kufizimi i pajustifikuar i shpërndarjes së informacionit pranë autoriteteve kompetente.

Neni 31
Efekti i dispozitave të së drejtës penale

Dallimet ndërmjet përkufizimeve të veprave penale bazë në legjislacionet kombëtare nuk pengojnë Agjencinë e Inteligjencës Financiare që t’i ofrojë asistencë një njësie tjetër të inteligjencës financiare dhe nuk kufizojnë shkëmbimin, shpërndarjen dhe përdorimin e informacionit në përputhje me nenet 27, 28, 29 dhe 30 te këtij ligji.

Neni 32
Konfidencialiteti i raportimit

1. Agjencia e Inteligjencës Financiare siguron mekanizma për mbrojtjen e identitetit të subjekteve të detyruara dhe të punonjësve të tyre, apo të personave në pozicion të barasvlershëm, përfshirë agjentët dhe shpërndarësit, të cilët raportojnë dyshime në përputhje me nenin 133, pika 1, germa “a” e Pjesës të II të ligjit. 
2. Agjencia e Inteligjencës Financiare nuk zbulon burimin e raportimit të përmendur në pikën 1 të këtij neni, kur i përgjigjet kërkesave për informacion nga autoritetet kompetente në përputhje me nenin 19  ose kur shpërndan rezultatet e analizave në përputhje me nenin 19, pika 3.
Paragrafi i mësipërm i pikës 2 nuk cënon legjislacionit penal procedural në fuqi.




KREU III
Mbikëqyrja në fushën e parandalimit të pastrimit të parave, financimit të terrorizmit dhe financimin e përhapjes të armëve të dëmtimit në masë

SEKSIONI 1
DISPOZITA TË PËRGJITHSHME


Neni 33
Autoritetet mbikëqyrëse dhe kompetencat e tyre

1. Subjektet e detyruara, që ushtrojnë veprimtari në territorin e Republikës së Shqipërisë sipas përcaktimeve në Pjesën e II dhe Pjesën e III të këtij ligji, me përjashtim të rasteve të parashikuara në nenin 34, i nënshtrohen mbikëqyrjes së përshtatshme dhe efektive nga autoritetet kompetente mbikëqyrëse, me qëllim parandalimin e pastrimit të parave, financimin e terrorizmit dhe financimin e përhapjes së armëve të dëmtimit në masë.
2. Autoritete mbikëqyrëse, sipas këtij ligji, janë:
a) Banka e Shqipërisë për subjektet e detyruara që licencon brenda fushës së saj të veprimtarisë;
b) Autoriteti i Mbikëqyrjes Financiare për subjektet e detyruara që licencon brenda fushës së saj të veprimtarisë;
c) Autoriteti i Mbikëqyrjes së Lojërave të Fatit, për subjektet që ushtrojnë veprimtari në fushën e lojërave të fatit;
d) Dhoma Kombëtare e Avokatisë, për avokatët;
e) Ministria e Drejtësisë, për noterët, ndërmjetësit e pasurive të paluajtshme dhe profesionistët e tjerë ligjorë të pavarur kur përfshihen në transaksione sipas përcaktimeve në Pjesën e II të ligjit;
f) Bordi i Mbikëqyrjes Publike, për audituesit ligjorë, kontabilistët e miratuar si dhe subjektet e detyruara që licencon brenda fushës së saj të veprimtarisë;
g) Agjencia e Inteligjencës Financiare për subjektet e detyruara të përcaktuara në ligj në lidhje me moszbatim e detyrimeve ligjore për raportimin e transaksioneve në para fizike dhe raportet e aktivitetit të dyshimtë.
h) ministritë dhe/ose autoritetet e tjera kompetente, për subjektet e detyruara sipas këtij ligji që licencojnë brenda fushës së të tyre të veprimtarisë.
i) AMLA kur vepron në cilësinë e mbikëqyrësit në përputhje me aktet e Bashkimit Evropian dhe marveshjen e lidhur me Shtetin Shqiptar.
3. Subjektet e detyruara nën mbikëqyrjen e secilit autoritet mbikqyrës përcaktohen me akt nënligjor në zbatim të këtij ligji. 
4. Procedurat, kriteret dhe mënyrat e ushtrimit të mbikëqyrjes, si dhe kundërvajtjet administrative për zbatimin e këtij neni, përcaktohen në ligjet sektoriale dhe në aktet nënligjore të nxjerra nga autoritetet kompetente mbikëqyrëse, në përputhje me legjislacionin në fuqi.


Neni 34
Mbikëqyrja e subjekteve të detyruara që veprojnë në bazë të lirisë për të ofruar shërbime

1. Kur, për arsye të interesit më të lartë publik, legjislacioni shqiptar parashikon kërkesa të posaçme autorizimi për subjektet e detyruara që ushtrojnë veprimtari në territorin e Republikës së Shqipërisë në bazë të lirisë për të ofruar shërbime, veprimtaritë e kryera në bazë të këtyre autorizimeve i nënshtrohen mbikëqyrjes nga autoritetet mbikëqyrëse kompetente shqiptare.
2. Mbikëqyrja sipas pikës 1 të këtij neni ushtrohet pavarësisht mënyrës së ushtrimit të veprimtarisë, përfshirë rastet kur veprimtaritë e autorizuara kryhen përmes një infrastrukture të vendosur në territorin e Republikës së Shqipërisë, apo nëpërmjet mjeteve në distancë.
3. Autoritetet mbikëqyrëse kompetente shqiptare njoftojnë autoritetet homologe të shtetit në të cilin ndodhet selia qendrore e subjektit të detyruar për ushtrimin e mbikëqyrjes sipas këtij neni.
4. Pikat e mësipërme të këtij neni nuk zbatohen kur AMLA vepron si mbikqyrës. 


Neni 35
Garancitë institucionale për ushtrimin e mbikëqyrjes

1. Autoritetet mbikëqyrëse ushtrojnë funksionet e tyre në mënyrë të pavarur, efektive dhe të vazhdueshme, për qëllime të parandalimit të pastrimit të parave, financimit të terrorizmit dhe financimit të përhapjes të armëve të dëmtimit në masë.
2. Autoriteteve mbikëqyrëse u sigurohen burime të mjaftueshme financiare, njerëzore dhe teknike, të përshtatura me nivelin e rrezikut, natyrën dhe numrin e subjekteve të detyruara që mbikëqyrin, për garantimin e ushtrimit efektiv të funksioneve të tyre sipas përcaktimeve të këtij ligji.
3. Autoritetet mbikëqyrëse kanë të drejtë dhe detyrim të:
a) ngrenë dhe të forcojnë struktura të specializuara për parandalimin e pastrimit të parave, financimit të terrorizmit dhe financimit të armëve të dëmtimit në masë;
b) punësojnë dhe trajnojnë personel të specializuar;
c) përdorin sisteme dhe mjete teknike për hartimin e analizave sektoriale dhe ato te rrezikut, si dhe për inspektim dhe monitorim të vazhdueshëm.
4. Personeli i autoriteteve mbikëqyrëse:
a) duhet të jetë me integritet të lartë profesional dhe me kualifikime të përshtatshme;
b) i nënshtrohet rregullave të posaçme për ruajtjen e informacionit të klasifikuar, mbrojtjen e të dhënave personale dhe parandalimin e konfliktit të interesit;
c) gëzon mbrojtje ligjore për veprimet e kryera në mirëbesim dhe në përmbushje të detyrave ligjore, sipas përcaktimeve në këtë ligj.
5. Mënyra e organizimit dhe funksionimit të autoriteteve mbikëqyrëse, kërkesat për burimet financiare, njerëzore dhe teknike, kriteret për kualifikimin dhe integritetin e personelit, si dhe procedurat për ushtrimin e kompetencave të parashikuara në ketë nen, rregullohen në ligjet sektoriale përkatëse dhe në aktet nënligjore të nxjerra për zbatimin e tyre.


Neni 36
Delegimi i funksioneve mbikëqyrëse tek organet vetërregulluese

1. Për kategori të caktuara subjektesh të detyruara të përcaktuara në nenin 86, pika 3, germa “a” dhe “b” të Pjesë të II të ligjit, ushtrimi i funksioneve mbikëqyrëse, mund t’u besohet organeve vetërregulluese, me kusht që këto organe:
a) të jenë të pajisura me kompetencat e nevojshme për ushtrimin e mbikëqyrjes, sipas nenit 38 pika 8 të këtij ligji;
b) të disponojnë burime të mjaftueshme financiare, njerëzore dhe teknike për ushtrimin e funksioneve të tyre.
2. Personeli i organeve vetërregulluese duhet të jetë me integritet të lartë profesional dhe me kualifikime të përshtatshme, duke respektuar standarde të larta profesionale, përfshirë ruajtjen e konfirdencialiteitit dhe informacionit të klasifikuar, mbrojtjen e të dhënave personale dhe parandalimin e konfliktit të interesit.


Neni 37
Bashkërendimi i mbikëqyrjes në rast të shumë autoriteteve mbikëqyrëse

1. Kur mbikëqyrja e një kategorie subjektesh të detyruara i është besuar më shumë se një autoriteti mbikëqyrës, autoritetet përkatëse janë të detyruara të ushtrojnë mbikëqyrjen në mënyrë të qëndrueshme, të njëtrajtshme dhe efektive në të gjithë sektorin përkatës.
2. Për qëllimet e pikës 1 të këtij neni, krijohet detyrimisht një mekanizëm bashkërendimi ndërmjet autoriteteve mbikëqyrëse ose caktohet një autoritet udhëheqës, me qëllim:
a) sigurimin e një qasjeje të unifikuar mbikëqyrëse ndaj kategorisë përkatëse të subjekteve të detyruara;
b) shmangien e mbivendosjes ose mospërputhjes së praktikave mbikëqyrëse;
c) rritjen e efektivitetit dhe koherencës së mbikëqyrjes në sektor.
3. Kur mbikëqyrja e të gjitha subjekteve të detyruara i është besuar më shumë se një autoriteti mbikëqyrës, krijohet një mekanizëm bashkërendimi ndërmjet këtyre autoriteteve, me qëllim garantimin e një mbikëqyrjeje efektive të subjekteve të detyruara, në përputhje me standardet më të larta.
Mekanizmi i bashkërendimit përfshin të gjitha autoritetet mbikëqyrëse, me përjashtim të rasteve kur:
a) kur mbikëqyrja i është besuar një organi vetërregullues, autoriteti publik përgjegjës merr pjesë detyrimisht në mekanizmin e bashkërendimit;
b) kur mbikëqyrja e një kategorie subjektesh të detyruara i është besuar disa autoriteteve mbikëqyrëse, autoriteti udhëheqës merr pjesë në mekanizmin e bashkërendimit; në rast se autoriteti udhëheqës nuk është caktuar, autoritetet mbikëqyrëse caktojnë një përfaqësues ndërmjet tyre.
4. Mekanizmi i bashkërendimit dhe sipas rastit, autoriteti udhëheqës, përcaktohen me akt nënligjor, të nxjerrë në zbatim të këtij ligji.


Neni 38
Funksionet e autoriteteve mbikëqyrëse

Për qëllimet e këtij ligji, autoritetet mbikëqyrëse ushtrojnë këto funksione: 
1. Shpërndajnë informacionin dhe udhëzimet përkatëse për subjektet e detyruara, në përputhje me nenin 40;
2. Përcaktojnë rastet kur rreziqet specifike të një sektori janë të qarta dhe të njohura dhe, për rrjedhojë, nuk kërkohet kryerja e vlerësimeve individuale të dokumentuara të rrezikut nga subjektet e detyruara sipas nenit 92, pika 3 e Pjesës të II të ligjit.
3. Verifikojnë përshtatshmërinë dhe zbatimin e politikave, procedurave dhe kontrolleve të brendshme të subjekteve të detyruara, në përputhje me këtë ligj si dhe mjaftueshmërinë dhe përshtatshmërinë e burimeve njerëzore të alokuara për përmbushjen e detyrimeve të parashikuara në Kreun II të Pjesës të II të këtij ligji.
Si dhe për autoritetet mbikëqyrëse të subjekteve të investimeve kolektive, përcaktojnë rastet kur raportimi i veprimtarive të dyshimta mund t’u besohet ofruesve të shërbimeve, në përputhje me nenin 101, pika 7 të Pjesës të II të këtij ligji. 
4. Vlerësojnë dhe monitorojnë në mënyrë periodike rreziqet e pastrimit të parave, financimit të terrorizmit apo financimit të përhapjes të armeve të dëmtimit në mase, si dhe rreziqet e moszbatimit ose shmangies së masave shtrënguese ndërkombëtare, ndaj të cilave janë të ekspozuara subjektet e detyruara.
5. Monitorojnë përputhshmërinë e subjekteve të detyruara me detyrimet që lidhen me masat shtrënguese financiare.
6. Autoritetet mbikëqyrëse kryejnë të gjitha inspektime në distancë, inspektimet në vend, kontrollet tematike, si dhe çdo veprim tjetër sqarues dhe verifikues, përfshirë kërkesa për sqarime, vlerësim dhe analizë tjetër të nevojshme, me qëllim verifikimin e përputhshmërisë së subjekteve të detyruara me detyrimet e parashikuara në Pjesën e II të ligjit, si dhe me çdo masë administrative të marrë në zbatim të nenit 57.
Për këtë qëllim, autoritetet mbikëqyrëse kanë të drejtë të kërkojnë dhe të marrin nga subjektet e detyruara çdo informacion, dokument ose të dhënë të nevojshme, pavarësisht nga parashikimet e ligjeve të tjera.
7. Autoritet mbikëqyrëse marrin masa të përshtatshme mbikëqyrëse për trajtimin e çdo shkeljeje të kërkesave të zbatueshme nga subjektet e detyruara, të konstatuara gjatë procesit të vlerësimit mbikëqyrës, si dhe ndjekin zbatimin e këtyre masave.
8. Autoritetet mbikëqyrëse kanë  kompetenca të mjaftueshme, parashikuar në këtë nen, pikat 1 deri në pikën 7, për ushtrimin e funksioneve të parashikuara në këtë ligj, përfshirë, ndër të tjera, të drejtën për të:
a) kërkuar nga subjektet e detyruara të paraqesin çdo informacion ose dokument që është i nevojshëm për monitorimin dhe verifikimin e përputhshmërisë me detyrimet e parashikuara në Pjesën e II dhe Pjesën e III të ligjit, si dhe të kryejnë verifikime përkatëse, përfshirë edhe pranë ofruesve të shërbimeve, të cilëve subjektet e detyruara u kanë besuar kryerjen e një pjese të detyrimeve të tyre ligjore;
b) të zbatojnë masa administrative të përshtatshme dhe proporcionale për korrigjimin e shkeljeve të konstatuara, përfshirë vendosjen e gjobave administrative në përputhje me dispozitat përkatëse të nenit 57.
9. Autoritetet mbikëqyrëse financiare dhe autoritetet mbikëqyrëse përgjegjëse për ofruesit e shërbimeve të lojërave të fatit pajisen me kompetenca shtesë veç atyre të parashikuara në pikën 8 të këtij neni, përfshirë të drejtën për të kryer inspektime në ambientet e ushtrimit të veprimtarisë së subjekteve të detyruara pa njoftim paraprak, kur kjo është e nevojshme për garantimin e zhvillimit të rregullt dhe efektiv të inspektimit, si dhe me mjetet e nevojshme për kryerjen e këtyre inspektimeve. 
Për qëllimet e paragrafit të parë të kësaj pike, autoritetet mbikëqyrëse janë, të paktën, të autorizuara të:
a) të shqyrtojnë librat dhe regjistrat e subjekteve të detyruara dhe të marrin kopje ose ekstrakte nga këta libra dhe regjistra;
b) të kenë hyrje në çdo program kompjuterik, bazë të dhënash, mjet teknologjik informatik ose mjet tjetër elektronik për regjistrimin e informacionit, që përdoret nga subjektet e detyruara;
c) të marrin informacion me shkrim ose verbalisht nga çdo person përgjegjës për politikat, procedurat dhe kontrollet e brendshme për parandalimin e pastrimit të parave, financimit të terrorizmit dhe financimin e përhapjes të armëve të dëmtimit në masë, nga përfaqësuesit ose personeli i subjekteve të cilave subjekti i detyruar u ka deleguar detyra në përputhje me Nenin 101, si dhe nga përfaqësuesit ose personeli i subjekteve të cilave u janë besuar detyra të deleguara nga subjektet e detyruara, si dhe të intervistojnë çdo person tjetër që jep pëlqimin për intervistim, për qëllime të mbledhjes së informacionit që lidhet me objektin e verifikimit ose inspektimit.
10. Kompetencat mbikëqyrëse të parashikuara në këtë ligj ushtrohen pavarësisht nga kufizimet ose parashikimet e ndryshme në ligjet sektoriale, për aq sa lidhen me parandalimin e pastrimit të parave, financimit të terrorizmit dhe financimit të përhapjes të armëve të dëmtimit në masë.
11. Mënyra e ushtrimit të kompetencave mbikëqyrëse sipas këtij ligji, përfshirë procedurat e inspektimit, verifikimit, marrjes së informacionit, si dhe bashkërendimin ndërmjet autoriteteve mbikëqyrëse, përcaktohen me akte nënligjore, të nxjerra në zbatim të këtij ligji.


Neni 39
Mbikëqyrja e agjentëve, shpërndarësve dhe strukturave të tjera të ndërmjetësve që operojnë në bazë të lirisë së ofrimit të shërbimeve

1. Kur veprimtaritë e subjekteve të detyruara të mëposhtme ushtrohen në territorin e Republikës së Shqipërisë në bazë të lirisë së ofrimit të shërbimeve, përmes agjentëve, shpërndarësve ose formave të tjera të pranishmërisë, përfshirë rastet kur këto veprimtari ushtrohen në bazë të një autorizimi të dhënë sipas legjislacionit në fuqi që rregullon autorizimin dhe mbikëqyrjen prudenciale të institucioneve te kreditit, këto veprimtari i nënshtrohen mbikëqyrjes për qëllime të parandalimit të pastrimit të parave, financimit të terrorizmit apo financimit të përhapjes së armëve të dëmtimit në masë nga autoritetet mbikëqyrëse kompetente shqiptare për:
a) emetuesit e parasë elektronike, sipas legjislacionit në fuqi;
b) ofruesit e shërbimeve të pagesave, sipas legjislacionit në fuqi;
c) ofruesit e shërbimeve të kripto aseteve, sipas legjislacionit në fuqi.
Për qëllimet e kësaj pike, autoritetet mbikëqyrëse kompetente shqiptare, në territorin e të cilit ushtrohen veprimtaritë, mbikëqyrin në mënyrë efektive zbatimin e tyre dhe sigurojnë përputhshmërinë me dispozitat e këtij ligji dhe në mënyrë të veçantë me Pjesën e II dhe Pjesën e III të tij.
2. Në përjashtim nga pika 1 e këtij neni, mbikëqyrja për qëllime të parandalimit të pastrimit të parave, financimit të terrorizmit dhe financimit përhapjes së armëve të dëmtimit në masë, e agjentëve, përfaqësuesve ose formave të tjera infrastrukturore të përmendura në atë pikë  kryhet nga autoriteti kompetent i juridiksionit ku ndodhet selia qendrore e subjektit të detyruar, kur: 
a) kriteret për ushtrimin e mbikëqyrjes territoriale nuk plotësohen, sipas përcaktimeve të nenit 44 të këtij ligji;
b) autoriteti kompetent shqiptar, në territorin e të cilit ndodhen agjentët, përfaqësuesit ose format e tjera infrastrukturore, njofton autoritetin kompetent të juridiksionit ku ndodhet selia qendrore e subjektit të detyruar se, duke marrë në konsideratë praninë e kufizuar infrastrukturore të këtij subjekti në territorin shqiptar, mbikëqyrja për qëllime të parandalimit të pastrimit të parave, financimit të terrorizmit dhe financimit të armëve të dëmtimit në masë e veprimtarive të përmendura në pikën 1 kryhet nga autoriteti kompetent i juridiksionit ku ndodhet selia qendrore e subjektit të detyruar, me kusht që një mbikëqyrje e tillë të parashikohet nga marrëveshjet ndërkombëtare ose bashkëpunimi në fuqi, ku Republika e Shqipërisë është palë, ose nga çdo marrëveshje tjetër që krijon bazën ligjore për një mbështetje të tillë.
3. Për qëllimet e këtij neni, autoriteti kompetent i juridiksionit ku ndodhet selia qendrore e subjektit të detyruar dhe autoriteti kompetent, në territorin e të cilit subjekti i detyruar ushtron veprimtari përmes agjentëve, përfaqësuesve ose formave të tjera infrastrukturore, shkëmbejnë ndërmjet tyre çdo informacion të nevojshëm për të vlerësuar nëse plotësohen kriteret e parashikuara në pikën 2, shkronja “a”, përfshirë informacion mbi çdo ndryshim të rrethanave të subjektit të detyruar që mund të ndikojë në përmbushjen e këtyre kritereve.
4. Autoriteti kompetent i juridiksionit ku ndodhet selia qendrore e subjektit të detyruar njofton subjektin e detyruar, brenda 2 javësh nga marrja e njoftimit sipas pikës 2, shkronja “b”, se do të ushtrojë mbikëqyrjen për qëllime të parandalimit të pastrimit të parave, financimit të terrorizmit dhe financimit të armëve të dëmtimit në masë mbi veprimtarinë e agjentëve, përfaqësuesve ose formave të tjera infrastrukturore, përmes të cilave subjekti ushtron veprimtari në një juridiksion tjetër. Çdo ndryshim pasues në mbikëqyrje i komunikohet subjektit të detyruar pa vonesë. 
Ky nen nuk zbatohet kur AMLA vepron si autoritet mbikëqyrës. 

Neni 40
Informimi i subjekteve të detyruara

1. Autoritetet mbikëqyrëse vënë në dispozicion për subjektet e detyruara që janë nën mbikëqyrjen e tyre informacionin e duhur mbi pastrimin e parave, financimin e terrorizmit dhe financimin e përhapjes të armëve të dëmtimit në masë. 
2. Informacioni i përmendur në pikën 1 përfshin, ndër të tjera:
a) vlerësimet e rrezikut të kryera në nivel ndërkombëtar ose rajonal, si dhe çdo rekomandim përkatës i nxjerrë mbi bazën e këtyre vlerësimeve, në masën që janë të zbatueshme për Shqipërinë.
b) vlerësimet kombëtare ose sektoriale të rrezikut të kryera në përputhje me këtë ligj;
c) udhëzime, rekomandime dhe opinione të nxjerra nga autoritetet kompetente kombëtare, si dhe, sipas rastit, nga organizata ose mekanizma ndërkombëtarë përkatës;
d) informacion mbi shtete ose juridiksione të identifikuara si me risk të lartë ose që paraqesin mangësi strategjike në fushën e parandalimit të pastrimit të parave, financimit të terrorizmit ose financimit të armëve të dëmtimit në masë, në përputhje me vlerësimet dhe listimet përkatëse ndërkombëtare sipas përcaktimeve në Seksioni 2 të Pjesës të II.
e) çdo udhëzim, raport ose dokument orientues i hartuar nga autoritetet kompetente kombëtare, autoritetet mbikëqyrëse, Agjencia e Inteligjencës Financiare, autoritetet publike që mbikëqyrin organet vetërregulluese, si dhe, për qëllime referimi, nga institucionet dhe organet e Bashkimit Evropian, AMLA, organizatat ndërkombëtare si dhe nga hartuesit e standardeve, lidhur me mënyrat e pastrimit të parave,  financimit të terrorizmit dhe financimit të armëve të dëmtimit në masë që mund të zbatohen në një sektor të caktuar, si dhe treguesit që lehtësojnë identifikimin e transaksioneve ose veprimtarive me rrezik, si dhe udhëzime mbi detyrimet e subjekteve të detyruara në lidhje me masat shtrënguese financiare.
3. Autoritetet mbikëqyrëse kryejnë veprimtari informuese dhe ndërgjegjësuese, sipas rastit, për të informuar subjektet e detyruara që janë nën mbikëqyrjen e tyre mbi detyrimet që rrjedhin nga legjislacioni për parandalimin e pastrimit të parave, financimit të terrorizmit dhe financimit të armëve të shkatërrimit në masë.
4. Autoritetet mbikëqyrëse sigurojnë që menjëherë t’u vihet në dispozicion subjekteve të detyruara që janë nën mbikëqyrjen e tyre, informacioni mbi personat apo entitetet e shpalluara në lidhje me masat shtrënguese financiare dhe masat kundër financimit të terrorizmit të vendosura nga Kombet e Bashkuara. 
5. Rregullat dhe procedurat e hollësishme për zbatimin e këtij neni, përfshirë format, mënyrat dhe mjetet e informimit dhe orientimit të subjekteve të detyruara, përcaktohen në legjislacionin sektorial përkatës, sipas fushës së kompetencave të secilit autoritet mbikëqyrës.


Neni 41
Mbikëqyrja e bazuar në rrezik

1. Mbikëqyrësit zbatojnë mbikëqyrjen e bazuar në rrezik gjatë ushtrimit të funksioneve të tyre mbikëqyrëse ndaj subjekteve të detyruara. 
Për këtë qëllim duhet të sigurohet që mbikqyrësit:
a) të kuptojnë qartë rreziqet e  pastrimit të parave, financimit të terrorizmit dhe financimit të armëve të dëmtimit në masë që janë të pranishme në Republikën e Shqipërisë;
b) të vlerësojnë të gjithë informacionin përkatës mbi rreziqet kombëtare dhe ndërkombëtare që lidhen me klientët, produktet dhe shërbimet e subjekteve të detyruara;
c) të bazojnë shpeshtësinë dhe intensitetin e mbikëqyrjes në vend dhe në distancë dhe tematike në profilin e rrezikut të subjekteve të detyruara, si dhe në rreziqet e pastrimit të parave, financimit të terrorizmit dhe financimit të armëve të dëmtimit në masë në nivel kombëtar.
Për qëllimet e germës “c”,  mbikqyrësit hartojnë programe vjetore mbikëqyrjeje, të cilat marrin në konsideratë kohën dhe burimet e nevojshme për të reaguar në mënyrë të menjëhershme në rast të treguesve objektivë dhe domethënës të shkeljeve të Pjesës të II dhe Pjesën e III të ligjit.
2. Mbikqyrësit sigurojnë që, gjatë ushtrimit të mbikëqyrjes, të marrin në konsideratë shkallën e diskrecionit të lejuar për subjektet e detyruara dhe të vlerësojnë në mënyrë të përshtatshme vlerësimet e rrezikut mbi të cilat mbështetet ky diskrecion, si dhe përshtatshmërinë e politikave, procedurave dhe kontrolleve të brendshme të tyre.
3. Këshilli i Ministrave nxjerr me vendim, brenda gjashtë muajve nga hyrja në fuqi e këtij ligji, standartet teknike rregullatore që përcaktojnë standartet dhe metodologjinë për vlerësimin dhe klasifikimin e profilit të rrezikut të identifikuar dhe të profilit të rrezikut të mbetur të subjekteve të detyruara, si dhe për përcaktimin e shpeshtësisë së rishikimit të këtij profili rreziku. Shpeshtësia e rishikimit të profilit të rrezikut merr në konsideratë, ndër të tjera, ndryshime të rëndësishme në strukturën, administrimin ose veprimtarinë e subjektit të detyruar, si dhe natyrën, përmasën dhe kompleksitetin e veprimtarisë së tij.
4. Ministri i Financave me propozim të autoritetit përgjegjës, nxjerr me udhëzim brenda gjashtë muajve nga aktet e nxjerra nga AMLA, udhëzime për zbatim nga mbikëqyrësit mbi:
a) karakteristikat e mbikëqyrjes të bazuar në rrezik;
b) masat që duhen marrë nga mbikëqyrësit për të siguruar mbikëqyrje të përshtatshme dhe efektive, duke përfshirë trajnimin e stafit të tyre;
c) hapat që duhen ndërmarrë kur kryhet mbikëqyrja bazuar në nivelin e rrezikut.


Neni 42
Raportimi vjetor i veprimtarisë mbikëqyrëse

Autoritetet mbikëqyrës, brenda fushës së kompetencave të tij, përgatit një raport vjetor të detajuar mbi veprimtarinë e vet mbikëqyrëse në fushën e parandalimit të pastrimit të parave, financimit të terrorizmit dhe financimit të armëve të dëmtimit në masë.
Një përmbledhje e këtij raporti bëhet publike nga autoriteti përkatës. Përmbledhja nuk përmban informacion konfidencial dhe përfshin, të paktën:
a) kategoritë e subjekteve të detyruara nën mbikëqyrjen e autoritetit dhe numrin e subjekteve të detyruara për secilën kategori;
b) një përshkrim të kompetencave dhe detyrave të autoritetit mbikëqyrës, si dhe, kur është e zbatueshme, të mekanizmave të bashkëpunimit dhe koordinimit në të cilët ai merr pjesë në përputhje me nenin 37, pika 1 e ligjit;
c) një përmbledhje të veprimtarisë mbikëqyrëse të ushtruar gjatë periudhës raportuese.


Neni 43
Pika qendrore e kontaktit

1. Autoriteti mbikëqyrës përkatës, brenda fushës së kompetencave të tij, për qëllim të zbatimit të këtij ligji mund të kërkojë nga emetuesit e parasë elektronike, ofruesit e shërbimeve të pagesave dhe ofruesit e shërbimeve të kripto-aseteve, të cilët ushtrojnë veprimtari në territorin e Republikës së Shqipërisë pa themeluar filial ose degë, përfshirë rastet kur operojnë përmes agjentëve, shpërndarësve ose formave të tjera të infrastrukturës, të caktojnë një pikë qendrore kontakti në territorin e Republikës së Shqipërisë. 
2. Pika qendrore e kontaktit siguron, në emër të subjektit të detyruar, përputhshmërinë me kërkesat e legjislacionit për parandalimin e pastrimit të parave, financimit të terrorizmit dhe financimit të përhapjes së armëve të dëmtimit në masë, si dhe lehtëson ushtrimin e mbikëqyrjes nga autoritetet kompetente, përfshirë vënien në dispozicion, sipas kërkesës, të dokumentacionit dhe informacionit përkatës.
3. Kriteret për përcaktimin e rasteve kur kërkohet caktimi i një pike qendrore kontakti, si dhe funksionet dhe mënyra e ushtrimit të veprimtarisë së saj, përcaktohen me akte nënligjor nga autoriteti mbikëqyrës përkatës, brenda fushës së kompetencave të tij.


Neni 44
Detyrimi për raportim pranë Agjensisë të Inteligjencës Financiare

1. Autoritetet mbikëqyrëse, nëse gjatë ushtrimit të funksioneve të tyre, përfshirë kontrollet e kryera ndaj subjekteve të detyruara, ose në çdo mënyrë tjetër, marrin dijeni për fakte, rrethana, informacione ose të dhëna që mund të lidhen me pastrim parash, veprat penale të lidhura me të, financimin e terrorizmit apo financimin e përhapjes të armëve të dëmtimit në masë, informojnë pa vonesë Agjensinë e Inteligjencës Financiare.
2. Detyrimi i parashikuar në pikën 1 të këtij neni zbatohet gjithashtu për autoritetet mbikëqyrëse të tregjeve të kapitalit, tregut valutor dhe instrumenteve financiare të prejardhura.
3. Përmbushja e detyrimit për raportim pranë Agjencisë së Inteligjencës Financiare, sipas këtij neni, nuk zëvendëson dhe nuk cenon detyrimin e autoriteteve mbikëqyrëse për të njoftuar autoritetet kompetente për ndjekjen penale për çdo veprimtari kriminale që zbulojnë ose për të cilën marrin dijeni gjatë ushtrimit të funksioneve të tyre mbikëqyrëse.


Neni 45
Shkëmbimi i të dhënave me Agjencinë e Inteligjencës Financiare

Autoritetet mbikëqyrëse i komunikojnë Agjencisë së Inteligjencës Financiare, në mënyrë periodike dhe sipas kërkesës, të paktën të dhënat dhe informacionin e mëposhtëm:
a) listën e subjekteve të detyruara dhe, kur është e zbatueshme, të agjentëve, degëve ose formave të tjera të infrastrukturës nën mbikëqyrjen e tyre, në përputhje me Nenin 37, pika 1 e ligjit, si dhe çdo ndryshim në këto lista;
b) çdo gjetje të rëndësishme që evidenton dobësi serioze në sistemet e raportimit të subjekteve të detyruara;
c) rezultatet e vlerësimeve të rrezikut të kryera nga autoritetet mbikëqyrëse në përputhje me nenin 41, në formë të përmbledhur.


Neni 46
Parimet e përgjithshme të bashkëpunimit mbikëqyrës

1.  Autoritetet mbikëqyrëse bashkëpunojnë ndërmjet tyre në masën më të gjerë të mundshme, pavarësisht natyrës ose statusit të tyre institucional, me qëllim sigurimin e zbatimit efektiv të legjislacionit për parandalimin e pastrimit të parave, financimit të terrorizmit dhe financimit të përhapjes së armëve të shkatërrimit në masë.
2. Bashkëpunimi mund të përfshijë, brenda kufijve të kompetencave ligjore përkatëse:
a) kryerjen e kontrolleve, inspektimeve ose veprimeve të tjera mbikëqyrëse në emër të një autoriteti tjetër kërkues mbikëqyrës;
b) shkëmbimin e informacionit të siguruar nëpërmjet këtyre veprimeve;
c) lehtësimin e kryerjes së kontrolleve, inspektimeve ose veprimeve të tjera mbikëqyrëse nga autoriteti kërkues.

Neni 47
Shkëmbimi i informacionit mbi veprimtaritë ndërkufitare

1. Autoriteti mbikëqyrës kompetent, në cilësinë e autoritetit të shtetit të origjinës, informon autoritetin mbikëqyrës të shtetit pritës sa më shpejt të jetë e mundur, dhe në çdo rast brenda 3 muajve nga marrja e njoftimit për ushtrimin e veprimtarive ndërkufitare nga subjekti i detyruar, mbi veprimtaritë që ky synon të ushtrojë në territorin e shtetit pritës, në përputhje me sa parashikohet në nenin 90, pika 1 e Pjesës të II.
Çdo ndryshim i mëpasshëm i njoftuar nga subjekti i detyruar lidhur me këto veprimtari i komunikohet autoritetit mbikëqyrës të shtetit pritës sa më shpejt të jetë e mundur dhe në çdo rast brenda 1 muaji nga marrja e njoftimit. 
2. Autoriteti mbikëqyrës i shtetit të origjinës ndan me autoritetin mbikëqyrës të shtetit pritës informacion mbi veprimtaritë e ushtruara realisht nga subjekti i detyruar në territorin e shtetit pritës, të marrë në kuadër të veprimtarisë së tij mbikëqyrëse, përfshirë informacionin e paraqitur nga subjektet e detyruara në përgjigje të pyetësorëve ose kërkesave mbikëqyrëse, si dhe çdo informacion tjetër të rëndësishëm që lidhet me veprimtaritë e ushtruara në shtetin pritës.
3. Informacioni i parashikuar në pikën 2 të këtij neni shkëmbehet të paktën një herë në vit. Kur ky informacion jepet në formë të përmbledhur, autoriteti mbikëqyrës i shtetit të origjinës i përgjigjet pa vonesë çdo kërkese për informacion shtesë të paraqitur nga autoriteti mbikëqyrës i shtetit pritës.
4. Me përjashtim nga sa parashikohet në pikën 3 të këtij neni, autoriteti mbikëqyrës i shtetit të origjinës duhet të informojë menjëherë autoritetin mbikëqyrës të shtetit pritës sapo të marrë njoftimin nga subjektet e detyruara, në përputhje me nenin 90, pika 1 e Pjesës të II, se veprimtaritë në shtetin pritës kanë filluar.
5. Deri në datën e anëtarësimit të Republikës së Shqipërisë në Bashkimin Evropian, ky nen zbatohet në bazë të marrëveshjeve ndërkombëtare në fuqi, memorandumeve të mirëkuptimit të lidhura nga autoriteti mbikëqyrës, si dhe standardeve ndërkombëtare të zbatueshme për bashkëpunimin mbikëqyrës në fushën e parandalimit të pastrimit të parave dhe luftës kundër financimit të terrorizmit.


Neni 48
Bashkëpunimi në kuadër të mbikëqyrjes në nivel grupi

1. Në rastin e institucioneve të kreditit dhe institucioneve financiare që janë pjesë e një grupi, autoritetet mbikëqyrëse përkatëse të shtetit të origjinës dhe ato të shtetit pritës bashkëpunojnë ndërmjet tyre në masën më të gjerë të mundshme, pavarësisht natyrës ose statusit të tyre institucional, për qëllimet e përcaktuara në këtë ligj.
Autoritetet mbikëqyrëse bashkëpunojnë gjithashtu me Autoritetin për Luftën kundër Pastrimit të Parave (AMLA), në përputhje me marrëveshjet ndërkombëtare dhe kuadrin përkatës ligjor.
2. Me përjashtim të rasteve kur Autoriteti për Luftën kundër Pastrimit të Parave (AMLA) vepron si autoritet mbikëqyrës, autoriteti mbikëqyrës financiar i shtetit të origjinës mbikëqyr zbatimin efektiv, në nivel grupi, të politikave, procedurave dhe kontrolleve të brendshme të përcaktuara në këtë Seksionin  të Pjesës të II dhe Pjesës të III të ligjit,
Autoriteti mbikëqyrës financiar i shtetit pritës mbikëqyr respektimin nga degët, filialet ose forma të tjera të pranishme në territorin e tij të kërkesave të legjislacionit në fuqi për parandalimin e pastrimit të parave, financimit të terrorizmit dhe financimit të përhapjes së armëve të shkatërrimit në masë, si dhe të rregullave për transfertat e fondeve dhe kripo-aseteve, sipas legjislacionit të fushës.
3. Për qëllimet e nenit 51 dhe në përjashtim të rasteve kur krijohen kolegje mbikëqyrëse për parandalimin e pastrimit të parave dhe financimit të terrorizmit në përputhje me këtë ligj,  autoritetet mbikëqyrëse financiare bashkëpunojnë dhe i japin njëra-tjetrës, si dhe autoriteteve homologe të shteteve të tjera, çdo informacion të nevojshëm për ushtrimin e funksioneve të tyre mbikëqyrëse, qoftë me kërkesë, qoftë me nismën e tyre, në përputhje me marrëveshjet ndërkombëtare dhe kuadrin ligjor në fuqi.
Në veçanti, autoritetet mbikëqyrëse financiare shkëmbejnë çdo informacion që mund të ndikojë ndjeshëm në vlerësimin e ekspozimit ndaj rrezikut të natyrshëm ose rrezikut të mbetur të një institucioni krediti ose institucioni financiar që ushtron veprimtari në mënyrë ndërkufitare, përfshirë informacionin mbi:
a) identifikimin e strukturës juridike, të drejtimit dhe organizative të grupit, duke përfshirë të gjitha filialet dhe degët e tij;
b) informacionin përkatës mbi pronarët përfitues dhe drejtuesit e lartë të grupit, përfshirë rezultatet e vlerësimeve të përshtatshmërisë dhe integritetit, të kryera sipas këtij ligji apo sipas legjislacionit tjetër përkatës në fuqi;
c) politikat, procedurat dhe kontrollet e brendshme të vendosura në nivel grupi;
ç) informacionin mbi masat e vigjilencës së duhur ndaj klientit, përfshirë dosjet e klientëve dhe të dhënat dhe dokumentacionin e transaksioneve/ regjistrimet e transaksioneve;
d) zhvillimet ose rrethanat me ndikim negativ që lidhen me shoqërinë mëmë, filialet ose degët, të cilat mund të ndikojnë në mënyrë të konsiderueshme pjesë të tjera të grupit;
e) gjobat administrative që autoritetet mbikëqyrëse financiare synojnë të vendosin dhe masat administrative që synojnë të zbatojnë në përputhje me dispozitat përkatëse të Seksionit 3 të Pjesës të I të ligjit.
4. Autoritetet mbikëqyrëse financiare janë të autorizuara që, brenda kufijve të kompetencave të tyre ligjore, të kryejnë verifikime ose kontrolle në emër të një autoriteti mbikëqyrës kërkues, si dhe të ndajnë informacionin e përftuar nëpërmjet këtyre veprimeve, ose të lehtësojnë kryerjen e tyre nga autoriteti kërkues.
5. Autoritetet mbikëqyrëse financiare mund t’i drejtojnë AMLA-s situatat e parashikuara në këtë nen, në përputhje me marrëveshjet ndërkombëtare dhe kuadrin ligjor në fuqi.
Mekanizmat proceduralë të parashikuar nga legjislacioni i Bashkimit Evropian zbatohen pas anëtarësimit të Republikës së Shqipërisë në Bashkimin Evropian.
Për sa më sipër autoritet mbikëqyrëse mund ti drejtohen AMLAs në një nga situatat e mëposhtme:
a) kur një autoritet mbikëqyrës financiar nuk ka komunikuar informacionin e parashikuar në pikën 3 të këtij neni;
b) kur një kërkesë për bashkëpunim është refuzuar ose nuk është trajtuar brenda një afati të arsyeshëm;
c) kur ekziston një mosmarrëveshje, e bazuar në arsye objektive, lidhur me shkeljet e identifikuara ose me gjobat administrative që do të vendosen, apo masat administrative që do të zbatohen ndaj një subjekti ose grupi për të korrigjuar këto shkelje.
Në rastet e parashikuara në këtë pikë, Autoriteti për Luftën kundër Pastrimit të Parave (AMLA) mund të veprojë në përputhje me kompetencat e tij sipas legjislacionit përkatës të Bashkimit Evropian dhe jep opinion mbi çështjen objekt referimi brenda 1 muaji nga marrja e kërkesës, në përputhje me marrëveshjet ndërkombëtare ose aktet e Bashkimit Evropian të zbatueshme për Republikën e Shqipërisë.
6. Dispozitat e këtij neni zbatohen gjithashtu për mbikëqyrjen edhe të:
a) grupeve të subjekteve të detyruara në sektorin jo financiar;
b) subjekteve të detyruara që ofrojnë shërbime në një shtet tjetër nga ai ku janë të themeluara, pa krijuar në atë shtet degë, filial apo formë tjetër pranie ose vendosjeje, kur mbikëqyrja e veprimtarisë ushtrohet nga autoritetet mbikëqyrëse të atij shteti, në përputhje me legjislacionin përkatës.
7. Kur situatat e parashikuara në pikën 5 të këtij neni lindin në lidhje me autoritetet mbikëqyrëse të sektorit jo financiar, Autoriteti për Luftën kundër Pastrimit të Parave (AMLA) mund të veprojë në përputhje me kompetencat e tij sipas legjislacionit përkatës të Bashkimit Evropian dhe, kur është e zbatueshme, në përputhje me marrëveshjet ndërkombëtare në fuqi për Republikën e Shqipërisë.
Në rastet kur subjektet e detyruara në sektorin jo financiar janë pjesë e strukturave që ndajnë pronësi të përbashkët, drejtim të përbashkët ose kontroll të përbashkët të pajtueshmërisë, përfshirë rrjete ose partneritete, autoritetet mbikëqyrëse të sektorit jo financiar bashkëpunojnë dhe shkëmbejnë informacion ndërmjet tyre.
8. Deri në datën e anëtarësimit të Republikës së Shqipërisë në Bashkimin Evropian, ky nen zbatohet në bazë të marrëveshjeve ndërkombëtare në fuqi, memorandumeve të mirëkuptimit të lidhura nga autoriteti mbikëqyrës me homologët e huaj dhe me Autoritetin për Parandalimin e Pastrimit të Parave dhe Luftën kundër Financimit të Terrorizmit (AMLA), si dhe standardeve ndërkombëtare të zbatueshme për bashkëpunimin mbikëqyrës në nivel grupi. 


Neni 49
Bashkëpunimi ndërmjet autoriteteve mbikëqyrëse për subjektet e detyruara që ushtrojnë veprimtari ndërkufitare

1. Kur subjektet e detyruara që nuk janë pjesë e një grupi ushtrojnë veprimtari në një shtet tjetër nga ai ku janë të themeluara, përfshirë nëpërmjet degëve, agjentëve, shpërndarësve ose pa krijuar prani fizike në përputhje me këtë ligj, dhe mbikëqyrja e tyre ndahet ndërmjet autoritetit mbikëqyrës të shtetit ku janë të themeluara dhe autoritetit mbikëqyrës të shtetit ku ushtrohet veprimtaria, këto autoritete bashkëpunojnë në masën më të gjerë të mundshme dhe i ofrojnë njëri-tjetrit ndihmë në ushtrimin e funksioneve të tyre mbikëqyrëse, në përputhje me këtë ligj.
Për qëllimet e nenit 51  dhe përveç rasteve kur janë krijuar kolegje mbikëqyrëse për parandalimin e pastrimit të parave, financimit të terrorizmit dhe financimit të përhapjes së armëve të dëmtimit në masë, në përputhje me dispozitat përkatëse, autoritetet mbikëqyrëse:
a) i vënë në dispozicion njëri-tjetrit çdo informacion të nevojshëm për ushtrimin e funksioneve të tyre mbikëqyrëse, si me kërkesë ashtu edhe me iniciativë vetjake, përfshirë informacionin e parashikuar në nenin 48, pika 3 e ligjit, kur ky informacion është i domosdoshëm për përmbushjen e detyrave mbikëqyrëse;
b) njoftojnë njëri-tjetrin për çdo zhvillim ose rrethanë me ndikim negativ që lidhet me subjektin e detyruar, degët, filialet ose forma të tjera të pranisë së tij, të cilat mund të ndikojnë në mënyrë të konsiderueshme në pajtueshmërinë e subjektit me kërkesat e përputhshmërisë, si dhe për gjobat administrative që synojnë të vendosin ose masat administrative që synojnë të zbatojnë, në përputhje me dispozitat përkatëse të Seksionit 3 të Pjesës të I të ligjit;
c) janë të autorizuara që, brenda kufijve të kompetencave të tyre ligjore, të kryejnë verifikime ose kontrolle në emër të një autoriteti mbikëqyrës kërkues, si dhe të ndajnë informacionin e përftuar nga këto veprime ose të lehtësojnë kryerjen e tyre nga autoriteti kërkues.
Kjo pikë zbatohet gjithashtu edhe për subjektet e detyruara që janë të themeluara në një shtet dhe ofrojnë shërbime në një shtet tjetër pa krijuar degë, filial apo formë tjetër pranie në atë shtet, kur mbikëqyrja e veprimtarisë në atë shtet ushtrohet nga autoritetet mbikëqyrëse të atij shteti, në përputhje me këtë ligj.
2. Kur mbikëqyrja e një subjekti të detyruar dhe e formave të tjera të pranisë së tij në shtete të tjera ushtrohet nga autoriteti mbikëqyrës i shtetit ku subjekti është i themeluar, autoriteti mbikëqyrës i atij shteti informon rregullisht autoritetin mbikëqyrës të shtetit ku ushtrohet veprimtaria për masat e zbatuara nga subjektit dhe për nivelin e pajtueshmërisë së tij me kërkesat e zbatueshme, përfshirë kërkesat në fuqi në shtetin pritës.
Kur konstatohen shkelje serioze, të përsëritura ose sistematike, autoriteti mbikëqyrës i shtetit ku subjekti është i themeluar njofton menjëherë autoritetin mbikëqyrës të shtetit ku ushtrohet veprimtaria për këto shkelje, si dhe për gjobat administrative që synon të vendosë dhe masat administrative që synon të zbatojë për korrigjimin e tyre.
Autoriteti mbikëqyrës i shtetit ku ushtrohet veprimtaria i ofron ndihmë autoritetit mbikëqyrës të shtetit ku subjekti është i themeluar për të garantuar verifikimin e pajtueshmërisë së subjektit të detyruar me kërkesat ligjore të zbatueshme. Në veçanti, autoriteti mbikëqyrës i shtetit ku ushtrohet veprimtaria informon autoritetin mbikëqyrës të shtetit ku subjekti është i themeluar për çdo dyshim serioz që ka në lidhje me pajtueshmërinë e subjektit me kërkesat e zbatueshme, si dhe ndan me të çdo informacion që disponon në këtë drejtim.
Kjo dispozitë zbatohet gjithashtu për subjektet e detyruara që janë të themeluara në një shtet dhe ofrojnë shërbime në një shtet tjetër pa krijuar degë, filial apo formë tjetër pranie në atë shtet, me përjashtim të rasteve kur mbikëqyrja e veprimtarisë në atë shtet ushtrohet nga autoritetet mbikëqyrëse të atij shteti, në përputhje me nenin përkatës të këtij ligji.
Autoritetet mbikëqyrëse mund t’i referojnë Autoritetit për Luftën kundër Pastrimit të Parave (AMLA), në përputhje me marrëveshjet ndërkombëtare në fuqi dhe me aktet e Bashkimit Evropian të zbatueshme për Republikën e Shqipërisë, situatat e mëposhtme:
a) kur një autoritet mbikëqyrës nuk ka komunikuar informacionin e parashikuar në pikën 1, nën paragrafin e dytë, geramat “a” dhe “b”, ose në pikën 2, nën paragrafin e parë dhe të dytë të këtij neni;
b) kur një kërkesë për bashkëpunim është refuzuar ose nuk është trajtuar brenda një afati të arsyeshëm.
c) kur ekziston një mosmarrëveshje, e bazuar në arsye objektive, lidhur me shkeljet e identifikuara ose me gjobat administrative që do të vendosen apo masat administrative që do të zbatohen ndaj subjektit për korrigjimin e këtyre shkeljeve.
Në këto raste, Autoriteti për Luftën kundër Pastrimit të Parave (AMLA) vepron në përputhje me kompetencat e tij sipas legjislacionit përkatës të Bashkimit Evropian dhe jep opinion mbi çështjen objekt referimi brenda 1 muaji nga marrja e kërkesës, në përputhje me marrëveshjet ndërkombëtare ose aktet e Bashkimit Evropian të zbatueshme për Republikën e Shqipërisë.

Neni 50
Shkëmbimi i informacionit për zbatimin e politikave në nivel grupi në shtete të treta

Autoritetet mbikëqyrëse, përfshirë Autoritetin për Luftën kundër Pastrimit të Parave (AMLA), në përputhje me marrëveshjet ndërkombëtare dhe aktet e Bashkimit Evropian të zbatueshme për Republikën e Shqipërisë, informojnë njëri-tjetrin për rastet kur legjislacioni i një shteti të tretë nuk lejon zbatimin e politikave, procedurave dhe kontrolleve të kërkuara për zbatimin e politikave në nivel grupi, sipas këtij ligji.
Në këto raste, autoritetet mbikëqyrëse mund të ndërmarrin veprime të koordinuara për të gjetur një zgjidhje të përshtatshme.
Në vlerësimin e shteteve të treta që nuk lejojnë zbatimin e politikave, procedurave dhe kontrolleve të kërkuara, autoritetet mbikëqyrëse marrin në konsideratë çdo kufizim ligjor që mund të pengojë zbatimin e duhur të tyre, përfshirë sekretin profesional, nivelin e pamjaftueshëm të mbrojtjes së të dhënave dhe kufizime të tjera që cenojnë shkëmbimin e informacionit për këtë qëllim.


SEKSIONI 2
Bashkëpunimi në kuadër të kolegjeve mbikëqyrëse për PPP/FT dhe me autoritetet homologe të vendet e treta

Neni 51
Kolegjet mbikëqyrëse për PPP/FT në sektorin financiar

1. Autoriteti mbikëqyrës financiar përgjegjës për shoqërinë mëmë të një grupi institucionesh krediti ose institucionesh financiare, apo për zyrën qendrore të një institucioni krediti ose institucioni financiar, krijon kolegje të posaçme mbikëqyrëse për parandalimin e pastrimit të parave, financimit të terrorizmit dhe financimit të përhapjes së armëve të dëmtimit në masë, në përputhje me këtë ligj dhe aktet e Bashkimit Evropian të zbatueshme për Republikën e Shqipërisë, në cilëndo nga situatat e mëposhtme:
a) kur një institucion krediti ose institucion financiar, përfshirë grupet e tyre, ka krijuar degë, filiale ose forma të tjera pranie në të paktën dy shtete të ndryshme nga ai ku ndodhet zyra e tij qendrore;
b) kur një institucion krediti ose institucion financiar nga një vend i tretë ka krijuar degë, filiale ose forma të tjera pranie në të paktën tre shtete.
2. Anëtarë të përhershëm të kolegjit janë autoriteti mbikëqyrës financiar përgjegjës për shoqërinë mëmë ose për zyrën qendrore, si dhe autoritetet mbikëqyrëse financiare përgjegjëse për degët, filialet ose forma të tjera të pranisë në shtetet pritëse, si dhe autoritetet mbikëqyrëse financiare përgjegjëse për infrastrukturën në shtetet pritëse, në përputhje me këtë ligj. 
3. Dispozitat e këtij neni nuk zbatohen në rastet kur Autoriteti për Luftën kundër Pastrimit të Parave (AMLA) ushtron funksion mbikëqyrës, në përputhje me legjislacionin e Bashkimit Evropian të zbatueshëm.
4. Veprimtaritë e kolegjeve mbikëqyrëse për parandalimin e pastrimit të parave, financimit të terrorizmit dhe financimit të përhapjes së armëve të dëmtimit në masë ushtrohen në mënyrë proporcionale me nivelin e rreziqeve ndaj të cilave është i ekspozuar institucioni i kreditit, institucioni financiar ose grupi, si dhe me shkallën e veprimtarisë së tij ndërkufitare.
5. Për qëllimet e pikës 1 të këtij neni, autoritetet mbikëqyrëse financiare identifikojnë:
a) të gjitha institucionet e kreditit ose institucionet financiare të licencuara/autorizuara në Republikën e Shqipërisë që kanë krijuar degë, filiale ose forma të tjera pranie në shtete të tjera ose në shtete të treta;
b) të gjitha njësitë, degët, filialet ose format e tjera të pranisë të krijuara nga institucionet e kreditit ose institucionet financiare në shtete të tjera ose në shtete të treta;
c) degët, filialet ose format e tjera të pranisë të krijuara në territorin e Republikës së Shqipërisë nga institucione krediti ose institucione financiare të themeluara në shtete të tjera ose në shtete të treta.
6. Në raste të ndryshme nga ato të parashikuara në nenin 40 të këtij ligji që rregullon mbikëqyrjen ndërkufitare, kur institucionet e kreditit ose institucionet financiare ofrojnë shërbime në një shtet tjetër pa krijuar degë, filial ose formë tjetër pranie në atë shtet, autoriteti mbikëqyrës financiar i shtetit ku subjekti është i themeluar mund të ftojë autoritetet mbikëqyrëse të atij shteti të marrin pjesë në kolegj si vëzhgues.
7. Kur një grup institucionesh krediti ose institucionesh financiare përfshin çdo subjekt të detyruara në sektorin jo financiar, autoriteti mbikëqyrës financiar që krijon kolegjin fton autoritetet mbikëqyrëse përkatëse të marrin pjesë në kolegj.
8. Autoritetet mbikëqyrëse financiare mund të lejojnë krijimin e kolegjeve mbikëqyrëse për parandalimin e pastrimit të parave, financimit të terrorizmit dhe financimit të përhapjes së armëve të dëmtimit në masë, kur një institucion krediti ose institucion financiar i themeluar në Republikën e Shqipërisë ka krijuar degë, filiale ose forma të tjera pranie në të paktën dy shtete të treta.
Autoritetet mbikëqyrëse financiare mund të ftojnë autoritetet homologe të këtyre shteteve të treta për të marrë pjesë në kolegj.
Autoritetet mbikëqyrëse që marrin pjesë në kolegj lidhin një marrëveshje të shkruar, në të cilën përcaktohen kushtet dhe procedurat e bashkëpunimit dhe të shkëmbimit të informacionit.
9. Kolegjet mbikëqyrëse përdoren, ndër të tjera, për shkëmbimin e informacionit, dhënien e ndihmës reciproke dhe koordinimin e qasjes mbikëqyrëse ndaj grupit ose institucionit, përfshirë, kur është e nevojshme, marrjen e masave të përshtatshme dhe proporcionale për adresimin e shkeljeve serioze të dispozitave të Pjesës të II dhe Pjesës të III të ligjit, në nivel të grupit të institucionit të kreditit ose institucionit financiar, apo në degët, filialet ose format e tjera të pranisë të krijuara nga grupi ose institucioni në juridiksionin e një autoriteti mbikëqyrës që merr pjesë në kolegj.
Autoriteti për Luftën kundër Pastrimit të Parave (AMLA) mund të marrë pjesë në mbledhjet e kolegjeve mbikëqyrëse dhe të lehtësojë veprimtarinë e tyre, në përputhje me legjislacionin e Bashkimit Evropian që bëhet i zbatueshëm për Republikën e Shqipërisë.
Në rast se AMLA vendos të marrë pjesë në mbledhjet e një kolegji mbikëqyrës, ajo merr pjesë me status vëzhguesi.
11. Autoritetet mbikëqyrëse financiare, mund të lejojnë autoritetet homologe të vendeve të treta të marrin pjesë si vëzhgues në kolegjet e mbikëqyrjes për PPP/FT, në rastin e parashikuar në pikën (b) të paragrafit 1 të këtij neni ose kur grupe të Bashkimit Evropian, institucione krediti apo institucione financiare operojnë përmes degëve ose shoqërive bija në ato vende të treta, me kusht që:
a) autoritetet homologe të vendeve të treta paraqesin një kërkesë për pjesëmarrje dhe anëtarët e kolegjit të mbikëqyrjes bien dakord për pjesëmarrjen e tyre, ose anëtarët e kolegjit bien dakord të ftojnë këto autoritete homologe të vendeve të treta;
b) transferimi i të dhënave personale kryhet në përputhje me legjislacionin kombëtar në fuqi për mbrojtjen e të dhënave personale, i cili garanton një nivel mbrojtjeje të barasvlershëm me standardet e Bashkimit Evropian në këtë fushë;
c) autoritetet homologe të vendeve të treta nënshkruajnë marrëveshjen me shkrim të parashikuar në fjalinë e tretë të paragrafit 8 të këtij neni dhe shkëmbejnë brenda kolegjit të mbikëqyrjes informacionin përkatës që zotërojnë për qëllime të mbikëqyrjes së institucioneve të kreditit, institucioneve financiare ose të grupit;
d) informacioni i shkëmbyer i nënshtrohet kërkesave për ruajtjen e sekretit profesional, të paktën i barasvlershëm me ato të parashikuara në nenin 83, paragrafi 1 të këtij ligji, dhe përdoret ekskluzivisht për qëllime të ushtrimit të detyrave mbikëqyrëse të autoriteteve mbikëqyrëse financiare pjesëmarrëse ose të autoriteteve homologe të vendeve të treta.
Autoritetet mbikëqyrëse financiare që krijojnë kolegjet e mbikëqyrjes sigurojnë që të kryhet një vlerësim nëse plotësohen kushtet e parashikuara në nën paragrafin e parë të pikës 11 të këtij neni  dhe ia paraqesin këtë vlerësim anëtarëve të përhershëm të kolegjit.
Ky vlerësim kryhet përpara se autoriteti homolog i vendit të tretë të lejohet të marrë pjesë në kolegj dhe mund të përsëritet sipas nevojës.
Autoriteti mbikëqyrës financiar i shtetit të origjinës mund të kërkojë mbështetje nga struktura përkatëse e Bashkimit Evropian kompetente në fushën e PPP/FT për kryerjen e këtij vlerësimi, në përputhje me marrëveshjet dhe detyrimet ndërkombëtare në fuqi.
12. Kur vlerësohet e nevojshme nga anëtarët e përhershëm të kolegjit të mbikëqyrjes, mund të ftohen vëzhgues shtesë, me kusht që të respektohen kërkesat për konfidencialitet.
Vëzhguesit mund të përfshijnë autoritetet mbikëqyrëse prudenciale, përfshirë Bankën Qendrore Evropiane, kur vepron në përputhje me legjislacionin përkatës të Bashkimit Evropian, si dhe Autoritetet Evropiane Mbikëqyrëse dhe Njësitë e Inteligjencës Financiare.
13. Kur anëtarët e një kolegji mbikëqyrjeje nuk bien dakord mbi masat që duhet të merren në lidhje me një subjekt të detyruar, ata mund t’ia referojnë çështjen strukturës përkatëse të Bashkimit Evropian kompetente në fushën e parandalimit dhe luftës kundër pastrimit të parave dhe financimit të terrorizmit  dhe të kërkojnë asistencën e saj në përputhje me legjislacionin e Bashkimit Evropian në fuqi në këtë fushë.

Neni 52
Kolegjet e mbikëqyrjes në sektorin jo financiar për PPP/FT

1. Autoritetet mbikëqyrëse në sektorin jo financiar, që ushtrojnë mbikëqyrjen ndaj shoqërisë mëmë të një grupi subjektesh të detyruara në sektorin jo financiar ose ndaj selisë qendrore të një subjekti të detyruar në sektorin jo financiar, sigurojnë që të kenë kompetencën për të krijuar kolegje të posaçme mbikëqyrjeje për PP/FT, në cilëndo nga situatat e mëposhtme:
a) kur një subjekt i detyruar në sektorin jo financiar, ose një grup i tillë, ka krijuar njësi në të paktën dy shtete anëtare të ndryshme të Bashkimit Evropian, përveç shtetit anëtar ku ndodhet selia e tij qendrore;
b) kur një entitet i një vendi të tretë, që i nënshtrohet detyrimeve ligjore për PPP/FT, që nuk është institucion krediti ose institucion financiar, ka krijuar njësi në të paktën tre shtete anëtare të Bashkimit Evropian;
Ky paragraf zbatohet gjithashtu për struktura që kanë pronësi të përbashkët, menaxhim të përbashkët ose kontroll të përbashkët të përputhshmërisë, përfshirë rrjete ose partneritete, ndaj të cilave zbatohen kërkesa në nivel grupi, në përputhje me sa parashikohet në nenin 98 të Pjesës të II të ligjit.
Anëtarë të përhershëm të kolegjit të mbikëqyrjes janë autoriteti mbikëqyrës në sektorin jo financiar përgjegjës për mbikëqyrjen e shoqërisë mëmë ose të selisë qendrore, si dhe autoritetet mbikëqyrëse në sektorin jo financiar përgjegjëse për mbikëqyrjen e njësive në shtetet pritëse anëtare ose për mbikëqyrjen e atij subjekti të detyruar në shtete të tjera anëtare, në rastet e parashikuara në nenin 33.
2. Në rast se autoriteti mbikëqyrës përgjegjës për mbikëqyrjen e shoqërisë mëmë të një grupi ose të selisë qendrore të një subjekti të  detyruar nuk krijon një kolegj mbikëqyrjeje, autoritetet mbikëqyrëse në sektorin jo financiar të përmendura në pikën 1, nen paragrafi i dytë, shkronja (b), të kenë të drejtë të paraqesin një opinion se, duke marrë parasysh rreziqet e pastrimit të parave dhe financimit të terrorizmit ndaj të cilave është i ekspozuar subjekti i detyruar ose grupi, si dhe shkallën e veprimtarisë së tij ndërkufitare, duhet të krijohet një kolegj.
Ky opinion paraqitet nga të paktën dy autoritete mbikëqyrëse në sektorin jo financiar dhe i drejtohet:
a) autoritetit mbikëqyrës në sektorin jo financiar përgjegjës për mbikëqyrjen e shoqërisë mëmë të një grupi ose të selisë qendrore të një subjekti të detyruar;
b) strukturës së Bashkimit Evropian kompetente në fushën e parandalimit dhe luftës kundër pastrimit të parave dhe financimit të terrorizmit, në përputhje me legjislacionin e Bashkimit Evropian në fuqi.
c) të gjitha autoriteteve të tjera mbikëqyrëse në sektorin jo financiar.
Kur autoriteti mbikëqyrës i përmendur në shkronjën (a) të nën paragrafit të parë të kësaj pike është një organ vetërregullues, opinioni i paraqitet gjithashtu autoritetit publik përgjegjës për mbikëqyrjen e atij organi vetërregullues, në përputhje me nenin 56.
3. Kur, pas paraqitjes së një opinioni në përputhje me pikën 2, autoriteti mbikëqyrës në sektorin jo financiar përgjegjës për mbikëqyrjen e shoqërisë mëmë të një grupi ose të selisë qendrore të një subjekti të detyruar vijon të vlerësojë se nuk është e nevojshme krijimi i një kolegji mbikëqyrjeje, autoritetet e tjera mbikëqyrëse në sektorin jo financiar mund të krijojnë kolegjin, me kusht që ai të përbëhet nga të paktën dy anëtarë.
Në këto raste, këto autoritete mbikëqyrëse vendosin ndërmjet tyre se cili do të jetë autoriteti përgjegjës për kolegjin.
Autoriteti mbikëqyrës përgjegjës për mbikëqyrjen e shoqërisë mëmë të grupit ose të selisë qendrore të subjektit të detyruar informohet për veprimtarinë e kolegjit dhe ka të drejtë t’i bashkohet kolegjit në çdo kohë.
4. Për qëllimet e pikës 1, autoritetet mbikëqyrëse në sektorin jo financiar sigurojnë që të identifikojnë:
a) të gjitha subjektet e detyruara në sektorin jo financiar që kanë selinë e tyre qendrore në shtetin përkatës dhe që kanë krijuar njësi në shtete të tjera anëtare ose në vende të treta;
b) të gjitha njësitë e krijuara nga këto subjekte të detyruara në shtete të tjera anëtare ose në vende të treta;
c) njësitë e krijuara në territorin e tyre nga subjekte të detyruara në sektorin jo financiar me seli qendrore në shtete të tjera anëtare ose në vende të treta.
5. Kur subjektet e detyruara në sektorin jo financiar ushtrojnë veprimtari në shtete të tjera anëtare në kuadër të lirisë së ofrimit të shërbimeve, autoriteti mbikëqyrës në sektorin jo financiar i shtetit të origjinës mund të ftojë autoritetet mbikëqyrëse në sektorin jo financiar të atyre shteteve anëtare të marrin pjesë në kolegj si vëzhgues
6. Kur një grup në sektorin jo financiar përfshin një institucion krediti ose një institucion financiar, por prania e tyre në grup nuk përmbush pragun për krijimin e një kolegji në përputhje me nenin 52, autoriteti mbikëqyrës që krijon kolegjin fton autoritetet mbikëqyrëse financiare të atyre institucioneve të kreditit ose institucioneve financiare të marrin pjesë në kolegj.
7. Autoritetet mbikëqyrëse në sektorin jo financiar mund të lejojnë krijimin e kolegjeve të mbikëqyrjes për PPP/FT, kur një subjekt i detyruar në sektorin jo financiar, i themeluar në një shtet anëtar të Bashkimit Evropian, ka krijuar njësi në të paktën dy vende të treta.
Autoritetet mbikëqyrëse në sektorin jo financiar mund të ftojnë autoritetet homologe të atyre vendeve të treta për të krijuar një kolegj të tillë.
Autoritetet mbikëqyrëse në sektorin jo financiar që marrin pjesë në kolegj lidhin një marrëveshje me shkrim, ku përcaktohen kushtet dhe procedurat e bashkëpunimit dhe të shkëmbimit të informacionit.
Kur kolegji krijohet në lidhje me subjektet e detyruara të përmendura në  nenin 86, pika 3, germat "a" dhe "b", ose me grupet e tyre, marrëveshja me shkrim e përmendur në nën paragrafin e parë të kësaj pike përfshin gjithashtu procedura që sigurojnë se informacioni i mbledhur në përputhje me nenin 103 pika 2 nuk shpërndahet, përveç rasteve kur zbatohet nënparagrafi i dytë i Nenit 103 pika 2.
8. Autoritetet mbikëqyrëse në sektorin jo financiar sigurojnë që kolegjet të përdoren, ndër të tjera, për shkëmbimin e informacionit, ofrimin e asistencës së ndërsjellë ose koordinimin e qasjes mbikëqyrëse ndaj grupit ose subjektit të detyruar, duke përfshirë, kur është e përshtatshme, marrjen e masave të duhura dhe proporcionale për të adresuar shkelje serioze të Pjesës të II dhe Pjesës të III, të konstatuara në nivel grupi ose të subjektit të detyruar, ose nëpërmjet njësive të krijuara nga grupi ose subjekti i detyruar në juridiksionin e një autoriteti mbikëqyrës pjesëmarrës në kolegj.
9. Struktura e Bashkimit Evropian kompetente në fushën e PPP/FT mund të marrë pjesë në mbledhjet e kolegjeve të mbikëqyrjes dhe lehtëson punën e tyre në përputhje me legjislacionin përkatës të Bashkimit Evropian në fuqi.
Kur kjo strukturë vendos të marrë pjesë në mbledhjet e një kolegji të mbikëqyrjes, ajo ka statusin e vëzhguesit.
10. Autoritetet mbikëqyrëse në sektorin jo financiar mund të lejojnë autoritetet homologe të vendeve të treta të marrin pjesë si vëzhgues në kolegjet e mbikëqyrjes për PPP/FT/, në rastin e parashikuar në pikën 1, shkronja (b), ose kur subjekte të detyruara të Bashkimit Evropian në sektorin jo financiar ose grupet e tyre ushtrojnë veprimtari përmes degëve ose shoqërive bija në ato vende të treta, me kusht që:
a) autoritetet homologe të vendeve të treta paraqesin një kërkesë për pjesëmarrje dhe anëtarët e kolegjit të mbikëqyrjes bien dakord për pjesëmarrjen e tyre, ose anëtarët e kolegjit bien dakord të ftojnë këto autoritete homologe të vendeve të treta;
b) transferimi i të dhënave personale kryhet në përputhje me legjislacionin kombëtar në fuqi për mbrojtjen e të dhënave personale, i cili garanton një nivel mbrojtjeje të barasvlershëm me standardet e Bashkimit Evropian në këtë fushë;
c) autoritetet homologe të vendeve të treta nënshkruajnë marrëveshjen me shkrim të parashikuar në pikën 7 të këtij neni dhe shkëmbejnë brenda kolegjit informacionin përkatës që zotërojnë për qëllime të mbikëqyrjes së subjektit të detyruar ose të grupit.
d) informacioni i shkëmbyer i nënshtrohet kërkesave për ruajtjen e sekretit profesional, të paktën të barasvlershme me ato të parashikuara në nenin 83, paragrafi 1, dhe përdoret ekskluzivisht për qëllime të ushtrimit të detyrave mbikëqyrëse të autoriteteve mbikëqyrëse në sektorin jo financiar pjesëmarrëse ose të autoriteteve homologe të vendeve të treta.
Autoritetet mbikëqyrëse në sektorin jo financiar përgjegjëse për mbikëqyrjen e shoqërisë mëmë të një grupi ose të selisë qendrore të një subjekti të detyruar, ose, në rastet e parashikuara në pikën 3, për kolegjin, kryejnë një vlerësim nëse plotësohen kushtet e nën paragrafit të parë të kësaj pike dhe ia paraqesin atë anëtarëve të përhershëm të kolegjit.
Ky vlerësim kryhet përpara se autoriteti homolog i vendit të tretë të lejohet të marrë pjesë në kolegj dhe mund të përsëritet sipas nevojës.
Autoritetet mbikëqyrëse në sektorin jo financiar përgjegjëse për kryerjen e vlerësimit mund të kërkojnë mbështetjen e strukturës së Bashkimit Evropian kompetente në fushën e PPP/FT- AMLA për kryerjen e këtij vlerësimi, në përputhje me legjislacionin e Bashkimit Evropian në fuqi.
11. Kur vlerësohet e nevojshme nga anëtarët e përhershëm të kolegjit, mund të ftohen vëzhgues shtesë, me kusht që të respektohen kërkesat për konfidencialitet. Vëzhguesit mund të përfshijnë Njësitë e Inteligjencës Financiare.
12. Kur anëtarët e një kolegji mbikëqyrjeje nuk bien dakord mbi masat që duhet të merren në lidhje me një subjekt të detyruar, ata mund t’ia referojnë çështjen strukturës së Bashkimit Evropian kompetente në fushën PPP/FT dhe të kërkojnë asistencën e saj në përputhje me legjislacionin e Bashkimit Evropian në fuqi. Struktura përkatëse e Bashkimit Evropian jep opinionin e saj mbi çështjen e mosmarrëveshjes brenda dy muajve.

Neni 53
Bashkëpunimi me autoritetet mbikëqyrëse në vende të treta

1. Autoritetet mbikëqyrëse sigurojnë që të kenë kompetencën për të lidhur marrëveshje bashkëpunimi që parashikojnë bashkëpunim dhe shkëmbim informacioni konfidencial me autoritetet homologe në vende të treta.
Këto marrëveshje bashkëpunimi respektojnë rregullat e zbatueshme për mbrojtjen e të dhënave personale dhe lidhen mbi bazën e reciprocitetit, duke garantuar kërkesa për ruajtjen e sekretit profesional të paktën të barasvlershme me ato të parashikuara në nenin 82, pika 1. 
Informacioni konfidencial i shkëmbyer në përputhje me këto marrëveshje përdoret vetëm për qëllime të ushtrimit të detyrave mbikëqyrëse të këtyre autoriteteve.
Kur informacioni i shkëmbyer e ka origjinën në një shtet tjetër anëtar, ai shpërndahet vetëm me pëlqimin e shprehur të autoritetit mbikëqyrës që e ka ndarë atë dhe, sipas rastit, vetëm për qëllimet për të cilat është dhënë ky pëlqim.
2. Për qëllimet e pikës 1, struktura e Bashkimit Evropian kompetente në fushën e PPP/FT ofron asistencën e nevojshme për vlerësimin e barasvlershmërisë së kërkesave për sekret profesional të zbatueshme ndaj autoritetit homolog të vendit të tretë, në përputhje me legjislacionin e Bashkimit Evropian në fuqi.
3. Autoritetet mbikëqyrëse njoftojnë strukturën e Bashkimit Evropian kompetente në fushën e PPP/FT për çdo marrëveshje bashkëpunimi të lidhur në përputhje me këtë nen, brenda një muaji nga nënshkrimi i saj, në përputhje me legjislacionin e Bashkimit Evropian në fuqi.

Neni 54
Rregullimi i mëtejshëm i kolegjeve të mbikëqyrjes

Modalitetet dhe procedurat për krijimin, organizimin, funksionimin dhe koordinimin e kolegjeve të mbikëqyrjes të parashikuara në nenet 51, 52 dhe 53 rregullohen më tej në përputhje me legjislacionin sektorial përkatës dhe aktet nënligjore të nxjerra nga autoritetet mbikëqyrëse kompetente.

Neni 55
Zbatimi në kuadër të integrimit evropian

Dispozitat e këtij ligji që lidhen me bashkëpunimin ndërkombëtar, shkëmbimin e informacionit ndërkufitar dhe mbikëqyrjen në nivel grupi zbatohen në përputhje me marrëveshjet ndërkombëtare të ratifikuara nga Republika e Shqipërisë, si dhe me aktet e Bashkimit Evropian që bëhen të zbatueshme për Republikën e Shqipërisë.
Me anëtarësimin e Republikës së Shqipërisë në Bashkimin Evropian, referencat ndaj bashkëpunimit me autoritetet e shteteve të tjera dhe me Autoritetin për Luftën kundër Pastrimit të Parave (AMLA) interpretohen dhe zbatohen në përputhje me acquis të Bashkimit Evropian dhe aktet përkatëse të zbatueshme drejtpërdrejt.


Seksioni 3
Dispozita të veçanta për organet vetërregulluese

Neni 56
Mbikëqyrja e organeve vetërregulluese

1. Kur organet vetërregulluese ushtrojnë funksione mbikëqyrëse ndaj subjekteve të detyruara të përcaktuara në nenin 86, pika 3, germa “a” dhe “b”, veprimtaria e tyre në ushtrimin e këtyre funksioneve i nënshtrohet mbikëqyrjes nga një autoritet publik kompetent, në përputhje me legjislacionin sektorial përkatës.
2. Autoriteti publik që ushtron mbikëqyrje mbi organet vetërregulluese është përgjegjës për garantimin e një sistemi të përshtatshëm dhe efektiv mbikëqyrjeje ndaj subjekteve të detyruara në sektorin jo financiar, në përputhje me nenin 86, pika 3, germa “a” dhe “b”, dhe legjislacionin sektorial përkatës, duke përfshirë, ndër të tjera:
a) verifikimin që çdo organ vetërregullues që ushtron, ose synon të ushtrojë, funksionet e parashikuara në nenin 39, pika 1, të këtij ligji, përmbush kërkesat e përcaktuara në atë nen;
b) nxjerrjen e udhëzimeve (akteve nënligjore) lidhur me ushtrimin e funksioneve të parashikuara në nenin 39, pika 1, të këtij ligji;
c) sigurimin që organet vetërregulluese ushtrojnë funksionet e tyre në përputhje me Seksionin 1 të këtij Kreu, në mënyrë të përshtatshme dhe efektive.
d) rishikimin e përjashtimeve të dhëna nga organet vetërregulluese nga detyrimi për hartimin e një vlerësimi individual të dokumentuar të rrezikut, në përputhje me nenin 39, pika 5, shkronja (b), të këtij ligji;
e) informimin e rregullt të organeve vetërregulluese për çdo aktivitet të planifikuar ose detyrë të kryer nga struktura e Bashkimit Evropian kompetente në fushën e PPP/FT që lidhet me  ushtrimin e funksionit të tyre mbikëqyrës, duke përfshirë, në veçanti, planifikimin e vlerësime të ndërsjella ndërmjet autoriteteve mbikëqyrëse (peer revieës), në përputhje me legjislacionin e Bashkimit Evropian në fuqi.
3. Autoritetit publik që ushtron mbikëqyrje mbi organet vetërregulluese i garantohen kompetenca të mjaftueshme për të përmbushur përgjegjësitë e përcaktuara në pikën 2 të këtij neni.
  Së paku, autoriteti publik ka kompetencë të:
a) të kërkojë dhe të detyrojë paraqitjen e çdo informacioni që është i nevojshëm për monitorimin e përputhshmërisë dhe për kryerjen e kontrolleve, me përjashtim të informacionit të mbledhur nga subjektet e detyruara të përcaktuara në nenin nenin 86, pika 3, germa “a” dhe “b”, gjatë përcaktimit të pozitës juridike të klientit të tyre sipas përcaktimeve te nenin 103 pika 2 ose gjatë ushtrimit të detyrës për mbrojtjen ose përfaqësimin e klientit në, ose në lidhje me, procedura gjyqësore, përfshirë dhënien e këshillimit për fillimin ose shmangien e procedurave të tilla, pavarësisht nëse informacioni është mbledhur para, gjatë ose pas këtyre procedurave;
b) të nxjerrë udhëzime detyruese ndaj organit vetërregullues për të korrigjuar mos ushtrimin e funksioneve të parashikuara në nenin 38,  ose mosrespektimin e kërkesave të pikës 6 të atij neni, si dhe për të parandaluar mos përmbushje të tilla.
Gjatë nxjerrjes së udhëzimeve në përputhje me këtë shkronjë, autoriteti publik merr në konsideratë çdo udhëzim përkatës të dhënë prej tij, si dhe udhëzimet e strukturës së Bashkimit Evropian kompetente në fushën e PPP/FT, në përputhje me legjislacionin e Bashkimit Evropian në fuqi dhe që janë të zbatueshme për Shqipërinë.
4. Autoriteti publik që ushtron mbikëqyrje mbi organet vetërregulluese i kryen funksionet e tij në mënyrë të pavarur dhe në kushte që garantojnë objektivitetin dhe paanshmërinë e vendimmarrjes.
Personeli i këtij autoriteti i nënshtrohet kërkesave për ruajtjen e sekretit profesional të paktën të barasvlershme me ato të parashikuara në nenin 83 të këtij ligji, ruan standarde të larta profesionale, përfshirë konfidencialitetin dhe mbrojtjen e të dhënave personale, dhe vepron me integritet të lartë.
Autoriteti publik miraton dhe zbaton vendosjen e procedurave për parandalimin dhe menaxhimin e konflikteve të interesit.
5. Në rast të mosrespektimit nga organet vetërregulluese të kërkesave, udhëzimeve ose masave të marra nga autoriteti publik në përputhje me pikat 2 dhe 3 të këtij neni, legjislacioni sektorial përkatës parashikon masa korrigjuese apo gjobave administrative efektive, proporcionale dhe parandaluese.
6. Autoriteti publik që ushtron mbikëqyrje mbi organet vetërregulluese informon në kohë autoritetet kompetente për hetimin dhe ndjekjen penale, drejtpërdrejt ose përmes Agjencisë të Inteligjencës Financiare, për çdo shkelje që përbëjnë vepër penale dhe që konstatohet gjatë ushtrimit të detyrave të tij.
7. Autoriteti publik që ushtron mbikëqyrje mbi organet vetërregulluese publikon një raport vjetor që përmban informacion mbi:
a) numrin dhe natyrën e shkeljeve të konstatuara nga çdo organ vetërregullues, si dhe gjobat e vendosura ose masat administrative të zbatuara ndaj subjekteve të detyruara;
b) numrin e raportimeve të transaksioneve të dyshimta të paraqitura, nga subjektet e detyruara që mbikëqyren nga çdo organ vetërregullues, pranë Agjencisë së Inteligjencës Financiare, qoftë drejtpërdrejt në përputhje me nenin 133 pika 1, ose të përcjella nga organi vetërregullues pranë Agjencisë të Inteligjencës Financiare, në përputhje me  neni 69 pika 1;
c) numrin dhe përshkrimin e gjobave, të pagesave periodike me karakter detyrues dhe të masave administrative të vendosura nga çdo organ vetërregullues për të garantuar respektimin nga subjektet e detyruara të detyrimeve të përcaktuara në Pjesën e II  dhe në nenin 62, pika 1 e ligji; 
d) numrin dhe përshkrimin e masave të marra nga autoriteti publik në zbatim të këtij neni, si dhe numrin e udhëzimeve të lëshuara ndaj organeve vetërregulluese.
Raporti i parashikuar në këtë pikë publikohet në faqen zyrtare të autoritetit publik dhe i përcillet strukturave ndërkombëtare përkatëse në fushën e parandalimit të pastrimit të parave dhe financimit të terrorizmit, në përputhje me marrëveshjet ndërkombëtare në fuqi për Republikën e Shqipërisë dhe me legjislacionin e Bashkimit Evropian të zbatueshëm për të.
8. Dispozitat e këtij neni  zbatohen në përputhje me legjislacionin sektorial përkatës që rregullon organizimin dhe funksionimin e organeve vetërregulluese, i cili përcakton procedurat, kompetencat konkrete dhe masat për ushtrimin efektiv të mbikëqyrjes nga autoriteti publik.


SEKSIONI 4
Kundërvajtjet administrative

Neni 57
Dispozita të përgjithshme

1. Subjektet e detyruara janë përgjegjëse për shkeljet e dispozitave të këtij ligji në fushën e parandalimit të pastrimit të parave, financimit të terrorizmit dhe financimit të përhapjes të armëve të dëmtimit në masë.
2. Pa përjashtuar përgjegjësinë penale sipas legjislacionit në fuqi, vendosen gjoba dhe masave administrative të zbatueshme ndaj subjekteve të detyruara për shkelje të dispozitave të Pjesës të II dhe Pjesës të III të këtij ligji.
3. Autoritetet mbikëqyrëse kompetente, në përputhje me këtë ligj dhe ligjet sektoriale përkatëse, kanë kompetencë të konstatojnë shkeljet, të iniciojnë procedurat administrative, të vendosin gjoba administrative, të aplikojnë masa të tjera administrative dhe të sigurojnë ekzekutimin e tyre.
Gjobat dhe masat administrative të vendosura sipas këtij neni duhet të jenë efektive, proporcionale dhe parandaluese.
4. Në rast të shkeljeve të dispozitave të parashikuara në Pjesën e II dhe në Pjesën e III të këtij ligji,  kur detyrimet zbatohen ndaj subjekteve të detyruar që kanë formën e personit juridik, gjobat dhe masat administrative mund të vendosen jo vetëm ndaj personit juridik, por edhe ndaj anëtarëve të organit administrues ose drejtues dhe personave që ushtrojnë funksione drejtuese të larta, si dhe ndaj çdo personi tjetër fizik që sipas dispozitave ligjore në fuqi që mban përgjegjësi për shkeljen.
Autoritetet mbikëqyrëse kompetente, kur konstatojnë shkelje që përbëjnë vepër penale sipas legjislacionit në fuqi, informojnë pa vonesë autoritetet kompetente për hetimin dhe ndjekjen penale.
5. Në përputhje me këtë ligj dhe me legjislacionin sektorial në fuqi, vendosen  gjoba dhe masat administrative sipas një ose më shumë prej mënyrave të mëposhtme:
a) drejtpërdrejt nga autoritetet mbikëqyrëse kompetente;
b) në bashkëpunim ndërmjet autoriteteve mbikëqyrëse kompetente dhe autoriteteve të tjera kompetente;
c) nën përgjegjësinë e autoriteteve mbikëqyrëse kompetente, nëpërmjet delegimit të ushtrimit të kompetencave tek autoritete të tjera;
d) me kërkesë të autoritetit mbikëqyrës kompetent drejtuar gjykatës kompetente për vendosjen e gjobës ose të masave administrative, kur kjo parashikohet nga legjislacioni në fuqi.
6. Gjatë përcaktimit të llojit dhe nivelit të gjobave ose masave administrative, autoritetet mbikëqyrëse kompetente marrin në konsideratë të gjitha rrethanat përkatëse, përfshirë, kur është e aplikueshme:
a) rëndësinë dhe kohëzgjatjen e shkeljes;
b) numrin e rasteve të përsëritjes së shkeljes;
c) shkallën e përgjegjësisë së personit fizik ose juridik që mbahet përgjegjës për shkeljen;
d) fuqinë financiare të personit fizik ose juridik që mbahet përgjegjës, përfshirë qarkullimin e përgjithshëm ose të ardhurat vjetore të tij;
e) përfitimin e nxjerrë nga shkelja nga personi fizik ose juridik që mbahet përgjegjës, për aq sa ai mund të përcaktohet;
f) dëmet e shkaktuara palëve të treta nga shkelja, për aq sa ato mund të përcaktohen;
g) nivelin e bashkëpunimit të personit fizik ose juridik që mbahet përgjegjës me autoritetin mbikëqyrës kompetent;
h) fakti i të qenit përsëritës  të personit fizik ose juridik që mbahet përgjegjës.
7. Personi juridik mban përgjegjësi për shkeljet e dispozitave të Pjesës të II dhe Pjesës të III të këtij ligji në fushën e parandalimit të pastrimit të produkteve të veprës penale dhe financimit të terrorizmit, kur këto shkelje kryhen në emër ose për përfitim të tyre nga çdo person që vepron individualisht ose si pjesë e një organi të personit juridik dhe që ka pozicion drejtues brenda tij, bazuar në një nga rrethanat e mëposhtme:
a) ka kompetencën për të përfaqësuar personin juridik;
b) kompetencën për të marrë vendime në emër të personit juridik;
c) kompetencën për të ushtruar kontroll brenda personit juridik;
Përgjegjësia e personit juridik për shkeljet sipas këtij ligji përcaktohet në përputhje me legjislacionin për përgjegjësinë e personave juridikë dhe të këtij ligji.
8. Personi juridik mban përgjegjësi edhe kur mungesa e mbikëqyrjes ose kontrollit nga një person me pozicion drejtues, sipas pikës 7 të këtij neni, ka bërë të mundur kryerjen e shkeljeve të dispozitave të Pjesës të II dhe Pjesës të III të këtij ligji, nga një person nën autoritetin e tij, në emër ose për përfitim të personit juridik.
Përgjegjësia ushtrohet në përputhje me legjislacionin në fuqi për përgjegjësinë e personave juridikë.
9. Në ushtrimin e kompetencave për vendosjen e gjobave dhe aplikimin e masave administrative, autoritetet mbikëqyrëse bashkëpunojnë ngushtë dhe, kur është e nevojshme, koordinojnë veprimet e tyre me autoritete të tjera kompetente, me qëllim garantimin e efektivitetit të gjobave dhe masave administrative të vendosura.
Në rastet kur kemi të përfshirë elemente ndërkufitar, autoritetet mbikëqyrëse koordinojnë veprimet e tyre me autoritetet përkatëse, në përputhje me legjislacionin në fuqi dhe me marrëveshjet ndërkombëtare të bashkëpunimit.


Neni 58
Përgjegjësia e personit juridik

1. Personi juridik mban përgjegjësi administrative për shkeljet e dispozitave Pjesës të I dhe Pjesës të II të ligjit, kur këto shkelje kryhen në emër ose për përfitim të tij nga një person që vepron individualisht ose si pjesë e një organi të personit juridik dhe që ka funksion drejtues brenda tij, përfshirë kur ai person:
a) ka kompetencën për të përfaqësuar personin juridik;
b) ka kompetencën për të marrë vendime në emër të personit juridik;
c) ka kompetencën për të ushtruar kontroll brenda personit juridik.
2. Personi juridik mban përgjegjësi administrative edhe kur shkelja është bërë e mundur si rezultat i mungesës së mbikëqyrjes ose kontrollit nga një person me funksion drejtues, sipas pikës 1 të këtij neni, dhe është kryer nga një person nën autoritetin e tij, në emër ose për përfitim të personit juridik.
3. Përgjegjësia administrative e personit juridik sipas këtij ligji nuk përjashton përgjegjësinë individuale të personave fizikë dhe ushtrohet pa cenuar zbatimin e legjislacionit penal në fuqi për përgjegjësinë e personave juridikë.

Neni 59
Llojet e masave
Autoritetet mbikëqyrëse kompetente, në përputhje me këtë ligj dhe legjislacionin sektorial përkatës:
a) konstatojnë kundërvajtjen administrative;
b) nisin procedurat administrative;
c) vendosin gjoba administrative;
d) aplikojnë masa të tjera administrative, përfshirë paralajmërim, urdhër për korrigjim, pezullim, kufizim ose revokim licence;
e) sigurojnë ekzekutimin e masave të vendosura.

Neni 60
Koordinimi ndërinstitucional

1. Në ushtrimin e kompetencave për vendosjen e gjobave dhe aplikimin e masave administrative, autoritetet mbikëqyrëse bashkëpunojnë ngushtë dhe kur është e nevojshme, koordinojnë veprimet e tyre me autoritete të tjera kompetente për të garantuar efektivitetin e këtyre masave.
2. Kur shkeljet përfshijnë elemente ndërkufitare, autoritetet mbikëqyrëse koordinojnë veprimet me autoritetet homologe, në përputhje me legjislacionin në fuqi dhe marrëveshjet ndërkombëtare të bashkëpunimit.


Neni 61
Masat mbikëqyrëse ndaj degëve të subjekteve të detyruara dhe ndaj disa veprimtarive të ushtruara në bazë të lirisë së ofrimit të shërbimeve

1. Në rastin e degëve ose formave të tjera të pranishmërisë, të ushtrimit të veprimtarisë së subjekteve të detyruara, të cilat nuk kualifikohen si institucione krediti ose institucione financiare, si dhe të llojeve të caktuara të infrastrukturës së subjekteve të detyruara mbi të cilat autoriteti mbikëqyrës i shtetit pritës ushtron mbikëqyrje në përputhje me nenin 38 të këtij ligji  zbatohen pikat 2 deri në 5 të këtij neni.
2. Kur autoriteti mbikëqyrës i shtetit pritës konstaton shkelje të detyrimeve ligjore nga një subjekt i detyruar që ushtron veprimtari në territorin e Republikës së Shqipërisë nëpërmjet një dege, forme tjetër të pranishmërisë ose infrastrukture të përmendur në pikën 1 të këtij neni, ai i kërkon subjektit të detyruar të marrë masat e nevojshme për përmbushjen e detyrimeve ligjore  dhe informon autoritetin mbikëqyrës të shtetit të origjinës për shkeljet e konstatuara në lidhje me subjektin e detyruar, si dhe për kërkesën e drejtuar atij për përmbushjen e detyrimeve ligjore.
3. Nëse subjekti i detyruar nuk merr masat e nevojshme për përmbushjen e detyrimeve ligjore, autoriteti mbikëqyrës kompetent informon autoritetin mbikëqyrës të shtetit të origjinës për këtë fakt.
Autoriteti mbikëqyrës i shtetit të origjinës vepron pa vonesë dhe merr të gjitha masat e përshtatshme për të siguruar që subjekti i detyruar të korrigjojë shkeljet e konstatuara në degën, formën e tjera të pranishmërisë ose infrastrukturën e tij në shtetin pritës.
Autoriteti mbikëqyrës i shtetit të origjinës informon autoritetin mbikëqyrës të shtetit pritës për masat e ndërmarra në zbatim të kësaj pike.
Deri në datën e anëtarësimit të Republikës së Shqipërisë në Bashkimin Evropian, bashkëpunimi sipas këtij paragrafi kryhet në bazë të marrëveshjeve ndërkombëtare në fuqi, memorandumeve të mirëkuptimit të lidhura nga autoriteti mbikëqyrës, si dhe standardeve ndërkombëtare të zbatueshme për bashkëpunimin mbikëqyrës.
4. Me përjashtim nga pika 3 e këtij neni, në rastet e shkeljeve serioze, të përsëritura ose sistematike nga subjektet e detyruara që ushtrojnë veprimtari në territorin e Republikës së Shqipërisë nëpërmjet degëve, formave të tjera të pranishmërisë ose infrastrukturave të përmendura në pikën 1, të cilat kërkojnë ndërhyrje të menjëhershme, autoriteti mbikëqyrës kompetent mund, me nismën e vet, të marrë masa të përshtatshme dhe proporcionale për adresimin e këtyre shkeljeve.
Këto masa kanë karakter të përkohshëm dhe ndërpriten sapo shkeljet e konstatuara të jenë korrigjuar, përfshirë rastet kur korrigjimi realizohet me asistencën ose në bashkëpunim me autoritetin mbikëqyrës të shtetit të origjinës të subjektit të detyruar.
Autoriteti mbikëqyrës kompetent i shtetit pritës informon menjëherë autoritetin mbikëqyrës të shtetit të origjinës të subjektit të detyruar sapo identifikon shkelje serioze, të përsëritura ose sistematike, si dhe për çdo masë të marrë në përputhje me paragrafin e mësipërm, përveç rasteve kur masat ndërmerren në bashkëpunim me autoritetin mbikëqyrës të shtetit të origjinës.
5. Në rast se autoriteti mbikëqyrës i shtetit të origjinës dhe autoriteti mbikëqyrës i shtetit pritës nuk bien dakord mbi masat që duhet të merren ndaj një subjekti të detyruar, ata mund t’ia referojnë çështjen mekanizmave përkatës të Bashkimit Evropian në fushën e parandalimit të pastrimit të produkteve të veprës penale dhe financimit të terrorizmit (PPP/FT), në përputhje me legjislacionin e Bashkimit Evropian në fuqi.
6. Me anëtarësimin e Republikës së Shqipërisë në Bashkimin Evropian, autoritetet kompetente mund t’i drejtohen Autoritetit të BE-së për Parandalimin e Pastrimit të Parave (AMLA) për asistencë, në përputhje me rregulloret përkatëse të Bashkimit Evropian.

Neni 62
Gjobat

1. Autoritetet mbikëqyrëse kompetente vendosin gjoba ndaj subjekteve të detyruara për shkelje, serioze, të përsëritura apo sistematike, të kryera me dashje ose nga pakujdesia, të dispozitave të Pjesës të I, Pjesës të II dhe Pjesës të III të këtij ligji dhe akteve nënligjore në zbatim, si më poshtë:
a) për rastet kur nuk zbatojnë detyrimet ligjore në lidhje me zbatimin e masave të vigjilencës së duhur të parashikuara në Kapitullin III (Vigjilenca e duhur) i Pjesës të II të ligjit, subjektet gjobiten nga 100 000 (njëqind mijë) lekë deri në 6 000 000 (gjashtë milionë) lekë;
b) për rastet kur nuk zbatojnë detyrimet ligjore në lidhje me zbatimin e masave të vigjilencës së zgjeruar, subjektet gjobiten nga 200 000 (dyqind mijë) lekë deri në 8 000 000 (tetë milionë) lekë;
c) për rastet kur nuk zbatojnë detyrimet ligjore në lidhje me politikat, procedurat dhe kontrollet e brendshme të subjekteve të detyruara të parashikuara në Kapitulli II (Masat parandaluese) subjektet gjobiten nga 200 000 (dyqind mijë) lekë dhe niveli maksimal i gjobës që mund të vendoset ndaj subjektit të detyruar është jo më pak se dyfishi i përfitimit të nxjerrë nga shkelja, kur ky përfitim mund të përcaktohet, ose jo më pak se ekuivalenti në lekë i shumës 1 000 000 (një milion) euro, sipas kursit zyrtar të këmbimit në datën 9 korrik 2024, cilado prej tyre të jetë më e lartë;
ç) për rastet kur nuk zbatojnë detyrimet ligjore për raportim të parashikuara në Kapitullin III (Vigjilenca e duhur) Pjesa e II e ligjit, subjektet gjobiten nga 300 000 (treqind mijë) lekë deri në 10 000 000 (dhjetë milionë) lekë;
d) për rastet kur nuk zbatojnë detyrimet ligjore në lidhen me ruajtjen e dokumentacionit dhe të dhënave subjektet gjobiten nga 200 000 (dyqind mijë) lekë deri në 8 000 000 (tetë milionë) lekë;
dh) për rastet kur nuk zbatojnë detyrimet e parashikuara organizimet ligjore gjobiten nga 1 500 000 (një milion e pesëqind mijë) lekë deri në 10 000 000 (dhjetë milionë) lekë;
e) për rastet kur nuk zbatojnë detyrimet ligjore në lidhen me moszbatimin e masave administrative të vendosura ndaj tyre, ne përputhje me nenin 64 si dhe për shkelje që nuk kualifikohen si serioze, të përsëritura ose sistematike, subjektet gjobiten nga 100 000 (një qind mijë) lekë deri në 6 000 000 (gjashtë milionë) lekë;
ë) për rastet kur urdhrat, kërkesat dhe afatet e njoftuara nga autoritetet kompetente mbikëqyrëse në zbatim të dispozitave të këtij ligji nuk respektohen personat përgjegjës dhe/ose subjektet gjobiten nga 100 000 (njëqind mijë) lekë deri në 20 000 000 (njëzet milionë) lekë.
Në rastet e parashikuara në pikën 1, paragrafi i parë, niveli maksimal i gjobës që mund të vendoset ndaj subjektit të detyruar është jo më pak se dyfishi i përfitimit të nxjerrë nga shkelja, kur ky përfitim mund të përcaktohet, ose jo më pak se ekuivalenti në lekë i shumës 1 000 000 (një milion) euro, sipas kursit zyrtar të këmbimit në datën 9 korrik 2024, cilado prej tyre të jetë më e lartë;
f) përveç sa parashikohet në pikat më sipër, kur subjekti është një person juridik dhe kundërvajtja administrative është kryer:
i) nga një punonjës jo në nivel të lartë dhe/ose administrimi, apo agjent, personi apo agjenti që ka kryer shkeljen gjobitet nga 20 000 (njëzet mijë) lekë deri në 300 000 (treqind mijë) lekë;
ii) nga një administrator ose drejtues i subjektit, personi që ka kryer shkeljen gjobitet nga 40 000 (dyzet mijë) lekë deri në 4 000 000 (katër milionë) lekë.
h) përveçse sa parashikohet në pikat më sipër, në rastet kur subjekti i detyruar është institucion krediti ose institucion financiar, vendosen gjithashtu gjobat e mëposhtme:
i) në rastin e një personi juridik, gjobë maksimale në një shumë jo më të vogël se ekuivalenti në lekë i 10 000 000 (dhjetë milionë) euro, sipas kursit zyrtar të këmbimit në datën 9 korrik 2024, ose deri në 10 % të qarkullimit total vjetor sipas pasqyrave financiare më të fundit të miratuara nga organi drejtues, cilado prej tyre të jetë më e lartë;
Kur subjekti i detyruar është shoqëri mëmë ose filial i një shoqërie mëmë që është e detyruar të përgatisë pasqyra financiare të konsoliduara në përputhje me legjislacionin përkatës në fuqi për kontabilitetin dhe raportimin financiar, qarkullimi total vjetor përkatës është qarkullimi total vjetor ose lloji përkatës i të ardhurave, sipas regjimit kontabël të zbatueshëm, bazuar në pasqyrat financiare të konsoliduara më të fundit të miratuara nga organi drejtues i shoqërisë mëmë përfundimtare.
ii) në rastin e një personi fizik, gjobë maksimale në një shumë jo më të vogël se ekuivalenti në lekë i 5 000 000 (pesë milion) euro, sipas kursit zyrtar të këmbimit në datën 9 korrik 2024.
g) për rastet kur subjeket e detyruara nuk rregjistrohen në sistemin elektronik të raportimit të administruar nga autoritetit përgjegjës për të përmbushur detyrimet e përcaktuara në këtë ligj vendoset gjoba nga 100.000 lek deri në 1.000.000 lek.
2. Në raste të jashtëzakonshme dhe të arsyetuara, kur kjo është e nevojshme për të garantuar efektivitetin, proporcionalitetin dhe karakterin parandalues të gjobave administrative, autoritetet kompetente mbikëqyrëse mund të vendosin gjoba në nivele më të larta se pragjet e përcaktuara në këtë nen, brenda kufijve maksimalë të përcaktuar në këtë nen.
3. Kur vendosja e gjobës mund të ndikojë në përputhshmërinë e subjektit të detyruar me kërkesat e mbikëqyrjes prudenciale, autoriteti mbikëqyrës konsultohet me autoritetin kompetent për mbikëqyrjen prudenciale, në përputhje me legjislacionin përkatës në fuqi.
4. Në përcaktimin e shumës së gjobës, autoriteti mbikëqyrës kompetent merr në konsideratë aftësinë paguese të subjektit të detyruar dhe kriteret e përcaktuara në nenin 58 pika 6 të këtij ligji.
5. Vendimet për dhënien e gjobave administrative përcaktohen dhe vendosen nga autoritetet mbikëqyrëse kompetente në përputhje me këtë ligj dhe ligjet sektoriale përkatëse.
6. Autoritetet mbikëqyrëse kompetente informojnë autoritetin përgjegjës për gjobat dhe masat administrative të vendosura. Në të njëjtën formë informon edhe autoriteti përgjegjës autoritetet licencuese dhe/ose mbikëqyrëse.
7. Autoritetet mbikëqyrëse kompetente, brenda fushës së juridiksionit të tyre, ushtrojnë kompetencat për konstatimin e shkeljeve, vendosjen dhe ekzekutimin e gjobave dhe masave administrative sipas këtij neni dhe nenit 63, në përputhje me këtë ligj dhe ligjet sektoriale përkatëse.
8. Autoritetet mbikëqyrëse kompetente përcaktojnë me akt nënligjor procedurat e konstatimit, të shqyrtimit, të propozimit dhe të vendosjes së masave administrative nga autoriteti përgjegjës. Procedurat e ankimit dhe të ekzekutimit të gjobave, të vendosura me vendim të autoritetit përgjegjës, bëhen në përputhje me ligjin për kundërvajtjet administrative. Masa e kamatëvonesës për gjobat e vendosura nuk mund të kalojë vlerën e gjobës.


Neni 63
Masat administrative

1. Autoritetet mbikëqyrëse kompetente kanë kompetencën të vendosin masa administrative ndaj një subjekti të detyruar, kur konstatojnë:
a) shkelje të dispozitave të Pjesës të II dhe Pjesës të III të këtij ligji, qoftë në kombinim me gjobë administrative për shkelje serioze, të përsëritura ose sistematike, ose si masa të pavarura;
b) mangësi në politikat, procedurat dhe kontrollet e brendshme të subjektit të detyruar, të cilat krijojnë rrezik për  shkelje të kërkesave të përmendura në shkronjën “a”, kur aplikimi i masave administrative mund të parandalojë kryerjen e këtyre shkeljeve ose të reduktojë rrezikun e tyre;
c) politikat, procedurat dhe kontrollet e brendshme të subjektit të detyruar nuk janë në përpjesëtim me rreziqet e pastrimit të parave dhe të produkteve që burojnë nga veprat penale, financimit të terrorizmit apo financimit të përhapjes së armëve të dëmtimit në masë ndaj të cilave subjekti është i ekspozuar.
2. Autoritetet mbikëqyrëse kompetente kanë, të paktën, këto kompetenca:
a) të nxjerrin rekomandime;
b) të japin paralajmërime;
c) të nxjerrin urdhër që subjekti i detyruar të përmbushë detyrimet ligjore, përfshirë zbatimin e masave të veçanta korrigjuese;
ç) të nxjerrin urdhër për shpalljen publike të kundërvajtësit dhe natyrës së kundërvajtjes;
d) të nxjerrin urdhër për ndërprerjen e shkeljes dhe ndalimin e përsëritjes së saj;
e) të nxjerrin urdhër për pezullimin e përkohshëm ose zëvendësimin e drejtuesve të strukturave përgjegjëse për parandalimin e pastrimit të parave dhe financimit të terrorizmit;
ë) të nxjerrin urdhër për kufizimin apo pezullimin e ushtrimit të veprimtarisë, operacioneve ose të rrjetit të strukturave që përbëjnë subjektin e detyruar, si dhe për ndërprerjen ose heqjen dorë nga ushtrimi i aktiviteteve të caktuara;
f) të nxjerrin urdhër që detyron subjektin të ndalë një sjellje të caktuar, praktikë pune apo biznesi, si dhe të mos e përsërisë në të ardhmen;
g) të nxjerrin urdhër për pezullimin apo revokimin e autorizimit e subjektit të detyruar që ushtron veprimtari mbi bazën e një autorizimi;
gj) të nxjerrin urdhër për kërkimin e ndryshimeve në organet e administrimit dhe drejtimit, si dhe në sistemin e kontrollit të brendshëm dhe të qeverisjes së subjektit të detyruar.
3. Autoritetet mbikëqyrëse kompetente, nëpërmjet masave administrative të parashikuara në pikën 2 të këtij neni, kanë kompetencë, në veçanti, të:
a) kërkojnë, pa vonesë të pajustifikuar, vënien në dispozicion të çdo të dhëne apo informacioni të nevojshëm për përmbushjen e detyrave të tyre sipas këtij Seksioni, të kërkojnë paraqitjen e çdo dokumenti, si dhe të vendosin kërkesa shtesë ose më të shpeshta për raportim;
b) kërkojnë forcimin e politikave, procedurave dhe kontrolleve të brendshme të subjektit të detyruar;
c) kërkojnë nga subjekti i detyruar të zbatojë politika dhe/ose kërkesa të veçanta në lidhje me kategori të caktuara ose klientë individualë, transaksione, aktivitete dhe/ ose kanale ofrimi që paraqesin rrezik të lartë;
d) kërkojnë zbatimin e masave për reduktimin e rreziqeve të pastrimit të parave ose financimit të terrorizmit që lidhen me aktivitetet dhe produktet e subjektit të detyruar;
e) vendosin ndalim të përkohshëm ndaj çdo personi që ushtron funksione të drejtimit të lartë në një subjekt të detyruar, si dhe ndaj çdo personi tjetër fizik që është mbajtur/ konsideruar përgjegjës për shkeljen, për të ushtruar funksione drejtuese në subjekte të detyruara.
4. Masat administrative të parashikuara në pikën 2 të këtij neni, përfshirë kërkesat sipas pikës 3, shkronjat “a” deri në “e”, shoqërohen, kur është e nevojshme, me afate detyruese zbatimi, të përcaktuara në aktet administrative përkatëse që u komunikohen subjekteve të detyruara. Subjektet e detyruara janë të detyruara t’i zbatojnë këto masa brenda afateve të përcaktuara.
Autoritetet mbikëqyrëse kompetente ndjekin dhe vlerësojnë zbatimin nga subjekti i detyruar të masave dhe veprimeve të kërkuara.
5. Autoritetet mbikëqyrëse kompetente mund të vendosin edhe lloje të tjera masash administrative, përveç atyre të parashikuara në pikën 2 të këtij neni, në përputhje me legjislacionin në fuqi.

Neni 64
Gjobat periodike me karakter ndëshkues 

1. Kur subjekti i detyruar nuk përmbush, brenda afateve të përcaktuara, masat administrative të vendosura nga autoriteti mbikëqyrës në përputhje me nenin 63, pika 2, shkronjat “b”, “d”, “e” dhe “g”, autoriteti mbikëqyrës kompetent ka kompetencën të vendosë gjoba periodike me qëllim detyrimin e subjektit për zbatimin e këtyre masave.
2. Gjobat periodike vendosen për çdo ditë vonese pas përfundimit të afatit të përcaktuar dhe vazhdojnë të aplikohen deri në momentin e përmbushjes së detyrimit përkatës.
3. Pavarësisht nga pika 2 e këtij neni, në rastin e personave juridikë, shuma e gjobës periodike nuk mund të kalojë 3 % të qarkullimit mesatar ditor të realizuar gjatë vitit financiar paraardhës.
Në rastin e personave fizikë, shuma e gjobës periodike nuk mund të kalojë 2 % të të ardhurave mesatare ditore të realizuara gjatë vitit kalendarik paraardhës.
4. Gjobat periodike vendosen për një periudhë jo më të gjatë se 6 muaj nga data e vendimit të autoritetit mbikëqyrës.
Nëse, me përfundimin e kësaj periudhe, subjekti i detyruar nuk ka përmbushur ende masën administrative përkatëse, autoriteti mbikëqyrës ka kompetencën të vendosë gjoba periodike për një periudhë shtesë jo më të gjatë se 6 muaj.
5. Vendimi për vendosjen e gjobës periodike mund të merret njëkohësisht me vendimin për aplikimin e masës administrative përkatëse.
Gjobat periodike fillojnë të aplikohen nga data e përcaktuar në vendim dhe jo më herët se përfundimi i afatit të vendosur për përmbushjen e masës administrative.

Neni 65
Publikimi i gjobave dhe masave administrative dhe gjobave periodike

1. Autoritetet mbikëqyrëse publikojnë në faqen e tyre zyrtare të internetit, në një format të aksesueshëm për publikun, vendimet për vendosjen e gjobave, për aplikimin e masave administrative të parashikuara në nenin 63, pika 2, shkronjat “c” deri në “g”, si dhe për vendosjen e gjobave periodike, të marra në përputhje me nenin 64, pika 1, shkronja “a”.
2. Vendimet e parashikuara në pikën 1 të këtij neni publikohen nga autoriteti mbikëqyrës menjëherë pasi personat përgjegjës janë njoftuar në lidhje me vendimmarrjen e autoriteteve mbikëqyrëse kompetente.
Përjashtimisht nga paragrafi i parë, kur publikimi ka të bëjë me masa administrative ndaj të cilave lejohet ankimi dhe që nuk synojnë korrigjimin e shkeljeve serioze, të përsëritura ose sistematike, publikimi mund të shtyhet deri në përfundimin e afatit për paraqitjen e ankimit.
Kur publikimi i referohet vendimeve ndaj të cilave është paraqitur ankim, autoriteti mbikëqyrës publikon menjëherë në faqen e tij zyrtare informacion mbi ankimin dhe çdo informacion të mëvonshëm lidhur me të, si dhe rezultatin përfundimtar të tij. 
Gjithashtu pjesë e publikimit është edhe çdo vendim që shfuqizon një vendim të mëparshëm për vendosjen e gjobës administrative, aplikimin e masës administrative ose vendosjen e gjobës periodike.
3. Në publikimin e vendimeve përfshihet, të paktën:
a) informacioni mbi llojin dhe natyrën e shkeljes; 
b) identiteti i personave përgjegjës; 
c) në rastin e gjobave dhe gjobave periodike, përfshihen shuma e tyre.
Autoritetet mbikëqyrëse nuk janë të detyruara të zbatojnë paragrafin e parë për vendimmarrjet që parashikojnë masa administrative me karakter të marrjes së informacionit  analizues në kuadër të procedurave mbikëqyrëse apo për vendimet e marra në përputhje me nenin 63, pika 2, shkronjat “a” dhe “c”.
4. Kur publikimi i identitetit të personave përgjegjës ose i të dhënave personale të tyre vlerësohet nga autoriteti mbikëqyrës, pas një vlerësimi rast pas rasti, si jo proporcional, ose kur publikimi rrezikon stabilitetin e tregjeve financiare apo një hetim në vijim, autoriteti mbikëqyrës:
a) shtyn publikimin e vendimit deri në momentin kur pushojnë së ekzistuari arsyet që justifikojnë mos-publikimin e tij;
b) publikojë vendimin në mënyrë anonime, në përputhje me ligjin e fushës në fuqi, nëse një publikim i tillë siguron mbrojtjen efektive të të dhënave personale përkatëse; në këtë rast, publikimi i të dhënave përkatëse mund të shtyhet për një periudhë të arsyeshme, nëse parashikohet që brenda kësaj periudhe të pushojnë së ekzistuari arsyet që justifikojnë publikimin në mënyrë anonime;
c) të mos publikojë fare vendimin, kur vlerësohet se masat e parashikuara në shkronjat (a) dhe (b) nuk janë të mjaftueshme për të garantuar njërin nga kushtet e mëposhtme:
i. që stabiliteti i tregjeve financiare të mos vihet në rrezik;
ii. të garantohet proporcionaliteti i publikimit të vendimit në raport me gjobat ose masat administrative të vendosura për shkelje të vlerësuara si të natyrës së lehtë.
Vlerësimi i proporcionalitetit bëhet rast pas rasti dhe arsyetohet në vendimin përkatës.
5.  Publikimet e bëra në përputhje me këtë nen qëndrojnë në faqen zyrtare të autoritetit mbikëqyrës për një periudhë prej 5 vitesh nga data e publikimit.
Të dhënat personale të përfshira në publikim ruhen në faqen zyrtare vetëm për aq kohë sa është e nevojshme në përputhje me legjislacionin në fuqi për mbrojtjen e të dhënave personale dhe, në çdo rast, jo më shumë se 5 vjet.


Neni 66
Kompetencat e autoriteteve mbikëqyrëse për vendosjen dhe ekzekutimin e masave administrative dhe gjobave

1. Vendosja dhe ekzekutimi i gjobave, masave administrative dhe gjobave periodike sipas këtij ligji bëhet nga autoritetet mbikëqyrëse kompetente, brenda fushës së juridiksionit të tyre.
2. Autoritetet mbikëqyrëse ushtrojnë këto kompetenca në përputhje me këtë ligj, legjislacionin sektorial përkatës dhe legjislacionin në fuqi për kundërvajtjet administrative.
3. Vendimet e autoriteteve mbikëqyrëse për vendosjen e gjobave, masave administrative dhe gjobave periodike mund të ankimohen në gjykatën kompetente, në përputhje me legjislacionin në fuqi.

Neni 67
Parashkrimi

1. E drejta e autoriteteve mbikëqyrëse për të shqyrtuar kundërvajtjet administrative dhe vendosur gjoba dhe masa administrative sipas këtij ligji parashkruhet brenda 5 vjetëve nga data e kryerjes të kundërvajtjes administrative.
2. Afati i parashkrimit ndërpritet nga data e njoftimit të subjektit për çdo akt formal të autoritetit mbikëqyrës që ka për objekt konstatimin ose ndjekjen administrative të shkeljes.


Neni 68
Shkëmbimi i informacionit mbi gjobat dhe masat administrative

1. Autoritetet mbikëqyrëse dhe, kur është e zbatueshme, autoriteti publik që mbikëqyr organet vetërregulluese në ushtrimin e funksioneve të tyre mbikëqyrëse, njoftojnë Autoritetin Evropian për Luftën kundër Pastrimit të Parave (AMLA) për të gjitha gjobat e vendosura dhe masat administrative të aplikuara në përputhje me këtë Kre, si dhe për çdo ankim të paraqitur lidhur me to dhe rezultatin përfundimtar të tij.
2. Informacioni i parashikuar në pikën 1 vihet gjithashtu në dispozicion të autoriteteve mbikëqyrëse përkatëse të shteteve anëtare, në kuadër të mekanizmave të bashkëpunimit ndërkufitar, kur gjoba ose masa administrative ka të bëjë me një subjekt që ushtron veprimtari në dy ose më shumë shtete anëtare.
3. Autoriteti Evropian për Luftën kundër Pastrimit të Parave (AMLA) mban në faqen e saj zyrtare të internetit linket për publikimeve të  autoriteteve mbikëqyrëse për gjobat e vendosura dhe masat administrative të aplikuara në përputhje me nenin 65, si dhe pasqyron periudhën gjatë së cilës çdo shtet anëtar publikon gjobat dhe masat administrative.
4. Detyrimet e parashikuara në këtë nen zbatohen në përputhje me marrëveshjet ndërkombëtare dhe angazhimet që rrjedhin nga procesi i integrimit evropian dhe prodhojnë efekt të plotë pas anëtarësimit të Republikës së Shqipërisë në Bashkimin Evropian.


SEKSIONI 5
Raportimi i shkeljeve

Neni 69
Mekanizmat për raportimin e shkeljeve dhe mbrojtja e personave raportues

1. Dispozitat e ligjit për mbrojtjen e sinjalizuesve zbatohen për raportimin e shkeljeve të këtij ligji, të akteve nënligjore të nxjerra në zbatim të tij, si dhe të çdo akti tjetër normativ që rregullon parandalimin e pastrimit të parave, financimin e terrorizmit dhe financimin e përhapjes të armëve të dëmtimit në masë.
2. Mbrojtja sipas ligjit për mbrojtjen e sinjalizuesve zbatohet ndaj:
a) personave që raportojnë shkelje sipas pikës 1 të këtij neni;
b) personave të përfshirë në raportim, në përputhje me parimet e konfidencialitetit, proporcionalitetit dhe prezumimit të pafajësisë.
3. Për qëllime të këtij neni, “raportim i shkeljeve” nënkupton çdo veprim ose mosveprim që përbën mos përmbushje të detyrimeve të parashikuara në këtë ligj dhe në aktet nënligjore të nxjerra në zbatim të tij.
4. Autoritetet mbikëqyrëse, sipas kompetencave të përcaktuara në këtë ligj, janë autoritetet kompetente për krijimin dhe administrimin e kanaleve të jashtme të raportimit të shkeljeve që lidhen me kërkesat e zbatueshme ndaj subjekteve raportuese që ato mbikëqyrin.
Autoritetet mbikëqyrëse kryejnë shqyrtimin dhe ndjekjen administrative të raportimeve të paraqitura, në përputhje me legjislacionin në fuqi për mbrojtjen e sinjalizuesve.
5. Autoritetet publike që mbikëqyrin organet vetërregulluese, sipas këtij ligji, janë autoritetet kompetente për krijimin dhe administrimin e kanaleve të jashtme të raportimit të shkeljeve që lidhen me detyrimet e organeve vetërregulluese në ushtrimin e funksioneve të tyre mbikëqyrëse në fushën e parandalimit të pastrimit të parave dhe financimit të terrorizmit.
Këto autoritete kryejnë shqyrtimin dhe ndjekjen administrative të raportimeve të paraqitura, në përputhje me legjislacionin në fuqi për mbrojtjen e sinjalizuesve.
6. Autoritetet kompetente mbikëqyrëse sipas përcaktimeve të pikave të mësipërme të këtij neni miratojnë akte të brendshme për organizimin dhe funksionimin e kanaleve të raportimit, procedurat e pranimit, regjistrimit dhe shqyrtimit të raportimeve, si dhe për garantimin e konfidencialitetit, mbrojtjes së personave raportues dhe shmangies së konfliktit të interesit në trajtimin e tyre, në përputhje me legjislacionin në fuqi për mbrojtjen e sinjalizuesve.
7. Autoritetet mbikëqyrëse në sektorin jo financiar përgatisin dhe i përcjellin, Autoritetit Evropian për Luftën kundër Pastrimit të Parave (AMLA), mbi bazë vjetore, informacion i cili përfshin:
a) numrin e raportimeve të marra, si dhe informacion mbi pjesën e raportimeve që janë ndjekur ose janë në proces ndjekjeje, përfshirë rastet e mbyllura, rastet e hapura dhe raportimet e që janë refuzuar;
b) llojet e parregullsive apo shkeljeve të raportuara;
c) për raportimet që janë ndjekur, një përshkrim të veprimeve të ndërmarra nga autoriteti mbikëqyrës, si dhe, për raportimet që janë ende të hapura, veprimet që autoriteti mbikëqyrës synon të ndërmarrë.
d) për raportimet për të cilat është vendosur rrëzimi ose pushimi i shqyrtimit, arsyet përkatëse të këtij vendimi.
Raporti vjetor sipas kësaj pike nuk përmban të dhëna mbi identitetin, profesionin ose çdo informacion tjetër që mund të çojë në identifikimin e personave raportues.
8. Detyrimet e parashikuara në pikën 7 të këtij neni zbatohen në përputhje me marrëveshjet ndërkombëtare dhe angazhimet që rrjedhin nga procesi i integrimit evropian dhe prodhojnë efekt të plotë pas anëtarësimit të Republikës së Shqipërisë në Bashkimin Evropian.



KREU IV
BASHKËPUNIMI 

SEKSIONI 1
Bashkëpunimi në fushën e parandalimit të pastrimit të parave dhe financimit të terrorizmit


Neni 70
Komiteti i Bashkërendimit të Luftës Kundër Pastrimit të Parave

1. Komiteti i Bashkërendimit të Luftës Kundër Pastrimit të Parave është përgjegjës për përcaktimin e drejtimeve të politikës së përgjithshme shtetërore në fushën e parandalimit dhe luftës kundër pastrimit të parave, financimit të terrorizmit dhe financimit të përhapjes së armëve të dëmtimit në masë, si dhe për sigurimin e mekanizmave efektivë të bashkëpunimit dhe koordinimit ndërinstitucional për zhvillimin dhe zbatimin e politikave dhe masave në këto fusha.
2. Komiteti drejtohet nga Kryeministri dhe në përbërje ka ministrin përgjegjës për financat, ministrin përgjegjës për punët e jashtme, ministrin përgjegjës për çështjet e mbrojtjes, ministrin përgjegjës për rendin dhe sigurinë publike, ministrin përgjegjës për çështjet e drejtësisë, Prokurorin e Përgjithshëm, Drejtuesin e Prokurorisë së Posaçme, Guvernatorin e Bankës së Shqipërisë, Drejtorin e Përgjithshëm Ekzekutiv të Autoritetit të Mbikëqyrjes Financiare, Drejtorin e Shërbimit Informativ të Shtetit, Inspektorin e Përgjithshëm të Inspektoratit të Lartë të Deklarimit dhe Kontrollit të Pasurive dhe Konfliktit të Interesave, Drejtorin e Byrosë Kombëtare të Hetimit dhe Drejtorin e Përgjithshëm të Policisë së Shtetit.
3. Komiteti mblidhet të paktën 1 herë në vit për të shqyrtuar dhe analizuar raportet për veprimtaritë e kryera nga autoritetet kompetente, si dhe raportet për dokumentet e përgatitura nga institucionet dhe organizmat ndërkombëtarë, të cilat ushtrojnë veprimtaritë e tyre të vlerësimit në nivel vendi në fushën e luftës kundër pastrimit të parave, financimit të terrorizmit dhe financimit të përhapjes së armëve të dëmtimit në masë. Drejtori i përgjithshëm i autoritetit përgjegjës i ofron komitetit, sipas kërkesës së tij dhe vepron si këshilltar në mbledhjet e këtij komiteti. 
4. Në mbledhjet e komitetit mund të ftohen për të marrë pjesë ministra, deputetë, drejtues ose përfaqësues të institucioneve dhe ekspertë në fushën e parandalimit dhe luftës kundër pastrimit të parave, financimit të terrorizmit dhe financimit të përhapjes së armëve të dëmtimit në masë.
5. Komiteti mund të krijojë grupe pune teknike dhe/ose operacionale për të ndihmuar në kryerjen e funksioneve që ka, si dhe për studimin e tipologjive e të teknikave të pastrimit të parave, financimit të terrorizmit dhe financimit të përhapjes së armëve të dëmtimit në masë, si dhe për të siguruar shkëmbimin e informacionit dhe koordinimin ndërmjet autoriteteve kompetente në zbatim të këtij ligji.
6. Rregullat e funksionimit të komitetit përcaktohen në rregulloren e brendshme, të miratuar nga ky komitet.


Neni 71
Shkëmbimi ndërkombëtar i informacionit mbi pronësinë përfituese

1. Autoritetet kompetente që disponojnë informacion mbi pronësinë përfituese, të marrë në përputhje me këtë ligj dhe Kapitullin IV të Pjesës të II të këtij ligji dhe Seksioni 1 të kapitullit II të Pjesës të I të këtij ligji, sigurojnë vënien në dispozicion të këtij informacioni, në kohë të arsyeshme dhe pa pagesë, për autoritetet homologe të shteteve të tjera dhe të vendeve të treta, në përputhje me marrëveshjet ndërkombëtare dhe parimin e reciprocitetit.
2. Shkëmbimi i informacionit sipas pikës 1 kryhet në përputhje me legjislacionin për mbrojtjen e të dhënave personale dhe me detyrimet për ruajtjen e konfidencialitetit.


Neni 72
Shkëmbimi ndërkufitar i informacionit AIF

1. Agjencia e Inteligjencës Financiare shkëmben informacion me çdo agjenci të huaj homologe, në varësi të detyrimeve të ngjashme të konfidencialitetit. Informacioni i ofruar duhet të përdoret vetëm për qëllime të parandalimit dhe luftës kundër pastrimit të parave e financimit të terrorizmit. Informacioni mund të shpërndahet vetëm me pëlqimin paraprak të palëve; 
2. Agjencia mund të hyjë në marrëveshje me çdo agjenci homologe të huaj, apo organizma të tjera jashtë vendit, që iu nënshtrohet detyrimeve të ngjashme të konfidencialitetit.
3. Agjencia mund të refuzojë shkëmbimin e informacionit me agjencitë homologe të huaja vetëm në rrethana të jashtëzakonshme kur shkëmbimi vlerësohet se është në kundërshtim me parimet themelore të legjislacionit shqiptar.
4. Refuzimi i një kërkese për informacion ose ndihmë nuk mund të bazohet në faktin se:
a) kërkesa përfshin edhe çështje tatimore;
b) legjislacioni kombëtar kërkon ruajtjen e sekretit ose konfidencialitetit nga subjektet raportuese, përveç rasteve kur informacioni i kërkuar mbrohet nga privilegji ligjor ose nga sekreti profesional i avokatit, sipas legjislacionit në fuqi;
c) është në zhvillim një hetim, procedim, proces gjyqësor ose analizë nga Agjencia, përveç rasteve kur ofrimi i ndihmës do të pengonte drejtpërdrejt këtë hetim, procedim, proces ose analizë;
d) natyra ose statusi i autoritetit homolog kërkues është i ndryshëm nga ai i Agjencisë.
5. Shkëmbimi i informacionit kryhet në përputhje me legjislacionin për mbrojtjen e të dhënave personale, detyrimet për ruajtjen e konfidencialitetit, si dhe marrëveshjet ndërkombëtare të zbatueshme.
6. Dispozitat e këtij neni zbatohen pa cenuar kompetencat dhe procedurat e parashikuara nga legjislacioni procedural penal dhe nga rregullat për ndihmën juridike ndërkombëtare në çështjet penale.


Neni 73
Shkëmbimi ndërkufitar i informacionit nga autoritetet kompetente

1. Autoritetet kompetente, përfshirë Agjencinë e Inteligjencës Financiare, autoritetet mbikëqyrëse, si dhe çdo autoritet tjetër kompetent sipas këtij ligji, shkëmbejnë informacion dhe ofrojnë ndihmë reciproke me autoritetet homologe të shteteve të tjera dhe të vendeve të treta për qëllime të zbatimit të këtij ligji.
2. Shkëmbimi i informacionit dhe ndihma reciproke sipas pikës 1 nuk ndalohen dhe nuk i nënshtrohen kushteve të paarsyeshme ose kufizuese.
3. Autoritetet kompetente nuk refuzojnë një kërkesë për informacion ose ndihmë me arsyetimin se:
a) kërkesa përfshin edhe çështje tatimore;
b) legjislacioni kombëtar kërkon ruajtjen e sekretit ose konfidencialitetit nga subjektet raportuese, përveç rasteve kur informacioni i kërkuar mbrohet nga privilegji ligjor ose nga sekreti profesional i avokatit, sipas legjislacionit në fuqi;
c) në Republikën e Shqipërisë është në zhvillim një hetim, procedim, proces gjyqësor ose analizë, përveç rasteve kur ofrimi i ndihmës do të pengonte drejtpërdrejt këtë hetim, procedim, proces ose analizë;
d) natyra ose statusi i autoritetit homolog kërkues është i ndryshëm nga ai i autoritetit kompetent shqiptar.
4. Shkëmbimi i informacionit kryhet në përputhje me legjislacionin për mbrojtjen e të dhënave personale, detyrimet për ruajtjen e konfidencialitetit dhe marrëveshjet ndërkombëtare në fuqi. 
5. Dispozitat e këtij neni zbatohen pa cenuar kompetencat dhe procedurat e parashikuara nga legjislacioni procedural penal dhe nga rregullat për asistencën juridike ndërkombëtare në çështjet penale.


Neni 74
Komunikimi i listës së autoriteteve kompetente

1. Për qëllime të lehtësimit dhe promovimit të bashkëpunimit efektiv dhe shkëmbimit të informacionit në, ministria përgjegjëse për punët e jashtme komunikon pranë institucioneve përkatëse të Bashkimit Evropian, Komisionit Evropian dhe AMLA:
a) listën e autoriteteve mbikëqyrëse përgjegjëse për mbikëqyrjen e përputhshmërisë së subjekteve raportuese me këtë ligj, si dhe, kur është e zbatueshme, emrin e autoritetit publik që mbikëqyr organet vetërregulluese në ushtrimin e funksioneve të tyre mbikëqyrëse, së bashku me të dhënat përkatëse të kontaktit;
b) të dhënat e kontaktit të Agjencisë së Inteligjencës Financiare, në cilësinë e saj si Njësi e Inteligjencës Financiare.
c) listën e autoriteteve të tjera kompetente kombëtare.
2. Për qëllime të pikës 1 të këtij neni, të dhënat e kontaktit përfshijnë, të paktën:
a) pikën e kontaktit përgjegjëse për bashkëpunimin ndërkombëtar në fushën e PPP/FT ose, në mungesë të saj, emrin dhe funksionin e personit përgjegjës për këtë bashkëpunim;
b) adresën elektronike dhe numrin e telefonit të pikës së kontaktit ose, në mungesë të saj, adresën elektronike profesionale dhe numrin e telefonit të personit përgjegjës për bashkëpunimin ndërkombëtar.
3. Autoriteti përgjegjës siguron që informacioni i komunikuar sipas këtij neni të përditësohet pa vonesë sa herë që ndodh një ndryshim në të dhënat përkatëse.
4. Autoritetet kompetente të përfshira në listën e komunikimit sipas këtij ligji, brenda kompetencave të tyre, shërbejnë si pikë kontakti për autoritetet homologe të shteteve të tjera për qëllime të bashkëpunimit dhe shkëmbimit të informacionit në fushën e PPP/FT.
5. Agjencia e Inteligjencës Financiare dhe autoritetet mbikëqyrëse, Brenda kompetencave të tyre, shërbejnë si pikë kontakti për Autoritetin Evropian për Luftën kundër Pastrimit të Parave (AMLA).
6. Bashkëpunimi me Komisionin dhe Autoritetin Evropian për Luftën kundër Pastrimit të Parave (AMLA) për zbatimin e këtij neni realizohet në përputhje me marrëveshjet ndërkombëtare, legjislacionin e Bashkimit Evropian dhe angazhimet që rrjedhin nga procesi i integrimit evropian dhe prodhon efekt të plotë pas anëtarësimit të Republikës së Shqipërisë në Bashkimin Evropian.



Neni 75
Bashkëpunimi me AMLA

1. Agjencia e Inteligjencës Financiare dhe autoritetet mbikëqyrëse bashkëpunojnë me Autoritetin Evropian për Luftën kundër Pastrimit të Parave (AMLA) dhe i vënë në dispozicion informacionin e nevojshëm për ushtrimin e kompetencave të tij në fushën e parandalimit të pastrimit të parave dhe financimit të terrorizmit.
2. Bashkëpunimi me Autoritetin Evropian për Luftën kundër Pastrimit të Parave (AMLA) për zbatimin e pikës 1 realizohet në përputhje me legjislacionin e Bashkimit Evropian dhe angazhimet që rrjedhin nga procesi i integrimit evropian, marrëveshjet ndërkombëtare  dhe prodhon efekt të plotë pas anëtarësimit të Republikës së Shqipërisë në Bashkimin Evropian.


SEKSIONI 2
Bashkëpunimi me autoritete të tjera dhe shkëmbimi i informacionit konfidencial

Neni 76
Bashkëpunimi në lidhje me institucionet e kreditit dhe institucionet financiare

1. Autoritetet mbikëqyrëse financiare, Agjencia e Inteligjencës Financiare dhe autoritetet e tjera kompetente për mbikëqyrjen e institucioneve të kreditit dhe institucioneve financiare, sipas legjislacionit në fuqi, bashkëpunojnë ngushtë ndërmjet tyre, brenda kompetencave përkatëse, dhe i vënë në dispozicion njëra-tjetrës informacionin e nevojshëm për ushtrimin e detyrave të tyre.
2. Bashkëpunimi dhe shkëmbimi i informacionit sipas pikës 1 nuk cenojnë analizat e Agjencisë së Inteligjencës Financiare, ndjekjen penale, procedimet administrative ose penale apo proceset gjyqësore në zhvillim, si dhe realizohen në përputhje me kërkesat për ruajtjen e sekretit profesional dhe konfidencialitetit të parashikuara në këtë ligjin për informacionin e klasifikuar.

Neni 77
Bashkëpunimi në rast të dobësive në sistemin e kontrollit të brendshëm AML/CFT

1. Kur një autoritet mbikëqyrës financiar konstaton dobësi në sistemin e kontrollit të brendshëm për parandalimin e pastrimit të parave dhe financimit të terrorizmit ose në zbatimin e kërkesave të këtij ligji nga një institucion krediti, siç përcaktohet në legjislacionin në fuqi për bankat dhe institucionet e tjera të kreditit në Republikën e Shqipërisë, të cilat rrisin ndjeshëm rrezikun ndaj të cilit institucioni është ose mund të jetë i ekspozuar, ai njofton pa vonesë autoritetin kompetent për mbikëqyrjen prudenciale të institucionit përkatës dhe ndërmerr masat e nevojshme brenda kompetencave të tij.
2. Në rastet kur konstatohet rrezik i shtuar, autoritetet përkatëse bashkëpunojnë dhe shkëmbejnë informacion për të hartuar një vlerësim të përbashkët mbi situatën e rrezikut.
3. Bashkëpunimi dhe njoftimet ndaj Autoritetit Bankar Evropian (EBA), Bankës Qendrore Evropiane (ECB) dhe Autoritetit Evropian për Luftën kundër Pastrimit të Parave (AMLA), sipas legjislacionit të Bashkimit Evropian, realizohen në përputhje me angazhimet që rrjedhin nga procesi i integrimit evropian dhe prodhojnë efekt të plotë pas anëtarësimit të Republikës së Shqipërisë në Bashkimin Evropian.


Neni 78
Njoftimi në rast të refuzimit ose ndërprerjes së pajustifikuar të marrëdhënies bankare

1. Kur autoriteti mbikëqyrës financiar konstaton se një institucion krediti ka refuzuar të krijojë ose ka vendosur të ndërpresë një marrëdhënie biznesi, dhe dokumentimi i masave të kujdesit të duhur ndaj klientit, sipas këtij ligji, nuk e justifikon këtë vendim, ai njofton pa vonesë autoritetin kompetent përgjegjës për mbikëqyrjen e përputhshmërisë së institucionit me legjislacionin në fuqi në fushën e shërbimeve të pagesave dhe aksesit në llogaritë e pagesës.
2. Bashkëpunimi me autoritetet përkatëse të Bashkimit Evropian referuar në Nenin 80, pika 1 e këtij ligji në këtë fushë realizohet në përputhje me legjislacionin e Bashkimit Evropian dhe prodhon efekt të plotë pas anëtarësimit të Republikës së Shqipërisë në Bashkimin Evropian.

Neni 79
Bashkëpunimi në lidhje me audituesit ligjorë dhe shoqëritë e auditimit

1. Autoritetet mbikëqyrëse përgjegjëse për audituesit, si dhe në rastet kur është e aplikueshme autoritetet publike që mbikëqyrin organet vetërregulluese sipas dispozitave të këtij ligji, Agjencia e Inteligjencës Financiare, si dhe autoriteti publik kompetent për mbikëqyrjen e audituesve ligjorë dhe shoqërive të auditimit, bashkëpunojnë ngushtësisht ndërmjet tyre brenda fushës së kompetencave përkatëse dhe i japin njëri-tjetrit informacionin e nevojshëm për ushtrimin e detyrave të tyre përkatëse.
2. Informacioni konfidencial i shkëmbyer në përputhje me këtë nen përdoret nga autoritetet e përmendura në pikën 1 vetëm për ushtrimin e funksioneve të tyre sipas këtij ligji dhe aktetet nënligjore në fuqi, si dhe ligjet sektoriale që rregullojnë fushën e mbikëqyrjes së auditimit ligjor, si dhe në kuadër të procedurave administrative ose gjyqësore që lidhen posaçërisht me ushtrimin e këtyre funksioneve.
3. Bashkëpunimi dhe shkëmbimi i informacionit ndërmjet autoriteteve të përmendura në pikën 1 të këtij nenin mund të kufizohet ose të ndalohet në rastet kur një bashkëpunim i tillë do të cenonte një  procedurë verifikimi paraprak në shqyrtim, analizat financiare të kryera nga  Agjencia e Inteligjencës Financiare, procedurat hetimore ose procedimet administrative, në përputhje me legjislacionin penal apo administrativ në fuqi në Republikën e Shqipërisë.


Neni 80
Bashkëpunimi me autoritetet përgjegjëse për zbatimin e masave shtrënguese financiare

1. Autoritetet mbikëqyrëse, Agjencia e Inteligjencës Financiare dhe autoritetet përgjegjëse për zbatimin e masave shtrënguese financiare sipas ligjit ne fuqi, bashkëpunojnë ngushtësisht ndërmjet tyre, brenda kompetencave përkatëse, dhe i shkëmbejnë njëra-tjetrës informacionin që është i rëndësishëm për ushtrimin e detyrave të tyre përkatëse.
2. Informacioni konfidencial i shkëmbyer në përputhje me këtë nen përdoret nga autoritetet e përmendura në pikën 1 vetëm për ushtrimin e funksioneve të tyre sipas këtij ligji, ligjeve sektoriale apo akteve të Bashkimit Evropian të zbatueshme për Shqipërinë, si dhe në kuadër të procedimeve administrative ose gjyqësore që lidhen posaçërisht me ushtrimin e këtyre funksioneve.
3. Bashkëpunimi, përfshirë shkëmbimin e informacionit, ndërmjet autoriteteve të përmendura në pikën 1 të këtij neni mund të kufizohet ose të ndalohet kur një bashkëpunim i tillë do të cenonte një procedurë verifikimi paraprake në shqyrtim, një hetim në proces; ose procedime penale ose administrative, në përputhje me legjislacionin penal ose administrativ në fuqi në Republikën e Shqipërisë.
4. Rregullat e detajuara për mënyrën, formatin, afatet, procedurën e shkëmbimit të informacionit, si dhe kriteret për kufizimin ose ndalimin e bashkëpunimit ndërmjet autoriteteve sipas neneve 81 dhe 82 të këtij ligji, miratohen me vendim të Këshillit të Ministrave.


Neni 81
Detyrimi për ruajtjen e sekretit profesional

1. Të gjithë personat që punojnë ose që kanë punuar për autoritetet mbikëqyrëse dhe autoritetet kompetente të përmendura në këtë ligj, si dhe audituesit apo ekspertët që veprojnë në emër të këtyre autoriteteve mbikëqyrëse apo autoriteteve, janë të detyruar të ruajnë sekretin profesional.
Pa cenuar rastet që lidhen me ndjekje apo procedime penale sipas ligjit në fuqi dhe legjislacionit të Bashkimit Evropian të aplikueshëm për Shqipërinë, si dhe informacionin e dhënë Agjencisë së Inteligjencës Financiare sipas neneve 44 dhe 45 të këtij ligji, informacioni konfidencial i marrë, nga personat e përmendur në pikën 1, gjatë ushtrimit të detyrave sipas këtij ligji mund të zbulohet vetëm në formë të përmbledhur apo të grupuar, në mënyrë të tillë që subjektet e detyruara individuale të mos mund të identifikohen.
Detyrimi për ruajtjen e sekretit profesional vazhdon edhe pas përfundimit të marrëdhënies së punës ose të angazhimit me autoritetin përkatës.
2. Pika 1 e këtij neni nuk pengon shkëmbimin e informacionit ndërmjet:
a) autoriteteve mbikëqyrëse brenda vendit, me autoritete homologe të shteteve të tjera, përfshirë Autoritetin e Bashkimit Evropian për Luftën kundër Pastrimit të Parave dhe Financimit të Terrorizmit (AMLA), kur vepron në cilësinë e autoritetit mbikëqyrës, si dhe autoriteteve publike të përmendura në nenin 57 të këtij ligji;
b) autoriteteve mbikëqyrëse, autoriteteve publike të përmendura në nenin 57 të këtij ligji dhe Agjencisë së Inteligjencës Financiare;
c) autoriteteve mbikëqyrëse, autoriteteve publike të përmendura në nenin 57 të këtij ligji dhe autoriteteve kompetente të përcaktuara në nenin 85, pika 1 germat “c” dhe “d”, ose autoriteteve homologe që ushtrojnë funksione të njëjta sipas legjislacionit të zbatueshëm;
d) autoriteteve të mbikëqyrjes financiare dhe autoriteteve përgjegjëse për mbikëqyrjen e institucioneve të kreditit dhe institucioneve financiare në përputhje me aktet e Bashkimit Evropian që janë të zbatueshme për Shqipërinë dhe që rregullojnë mbikëqyrjen e institucioneve të kreditit dhe institucioneve financiare, përfshirë Bankën Qendrore Evropiane kur vepron në përputhje me aktet e Bashkimit Evropian si brenda Republikës së Shqipërisë ashtu edhe me autoritete homologe të shteteve të tjera.
Për qëllimet e kësaj shkronje “d”, shkëmbimi i informacionit i nënshtrohet detyrimit për ruajtjen e sekretit profesional të parashikuar në pikën 1 të këtij neni.
3. Çdo autoritet ose organ vetërregullues që merr informacion konfidencial në përputhje me pikën 2 të këtij neni e përdor këtë informacion vetëm:
a) për ushtrimin e detyrave të tij sipas këtij ligji, sipas akteve të Bashkimit Evropian të zbatueshme për Shqipërinë në fushën e parandalimit të pastrimit të parave dhe financimit të terrorizmit, të rregullimit dhe mbikëqyrjes prudenciale të institucioneve të kreditit dhe institucioneve financiare, përfshirë vendosjen e gjobave apo masave administrative;
b) në kuadër të një ankimi të bërë kundër një vendimi të autoritetit ose organit vetërregullues, duke përfshirë procedurat gjyqësore;
c) në kuadër të procedurave gjyqësore të nisura në përputhje me dispozita të veçanta të parashikuara në aktet e Bashkimit Evropian të zbatueshme për Shqipërinë miratuar në fushën e parandalimit të pastrimit të parave dhe financimit të terrorizmit ose në fushën e rregullimit dhe mbikëqyrjes prudenciale të institucioneve të kreditit dhe institucioneve financiare.
4. Shkelja e detyrimit për ruajtjen e sekretit profesional përbën shkelje disiplinore dhe, sipas rastit, administrative ose penale, në përputhje me legjislacionin në fuqi.
5. Shkëmbimi dhe përpunimi i informacionit sipas këtij neni kryhen në përputhje me legjislacionin për mbrojtjen e të dhënave personale dhe informacionit të klasifikuar.
6. Rregullat e detajuara për klasifikimin, ruajtjen, përpunimin dhe shkëmbimin e informacionit konfidencial, si dhe masat teknike dhe organizative për garantimin e sekretit profesional, miratohen me vendim të Këshillit të Ministrave.


Neni 82
Shkëmbimi i informacionit ndërmjet autoriteteve mbikëqyrëse dhe me autoritete të tjera

1. Me përjashtim të rasteve të parashikuara në nenin 70, autoritetet kompetente autorizohen të shkëmbejnë informacion ndërmjet:
a) autoriteteve mbikëqyrëse dhe autoriteteve publike që mbikëqyrin organet vetërregulluese sipas Kapitullit IV të këtij ligji, si brenda vendit ashtu edhe me autoritete homologe të shteteve të tjera;
b) autoriteteve mbikëqyrëse dhe autoriteteve që, sipas ligjit, janë përgjegjëse për mbikëqyrjen e tregjeve financiare, në ushtrimin e funksioneve të tyre përkatëse mbikëqyrëse;
c) autoriteteve mbikëqyrëse përgjegjëse për audituesit dhe, sipas rastit, autoriteteve publike që mbikëqyrin organet vetërregulluese sipas Kapitullit IV të këtij ligji, si dhe autoriteteve publike kompetente për mbikëqyrjen e audituesve ligjorë dhe shoqërive të auditimit, në përputhje me aktet që rregullojnë auditimin ligjor, përfshirë autoritete homologe të shteteve të tjera.
Detyrimet për ruajtjen e sekretit profesional të parashikuara në nenin 83, pikat 1 dhe 3, nuk pengojnë shkëmbimin e informacionit sipas pikës 1, shkronja “c”, të këtij neni.
Informacioni konfidencial i shkëmbyer sipas kësaj pike përdoret vetëm për ushtrimin e detyrave të autoriteteve përkatëse dhe në kuadër të procedimeve administrative ose gjyqësore që lidhen posaçërisht me ushtrimin e këtyre funksioneve. Informacioni i marrë i nënshtrohet, në çdo rast, detyrimeve për ruajtjen e sekretit profesional të paktën ekuivalente me ato të parashikuara në nenin 83, pika 1, të këtij ligji.
2. Autoritetet mbikëqyrëse mund të autorizojnë zbulimin e informacionit të caktuar tek autoritete të tjera kombëtare që, sipas ligjit, janë përgjegjëse për mbikëqyrjen e tregjeve financiare ose që kanë kompetenca të posaçme në fushën e parandalimit ose hetimit të pastrimit të parave dhe të produkteve që buron vepra penale apo financimit të terrorizmit. Detyrimi për ruajtjen e sekretit profesional, i parashikuar në nenin 83, pikat 1 dhe 3, nuk përbën pengesë për dhënien e këtij informacioni.
Megjithatë, informacioni konfidencial i shkëmbyer sipas këtij neni përdoret vetëm për përmbushjen e detyrave ligjore të autoriteteve përkatëse. Personat që kanë akses në këtë informacion i nënshtrohen detyrimeve për ruajtjen e sekretit profesional të paktën ekuivalente me ato të parashikuara në nenin 83, pika 1, të këtij ligji.
3. Autoritetet mbikëqyrëse mund të lejojnë dhënien e informacionit të caktuar që lidhet me mbikëqyrjen e subjekteve të detyruara për përputhshmërinë me Pjesën e II të ligjit, komisioneve parlamentare hetimore, Kontrollit të Lartë të Shtetit dhe organeve të tjera që, sipas ligjit, kanë kompetenca hetimore në Republikën e Shqipërisë, me kusht që të plotësohen kushtet e përcaktuara në vijim:
a) organet përkatëse të kenë një mandat të qartë dhe të përcaktuar në ligj për të hetuar ose për të ushtruar kontroll mbi veprimtarinë e autoriteteve mbikëqyrëse ose të autoriteteve përgjegjëse për zbatimin e legjislacionit në fushën e kësaj mbikëqyrjeje;
b) informacioni të jetë rreptësisht i domosdoshëm për përmbushjen e mandatit të përmendur në shkronjën “a” të këtij neni;
c) personat që kanë akses në këtë informacion t’i nënshtrohen detyrimeve për ruajtjen e sekretit profesional sipas legjislacionit kombëtar, të paktën në të njëjtin nivel me ato të parashikuara në pikën 1 të këtij neni;
d) kur informacioni merret nga një autoritet i një shteti tjetër, ky informacion nuk mund të bëhet zbulohet pa pëlqimin e shprehur të autoritetit që e ka dhënë, dhe vetëm për qëllimin për të cilin është dhënë ky pëlqim.
Autoritetet mbikëqyrëse mund të lejojnë gjithashtu dhënien e informacionit sipas këtij neni komiteteve të përkohshme hetimore të ngritura nga Parlamenti Evropian, në përputhje me nenin 226 të Traktatit për Funksionimin e Bashkimit Evropian dhe nenin 2 të Vendimit 95/167/EC, Euratom, ECSC të Parlamentit Evropian, Këshillit dhe Komisionit, në masën dhe për  sa këto akte të Bashkimit Evropian janë të zbatueshme për Republikën e Shqipërisë sipas marrëveshjeve ndërkombëtare në fuqi ose me aderimin e saj në Bashkimin Evropian, kur një dhënie e tillë është e nevojshme për ushtrimin e veprimtarisë së këtyre komiteteve.
4. Shkëmbimi i informacionit sipas këtij neni kryhet në masën e nevojshme dhe proporcionale me qëllimin për të cilin kërkohet.
Kërkesa për shkëmbim informacioni mund të refuzohet me vendim të arsyetuar kur dhënia e informacionit do të cenonte një procedim penal, një hetim në proces ose sigurinë kombëtare.
5. Shkëmbimi i informacionit kryhet nëpërmjet kanaleve të sigurta dhe në përputhje me masat teknike dhe organizative të përcaktuara me akt nënligjor.


KREU V
MBROJTJA E TË DHËNAVE

Neni 83
Përpunimi i disa kategorive të të dhënave personale

1. Në masën që është e nevojshme për zbatimin e këtij ligji, autoritetet kompetente mund të përpunojnë kategori të veçanta të të dhënave personale sipas legjislacionit në fuqi për mbrojtjen e të dhënave personale, përfshirë të dhëna që zbulojnë origjinën racore ose etnike, bindjet politike, fetare ose filozofike, anëtarësimin në organizata sindikale, si dhe të dhëna gjenetike, biometrike, të dhëna për shëndetin ose për jetën seksuale apo orientimin seksual të një personi, si dhe të dhëna personale që lidhen me dënime penale dhe vepra penale, duke garantuar masa mbrojtëse të përshtatshme për të drejtat dhe liritë e subjektit të të dhënave, përveç masave mbrojtëse të mëposhtme:
a) përpunimi i këtyre të dhënave kryhet vetëm rast pas rasti dhe vetëm nga personeli i autoritetit kompetent që është caktuar dhe autorizuar në mënyrë të posaçme për kryerjen e këtyre detyrave;
b) personeli i autoriteteve kompetente respekton standarde të larta profesionale në drejtim të konfidencialitetit dhe mbrojtjes së të dhënave, gëzon integritet të lartë dhe zotëron aftësitë e nevojshme profesionale, përfshirë aftësinë për trajtimin etik dhe të sigurt të grupeve të mëdha të të dhënave;
c) autoritetet kompetente vendosin masa teknike dhe organizative për të garantuar sigurinë e të dhënave në përputhje me standarde të larta teknologjike;
d) çdo akses, përpunim, ndryshim ose komunikim i këtyre të dhënave regjistrohet dhe është i gjurmueshëm;
e) të dhënat ruhen vetëm për aq kohë sa është e nevojshme për përmbushjen e qëllimit për të cilin janë përpunuar dhe fshihen ose anonimizohen pas përfundimit të këtij qëllimi.
2. Autoritetet kompetente nëpërmjet akteve ligjore apo nënligjore sigurojnë mekanizma të brendshëm kontrolli dhe mbikëqyrjeje për përpunimin e këtyre të dhënave, përfshirë auditime periodike.
3. Përpunimi i të dhënave që lidhen me dënimet penale dhe veprat penale, kryhet në përputhje me legjislacionin në fuqi për mbrojtjen e të dhënave personale.


PJESA  II

 MBI MASAT PËR ZBATIM NGA SUBJEKTET E DETYRUARA PËR PARANDALIMIN E PËRDORIMIT TË SISTEMIT FINANCIAR PËR QËLLIME TË PASTRIMIT TË PARAVE DHE FINANCIMIT TË TERRORIZMIT

KREU I
DISPOZITA TË PËRGJITHSHME

SEKSIONI 1
Objekti dhe përkufizime

Neni 84
Objekti

Pjesa e II e këtij ligji përcakton rregullat për:
a) masat që duhet të zbatojnë subjektet e detyruara për parandalimin e pastrimit të parave dhe financimin e terrorizmit;
b) masa për të kufizuar përdorimin e instrumenteve financiare që mundësojnë anonimitetin e përdoruesit.

Neni 85
Përkufizime

Për qëllime të zbatimit të Pjesës së II të këtij ligji, zbatohen përkufizimet e mëposhtme:
1. “autoritet kompetent” nënkupton:
a) Agjencinë e Inteligjencës Financiare (AIF);
b) një autoritet mbikëqyrës;
c) një autoritet publik që ka funksionin e hetimit ose ndjekjes penale të pastrimit të parave, të veprave penale bazë të lidhura me të,  ose të financimit të terrorizmit, ose financimit të përhapjes të armëve të dëmtimit në masë, ose që ka funksionin e gjurmimit, sekuestrimit ose ngrirjes dhe konfiskimit të pasurive kriminale;
d) një autoritet publik me përgjegjësi të caktuara në luftën kundër pastrimit të parave ose financimit të terrorizmit;
2. “mbikëqyrës” nënkupton çdo organ të ngarkuar me përgjegjësi për të siguruar përputhshmërinë e subjekteve të detyruara me kërkesat e Pjesës së II të këtij ligji, përfshirë, AMLA, kur ushtron kompetencat e parashikuara nga aktet e Bashkimit Evropian;
          3. “autoritet mbikëqyrës” nënkupton një mbikëqyrës që është autoritetit publik ose autoritet publik që kontrollon organet vetërregulluese në ushtrimin e funksioneve të tyre mbikëqyrëse sipas nenit 38, ose AMLA kur vepron në cilësinë e mbikëqyrësit në përputhje me aktet e Bashkimit Evropian;
         4. “organ vetërregullues” nënkupton organin që përfaqëson anëtarët e një profesioni dhe që ka një rol në rregullimin e tyre, në kryerjen e funksioneve të caktuara mbikëqyrëse ose monitoruese dhe në sigurimin e zbatimit të rregullave që lidhen me to;
5. “adresë e vetë-hostuar” ka të njëjtin kuptim si përkufizimi i dhënë në nenin 151, pika 20; 
6. “kripto-aset” ka të njëjtin kuptim me përkufizimin e dhënë në ligjin për tregjet e kripto-aseteve dhe përjashtimeve të përcaktuara në atë ligj;
         7. “shërbim i lidhur me kripto-asetet” ka të njëjtin kuptim me përkufizimin e dhënë në ligjin për tregjet e kripto-aseteve, me përjashtim të ofrimit të këshillave mbi kripto-asetet siç parashikohet në atë ligj;
          8. “ofrues i shërbimeve të kripto-aseteve” ka të njëjtin kuptim me përkufizimin e dhënë në ligjin për tregjet e kripto- aseteve kur kryhen një ose më shumë shërbime kripto-asetesh të përcaktuara në atë ligj;
          9. “llogari kripto-asetesh” ka të njëjtin kuptim si përkufizimi i dhënë në nenin 151, pika 19;
10. “kripto-asete me anonimitet të shtuar” nënkupton kripto-asete që kanë veçori të integruara për anonimizimin e informacionit të transfertës të kripto-aseteve, qoftë në mënyrë sistematike apo sipas zgjedhjes së përdoruesit;
11. “IBAN virtual” nënkupton një identifikues që bën të mundur që pagesat të ridrejtohen te një llogari pagese të identifikuar nga një IBAN i ndryshëm nga ai identifikues;
12. “identifikues i personit juridik” nënkupton një kod reference unik alfanumerik, i bazuar në standardin ISO 17442, që i caktohet një personi juridik në shtetet e Bashkimit Evropian (Legal Entity Identifier/LEI);
13. “numri i identifikimit tatimor” nënkupton numrin sipas certifikatës të regjistrimit të personit të tatueshëm, të lëshuar sipas kuadrit ligjor në fuqi, ku pasqyrohet numri i NUIS/NIPT; 
14. “llogari transitore” është llogaria korrespondente që përdoret në mënyrë të drejtpërdrejtë nga palët e treta për të kryer transaksione biznesi në emër të tyre.
15. “agjent futbolli” nënkupton personin fizik ose juridik i cili, përkundrejt pagesës, ofron shërbime ndërmjetësimi dhe përfaqëson lojtarët e futbollit ose klube profesionale futbolli në negociata me qëllim lidhjen e një kontrate për një lojtar futbolli, ose përfaqëson në negociata klubet profesionale të futbollit me qëllim lidhjen e një marrëveshjeje për transferimin e një lojtari futbolli;
16 “klubi profesionist i futbollit” nënkupton çdo person juridik që është, zotëron ose administron një klub futbolli, i cili është pajisur me licencë dhe merr pjesë në ligat kombëtare të futbollit në vend dhe lojtarët dhe personeli i të cilit janë të angazhuar në bazë kontrate dhe paguhen kundrejt shërbimeve të tyre;
17. “burimi i pasurisë” është tërësia e fondeve dhe pasurive që posedon klienti; 
18 "drejtues të lartë" nënkupton anëtarët e organit drejtues në funksionin e tij drejtues, si dhe zyrtarët dhe punonjësit me njohuri të mjaftueshme mbi ekspozimin e subjektit të detyruar ndaj rrezikut të pastrimit të parave dhe financimit të terrorizmit dhe me përvojë të mjaftueshme për të marrë vendime që ndikojnë në ekspozimin e tij ndaj rrezikut;
19. “grup” nënkupton bashkësia e njësive ekonomike e përbërë nga një njësi ekonomike mëmë, filialet e saj, si dhe njësitë ekonomike të lidhura ndërmjet tyre përmes një marrëdhënieje kontrolli ose marrëdhënieje tjetër që krijon detyrim për përgatitjen e pasqyrave financiare të konsoliduara, sipas legjislacionit në fuqi për kontabilitetin dhe pasqyrat financiare;
20. “fonde” ose “pasuri” nënkupton çdo lloj pasurie, qoftë materiale ose jo materiale, e luajtshme ose e paluajtshme, e prekshme ose e paprekshme, si dhe dokumente ligjore ose instrumente ligjore, në çfarëdo forme, përfshirë ato elektronike ose digjitale, që vërtetojnë titullin e pronësisë ose interes mbi këto pasuri, sipas legjislacionit në fuqi;
21. “fonde ose pasuri të tjera” nënkupton çdo pasuri, duke përfshirë, por pa u kufizuar në, pasuri financiare, burimet ekonomike, duke përfshirë naftën dhe burimet e tjera natyrore, pronë të çdo lloji, të prekshme ose e paprekshme, të luajtshme ose të paluajtshme, sido që të jetë fituar, dhe dokumente ose instrumente ligjore të çdo forme, duke përfshirë ato elektronike ose dixhitale, që vërtetojnë titullin e pronësisë ose interesin në, fonde të tilla ose pasuri të tjera, duke përfshirë, por pa u kufizuar në, kredi bankare, çeqet e udhëtarëve, çeqet bankare, urdhërpagesat, aksionet, titujt, letrat me vlerë, obligacionet, dëftesat ose letrat e kreditit, dhe çdo interes, dividend ose të ardhura të tjera mbi ose vlerë që rrjedh nga ose gjenerohet nga fonde të tilla ose pasuri të tjera, dhe çdo pasuri tjetër që potencialisht mund të përdoret për të marrë fonde, mallra ose shërbime;
22. “institucion krediti”, në përputhje me ligjin sektorial në fuqi, nënkupton:
a) çdo person juridik veprimtaria e të cilës konsiston në pranimin e depozitave ose fonde të tjera të ripagueshme nga publiku dhe në dhënien e kredive për llogari të vet;
         b) një degë e institucionit të kreditit kur ndodhet në territorin e Republikës së Shqipërisë, pavarësisht nëse zyra e saj qendrore ndodhet në një shtet anëtar të Bashkimit Evropian apo në një vend të tretë. Në kuptimin e kësaj pike me "degë" nënkuptohet një vend ushtrimi i veprimtarisë që përbën pjesë juridikisht të varur të një institucioni krediti dhe që kryen drejtpërdrejt të gjitha ose një pjesë të veprimtarive për të cilat institucioni është autorizuar;
     23. “institucion financiar” nënkupton çdo person juridik, i ndryshëm nga institucioni i kreditit, që ushtron një ose më shumë veprimtari financiare në përputhje me ligjin sektorial në fuqi dhe që i nënshtrohet licencimit, rregullimit ose mbikëqyrjes nga autoritetet kompetente.
         Në kuptim të këtij ligji, institucione financiare konsiderohen, ndër të tjera:
         a) shoqëritë financiare jo banka, përfshirë shoqëritë e këmbimit valutor, shoqëritë e pagesave, shoqëritë e parasë elektronike, shoqëritë e kredi dhënies dhe subjektet e tjera që ofrojnë shërbime financiare, sipas legjislacionit përkatës në fuqi; si dhe shoqëritë holding financiare, shoqëritë holding financiare të përziera dhe shoqëritë holding me veprimtari financiare të përziera.
         b) shoqëritë e sigurimit dhe risigurimit për sa kohë që ushtrojnë veprimtari të sigurimit të jetës ose veprimtarsisë të sigurimit të lidhura me investimet, si dhe shoqëritë kontrolluese (holding) të tyre sipas legjislacionit përkatës në fuqi; 
         c) ndërmjetësit e sigurimit, kur ushtrojnë veprimtari në fushën e sigurimit të jetës ose produkteve të sigurimit të lidhura me investime, përveç rasteve kur veprojnë pa mbajtur ose administruar fonde të klientëve dhe nën përgjegjësinë e plotë të një shoqërie sigurimi;
         d) firmat e investimit, fondet e investimit kolektiv, shoqëritë administruese të fondeve të investimit dhe administratorët e fondeve alternative të investimi.
         e) depozitarët qendrorë të titujve dhe subjektet e tjera që kryejnë funksione të regjistrimit, shlyerjes ose ruajtjes së instrumenteve financiare;
         f) kreditorët dhe ndërmjetësit e kredisë, për sa kohë që marrin, mbajnë ose transferojnë fonde në lidhje me marrëveshje kredie, sipas legjislacionit në fuqi;
         g) ofruesit e shërbimeve të kripto-aseteve, përfshirë këmbimin, ruajtjen, administrimin ose ndërmjetësimin e tyre, sipas legjislacionit në fuqi;
         h) çdo degë në territorin e Republikës së Shqipërisë e një institucioni financiar të huaj, pavarësisht vendndodhjes së zyrës qendrore, për sa kohë që ushtron veprimtari në përputhje me legjislacionin shqiptar.
24. “informacion bazë” nënkupton:
a) në lidhje me një person juridik:
i. forma ligjore dhe emri i personit juridik;
ii. akti i themelimit dhe statuti, nëse janë hartuar si dokumente të veçanta;
 iii. adresa e selisë së regjistruar ose zyrtare dhe, nëse është e ndryshme, vendi kryesor i ushtrimit të veprimtarisë dhe vendi i krijimit;
iv. lista e përfaqësuesve ligjorë;
v. sipas rastit, lista e aksionarëve ose anëtarëve, duke përfshirë informacionin mbi numrin e aksioneve të zotëruara nga secili aksioner dhe kategoritë e këtyre aksioneve, si dhe natyrën e të drejtave përkatëse të votës;
vi.  kur disponohen, numri i regjistrimit, identifikuesi i personit jurdik evropian, numri i identifikimit tatimor dhe identifikuesi i personit juridik;
vii. në rastin e fondacioneve, pasuritë e zotëruara nga fondacioni për të ndjekur qëllimet e tij;
b) në lidhje me një organizim ligjor:
i. emri ose identifikuesi unik i organizimit ligjor;
ii. akti i themelimit të trustit ose një akt i barasvlershëm;
iii. qëllimet e organizimit ligjor, nëse ka ndonjë të tillë;
iv. pasuritë e zotëruara nga organizimi ligjor ose të administruara nëpërmjet tij;
v. vendi i banimit të kujdestarëve të trustit të posaçëm ose personave që mbajnë pozicione të barasvlershme në organizimin ligjor të ngjashëm dhe, nëse është i ndryshëm, vendi nga ku administrohet trusti i posaçëm ose organizimi ligjor i ngjashëm;
          25. “institucion guaskë” nënkupton:
a) për institucionet e kreditit dhe institucionet financiare të ndryshm nga ofruesit e shërbimeve të kriptoaseteve: një institucion krediti ose një institucion financiar, ose një institucion që kryen aktivitete të barasvlershme me ato që kryhen nga institucionet e kreditit dhe institucionet financiare, të krijuara në një juridiksion në të cilin nuk ka prani fizike, që nënkupton ekzistencën e funksioneve drejtuese dhe administruese të mirëfillta, dhe që nuk është pjesë e një grupi të rregulluar financiar;
b) për ofruesit e shërbimeve të kriptoaseteve: një subjekt, emri i të cilit figuron në regjistrin e krijuar nga ligji për tregjet e kripto-aseteve ose një subjekt i një vendi të tretë që ofron shërbime të kripto-aseteve pa qenë i licencuar ose i regjistruar, dhe pa qenë subjekt i mbikëqyrjes në kuadër të luftës kundër pastrimit të parave dhe financimit të terrorizmit në atë vend;
26. “klient” është personi i cili është përdorues i shërbimeve të ofruara nga subjektet e detyruara të përcaktuara në nenin 86 të ligjit;
27. “klient rastësor” është personi i cili është përdorues i shërbimeve të ofruara nga subjektet që i nënshtrohen këtij udhëzimi, edhe për një herë të vetme, gjatë një periudhe 1-vjeçare (njëvjeçare) duke mos vendosur një marrëdhënie vazhduese biznesi me këto subjekte; 
28. “kujdestar” është personi, i cili është ligjërisht i autorizuar të kontrollojë dhe të administrojë fonde apo pasuri të një organizimi ligjor për llogari të një pale të tretë;
29. "marrëdhënie biznesi" nënkupton një marrëdhënie biznesi, profesionale ose ekonomike e lidhur me veprimtaritë profesionale të një subjekti të detyruar e cila krijohet midis një subjekti të detyruar dhe një klienti, përfshirë rastet kur nuk ekziston një kontratë e shkruar, dhe e cila, në momentin e krijimit të saj, pritet të ketë ose, më pas, fiton karakter të përsëritur ose të vazhdueshëm;
30. “marrëdhënie korrespondente” nënkupton:
a) ofrimin e shërbimeve bankare nga një institucion krediti si korrespondent te një institucion tjetër krediti si pritës, duke përfshirë ofrimin e shërbimeve të llogarisë rrjedhëse apo të llogarive të tjera të detyrimit dhe të shërbimeve të ndërlidhura, si administrimi i parave, transfertat ndërkombëtare të fondeve, sipas përkufizimit në kuadrin ligjor në fuqi, klerimi/shlyerja e çeqeve, llogari përmes të cilave klientët mund të kryejnë drejtpërdrejt pagesa dhe shërbimet e këmbimit valutor;
  b) marrëdhëniet ndërmjet institucioneve të kreditit dhe institucioneve financiare duke përfshirë rastet kur shërbime të ngjashme ofrohen nga një institucion korrespondent te një institucion pritës, dhe duke përfshirë marrëdhëniet e krijuara për transaksionet e titujve ose transfertat e fondeve sipas përcaktimeve në kuadrin ligjor në fuqi, transaksionet me kriptoasetet ose transferimet e kriptoaseteve;
31. “masat shtrënguese financiare” nënkupton ngrirjen e pasurisë, si dhe ndalimin e vënies në dispozicion, në mënyrë të drejtpërdrejtë apo të tërthortë, të fondeve ose pasurive të tjera në përfitim të personave dhe subjekteve të shpallura të përcaktuara nga aktet e Bashkimit Evropian, të zbatueshme në Republikën e Shqipërisë në përputhje me ligjin në fuqi për masat shtrënguese ndërkombëtare. 
32. “masave shtrënguese financiare të OKBsë” nënkupton ngrirjen e pasurive, si dhe ndalimin e vënies në dispozicion, në mënyrë të drejtpërdrejtë apo të tërthortë, të fondeve ose pasurive të tjera në përfitim të personave dhe subjekteve të shpalluara në përputhje me:
a) Rezolutën 1267 (1999) të Këshillit të Sigurimit të OKB-së dhe rezolutat pasardhëse të saj;
b) Rezolutën 1373 (2001) të Këshillit të Sigurimit të OKB-së, duke përfshirë vendimin për zbatimin e sanksioneve përkatëse ndaj personit ose subjektit dhe komunikimin publik të këtij vendimi;
c) masat shtrënguese financiare të OKB-së në lidhje me financimin e përhapjes të armëve të dëmtimit në masë;
të zbatueshme në Republikën e Shqipërisë në përputhje me ligjin në fuqi për masat kundër financimit të terrorizmit. 
33. “masat shtrënguese financiare të OKB-së në lidhje me financimin e përhapjes të armëve të dëmtimit në masë” nënkupton ngrirjen e pasurive, ashtu edhe ndalimet e vënies në dispozicion të fondeve ose pasurive të tjera, në mënyrë të drejtpërdrejtë ose të tërthortë, në përfitim të personave dhe subjekteve të shpallur ose të listuara në përputhje me:
a) Rezolutën 1718 (2006) të Këshillit të Sigurimit të OKB-së dhe rezolutat pasardhëse të saj;
b) Rezolutën 2231 (2015) të Këshillit të Sigurimit të OKB-së dhe rezolutat pasardhëse të saj;
c) çdo rezolutë tjetër të Këshillit të Sigurimit të OKB-së që imponon ngrirjen e pasurive dhe ndalimin e vënies në dispozicion të fondeve ose pasurive të tjera në lidhje me financimin e përhapjes së armëve të shkatërrimit në masë;
të zbatueshme në Republikën e Shqipërisë në përputhje me ligjin në fuqi për masat shtrënguese ndërkombëtare në Republikën e Shqipërisë. 
         34. “mallra me vlerë të lartë” janë mallrat e renditura në Aneks  IV të Pjesës të II të këtij ligji;
         35. “metale dhe gurë të çmuar” janë metalet dhe gurët e renditura Aneks  V të Pjesës të II të këtij ligji;
         36. “të mira kulturore” janë pasuritë që kanë vlerë artistike, historike, arkeologjike, etnografike ose kulturore sipas përcaktimeve në ligjin për trashëgiminë kulturore;
37. “mjete monetare” ka të njëjtin kuptim si përkufizimi i përcaktuar në nenin 186 pika 1;
38. "organ drejtues" nënkupton organin ose organet e subjektit të detyruar që emërohen në përputhje me përcaktimet në legjislacionin sektorial në fuqi, që kanë kompetenca për të përcaktuar strategjinë, objektivat dhe drejtimin e përgjithshëm të subjektit të detyruar, si dhe që mbikëqyrin dhe monitorojnë vendimmarrjen drejtuese, dhe përfshijnë personat që drejtojnë në mënyrë efektive veprimtarinë e subjektit të detyruar; kur nuk ekziston një organ i tillë, personi që drejton në mënyrë efektive veprimtarinë e subjektit të detyruar do të konsiderohet si organ drejtues;
39."organ drejtues në funksionin e tij drejtues" nënkupton organin drejtues përgjegjës për funksionimin dhe administrimin e përditshëm të subjektit të detyruar; 
40."organ drejtues në funksionin e tij mbikëqyrës" nënkupton organin drejtues që vepron në rolin e tij mbikëqyrës dhe monitorimit të vendimmarrjes drejtuese;
           41. “ofrues i shërbimeve të financimit kolektiv (croëfunding )” nënkupton çdo person juridik që në kuadër të veprimtarisë së tij profesionale, operon një platformë dixhitale ose mekanizëm tjetër organizativ për të lehtësuar mbledhjen e fondeve nga një numër i papërcaktuar investitorësh ose kontribuesish për financimin e projekteve, veprimtarive ekonomike ose subjekteve, nëpërmjet huadhënies, investimit ose formave të tjera të financimit, sipas përcaktimeve të legjislacionit të fushës;. 
42. “ndërmjetës i financimit kolektiv (croëfunding)” nënkupton një sipërmarje tjetër përveç një ofruesi të shërbimit të financimit kolektiv, veprimtaria e të cilit konsiston në ndërlidhjen ose lehtësimin e ndërlidhjes, përmes një sistemi informacioni të bazuar në internet të hapur për publikun ose për një numër të kufizuar financuesish, të:
a) titullarëve të projekteve, të cilët janë persona fizikë ose juridikë që kërkojnë financim për projekte, të përbëra nga një ose një grup operacionesh të paracaktuara që synojnë një objektiv të caktuar, duke përfshirë mbledhjen e fondeve për një kauzë ose ngjarje të caktuar, pavarësisht nëse këto projekte i propozohen publikut ose një numri të kufizuar financuesish; dhe
b) financuesve, të cilët janë çdo person fizikë ose juridikë që kontribuon në financimin e projekteve, nëpërmjet kredive, me ose pa interes, ose donacioneve, duke përfshirë rastet kur  donacione të tilla i japin të drejtë donatorit për një përfitim jo material;
43. “pastrim i produkteve të veprës penale” ka të njëjtin kuptim si në nenin 287 të Kodit Penal ;
          44. “financim i terrorizmit” ka të njëjtin kuptim si në nenet 230/a deri në 230/ç të Kodit Penal.
          45. “veprimtari kriminale” është çdo veprimtari që përbën vepër penale sipas legjislacionit penal në fuqi të Republikës së Shqipërisë.
         Për qëllime të këtij ligji, në kuptimin e veprimtarisë kriminale përfshihen gjithashtu, pa u kufizuar në to:
          a) veprat penale që, sipas legjislacionit penal në fuqi, lidhen me pastrimin e produkteve të veprës penale, financimin e terrorizmit, krimin e organizuar, korrupsionin, mashtrimin, përvetësimin ose çdo formë tjetër përfitimi të paligjshëm nga veprimtaria kriminale;
         b) veprat penale që cenojnë interesat financiare të shtetit, përfshirë mashtrimin, korrupsionin aktiv dhe pasiv, si dhe përvetësimin ose shpërdorimin e fondeve publike, sipas legjislacionit penal dhe financiar në fuqi;
46. “person”, në kuptim të këtij ligji, konsiderohen individët, personat fizikë tregtarë dhe personat juridikë. 
47. “procedura njihe klientin tënd” nënkupton një sërë rregullash, të përdorura nga subjektet e këtij ligji, që kanë të bëjnë me politikat e pranimit e të identifikimit të klientit dhe administrimit të riskut të tyre. 
          48. “pronar përfitues” ka të njëjtin kuptim si në legjislacionin në fuqi për Regjistrin e  Pronarëve Përfitues.
49. “person i ekspozuar politikisht” është një person fizik që është ose ka qenë i ngarkuar me funksione të rëndësishme publike, duke përfshirë:
a) në Republikën e Shqipërisë:
i.	kreu i shtetetit, kreu i qeverisë, ministrat dhe zëvendësministrat;
ii. anëtarët e parlamentit;
iii. anëtarët e organeve drejtuese të partive politike që mbajnë vende në organet ekzekutive ose legjislative kombëtare, ose në organet ekzekutive ose legjislative rajonale apo vendore që përfaqësojnë zona zgjedhore me të paktën 50 000 banorë;
iv. anëtarët e gjykatave të larta, të gjykatave kushtetuese ose të organeve të tjera gjyqësore të nivelit të lartë, vendimet e të cilave nuk mund të ankimohen më tej, përveçse në rrethana të jashtëzakonshme;
v. anëtarët e gjykatave të audituesve ose të bordi të bankës qendrore;
         vi. ambasadorët, të ngarkuarit me punë dhe oficerët e rangut të lartë në forcat e armatosura;
vii. anëtarët e organeve administrative, drejtuese ose mbikëqyrëse të ndërmarrjeve të kontrolluara në bazë të ndonjë prej marrëdhënieve të renditura në ligjin për kontabilitetin dhe pasqyrat financiare ose kur këto ndërmarrje kualifikohen si ndërmarrje të mesme ose të mëdha ose grupe të mesme ose të mëdha, sipas përkufizimit në këtë ligj, nga autoritetet rajonale ose vendore;
viii. krerët e autoriteteve vendore ose rajonale, përfshirë kryetarët e bashkive dhe drejtuesit e strukturave të qarqeve, të cilët ushtrojnë funksione publike të rëndësishme, me të paktën 50 000 banorë;
	ix. individët, të cilët janë të detyruar të bëjnë deklarimin e pasurive të tyre në përputhje me legjislacionin në fuqi për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë, me përjashtim të nëpunësve të nivelit të mesëm apo të ulët drejtues, pavarësisht nëse kanë detyrimin për deklarimin sipas legjislacionit në fuqi për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë.
b) në një organizatë ndërkombëtare:
i. zyrtarët e rangut më të lartë, zëvendësit e tyre dhe anëtarët e bordit ose funksionet e barasvlershme në një organizate ndërkombëtare;
ii.  përfaqësuesit në Republikën e Shqipërisë;
c) në nivel BE-je: 
funksionet në nivelin e institucioneve dhe organeve të BE-së që janë të barasvlershme me ato të renditura në germën “a”, nënpikat i, ii, iv, v dhe vi të kësaj pike. 
d) në një vend të tretë:
funksionet të barasvlershme me ato të parashikuara në germën “a” të kësaj pike.
50. Funksionet publike të përmendura në pikën 49 të këtij neni nuk përfshijnë funksionet e nëpunësve të nivelit të mesëm ose të ulët.
Kur kjo justifikohet nga organizimi administrativ dhe nga rreziku i pastrimit të parave apo financimit të terrorizmit, mund të përcaktohen pragje më të ulëta për përcaktimin e funksioneve publike të spikatura si më poshtë:
a) anëtarët e organeve drejtuese të partive politike të përfaqësuara në nivel rajonal ose vendor, siç përmenden në pikën 49, germa “a”, pika iii të këtij neni;
b) krerët e autoriteteve rajonale dhe vendore, siç përmenden në pikën 49, germa "a", pika viii të këtij neni; 
c) në lidhje me paragrafin 1, nën paragrafin 49, germa “a”, pika VII të këtij neni, kur kjo justifikohet nga struktura administrative dhe nga niveli i rrezikut, me akt nënligjor mund të përcaktohen pragje më të ulta për identifikimin e sipërmarjeve të kontrolluara nga autoritetet rajonale ose vendore, krahasuar me pragjet e përgjithshme të parashikuara nga legjislacioni në fuqi për kontabilitetin dhe pasqyrat financiare.
d) kur kjo justifikohet nga strukturat e tyre sociale dhe kulturore dhe nga niveli i rrezikut, autoritetet kompetente mund të përcaktojnë një fushë më të gjerë zbatimi për përcaktimin e vëllezërve e motrave si anëtarë të familjes së personave të ekspozuar politikisht, sikurse përmendet në paragrafin 1, pika 51, germa “d” të këtij neni.
51. “anëtar i familjes” është:
a) bashkëshorti ose bashkëshortja, ose një person në një partneritet të regjistruar ose bashkim civil apo në një marrëdhënie të ngjashme;
b) fëmija dhe bashkëshorti ose bashkëshortja e i/e fëmijës, ose një person në një partneritet të regjistruar ose bashkim civil ose në një marrëdhënie të ngjashme me fëmijën;
c) prindi;
[bookmark: bookmark4]d) për funksionet e përmendura në pikën "49", germa "a", nënpika i dhe funksionet e barasvlershme në nivel BE-je ose në një vend të tretë, vëllai ose motra;
36. “person i njohur si bashkëpunëtor i ngushtë” është:
  a) një person fizik i cili dihet se ka një pronësi të përbashkët përfituese mbi persona juridikë ose organizime ligjore, ose çdo marrëdhënie tjetër të ngushtë biznesi, me një person të ekspozuar politikisht;
b) një person fizik i cili ka pronësi të vetme përfituese të një personi juridik ose organizimi ligjor që dihet se është krijuar për përfitimin de facto të një personi të ekspozuar politikisht;
52. “para fizike” janë monedhat (kartëmonedhat dhe monedhat metalike, kombëtare dhe të huaja) në qarkullim.
          53. “para elektronike” nënkupton vlerën monetare të ruajtur në formë elektronike ose magnetike, e përfaqësuar nga një kërkesë ndaj emetuesit, e cila emetohet kundrejt marrjes së fondeve me qëllim kryerjen e transaksioneve të pagesave dhe që pranohet nga persona fizikë ose juridikë të ndryshëm nga emetuesi, sipas përcaktimeve të legjislacionit në fuqi.
          Në kuptim të këtij ligji, nuk përfshihet vlera monetare e ruajtur në instrumente që përdoren vetëm për qëllime të kufizuara, përfshirë instrumentet që mundësojnë blerjen e mallrave ose shërbimeve vetëm në ambientet e emetuesit ose brenda një rrjeti të kufizuar shërbimesh, si dhe instrumentet që përdoren vetëm për një gamë të kufizuar mallrash ose shërbimesh. 
54. “partneritet për ndarjen e informacionit” nënkupton mekanizmin që mundëson ndarjen dhe përpunimin e informacionit ndërmjet subjekteve të detyruara dhe, sipas rastit, autoriteteve kompetente të përcaktuara në pikën 1 germat “a”, “b”, “c” të këtij neni, për qëllim të parandalimit të pastrimit të parave, veprave penale bazë të lidhura me të dhe financimit të terrorizmit, si në nivel kombëtar ashtu edhe ndërkufitar, dhe pavarësisht nga forma e këtij partneriteti;
55. “Shërbim i transfertës së parasë ose vlerës” është kryerja e biznesit për të pranuar para fizike ose mjete apo instrumente të tjera të tregut të parasë dhe/ose të pagesave (çeqe, dëftesa, certifikata të depozitave, kartat e debitit ose të kreditit, kartat elektronike të pagesave etj.), titujt, si dhe çdo dokument tjetër që vërteton ekzistencën e një detyrimi monetar ose një vlere tjetër të depozituar dhe për t’i paguar përfituesit një shumë korresponduese në para fizike, ose në një formë tjetër, me anë të komunikimit, mesazhit, transferimit ose përmes sistemit të kleringut apo të shlyerjes, të cilit i përket shërbimi i transfertës së parasë ose vlerës.
42. “shoqëri mëmë" nënkupton:
a) për grupet me seli qendrore në Republikën e Shqipërisë ose në një shtet tjetër të Bashkimit Evropian, një subjekt i detyruar që konsiderohet shoqëri mëmë sipas legjislacionit në fuqi për kontabilitetin dhe auditimin ligjor, i cili nuk është vetë filial i një shoqërie tjetër, me kusht që të paktën një nga filialet e tij të jetë subjekt i detyruar sipas këtij ligji;
b) për grupet me seli qendrore jashtë territorit të Republikës së Shqipërisë, kur të paktën dy nga filialet e tyre janë subjekte të detyruara të vendosura në territorin e Republikës së Shqipërisë, një shoqëri e këtij grupi e vendosur në territorin e Republikës së Shqipërisë që:
i) është subjekt i detyruar sipas këtij ligji;
ii) është shoqëri që nuk është filial i një shoqërie tjetër që është subjekt i detyruar dhe që është e vendosur në territorin e Bashkimit Evropian;
iii) ka rol dhe peshë të mjaftueshme brenda grupit, si dhe njohuri të mjaftueshme mbi veprimtarinë e grupit që i nënshtrohet kërkesave të këtij ligji; dhe
iv) i është caktuar përgjegjësia për zbatimin e kërkesave në nivel grupi, në përputhje me dispozitat e këtij ligji që rregullojnë kërkesat e zbatueshme në nivel grupi.
56. “shoqëri holding me veprimtari të përzier financiare” nënkupton një shoqëri, e ndryshme nga një shoqëri holding financiare ose një shoqërie holding financiare e përzier, e cila nuk është filial i një shoqërie tjetër dhe filialet e së cilës përfshijnë të paktën një institucion krediti ose një institucion financiar;
57. “shërbim i lojërave të fatit” nënkupton shërbimin që përfshin vendosjen e basteve me një shume me vlerë monetare në lojëra fati, duke përfshirë ato që përmbajnë elemente aftësie, siç janë lotaritë, lojërat e kazinosë, lojërat e pokerit dhe transaksionet e basteve që ofrohen në një vendndodhje fizike, ose me çdo mjet në distancë, me anë të mjeteve elektronike ose të çdo teknologjie tjetër që lehtëson komunikimin, dhe me kërkesë individuale të marrësit të shërbimit.
[bookmark: bookmark3]58. “shoqëritë holding me veprimtari të përzier jofinanciare” nënkupton një shoqëri, përveç një shoqërie financiare kontrolluese ose një shoqërie financiare kontrolluese të përzier, e cila nuk është degë e një shoqërie tjetër, degët e së cilës përfshijnë të paktën një subjekt të detyruar të përmendur në nenin 86, pika 3 të ligjit;
59. “transaksion” është një shkëmbim dhe/ose ndërveprim, që përfshin dy ose më shumë palë, apo një veprim i kërkuar nga klienti për llogari të tij pa përfshirjen e palëve të tjera. 
60. “transaksione të lidhura me njëri- tjetrin” nënkupton dy ose më shumë transaksione me origjinë, destinacion dhe qëllim të njëjtë ose të ngjashëm, ose me karakteristika të tjera përkatëse, të kryera gjatë një periudhe të caktuar kohore;
61. “trust i posaçëm” është një trust i krijuar qëllimisht nga themeluesi, midis të gjallëve apo për shkak të vdekjes, zakonisht në formën e një dokumenti me shkrim, për t'i vendosur aktivet nën kontrollin e një kujdestari në përfitim të një përfituesi ose për një qëllim të caktuar;
62. “përfitues të një kompetence diskrecionale” janë personat fizikë ose juridikë, ose një kategori e personave fizikë ose juridikë, mes të cilëve kujdestarët mund të zgjedhin përfituesit në një trust diskrecional;
63. “përfitues në mungesë të ushtrimit të diskrecionit” janë personat fizikë ose juridikë ose një kategori e personave fizikë ose juridikë, që janë përfitues të një trusti diskrecional në rast se kujdestarët nuk arrijnë të ushtrojnë diskrecionin e tyre;
64. “organizim ligjor” nënkupton një trust të posaçëm ose një organizim që ka një strukturë ose funksion të ngjashëm me atë të një trusti të posaçëm, duke përfshirë “fiducie” dhe disa forma të “Treuhand” dhe “fideicomiso”;
65. “ofrues shërbimesh për truste ose për shoqëritë tregëtare” nënkupton çdo person fizik ose juridik që, nëpërmjet veprimtarisë së tij, u ofron palëve të treta një nga shërbimet e mëposhtme:
a) formimin e shoqërive tregtare ose të personave të tjerë juridikë;
b) vepron si, ose kujdeset që një person tjetër të veprojë si, drejtor,  administrator ose sekretar i një shoqërie, si partner i një partneriteti apo në një pozicion të ngjashëm në lidhje me persona të tjerë juridikë;
c) ofrimin e një zyre të regjistruar, adrese të ushtrimit të veprimtarisë, adresë korrespondence ose adresë administrative, si dhe shërbime të tjera të lidhura për një shoqëri, një partneritet ose çdo person tjetër juridik apo organizim ligjor;
d) vepron si, ose cakton që një person tjetër të veprojë si, kujdestar i një trusti të posaçëm, ose kryen një funksion të barasvlershëm për një organizim ligjor të ngjashëm;
e) vepron si, ose cakton që një person tjetër të veprojë si, aksionar përfaqësues për një person tjetër;
66. “vendosje e  veprimtarisë” nënkupton ushtrimin faktik të një veprimtarie ekonomike nga një subjekt i detyruar i të parashikuar nga neni 86 të këtij ligji, në territorin e Republikës së Shqipërisë ose jashtë saj, të ndryshëm nga shteti në të cilën ndodhet selia e tij qëndrore, për një periudhë të pacaktuar kohore dhe përmes një pranie të qëndrueshme organizative, që përfshin:
         a) një degë ose filial;
         b) në rastin e institucioneve të kreditit dhe institucioneve financiare, çdo formë pranie që, sipas legjislacionit rregullator përkatës prudencial, kualifikohet si vendosje e veprimtarisë.
67. “vend i tretë” nënkupton çdo juridiksion, shtet i pavarur ose territor autonom që nuk është pjesë e Bashkimit Evropian dhe që ka legjislacionin ose regjimin e vet të zbatimit për parandalimin e pastrimit të parave dhe financimit të terrorizmit.


SEKSIONI 2
Fusha e zbatimit
Neni 86
[bookmark: bookmark6]Subjektet e detyruara

Subjektet e mëposhtme konsiderohen si subjekte të detyruara për qëllimet e këtij ligji:
1. institucionet e kreditit;
2. institucionet financiare;
3. personat fizikë ose juridikë të mëposhtëm që veprojnë në ushtrim të veprimtarive të tyre profesionale:
a) audituesit ligjor, kontabilistët e miratuar dhe këshilltarët tatimorë, si dhe çdo person tjetër fizikë ose juridikë, duke përfshirë profesionet e lira, të tillë si avokatët, që marrin përsipër të ofrojnë në mënyrë të drejtpërdrejtë ose me anë të personave të tjerë me të cilët ata janë të lidhur, ndihmë materiale, mbështetje ose këshillim në lidhje me çështjet tatimore si aktivitet kryesor biznesi apo veprimtari profesionale;
b) noterët, avokatët dhe profesionistët e tjerë të lirë, ku ata marrin pjesë, qoftë duke vepruar në emër të dhe për klientin e tyre në çdo transaksion financiar ose të pasurive të paluajtshme, ose duke ndihmuar në planifikimin ose kryerjen e transaksioneve për klientin e tyre në lidhje me ndonjë nga sa vijon:
i. blerjen dhe shitjen e pasurive të paluajtshme ose të personave juridikë (shoqërive tregtare dhe personave të tjerë juridik);
ii. administrimin e parave, letrave me vlerë ose pasurive të tjera të klientit, duke përfshirë kripto-asetet;
iii. hapjen ose administrimin e llogarive bankare, të kursimit, të letrave me vlerë ose të kripto-aseteve;
iv. organizimin e masave të nevojshme për krijimin, funksionimin ose administrimin e shoqërive tregëtare;
v. krijimin, ngritjen, funksionimin ose administrimin e trusteve, organizimeve ligjore, shoqërive tregëtare, fondacioneve, ose strukturave të ngjashme;
c) ofruesit e shërbimeve për trustet ose shoqëritë tregtare;
d) agjentët e pasurive të paluajtshme dhe profesionistët e tjerë të pasurive të paluajtshme kur ata veprojnë si ndërmjetës në transaksionet e pasurive të paluajtshme, përfshirë edhe në lidhje me dhënien me qira të pasurive të paluajtshme për transaksionet për të cilat qiraja mujore arrin në vlerën e barabartë apo më të madhe se 1,000,000 Lek (një milion) ose kundërvleftën e saj në monedhat e tjera të huaja, pavarësisht nga mënyra e pagesës;
e) personat që kryejnë tregtim të metaleve dhe gurëve të çmuar si veprimtari të rregullt ose kryesore profesionale;
f) personat që kryejnë tregtim të mallrave me vlerë të lartë, si veprimtari të rregullt ose kryesore profesionale;
g) ofruesit e shërbimeve të lojërave të fatit;
h) ofruesit e shërbimeve të financim kolektiv dhe ndërmjetësit e financim kolektiv;
i) personat që tregtojnë ose veprojnë si ndërmjetës në tregtimin e të mirave kulturore, duke përfshirë rastet kur kryhet nga galeri arti ose shtëpi ankandi, kur vlera e transaksionit ose e transaksioneve të lidhura arrin në vlerën e barabartë apo më të madhe se 1,000,000 Lek (një milion) ose kundërvleftën e saj në monedhat e tjera të huaja;
j) personat që ruajnë, tregtojnë ose veprojnë si ndërmjetës në tregtimin e të mirave kulturore dhe mallrave me vlerë të lartë, kur kjo kryhet brenda zonave të lira dhe magazinave doganore, kur vlera e transaksionit ose e transaksioneve të lidhura arrin në vlerën e barabartë apo më të madhe se 1,000,000 Lek (një milion) ose kundërvleftën e saj në monedhat e tjera të huaja,;
k) ndërmjetësit për kreditë hipotekore dhe konsumatore, të ndryshme nga institucionet e kreditit dhe institucionet financiare, me përjashtim të ndërmjetësve të kreditit që kryejnë veprimtari nën përgjegjësinë e një ose disa kreditorëve ose ndërmjetësve të kreditit;
l) operatorët e migracionit përmes investimit të autorizuar për të përfaqësuar ose për të ofrouar shërbime ndërmjetësimi për shtetasit huaj që kërkojnë të fitojnë të drejta qëndrimi në Republikën e Shqipërisë në këmbim të çdo lloj forme investimi, duke përfshirë transferimin e kapitalit, blerjen ose marrjen me qira të pronës, investimet në obligacione qeveritare, investimet në persona juridikë, dhurimin ose financimin e një veprimtarie në interesi publik dhe kontributet në buxhetin e shtetit;
m) shoqëritë holding me veprimtari të përzier jofinanciare;
n) agjentët e futbollit;
o) klubet profesionale të futbollit në lidhje me transaksionet e mëposhtme:
i. transaksionet me një investitor;
ii. transaksionet me një sponsor;
iii. transaksionet me agjentët e futbollit ose ndërmjetës të tjerë;
iv. transaksionet me qëllim transferimin e një lojtari futbolli.

Neni 87
Përjashtimet për ofrues të caktuar të shërbimeve të lojërave të fatit

1. Me ligj mund të përjashtohen, plotësisht ose pjesërisht, ofruesit e shërbimeve të lojërave të fatit nga kërkesat e përcaktuara në Pjesën e II të këtij ligji mbi bazën e rrezikut të ulët të vërtetuar që paraqet natyra dhe, sipas rastit, shkalla e funksionimit të këtyre shërbimeve.
Përjashtimet e përmendura në paragrafin e mësipërm nuk zbatohen për:
a) kazinotë;
b) ofruesit e shërbimeve të lojërave të fatit, veprimtaria kryesore e të cilëve është ofrimi i shërbimeve të lojërave të fatit në internet ose shërbimeve të basteve sportive, përveç:
i. shërbimeve të lojërave të fatit në internet të operuara nga shteti, qoftë përmes një autoriteti publik ose një sipërmarrje ose organi të kontrolluar nga shteti;
ii. shërbimeve të lojërave të fatit në internet, organizimi, funksionimi dhe administrimi i të cilave rregullohet nga shteti.
2. Për qëllimet e pikës 1 të këtij neni, Agjencia e Inteligjencës Financiare në bashkëpunim me autoritetin mbikqyrës kompetent kryejnë vlerësimin e rrezikut të shërbimeve të lojërave të fatit duke vlerësuar:
a) rreziqet, kërcënimet dhe dobësitë që paraqesin shërbimet e lojërave të fatit për pastrimin e parave, financimin e terrorizmit dhe financimin e përhapjes të armëve të dëmtimit në masë, si dhe faktorët për zbutjen e këtyre rreziqeve;
b) rreziqet që lidhen me madhësinë e transaksioneve dhe mënyrat e përdorura të pagesës;
c) zonën gjeografike në të cilën administrohen shërbimet e lojërave të fatit, duke përfshirë dimensionin e tyre ndërkufitar dhe aksesueshmërinë nga shtetet anëtare ose vendet e treta.
Gjatë kryerjes së këtij vlerësimi, autoritetet e përmendura në pikën 2 të këtij neni duhet të marrin në konsideratë gjetjet e vlerësimit kombëtar të rrezikut.
3. Autoriteti mbikëqyrës kompetent merr masa të bazuara në vlerësimin e rrezikut ose masa të tjera të përshtatshme, me qëllim për të siguruar që përjashtimet e parashikuara në këtë nen të mos keqpërdoren.

Neni 88
[bookmark: bookmark7]Përjashtimet për klube të caktuara profesionale futbolli

1. Me ligj mund të përjashtohen, plotësisht ose pjesërisht, klubet profesionale të futbollit që marrin pjesë në kategorinë më të lartë të ligës kombëtare të futbollit dhe që kanë një xhiro vjetore totale më të ulët se 500,000,000 lekë (pesë qind milion), ose kundërvleftën e saj në monedhat e tjera të huaja, për secilin nga 2 vitet e mëparshme kalendarike, nga kërkesat e përcaktuara në këtë Pjesë të II të ligjit, mbi bazën e rrezikut të ulët të vërtetuar që paraqet natyra dhe shkalla e veprimtarisë të këtyre klubeve profesionale të futbollit.
Me ligj mund të përjashtohen, plotësisht ose pjesërisht, klubet profesionale të futbollit që marrin pjesë në një kategori më të ulët se kategoria më e lartë e ligës kombëtare të futbollit nga kërkesat e përcaktuara në këtë Pjesë të II të ligjit mbi bazën e rrezikut të ulët të vërtetuar që paraqet natyra dhe shkalla e veprimtarisë të këtyre klubeve profesionale të futbollit.
2. Për qëllimet e pikës 1 të këtij neni, Agjencia e Inteligjencës Financiare në bashkëpunim me autoritetin mbikqyrës kompetent kryejnë vlerësimin e rrezikut të klubeve profesionale të futbollit duke vlerësuar:
a) rreziqet, kërcënimet dhe dobësitë që paraqesin klubet profesionale të futbollit për pastrimin e parave, financimin e terrorizmit dhe financimin e përhapjes të armëve të dëmtimit në masë, si dhe faktorët për zbutjen e këtyre rreziqeve;
b) rreziqet që lidhen me madhësinë dhe dimensionin ndër-kufitar të transaksioneve.
Gjatë kryerjes së këtij vlerësimi, autoritetet e përmendura në pikën 2 të këtij neni duhet të marrin në konsideratë gjetjet e vlerësimit kombëtar të rrezikut.
3. Autoriteti mbikëqyrës kompetent merr masa të bazuara në vlerësimin e rrezikut ose masa të tjera të përshtatshme, me qëllim për të siguruar që përjashtimet e parashikuara në këtë nen të mos keqpërdoren.

Neni 89
Përjashtimet për veprimtari të caktuara financiare

1. Me përjashtim të subjekteve që ushtrojnë veprimtarinë e transfertave të parave ose remitancës së fondeve sipas legjislacionit në fuqi, me ligj mund të përjashtohen nga kërkesat e Pjesës të II të këtij ligji personat fizikë ose juridikë që ushtrojnë një ose më shumë veprimtari financiare në mënyrë rastësore ose shumë të kufizuar, kur konstatohet se ekziston rrezik i ulët i pastrimit të parave, financimit të terrorizmit apo financimit të përhapjese të armëve të dëmtimit në masë dhe të provojë që plotësohen kushtet e mëposhtme:
a) veprimtaria financiare të jetë e kufizuar në terma absolutë;
b) veprimtaria financiare të jetë e kufizuar në nivel transaksioni;
c) veprimtaria financiare të mos jetë veprimtaria kryesore e këtyre subjekteve;
d) veprimtaria financiare të jetë ndihmëse dhe e lidhur drejtpërdrejt me veprimtarinë kryesore të këtyre subjekteve;
e) veprimtaria kryesore e këtyre subjekteve të mos jetë një veprimtari e përmendur në nenin 86, pika 3, germat “a” deri në “d” ose “g”;
f) veprimtaria financiare t'u ofrohet vetëm klientëve të veprimtarisë kryesore të këtyre subjekteve dhe jo publikut të gjerë.
2. Për qëllimet e pikës 1, germa "a" e këtij neni, duhet që xhiroja totale e veprimtarisë financiare të mos tejkalojë një prag mjaftueshëm të ulët. Ky prag duhet të përcaktohet në nivel kombëtar, në varësi të llojit të veprimtarisë financiare.
3. Për qëllimet e pikës 1, germa "b" e këtij neni, zbatohet një prag maksimal për klient dhe për transaksion të vetëm, pavarësisht nëse transaksioni kryhet në një veprim të vetëm ose nëpërmjet transaksioneve të lidhura. 
Ky prag maksimal përcaktohet në nivel kombëtar, në varësi të llojit të veprimtarisë financiare dhe duhet të jetë mjaftueshëm i ulët në mënyrë që të garantuar që llojet e transaksioneve në fjalë të mos përbëjnë një metodë praktike dhe efikase për pastrimin e parave, financimin e terrorizmit apo financimin e armëve të dëmtimit në masë në vlerën e barabartë apo më të madhe se 100,000 Lek (njëqind mijë) ose kundërvleftën e saj në monedhat e tjera të huaja, pavarësisht nga mënyra e pagesës.
4. Për qëllimet e pikës 1, germa "c" e këtij neni, duhet që xhiroja totale e veprimtarisë financiare të mos tejkalojë 5% të xhiros totale të personit fizik ose juridik.
5. Gjatë vlerësimit të rrezikut të pastrimit të parave ose financimit të terrorizmit për qëllimet e këtij neni, Agjencia e Inteligjencës Financiare dhe autoriteti mbikqyrës kompetent i kushton vëmendje të veçantë veprimtarive financiare që, për shkak të natyrës së tyre, paraqesin rrezik më të lartë për t'u përdorur ose keqpërdorur për pastrim parash, financim të terrorizmit apo financim të përhapjes të armëve të dëmtimit në masë.
6. Autoriteti mbikëqyrës kompetent merr masa të bazuara në vlerësimin e rrezikut ose masa të tjera të përshtatshme, me qëllim për të siguruar që përjashtimet e parashikuara në këtë nen të mos keqpërdoren.

Neni 90
Njoftimi i veprimtarive ndërkufitare dhe zbatimi i ligjit në nivel vendi

1. Subjektet e detyruara që synojnë të kryejnë për herë të parë veprimtari në territorin e një shteti anëtar duhet të njoftojnë autoritetin mbikëqyrës kompetent për veprimtaritë që synojnë të ushtrojnë në atë shtet anëtar. Njoftimi duhet të dërgohet sapo subjekti i detyruar ndërmerr hapa për ushtrimin e veprimtarisë, dhe, në rastin e vendosjes të veprimtarisë, jo më pak se 3 muaj përpara fillimit të ushtrimit të veprimtarisë. Subjektet e detyruara duhet të njoftojnë menjëherë autoritetin mbikëqyrës kompetent pas fillimit të ushtrimit të këtyre veprimtarive në shtetin tjetër.
Paragrafi i mësipërm i pikës 1 të këtij neni nuk zbatohet për subjektet e detyruara që i nënshtrohen procedurave të veçanta të njoftimit për ushtrimin e lirisë së vendosjes ose të lirisë për të ofruar shërbime sipas përcaktimeve në nenin 34 të këtij ligji ose për rastet kur subjekti i detyruar i nënshtrohet kërkesave të veçanta për autorizim për të ushtruar veprimtari në territorin e shtetit anëtar.
2. Subjekti i detyruar njofton autoritetin kompetent mbikqyrës për çdo ndryshim të  planifikuar në informacionin e njoftuar sipas pikës 1 të këtij neni, të paktën 1muaj përpara kryerjes së ndryshimit.
3. Në rastet kur në këtë Pjesë të II të ligjit lejohet të miratohen rregulla shtesë për subjektet e detyruara, këto të fundit janë të detyruara të zbatojnë rregullat e shtetit në të cilin është vendosur veprimtaria e tyre.
4. Në rastet kur subjektet e detyruara ushtrojnë veprimtari nëpërmjet vendosjes në disa shtete, ato sigurojnë që secila prej tyre të zbatojë rregullat e shtetit në të cilin ndodhet.
5. Në rastet kur subjektet e detyruara, të përcaktuara në nenin 39, pika 1 të këtij ligji, ushtrojnë veprimtari në një shtet tjetër, përveç atij në të cilin janë të vendosura, nëpërmjet agjentëve, shpërndarësve ose formave të tjera të pranishmërisë të vendosura në ato shtete, në kuadër të lirisë për të ofruar shërbime, ato zbatojnë rregullat e shtetit në të cilin ofrojnë shërbimet përkatëse në lidhje me këto veprimtari, përveç rasteve kur zbatohet neni 39, pika 2, në këtë rast, ato zbatojnë rregullat e shtetit në të cilin ndodhet selia e tyre qendrore.
6. Në rastet kur subjektet e detyruara duhet të caktojnë një pikë qendrore kontakti në përputhje me nenin 43, ato duhet të sigurojnë që pika qendrore e kontaktit të jetë në gjendje të garantojë pajtueshmërinë me legjislacionin e zbatueshëm në emër të subjektit të detyruar.



KREU II
POLITIKAT, PROCEDURAT DHE KONTROLLET E BRENDSHME TË SUBJEKTEVE TË DETYRUARA

SEKSIONI 1
Politikat, procedurat dhe kontrollet e brendshme, vlerësimi i rrezikut dhe burimet njerëzore

Neni 91
[bookmark: m_1322597409622204754_bookmark9]Fusha e zbatimit të politikave, procedurave dhe kontrolleve të brendshme

1. Subjektet e detyruara duhet të miratojnë politika, procedura dhe kontrolle të brendshme për të siguruar pajtueshmërinë me Pjesën e II dhe të III të këtij ligj, aktet nënligjore të nxjerra në zbatim të tyre, si dhe me çdo akt administrativ të nxjerrë nga mbikëqyrësit dhe në veçanti:
a) të zbusin dhe të administrojnë në mënyrë efektive rreziqet e pastrimit të parave, financimit të terrorizmit dhe financimit të përhapjes të armëve të dëmtimit në masë, të identifikuara në nivel kombëtar, të Bashkimit Evropian dhe të subjektit të detyruar;
b) përveç zbatimit të detyrimit për masat shtrënguese financiare, të marrin masa për zbutjen dhe menaxhimin efektiv të rreziqeve që rrjedhin nga moszbatimi apo shmangjen e tyre.
Politikat, procedurat dhe kontrollet e përmendura në pikën 1 të këtij neni duhet të jenë proporcionale me natyrën e veprimtarisë të subjektit, duke përfshirë rreziqet dhe kompleksitetin e saj, si dhe me madhësinë e subjektit të detyruar dhe duhet të mbulojnë të gjitha veprimtaritë e subjektit të detyruar që përfshihen në fushën e zbatimit të Pjesës II të këtij ligji.
2. Politikat, procedurat dhe kontrollet e përmendura në pikën 1 të këtij neni përfshijnë:
a) politikat dhe procedurat e brendshme, duke përfshirë në veçanti:
i. kryerjen dhe përditësimin e vlerësimit të rrezikut në nivel subjekti;
ii. kuadrin e administrimit të rrezikut të subjektit të detyruar;
iii. vigjilencën e duhur ndaj klientit për zbatimin e Kreut III të Pjesës të II të këtij ligji, duke përfshirë procedurat për përcaktimin nëse klienti, pronari përfitues ose personi në emër të të cilit ose për përfitimin e të cilit kryhet një transaksion ose veprimtari është person i ekspozuar politikisht, anëtar i familjes së tij ose person i njohur si bashkëpunëtor i ngushtë i tij;
iv. raportimin e transaksioneve të dyshimta;
v. kontraktimin e jashtëm dhe mbështetjen te subjekte të tjera të detyruara për kryerjen e vigjilencës së duhur ndaj klientit;
vi. ruajtjen e të dhënave dhe politikat lidhur me përpunimin e të dhënave personale, në përputhje me nenet 141 dhe 142 të Pjesës të II të këtij ligji;
vii. monitorimin dhe administrimin e pajtueshmërisë me këto politika dhe procedura të brendshme në përputhje me pikën 2, germa “b” e  këtij neni, identifikimin dhe administrimin e mangësive dhe zbatimin e masave korrigjuese;
viii. verifikimin, në përpjesëtim me rreziqet që lidhen me detyrat dhe funksionet që do të kryhen, gjatë rekrutimit dhe ngarkimit të punonjësve në detyra dhe funksione të caktuara, si dhe gjatë emërimit të agjentëve dhe shpërndarësve, se këta persona kanë reputacion të mirë;
ix. komunikimin e brendshëm të politikave, procedurave dhe kontrolleve të brendshme të subjektit të detyruar, përfshirë edhe ndaj agjentëve, shpërndarësve dhe ofruesve të shërbimeve të përfshirë në zbatimin e politikave të tij për parandalimin e pastrimit të parave, financimin e terrorizmit dhe financimin e përhapjes të armëve të dëmtimit në masë;
x. organizimin periodik të programeve të kualifikimit, si dhe miratimin dhe zbatimin e një politike për trajnimin e punonjësve dhe, sipas rastit, të agjentëve dhe shpërndarësve, lidhur me masat e vendosura në subjektin e detyruar për përmbushjen e kërkesave të Pjesës të II dhe Pjesës të III të këtij ligji, akteve nënligjore në zbatim të tyre dhe çdo akti administrativ të nxjerrë nga autoritetet mbikëqyrëse;
b) kontrollet e brendshme dhe funksionin e auditimit të pavarur për verifikimin e politikave dhe procedurave të brendshme të përmendura në pikën 2 të shkronjës “a” të këtij neni dhe të kontrolleve të vendosura në subjektin e detyruar. Në mungesë të funksionit të auditimit të pavarur, subjektet e detyruara mund ta kryejnë këtë verifikim nga një ekspert i jashtëm.
3. Politikat, procedurat dhe kontrollet e brendshme të përcaktuara në pikën 1 të këtij neni dokumentohen me shkrim. 
Politikat e brendshme miratohen nga organi drejtues në funksionin e tij drejtues.
Procedurat dhe kontrollet e brendshme miratohen të paktën në nivelin e drejtuesit të përputhshmërisë.
4. Subjektet e detyruara sigurojnë përditësimin e vazhdueshëm të politikave, procedurave dhe kontrolleve të brendshme, si dhe përmirësimin e tyre në rast se identifikohen mangësi.
5. Ministri i Financave, me propozimin e autoritetit përgjegjës, nxjerr udhëzime mbi elementet që subjektet e detyruara duhet të marrin në konsideratë, në varësi të natyrës së veprimtarisë së tyre, përfshirë rreziqet dhe kompleksitetin, si dhe madhësinë e tyre, kur përcaktojnë shtrirjen e politikave, procedurave dhe kontrolleve të tyre të brendshme, në veçanti lidhur me personelin e caktuar për funksionet e përputhshmërisë. 
Këto udhëzime identifikojnë gjithashtu situatat në të cilat, për shkak të natyrës dhe madhësisë së subjektit të detyruar:
i) kontrollet e brendshme duhet të organizohen në nivelin e funksionit të veprimtarisë të subjektit të detyruar, funksionit të përputhshmërisë dhe funksionit të auditimit;
ii) funksioni i auditimit të pavarur mund të kryhet nga një ekspert i jashtëm.


Neni 92
Vlerësimi i rrezikut në nivel subjekti

1. Subjektet e detyruara marrin masat e duhura, në përpjesëtim me natyrën e tyre të veprimtarisë, duke përfshirë rreziqet dhe kompleksitetin, si dhe madhësinë e tyre, për të identifikuar dhe vlerësuar rreziqet e pastrimit të parave, financimit të terrorizmit dhe financimit të përhapjes të armëve të dëmtimit në masë ndaj të cilave janë të ekspozuara, si dhe rreziqet e moszbatimit dhe shmangies të masave shtrënguese financiare, duke marrë parasysh të paktën sa vijon:
a) variablat e rrezikut të përcaktuara në Aneks I dhe faktorët e rrezikut të përcaktuar në Aneks II dhe III, të Pjesës së II të këtij ligji;
b) rezultatet e vlerësimeve kombëtare të rrezikut, si dhe të çdo vlerësim përkatës sektorial të rrezikut të kryer në nivel kombëtar;
c) rezultatet e vlerësimit të rrezikut në nivel BE-je;
d) informacionin përkatës të publikuar nga organizmat ndërkombëtar vendimmarës të standardeve në fushën e parandalimit të pastrimit të parave, financimit të terrorizmit dhe financimit të përhapjes të armëve të dëmtimit në masë ose në nivel të Bashkimit Evropian, publikimet përkatëse të Komisionit apo të AMLA;
e) informacionin mbi rreziqet e pastrimit të parave, financimit të terrorizmit dhe financimit të përhapjes të armëve të dëmtimit në masë të hartuar nga autoritetet kompetente;
f) informacion mbi bazën e klientëve.
Subjektet e detyruara para nxjerrjes së produkteve të reja, shërbimeve ose praktikave të reja të ushtrimit të veprimtarisë, duke përfshirë përdorimin e kanaleve të reja të shpërndarjes dhe teknologjive të reja ose në zhvillim në lidhje me produktet dhe shërbimet e reja ose ekzistuese, ose para fillimit të ofrimit të një shërbimi ose produkti ekzistues për një segment të ri klientësh ose në një zonë të re gjeografike, identifikojnë dhe vlerësojnë, në veçanti, rreziqet që lidhen me pastrimin e parave, financimin e terrorizmit dhe financimit të përhapjes të armëve të dëmtimit në masë dhe marrin masat e duhura për administrimin dhe zbutjen e këtyre rreziqeve.
2. Vlerësimi i rrezikut në nivel subjekti, i hartuar nga subjekti i detyruar sipas pikës 1 të këtij neni, dokumentohet, përditësohet dhe rishikohet rregullisht, duke përfshirë edhe rastet e ngjarjeve të brendshme ose të jashtme që ndikojnë ndjeshëm në rreziqet e pastrimit të parave, financimit të terrorizmit dhe financimit të përhapjes të armëve të dëmtimit në masë që lidhen me veprimtaritë, produktet, transaksionet, kanalet e shpërndarjes, klientët ose zonat gjeografike në të cilat ushtron veprimtarinë subjekti. 
Vlerësimi i rrezikut në nivel subjekti vihet në dispozicion të autoriteteve mbikëqyrëse me kërkesën e tyre.
Vlerësimi i rrezikut në nivel subjekti hartohet nga përgjegjësi i përputhshmërisë dhe miratohet nga organi drejtues në funksionin e tij drejtues, si dhe i komunikohet organit drejtues në funksionin e tij mbikëqyrës, kur një organ i tillë ekziston,
3. Me përjashtim të institucioneve të kreditit, institucioneve financiare, ofruesve të shërbimeve të financimit kolektiv dhe ndërmjetësve të financimit kolektiv, mbikëqyrësit mund të vendosin që vlerësimet individuale të dokumentuara të rrezikut në nivel subjekti të mos kërkohen, kur rreziqet specifike të qënësishme që lidhen me sektorin janë të qarta dhe të kuptueshme.
4. Ministri i Financave, me propozimin e autoritetit përgjegjës, nxjerr udhëzime mbi  kërkesat minimale për përmbajtjen e vlerësimit të rrezikut në nivel subjekti të hartuar nga subjektet e detyruara, sipas pikës 1 të këtij neni, si dhe mbi burimet shtesë të informacionit që duhet të merren në konsideratë gjatë kryerjes së këtij vlerësimi.


Neni 93
Funksionet e përputhshmërisë

1. Subjektet e detyruara caktojnë një drejtues përputhshmërie, që është një anëtar i organit drejtues në funksionin e tij drejtues, i cili ka përgjegjësinë për të siguruar përputhshmërinë me Pjesën e II dhe të III të këtij ligji, me aktet nënligjore në zbatim të tij, si dhe me çdo akt administrativ të nxjerrë nga çdo autoritet mbikëqyrës.
Drejtuesi i përputhshmërisë siguron që politikat, procedurat dhe kontrollet e brendshme të subjektit të detyruar të jenë në përputhje me ekspozimin e tij ndaj rrezikut dhe që ato të zbatohen. Drejtuesi i përputhshmërisë siguron gjithashtu që të caktohen burime të mjaftueshme njerëzore dhe materiale për këtë qëllim. 
Drejtuesi i përputhshmërisë është përgjegjës për marrjen e informacionti për çdo dobësi të rëndësishme ose materiale të konstatuar në politikat, procedurat dhe kontrolle. 
Kur organi drejtues në funksionin e tij drejtues është një organ kolegjial që mban përgjegjësi kolektive për vendimmarrjen e tij, drejtuesi i përputhshmërisë është përgjegjës për ta ndihmuar dhe këshilluar atë, si dhe për përgatitjen e vendimeve të parashikuara në këtë nen.
2. Subjektet e detyruara caktojnë një përgjegjës të përputhshmërisë, të emëruar nga organi drejtues në funksionin e tij drejtues, i cili mban një pozicion mjaftueshëm të lartë në strukturën organizative të subjektit për ushtrimin efektiv të funksioneve të tij. 
Përgjegjësi i përputhshmërisë është përgjegjës për politikat, procedurat dhe kontrollet në veprimtarinë e përditshme të subjektit të detyruar në kuadër të kërkesave për parandalimin e pastrimit të parave, financimit të terrorizmit dhe financimit të përhapjes të armëve të dëmtimit në masë, përfshirë zbatimin e masave shtrënguese financiare, si dhe shërben si pikë kontakti për autoritetet kompetente. 
Përgjegjësi i përputhshmërinë është gjithashtu përgjegjës për raportimin e transaksioneve të dyshimta pranë Agjencisë të Inteligjencës Financiare, në përputhje me nenin 133, pika 1 të këtij ligji. 
Në rastet kur subjektet e detyruara i nënshtrohen kontrolleve të verifikimit të intergritetit dhe përshtatshmërisë për drejtuesit e tyre të lartë apo mbi pronarët përfitues në bazë të nenit 9 të këtij ligji, edhe përgjegjësi për përputhshmërinë i nënshtrohet verifikimit për përmbushjen e këtyre kërkesave.
Subjekti i detyruar që është pjesë e një grupi mund të caktojë si përgjegjës të përputhshmërisë një person që ushtron këtë funksion në një subjekt tjetër të të njëjtit grup, kur kjo justifikohet nga madhësia e subjektit dhe niveli i ulët i rrezikut që paraqesin veprimtaritë e tij.
Përgjegjësi i përputhshmërisë mund të hiqet nga detyra vetëm pas njoftimit paraprak të organit drejtues në funksionin e tij drejtues. Subjekti i detyruar njofton mbikqyrësin për heqjen e përgjegjësit të përputhshmërinë, duke specifikuar nëse vendimi lidhet me kryerjen e detyrave të tij sipas këtij ligji. 
Përgjegjësi i përputhshmërisë mund, me nismën e tij ose me kërkesë, t’i paraqesë mbikqyrësit informacion në lidhje me heqjen e tij nga detyra. Mbikqyrësi mund ta përdorë këtë informacion për ushtrimin e kompetencave të tij mbikëqyrëse në përpmbushje të nenit 37 pika 1 e ligjit.
3. Subjektet e detyruara duhet të sigurojnë burime të përshtatshme për funksionet e përputhshmërisë, përfshirë burimet njerëzore dhe burimet teknologjike, në përpjesëtim me madhësinë, natyrën dhe rreziqet e subjektit të detyruar, për ushtrimin efektiv të funksioneve të tyre, si dhe duhet të sigurojnë që personave përgjegjës për këto funksione u jepen kompetencat për të propozuar të gjitha masat e nevojshme për të siguruar efektivitetin e politikave, procedurave dhe kontrolleve të brendshme të subjektit të detyruar.
4. Subjektet e detyruara duhet të marrin masa për të siguruar që përgjegjësi i përputhshmërisë të jetë i mbrojtur nga hakmarrja, diskriminimi dhe çdo trajtim tjetër i padrejtë dhe që vendimet e përgjegjësit të përputhshmërisë të mos cenohen ose të mos ndikohen padrejtësisht nga interesat e veprimtarisë përfshirë ato tregtare të subjektit të detyruar.
5. Subjektet e detyruara duhet të sigurojnë që përgjegjësi i përputhshmërisë dhe personi përgjegjës për funksionin e auditimit, të referuar në nenin 91, pika 2, germa “b”, mund të raportojnë drejtpërdrejt tek organi drejtues në funksionin e tij drejtues dhe, kur një organ i tillë ekziston, në mënyrë të pavarur tek organi drejtues në funksionin e tij mbikëqyrës, dhe mund të parashtrojnë çështje dhe të paralajmërojnë organin drejtues kur zhvillime të caktuara të rrezikut ndikojnë ose mund të ndikojnë subjektin e detyruar.
Subjektet e detyruara duhet të sigurojnë që personat që marrin pjesë drejtpërdrejt ose në mënyrë të tërthortë në zbatimin e Pjesës së II dhe të III të këtij ligji dhe çdo akti administrativ të nxjerrë nga çdo autoritet mbikëqyrës, të kenë akses në të gjitha informacionet dhe të dhënat e nevojshme për kryerjen e detyrave të tyre.
6. Drejtuesi i përputhshmërisë raporton rregullisht tek organi drejtues lidhur me zbatimin e politikave, procedurave dhe kontrolleve të brendshme të subjektit të detyruar. Në veçanti, drejtuesi i përputhshmërisë i paraqet organit drejtues një herë në vit, ose, sipas rastit, edhe më shpesh, një raport mbi zbatimin e politikave, procedurave dhe kontrolleve të brendshme të subjektit të detyruar, të hartuar nga përgjegjësi i përputhshmërisë, dhe duhet ta mbajë të informuar organin drejtues mbi rezultatin e çdo rishikimi. Drejtuesi i përputhshmërisë duhet të ndërmarrë veprimet e nevojshme për të korrigjuar në kohën e duhur çdo mangësi të identifikuar.
7. Funksionet e drejtuesit të përputhshmërisë dhe të përgjegjësit të përputhshmërisë mund të kryhen nga i njëjti person, kur natyra e veprimtarisë së subjektit të detyruar, duke përfshirë rreziqet dhe kompleksitetin e saj, si dhe madhësia e tij, e justifikojnë këtë. Këto funksione mund të bashkohen edhe me funksione të tjera.
Kur subjekti i detyruar është një person fizik ose një person juridik veprimtaritë e të cilit kryhen nga një person fizik i vetëm, ai person është përgjegjës për kryerjen e detyrave sipas këtij neni.

Neni 94
[bookmark: bookmark12]Njohja me kërkesat ligjore

1. Subjektet e detyruara duhet të marrin masa për të siguruar që punonjësit e tyre ose  personat në pozicione të ngjashme funksioni i të cilëve e kërkon, përfshirë agjentët dhe shpërndarësit, të jenë të njohur me kërkesat që burojnë nga Pjesa e II dhe e III e këtij ligji, nga çdo akt nënligjor dhe nga çdo akt administrativ i nxjerrë nga mbikqyrësit, si dhe me vlerësimin e rrezikut në nivel subjekti, politikat e brendshme, procedurat dhe kontrollet të miratuara nga subjekti i detyruar, përfshirë edhe në lidhje me përpunimin e të dhënave personale për qëllim të zbatimit të Pjesës të II të këtij ligji.
2. Subjektet e detyruara duhet të sigurojnë që masat e përmendura në pikën 1 të këtij neni të përfshijnë pjesëmarrjen e punonjësve ose personave në pozicione të ngjashme, duke përfshirë agjentët dhe shpërndarësit, në programe të veçanta, të vazhdueshme trajnimi për ti ndihmuar ata të njohin apo të identifikojnë veprimet që mund të lidhen me pastrimin e parave, financimin e terrorizmit apo financimin e përhapjes të armëve të dëmtimit në masë dhe për ti udhëzuar ata se si të veprojnë në raste të tilla. 
Këto programe trajnimi duhet të jenë të përshtatshme për funksionet ose aktivitetet e tyre  dhe për rreziqet e pastrimit të parave, financimit të terrorizmit apo financimit të përhapjes të armëve të dëmtimit në masë ndaj të cilave është i ekspozuar subjekti i detyruar, dhe këto programe duhet të dokumentohen rregullisht. 

Neni 95
[bookmark: bookmark13]Integriteti i punonjësve

1. Punonjësit ose personat në pozicione të ngjashme, duke përfshirë agjentët dhe shpërndarësit, që marrin pjesë drejtpërdrejt në përputhshmërinë e subjektit të detyruar me kërkesat ligjore të Pjesës të II dhe Pjesës të III të këtij ligji, çdo akti nënligjor dhe çdo akti administrativ të nxjerrë nga mbikqyrësit, duhet ti nënshtrohet një vlerësimi në përputhje me rreziqet që lidhen me detyrat e kryera dhe përmbajtja e të cilit miratohet nga përgjegjësi i pajtueshmërinë, për:
a) aftësitë, njohuritë dhe ekspertizën individuale për të kryer funksionet e tyre në mënyrë efektive; 
b) reputacionin e mirë, ndershmërinë dhe integritetin.
2. Vlerësimi i përmendur në pikën 1 të këtij neni duhet të kryhet para se punonjësi ose personi në një pozicion të ngjashëm të ushtrojë funksionin, duke përfshirë agjentët dhe shpërndarësit, dhe duhet të përsëritet rregullisht. Intensiteti i vlerësimeve të mëvonshme duhet të përcaktohet në bazë të detyrave që i janë ngarkuar personit dhe rreziqeve që lidhen me funksionin që ata kryejnë.
3. Punonjësit ose personat në pozicione të ngjashme, duke përfshirë agjentët dhe shpërndarësit, të cilëve u ngarkohen detyra që kanë të bëjnë me përputhshmërinë e subjektit të detyruar me Pjesën e II dhe Pjesën e III të këtij ligji, të çdo akti nënligjor dhe çdo akti administrativ të nxjerrë nga mbikqyrësit, duhet të informojnë përgjegjësin e përputhshmërisë lidhur me çdo marrëdhënie të ngushtë private ose profesionale të krijuar me klientët e subjektit të detyruar  ose me klientët e mundshëm dhe nuk mund të lejohen të kryejnë detyra që kanë të bëjnë me pajtueshmërinë e subjektit të detyruar në lidhje me këta klientë.
[bookmark: bookmark14]4. Subjektet e detyruara duhet të miratojnë procedura për parandalimin dhe menaxhimin e konfliktit të interesit që mund të ndikojnë në kryerjen e detyrave që lidhen me përputhshmërinë e subjektit të detyruar me Pjesën e II dhe Pjesën e III të këtij ligji, të çdo akti nënligjor dhe çdo akti administrativ të nxjerrë nga mbikqyrësit 
5. Ky nen nuk zbatohet kur subjekti i detyruar është një person fizik ose një person juridik, veprimtaria e të cilit kryhet vetëm nga një person fizik.

Neni 96
Raportimi i shkeljeve dhe mbrojtja e personave raportues

1. Subjektet e detyruara sigurojnë që raportimi i shkeljeve të detyrimeve që rrjedhin nga ky ligj dhe aktet nënligjore në zbatim të tij, si dhe mbrojtja e personave që raportojnë këto shkelje, të realizohen në përputhje me legjislacionin në fuqi për sinjalizimin dhe mbrojtjen e sinjalizuesve.
2. Subjektet e detyruara krijojnë dhe zbatojnë kanale të brendshme për raportimin e shkeljeve të detyrimeve që rrjedhin nga ky ligj dhe aktet nënligjore në zbatim të tij, në përputhje me kërkesat e legjislacionit në fuqi për sinjalizimin dhe mbrojtjen e sinjalizuesve 
3. Pika 2 e këtij neni nuk zbatohet kur subjekti i detyruar është një person fizik ose një person juridik veprimtaritë e të cilit kryhen nga një person fizik i vetëm.

Neni 97
[bookmark: bookmark15]Situata e punonjësve të veçantë

Kur një person fizik që bën pjesë në një nga kategoritë e përcaktuara në nenin 86, pika 3, të ligji, ushtron veprimtari profesionale në cilësinë e punonjësit të një personi juridik, detyrimet dhe kërkesat e parashikuara  në këtë Pjesë të II të ligjit zbatohen ndaj personit juridik dhe jo ndaj personit fizik.

SEKSIONI 2
Dispozitat që zbatohen për grupet

Neni 98
[bookmark: bookmark16]Kërkesat në shkallë grupi

1. Shoqëria mëmë garanton që kërkesat për procedurat e brendshme, vlerësimin e rrezikut dhe organizimin e stafit, të parashikuara nga Seksioni 1 i këtij kapitulli, të zbatohen në të gjitha degët dhe filialet e grupit, në të gjitha degët dhe filialet e grupit në Republikën e Shqipërisë, në shtetet e tjera ku grupi ushtron veprimtari dhe në vendet e treta sipas rastit.
Për këtë qëllim, shoqëria mëmë duhet të kryejë një vlerësim të rrezikut në nivel grupi, duke marrë parasysh vlerësimet e rrezikut në nivel biznesi të kryera nga të gjitha degët dhe filialet e grupit, dhe harton dhe zbaton politika, procedura dhe kontrolle të unifikuara në nivel grupi, duke përfshirë mbrojtjen e të dhënave personale dhe ndarjen e informacionit brenda grupit për qëllime të parandalimit të pastrimit të parave, financimit të terrorizmit dhe financimit të përhapjes të armëve të dëmtimit në masë, dhe për të siguruar që punonjësit e grupit janë të informuar dhe të trajnuar mbi detyrimet që rrjedhin nga Pjesa e II e ligjit.
Subjektet e detyruara brenda grupit duhet ti zbatojnë këto politika, procedura dhe kontrolle në nivel grupi, duke marrë parasysh specifikat e veprimtarisë së tyre dhe me rreziqet ndaj të cilave janë të ekspozuara.
Politikat, procedurat, kontrollet dhe vlerësimi i rrezikut në nivel grupi, të përmendura në këtë pikë, duhet të përfshijnë të gjitha elementet e listuar në në nenet 92 dhe 93 të ligjit.
Gjatë kryerjes së vlerësimit të rrezikut në nivel grupi, shoqëria mëmë merr parasysh informacionin e disponueshëm nga autoritetet kompetente të vendeve ku grupi ushtron veprimtari.
Për qëllimet e zbatimit të kësaj pike, kur një grup ka shoqëri në më shumë se një shtet snëtar dhe, për grupet selia qendrore e të cilave ndodhet në Bashkimin Evropian, në vende të treta, shoqëria mëmë duhet të marri në konsideratë informacionin e publikuar nga autoritetet e të gjitha shteteve anëtare ose vendeve të treta ku ndodhen shoqëriae grupit.
2. Funksionet e  përputhshmërisë përcaktohen në nivelin e grupit. Këto funksione përfshijnë një drejtues të përputhshmërisë në nivelin e grupit dhe, kur kjo justifikohet nga veprimtaritë e kryera në nivelin e grupit, një përgjegjës ptë pajtueshmërinë. Vendimi për shtrirjen e funksioneve të pajtueshmërisë dokumentohet.
Drejtuesi i përputhshmërisë i raporton rregullisht organit drejtues në funksionin e tij drejtues të shoqërisë mëmë lidhur me zbatimin e politikave, procedurave dhe kontrolleve në shkallë grupi. Drejtuesi 
Drejtuesi i përputhshmërisë paraqet të paktën një herë në vit një raport mbi zbatimin e politikave, procedurave dhe kontrolleve të brendshme të subjektit të detyruar dhe ndërmerr veprimet e nevojshme për të korrigjuar në kohën e duhur çdo mangësi të identifikuar. Kur organi drejtues në funksionin e tij drejtues është një organ me përgjegjësi kolektive për vendimet e tij, drejtuesi i përputhshmërisë e ndihmon dhe e këshillon atë dhe përgatit vendimet e nevojshme për zbatimin e këtij neni.
3. Politikat, procedurat dhe kontrollet që lidhen me ndarjen e informacioneve të përmendura në pikën 1 të këtij neni u kërkojnë subjekteve të detyruara brenda grupit që të ndajnë informacione kur kjo është e rëndësishme për qëllimet e vigjilencës së duhur ndaj klientit dhe menaxhimit të rrezikut për pastrimin e parave dhe financimin e terrorizmit. Ndarja e informacioneve brenda grupit mbulon në veçanti identitetin dhe karakteristikat e klientit, pronarëve të tij përfitues ose personit në emër të të cilit vepron klienti, natyrën dhe qëllimin e marrëdhënies së biznesit dhe të transaksioneve rastësore dhe dyshimet, të shoqëruara nga analizat përkatëse, se fondet janë produkte të veprimtarive kriminale ose lidhen me financimin e terrorizmit të raportuara pranë Agjencisë së Inteligjencës Financiare sipas nenit 69 të Pjesë të I të këtij ligji, përveç rasteve kur udhëzohet ndryshe nga autoriteti përgjegjës.
Politikat, procedurat dhe kontrollet në shkallë grupi nuk i pengojnë subjektet brenda një grupi që nuk janë subjekte të detyruara që t'u japin informacion subjekteve të detyruara brenda të njëjtit grup, kur ndarja e këtij informacioni është e rëndësishme për këto subjekte të detyruara për të përmbushur kërkesat e përcaktuara në këtë rregullore.
Shoqëritë mëmë miratojnë politika, procedura dhe kontrolle në shkallë grupi për të siguruar që informacioni i ndarë në përputhje me pikën 1 dhe 2 të këtij neni ti nënshtrohet garancive të mjaftueshme në lidhje me konfidencialitetin, mbrojtjen e të dhënave dhe përdorimin e informacionit, duke përfshirë edhe parandalimin e zbulimit të tij.
4. Këshilli i Ministrave, me propozimin e ministrit përgjegjës për financat, nxjerr me vendim standardet teknike rregullatore që specifikojnë kërkesat minimale të politikave, procedurave dhe kontrolleve në të gjithë grupin, duke përfshirë standardet minimale për ndarjen e informacionit brenda grupit, kriteret për identifikimin e shoqërisë mëmë në rastet e mbuluara nga neni 85, pika 42 dhe kushtet sipas të cilave dispozitat e këtij neni zbatohen për subjektet që janë pjesë e strukturave që ndajnë pronësi të përbashkët, menaxhim ose kontroll të përputhshmërisë, duke përfshirë rrjetet ose partneritetet, si dhe kriteret për identifikimin e shoqërisë mëmë në ato raste.

Neni 99
[bookmark: bookmark17]Degët dhe filialet në vende të treta

1. Kur degët ose filialet e subjekteve të detyruara ndodhen në vende të treta ku kërkesat minimale lidhur me luftën kundër pastrimit të parave dhe financimit të terrorizmit janë më pak të rrepta se ato të përcaktuara në këtë Pjesën e II të ligjit shoqëria mëmë siguron që ato degë ose filiale të respektojnë kërkesat e përcaktuara në këtë pjesë të ligjit, duke përfshirë kërkesat në lidhje me mbrojtjen e të dhënave ose kërkesa të barasvlershme me to.
2. Kur legjislacioni i një vendi të tretë nuk lejon respektimin e Pjesës të II të këtij ligji shoqëria mëmë merr masa shtesë për të siguruar që degët dhe filialet në atë vend të tretë ta trajtojnë në mënyrë efektive rrezikun e pastrimit të parave, financimit të terrorizmit apo financimit të përhapjes të armëve të dëmtimit në masë dhe informon mbikëqyrësit e shtetit të origjinës për këto masa shtesë. 
Kur mbikëqyrësi i shtetit të origjinës, sipas rastit vlerëson se masat shtesë nuk janë të mjaftueshme, ata marrin masa shtesë mbikëqyrëse, duke përfshirë detyrimin që grupi të mos hyjë në asnjë marrëdhënie biznesi, të ndërpresë ato ekzistuese ose të mos kryejë transaksione apo të mbyllë operacionet e tij në vendin e tretë.
3. Këshilli i Ministrave, me propozimin e ministrit përgjegjës për financat, nxjerr me vendim standardet teknike rregullatore që specifikojnë llojin e masave shtesë të përmendura në pikën 2 të këtij neni, duke përfshirë veprimin minimal që duhet të ndërmerret nga subjektet e detyruara kur ligji i një vendi të tretë nuk lejon zbatimin e masave të kërkuara sipas nenit 98 dhe veprimet shtesë mbikëqyrëse të kërkuara në raste të tilla.


SEKSIONI 3
Kontraktimi

Neni 100
Kontraktimi i jashtëm

1. Subjektet e detyruara mund të kontraktojnë tek ofrues të shërbimeve disa nga detyrat që rrjedhin nga ky ligj, me kusht që përgjegjësia për përmbushjen e këtyre detyrave të mbetet gjithmonë e subjektit të detyruar.
Subjekti i detyruar njofton mbikëqyrësin për kontraktimin e jashtëm, përpara se ofruesi i shërbimit të fillojë kryerjen e detyrës së kontraktuar.
2.  Gjatë kryerjes së detyrave të kontraktuara sipas këtij neni, ofruesit e shërbimeve konsiderohen si pjesë funksionale e subjektit të detyruar dhe i nënshtrohen të njëjtave kërkesa për konfidencialitetin, mbrojtje të të dhënave dhe ndalimit të zbulimit të informacionit. Kur kjo është e nevojshme për realizimin e vigjilencës së duhur ndaj klientit, ofruesit e shërbimeve mund të kenë akses, për llogari të subjektit të detyruar, në regjistrat publikë dhe regjistrat qendrorë të parashikuar nga legjislacioni në fuqi, në përputhje me kompetencat e përcaktuara dhe me autorizimin e subjektit të detyruar.
Subjekti i detyruar mban përgjegjësi të plotë për çdo veprim apo mosveprim që lidhet me detyrat e kontraktuara që kryhen nga ofruesit e shërbimeve.
Për çdo detyrë të kontraktuar, subjekti i detyruar duhet të jetë në gjendje t'i tregojë mbikëqyrësit se e kupton arsyetimin për veprimtaritë e kryera nga ofruesi i shërbimit dhe qasjen e ndjekur në zbatimin e tyre, dhe se këto veprimtari zbusin rreziqet specifike ndaj të cilave subjekti i detyruar është i ekspozuar.
3. Subjektet e detyruara, në rast të kontraktimit të detyrave që lidhen me parandalimin e pastrimit të parave, financimit të terrorizmit apo financimit të përhapjes të armëve të dëmtimit në masë, sigurojnë që ky kontraktim të mos dëmtojë materialisht cilësinë e politikave, procedurave dhe kontrolleve të brendshme për përmbushjen e detyrimeve të këtij ligji dhe akteve nënligjore në zbatim të tij. 
Në çdo rast, nuk lejohet kontraktimi i detyrave të mëposhtme:
a)  propozimi dhe miratimi i vlerësimit të rrezikut në nivel subjekti në përputhje me nenin 92, pika 2 e ligjit;
b) miratimi i politikave, procedurave dhe kontrolleve të brendshme për parandalimin e pastrimit të parave, financimit të terrorizmit dhe financimit të përhapjes të armëve të dëmtimit në masë në përputhje me nenin 91;
c) vendimmarrja mbi profilin e rrezikut që i atribuohet klientit;
d) vendimi për të lidhur një marrëdhënie biznesi ose për të kryer një transaksion rastësor me një klient;
e) raportimi pranë Agjencisë të Inteligjencës Financiare të transaksioneve ose aktiviteteve të dyshimta, si dhe raportimet e tjera të detyrueshme sipas këtij ligji;
f) miratimi i kritereve për zbulimin e transaksioneve dhe aktiviteteve të dyshimta ose të pazakonta.
4. Përpara kontraktimit të çdo detyre që lidhet me parandalimin e pastrimit të parave,  financimit të terrorizmit dhe financimit të përhapjes të armëve të dëmtimit në masë, subjekti i detyruar sigurohet se ofruesi i shërbimit ka kualifikimin, kapacitetet dhe përvojën e nevojshme për kryerjen e detyrës së kontraktuar.
Në rast kontraktimi, subjekti i  detyruar siguron që ofruesi i shërbimit, si dhe çdo ofrues tjetër në rast nën-kontraktimi, të zbatojnë politikat dhe procedurat e miratuara nga subjekti i detyruar.
Kushtet për kryerjen e këtyre detyrave përcaktohen në një marrëveshje me shkrim ndërmjet subjektit të detyruar dhe ofruesit të shërbimit. Subjekti i detyruar kryen kontrolle të rregullta për të verifikuar zbatimin efektiv të këtyre politikave dhe procedurave nga ofruesi i shërbimit. Shpeshtësia e këtyre kontrolleve përcaktohet në bazë të natyrës kritike të detyrave të kontraktuara.
5. Subjektet e detyruara sigurojnë që kontraktimi i detyrave, që lidhen me parandalimin e pastrimit të parave, financimit të terrorizmit dhe financimit të përhapjes të armëve të dëmtimit në masë, të mos kryhet në mënyrë të tillë që të cenojë aftësinë e autoriteteve mbikëqyrës për të ushtruar kontroll, monitorim dhe gjurmim efektiv të përputhshmërisë së subjektit me detyrimet e Pjesës të II dhe Pjesës të III të ligjit.
6.  Në përjashtim nga rregulli i parashikuar në pikën 1 të këtij neni, subjektet e detyruara nuk kontraktojnë detyra që lidhen me parandalimin e pastrimit të parave, financimin e  terrorizmit dhe financimin e përhapjes të armëve të dëmtimit në masë tek ofrues shërbimesh që banojnë ose janë themeluar në vende të treta të identifikuara si vende me rrezik të lartë, përveç rasteve kur përmbushen njëkohësisht kushtet e mëposhtme:
a) subjekti i detyruar i kontrakton detyrat vetëm te një ofrues shërbimesh që është pjesë e të njëjtit grup;
b) grupi zbaton politika dhe procedura në kuadër të luftës kundër pastrimit të parave, financimit të terrorizmit dhe financimit të përhapjes të armëve të dëmtimit në masë, masat të vigjilencës së duhur ndaj klientit dhe rregulla për mbajtjen e të dhënave që janë plotësisht në përputhje me këtë rregullore ose me rregullat e ngjashme në vendet e treta;
c) zbatimi efektiv i këtyre politikave dhe procedurave në nivel grupi i nënshtrohet mbikëqyrjes nga autoriteti mbikqyrës kompetent, në përputhje me Kapitullin IV të Pjesës të I të këtij ligji. 
7. Me përjashtim nga pika 3 e këtij neni, kur një shoqëri e investimit kolektiv nuk ka personalitet juridik ose ka vetëm një bord drejtues dhe ka deleguar përpunimin e kërkesave për mbledhjen e fondeve, sipas përkufizimit në legjislacionin në fuqi, nga investitorët te një entitet tjetër, ajo mund të delegojë detyrat e përmendura në pikën 3, shkronjat “c”, “d” dhe “e”, të këtij neni te një nga ofruesit e saj të shërbimeve.
Kontraktimi i përmendur në pikën 1 të këtij neni mund të kryhet vetëm pasi shoqëria e investimit kolektiv të ketë njoftuar qëllimin e saj për t'ia kontraktuar detyrën mbikëqyrësit në përputhje me pikën 1 paragrafi 2 i këtij neni, dhe mbikëqyrësi ta ketë miratuar këtë kontraktim duke marrë në konsideratë:
a) burimet, përvojën dhe njohuritë e ofruesit të shërbimeve në lidhje me parandalimin e pastrimit të parave, financimit të terrorizmit dhe financimin e përhhapjes të armëve të dëmtimit në masës;
b) njohuritë e ofruesit të shërbimit për llojin e veprimtarive ose transaksioneve të kryera nga sipërmarrja e investimit kolektiv.
8. Ministri i Financave, me propozimin e autoritetit përgjegjës, nxjerr udhëzime për subjektet e detyruara lidur me:
a) krijimin e marrëdhënieve të kontraktimit, përfshirë çdo marrëdhënie të mëvonshme kontraktimi të jashtëm, në përputhje me këtë nen, qeverisjen e tyre dhe procedurat për monitorimin e zbatimit të funksioneve nga ofruesi i shërbimit, veçanërisht për funksionet që konsiderohen kritike;
b) rolet dhe përgjegjësitë e subjektit të detyruar dhe të ofruesit të shërbimit në kuadër të një marrëveshjeje të kontraktimit të jashtëm;
c) qasjet mbikëqyrëse ndaj kontraktimit të jashtëm, si dhe pritshmëritë mbikëqyrëse në lidhje me kontraktimin e funksioneve kritike të subjektit të detyruar.

KREU III
VIGJILENCA E DUHUR NDAJ KLIENTIT

SEKSIONI 1
Dispozita të përgjithshme

Neni 101
[bookmark: bookmark18]Zbatimi i masave të vigjilencës së duhur ndaj klientit

1. Subjektet e detyruara duhet të zbatojnë masat e vigjilencës së duhur ndaj klientit në cilëndo nga rrethanat e mëposhtme:
a) para se të vendosin një marrëdhënie biznesi;
b) kur kryejnë një transaksion rastësor me vlerë të paktën 1,000,000 lek (një milion) ose kundërvlerën në monedha të huaja, pavarësisht nëse ky transaksion kryhet në një operacion të vetëm ose nëpërmjet transaksioneve të lidhura, ose me një vlerë më të ulët të përcaktuar në përputhje me standardet teknike rregullatore të miratuara sipas pikës 9 të këtij neni;
c) kur marrin pjesë në krijimin e një subjekti juridik, krijimin e një organizimi ligjor ose, për subjektet e detyruara të përmendura në nenin 86, pika 3, germat "a", "b" ose “c” të Pjesës të II të këtij ligji, në transferimin e pronësisë së një subjekti juridik, pavarësisht nga vlera e transaksionit;
d) në të gjitha rastet, pavarësisht përjashtimeve apo pragjeve të raportimit, kur ka dyshime për pastrimin e parave, financimin e terrorizmit apo financimin e përhapjes të armëve të dëmtimit në masë;
e) kur ka dyshime në lidhje me vërtetësinë ose përshtatshmërinë e të dhënave të identifikimit të marra më parë mbi klientin;
f) kur ka dyshime nëse personi me të cilin ndërveprojnë është klienti ose personi i autorizuar për të vepruar në emër të klientit.
2. Përveç rasteve të parashikuara në pikën 1 të këtij neni, institucionet e kreditit dhe institucionet financiare, me përjashtim të ofruesve të shërbimeve të kripto-aseteve, duhet të zbatojnë masat e vigjilencës së duhur ndaj klientit kur iniciojnë ose realizojnë një transaksion rastësor që konsiston në transfertë fondesh si edhe përcaktohet në nenin 151, pika 7, me vlerë të barabartë ose më të madhe se 100,000 lek (një qind) ose kundërvlerën në monedha të huaja, pavarësisht nëse transaksioni kryhet në një operacion të vetëm ose përmes disa transaksioneve të lidhura.
3. Në përjashtim të parashikimeve në pikën 1, germa “b” të këtij neni, ofruesit e shërbimeve të kripto-aseteve duhet: 
a) të zbatojnë masat e vigjilencës së duhur ndaj klientit kur kryejnë një transaksion rastësor që arrin një vlerë të barabartë ose më të madhe se 100,000 lek (një qind) ose kundërvlerën në monedha të huaja, pavarësisht nëse transaksioni kryhet në një operacion të vetëm ose nëpërmjet transaksioneve të lidhura;
b) të zbatojnë të paktën masat e vigjilencës së duhur ndaj klientit të përmendur në nenin 102 pika 1 germa “a”, kur kryejnë një transaksion rastësor vlera e të cilit është nën 100,000 lek (një qind) ose kundërvlerën në monedha të huaja, pavarësisht nëse transaksioni kryhet në një operacion të vetëm ose nëpërmjet transaksioneve të lidhura.
4. Në përjashtim të parashikimeve të pikës 1, germa "b" e këtij neni, subjektet e detyruara duhet të zbatojnë të paktën masat e vigjilencës së duhur ndaj klientit të përmendur në nenin 102, pika 1, germa "a", kur kryejnë një transaksion rastësor në para fizike që arrin një vlerë të barabartë ose më të madhe se 300,000 lek (tre qind mijë) ose kundërvlerën në monedha të huaja, pavarësisht nëse transaksioni kryhet në një operacion të vetëm ose nëpërmjet transaksioneve të lidhura.
Kjo pikë nuk zbatohet në rastet kur legjislacioni në fuqi, bazuar në nenin 144 pika 2,  parashikon kufizime për pagesat në para fizike në vlera të barabarta ose më të ulëta se 300,000 lek (tre qind mijë) ose kundërvlerën në monedha të huaja, përveç rasteve të parashikuara nga neni 144, pika 3, germa “b”.
5. Subjektet që ofrojnë shërbime të lojërave të fatit, përvec sa parashikohet në pikën 1 të këtij neni, zbatojnë masat e vigjilencës së duhur ndaj klientit pas mbledhjes së fitimeve, vënies të basteve ose në të dyja rastet, kur kryejnë transaksione që arrijnë të paktën 200,000 lek (dy qind mijë) ose kundërvlerën në monedha të huaja, pavarësisht nëse transaksioni kryhet në një operacion të vetëm ose nëpërmjet transaksioneve të lidhura.
6. Subjektet e detyruara, në funksion të zbatimit të këtij Kapitulli të Pjesës të II të ligjit, do të konsiderojnë si klientë të tyre personat e mëposhtëm:
a) në rastin e subjekteve të detyruara siç përmenden në Nenin 86, pikat 3, germa “e”, “f” dhe “i” të ligjit dhe personat që tregtojnë mallra me vlerë të lartë siç përmendet në Nenin 86, pika 3 “j” të ligjit, përveç klientit të tyre të drejtpërdrejtë, edhe furnizuesin e mallrave;
b) në rastin e noterëve, avokatëve dhe profesionistëve të tjerë të pavarur ligjorë që veprojnë si ndërmjetës në një transaksion, dhe për aq kohë sa ata janë i vetmi noter, avokat ose profesionist tjetër i pavarur ligjor që ndërmjetëson në atë transaksion, si klient konsiderohen të dyja palët në transaksion;
c) në rastin e agjentëve të pasurive të paluajtshme, si klientë konsiderohen të dyja palët në transaksion;
d) në lidhje me shërbimet e inicimit të pagesave të ofruara nga ofruesit e shërbimeve të inicimit të pagesave, si klient konsiderohet tregtari për llogari të të cilit kryhet shërbimi;
e) në lidhje me ofruesit e shërbimeve të financimit kolektiv dhe ndërmjetësit e financimit kolektiv, si klientë konsiderohen personi fizik ose juridik që kërkon financim dhe personi fizik ose jurdik që financim përmes platformës të financimit kolektiv.
7. Mbikëqyrësit mund të përjashtojnë, drejtpërdrejt ose në bashkëpunim me autoritete të tjera kompetente, subjektet e detyruara nga zbatimi, plotësisht ose pjesërisht, i masave të vigjilencës të duhur ndaj klientit të përmendura në nenin 102, pika 1, germa “a”, “b” dhe “c”, në lidhje me paranë elektronike në bazë të rrezikut të ulët të provuar që paraqet natyra e produktit, kur plotësohen të gjitha kushtet e mëposhtme për zbutjen e rrezikut:
a) instrumenti i pagesës nuk mund të rimbushet dhe shuma e ruajtur në mënyrë elektronike nuk tejkalon 15,000 lek (pesë dhjetë mijë) ose kundërvlerën në monedha të huaja;
b) instrumenti i pagesës përdoret ekskluzivisht për blerjen e mallrave ose shërbimeve të ofruara nga emetuesi ose brenda një rrjeti ofruesish shërbimesh;
c) instrumenti i pagesës nuk është i lidhur me një llogari pagese dhe nuk lejon që asnjë shumat e ruajtur të shkëmbehet me para fizke ose me kripto-asete;
d) emetuesi kryen monitorim të mjaftueshëm të transaksioneve ose marrëdhënies të biznesit për të mundësuar zbulimin e transaksioneve të pazakonta ose të dyshimta.
8. Ofruesit e shërbimeve të lojërave të fatit mund të përmbushin detyrimin për zbatuar masat e vigjilencës së duhur ndaj klientit të përmendura në nenin 101 pika 1 germa “a”, duke identifikuar klientin dhe duke verifikuar identitetin e tij në momentin e hyrjes në kazino ose në ambiente të tjera fizike të lojërave të fatit, me kusht që të kenë sisteme që mundësojnë lidhjen e transaksioneve me klientë të caktuar. 
9. Këshilli i Ministrave, me propozimin e ministrit përgjegjës të financave, nxjerr me vendim standartet teknike rregullatore të cilat duhet të përcaktojnë:
a) subjektet e detyruara, sektorët ose transaksionet që lidhen me rrezik më të lartë të pastrimit të parave, financimit të terrorizmit dhe financimit të përhapjes të armëve të dëmtimit në masë, si dhe ndaj të cilave zbatohet një vlerë më e ulët se vlera e përcaktuar në pikën 1, germa b e këtij neni;
b) vlerat e transaksioneve rastësore të lidhura;
c) kriteret që duhen marrë në konsideratë për identifikimin e transaksioneve rastësore dhe marrëdhënieve të biznesit;
d) kriteret për të identifikuar transaksionet e lidhura.
Standaret teknike rregullatore duhet të marin parasysh nivelet e rreziqeve të modeleve të biznesit të llojeve të ndryshme të subjekteve të detyruara dhe vlerësimin e rrezikut në nivel kombëtar të hartuar sipas nenit 10 të ligjit. 

Neni 102
[bookmark: bookmark19]Masat e vigjilencës së duhur ndaj klientit

1. Në kuadrin e ushtrimit të vigjilencës të duhur ndaj klientit, subjektet e detyruara duhet të zbatojnë të gjitha masat e mëposhtme:
a) identifikimi i klientit dhe verifikimi i identitetit të klientit;
b) identifikimin e pronarëve përfitues dhe marrjen e masave të arsyeshme për të verifikuar identitetin e tyre në mënyrë që subjekti i detyruar të jetë i bindur se e di se kush është pronari përfitues dhe se e kupton strukturën e pronësisë dhe të kontrollit të klientit;
c) vlerësimi dhe, sipas rastit, marrja e informacionit mbi dhe kuptimi i qëllimit dhe natyrës së synuar të marrëdhënies së biznesit ose të transaksioneve rastësore;
ç) verifikimin nëse klienti ose pronarët përfitues i nënshtrohen masave shtrënguese financiare, dhe, në rastin e një klienti ose pale në një organizim ligjor që është person juridik, nëse persona fizikë ose juridikë që i nënshtrohen masave shtrënguese financiare kontrollojnë personin juridik ose kanë më shumë se 50 % të të drejtave pronësore të atij personi juridik ose interes shumice në të, qoftë individualisht ose kolektivisht;
d) vlerësimi dhe, sipas rastit, marrja e informacionit mbi natyrën e veprimtarisë të klientëve, duke përfshirë, në rastin e shoqërive, nëse ato kryejnë veprimtari, ose mbi punësimin apo profesionin e tyre;
e) kryerjen e monitorimit të vazhdueshëm të marrëdhënies së biznesit, duke përfshirë shqyrtimin e transaksioneve të kryera gjatë gjithë kohëzgjatjes së marrëdhënies së biznesit për të siguruar që transaksionet që po kryhen të jenë në përputhje me njohuritë e subjektit të detyruar për klientin, biznesin dhe profilin e rrezikut, duke përfshirë, kur është e nevojshme, burimin e fondeve;
ë) duke përcaktuar nëse klienti, pronari përfitues i klientit dhe, kur është e nevojshme, personi në emër ose për përfitimin e të cilit po kryhet një transaksion ose veprimtari është një person i ekspozuar politikisht, anëtar i familjes ose person që dihet se është bashkëpunëtor i ngushtë;
f) kur një transaksion ose veprimtari po kryhet në emër të ose për përfitimin e personave fizikë të tjerë përveç klientit, duke identifikuar dhe verifikuar identitetin e atyre personave fizikë;
g) duke verifikuar që çdo person që pretendon të veprojë në emër të klientit është i autorizuar për këtë dhe duke identifikuar dhe verifikuar identitetin e tyre.
2. Subjektet e detyruara përcaktojnë shtrirjen e masave të përmendura në pikën 1 të këtij neni mbi bazën e një analize individuale të rreziqeve të pastrimit të parave dhe financimit të terrorizmit, duke pasur parasysh karakteristikat specifike të klientit dhe të marrëdhënies së biznesit ose transaksionit të rastësishëm, dhe duke marrë në konsideratë vlerësimin e rrezikut në nivel subjekti nga subjekti i detyruar sipas Nenit 10 dhe variablat e pastrimit të parave dhe financimit të terrorizmit të përcaktuara në Aneksin I, si dhe faktorët e rrezikut të përcaktuar në Aneksin II dhe III të kësaj pjesë të II të ligjit.
Kur subjektet e detyruara identifikojnë një rrezik të shtuar të pastrimit të parave ose financimit të terrorizmit, ato zbatojnë masa të vigjilencës të zgjeruar sipas Seksionin 4, neni 34 i të këtij Kreu. Kur identifikohen situata me rrezik më të ulët, subjektet e detyruara mund të zbatojnë masa vigjilencës së duhur të thjeshtuar në përputhje me Seksionin 3 të këtij Kreu.
3. Subjektet e detyruara duhet në çdo kohë të jenë në gjendje t’u demonstrojnë autoriteteve të tyre mbikëqyrëse se masat e marra janë të përshtatshme duke pasur parasysh rreziqet e pastrimit të parave, financimit të terrorizmit dhe financimit të përhapjes të armëve të dëmtimit në masë që janë identifikuar. 
4. Ministri i Financave, me propozimin e autoritetit përgjegjës, nxjerr udhëzime mbi variablat e rrezikut dhe faktorët e rrezikut që duhen marrë parasysh nga subjektet e detyruara kur hyjnë në marrëdhënie biznesi ose kryejnë transaksione rastësore.

Neni 103
Pamundësia për të përmbushur kërkesat për zbatimin e masave të vigjilencës së duhur ndaj klientit

1. Kur subjekti i detyruar nuk është në gjendje të përmbushë kërkesën për të zbatuar masat e vigjilencës së duhur ndaj klientit të përcaktuara në nenin në nenin 19, pika 1, ky subjekt nuk duhet të kryejë transaksionin ose të vendosë një marrëdhënie biznesi, dhe duhet të ndërpresë marrëdhënien e biznesit dhe të dërgojë raport të aktivitetit të dyshimtë pranë Agjencisë të Inteligjencës Financiare në lidhje me klientin në përputhje me nenin 69.
Ndërpreja e marrëdhënies biznesi në përputhje me paragrafin e mësipërm nuk ndalon marrjen e fondeve siç përkufizohen në legjislacionin për shërbimin e pagesave, që i takojnë subjektit të detyruar.
Kur një subjekt i detyruar për mbrojtjen ose administrimin e pasurive të klientit të tij, përfundimi i marrëdhënies së biznesit nuk duhet të kuptohet se kërkon disponimin e pasurive të klientit.
Në rastin e kontratave të sigurimit të jetës, subjektet e detyruara, kur është e nevojshme si një masë alternative ndaj ndërprerjes së marrëdhënies së biznesit, subjektet e detyruara nuk kryejnë transaksione për klienti, duke përfshirë pagesat ndaj përfituesve, deri në respektimin e masave të vigjilencës së duhur ndaj klientit të përcaktuara në nenin 19, pika 1.
2. Pika 1 e këtij neni nuk zbatohet për noterët, avokatët, profesionistët e tjerë të pavarur ligjorë, audituesit, kontabilistët e jashtëm dhe këshilltarët tatimorë, në masën që këta persona përcaktojnë situatën jurdike të klientit të tyre, ose kryejnë detyrën e mbrojtjes ose përfaqësimit të atij klienti në, ose në lidhje me, procedurat gjyqësore, duke përfshirë dhënien e këshillave për nisjen ose shmangien e procedurave të tilla.
Paragrafi i mësipër i kësaj pike nuk zbatohet kur subjektet e detyruara të përmendura në të:
a) kur marrin pjesë në pastrim parash, veprat penale të lidhura me të, financimin e terrorizmit apo financimin e përhapjes të armëve të dëmtimit në masë;
b) kur japin këshillim ligjor për qëllimet e pastrimit të parave, veprat penale të lidhura me të, financimin e terrorizmit apo financimin e përhapjes të armëve të dëmtimit në masë; ose
c) dinë se klienti po kërkon këshillim ligjor për qëllimet e pastrimit të parave, veprat penale të lidhura me të, financimin e terrorizmit apo financimin e përhapjes të armëve të dëmtimit në masë; dija ose qëllimi mund të nxirren nga rrethana faktike objektive.
3. Subjektet e detyruara duhet të mbajnë evidenca të veprimeve të ndërmarra për të përmbushur kërkesën për të zbatuar masat e vigjilencës së duhur ndaj klientit, përfshirë evidencat e vendimeve të marra dhe dokumentet mbështetëse përkatëse dhe justifikimet. Dokumentet, të dhënat ose informacioni i mbajtur nga subjekti i detyruar përditësohen sa herë që vigjilenca e duhur ndaj klientit rishikohet në përputhje me nenin 26.
Detyrimi për të mbajtur evidencat e  parashikuar në paragrafin e mësipërm të kësaj pike zbatohet gjithashtu për situatat kur subjektet e detyruara refuzojnë të hyjnë në një marrëdhënie biznesi, përfundojnë një marrëdhënie biznesi ose zbatojnë masa alternative në përputhje me pikën 1 të këtij neni.
4. Banka e Shqipërisë nxjerr udhëzime mbi masat që mund të merren nga institucionet e kreditimi dhe institucionet financiar për të siguruar përputhshmërinë me rregullat PPP/FT, duke përfshirë në lidhje me marrëdhënie biznesi që preken më shumë nga praktikat e de-risking.

Neni 104
Identifikimi dhe verifikimi i identitetit të klientëve dhe pronarëve përfitues

1. Me përjashtim të rasteve me rrezik më të ulët, ndaj të cilave zbatohen masat sipas Seksionit 3 të këtij Kreu, dhe pavarësisht nga zbatimi të masave shtesë në rastet e rrezikut më të lartë sipas Seksionit 4 i këtij Kreu, subjektet e detyruara duhet të marrin të paktën informacionin e mëposhtëm me qëllim identifikimin e klientit, të çdo personi që pretendon të veprojë në emër të klientit, dhe të personave fizikë në emër ose për përfitimin e të cilit po kryhet një transaksion ose veprimtari:
a) për një person fizik:
i) të gjithë emrat dhe mbiemrat;
ii) vendi dhe data e plotë e lindjes;
iii) shtetësinë ose shtetësitë, ose, sipas rastit, statusin e personit pa shtetësi, statusin e refugjatit ose statusin e përfituesit të mbrojtjes plotësuese, si dhe numrin kombëtar të identifikimit, kur është e aplikueshme;
iv) vendbanimi i zakonshëm i qëndrimit ose, nëse nuk ka adresë të përhershme banimi, por qëndron ligjërisht në Shqipëri, adresën postare në të cilën personi fizik mund të kontaktohet dhe, kur është i disponueshëm, numri i identifikimit tatimor;
b) për një person juridik:
i) forma ligjore dhe emri i personit juridik;
ii) adresën e selisë së regjistruar ose zyrtare dhe, nëse është e ndryshme, adresën e vendit kryesor të ushtrimit të veprimtarisë, si dhe shtetin në të cilin është krijuar;
iii) emrat e përfaqësuesve ligjorë të personit juridik, si dhe, kur është i disponueshëm, numri i regjistrimit, numrin e identifikimit tatimor dhe identifikuesin e personit juridik;
iv) emrat e personave që mbajnë aksione ose mbajnë pozicionin e drejtorit në cilësinë e personit të emëruar (nominee), duke përfshirë përcaktimin e cilësisë të tyre si aksionarë ose drejtorë të emëruar;
c) për një kujdestar të një trusti të posaçëm ose për një person që mban një pozicion të barasvlershëm në një organizim ligjor të ngjashëm:
i) informacion bazë mbi organizimin ligjor; megjithatë, për sa u përket pasurive të zotëruara nga organizimi ligjor ose të administruara nëpërmjet tij, identifikohen vetëm pasuritë që do të administrohen në kontekstin e marrëdhënies së biznesit ose të transaksionit rastësor;
ii) adresa e vendbanimit të kujdestarëve ose personave që mbajnë një pozicion të barasvlershëm në një organizim ligjor të ngjashëm dhe, nëse është i ndryshëm, adresa e vendit nga ku trusti i posaçëm ose organizimi ligjor i ngjashëm administrohet, aktin që përcakton dhe rregullon funksionimin e organizimit ligjor, si dhe, kur disponohet, numrin e identifikimit tatimor dhe identifikuesin e personit juridik;
d) për format e tjera ligjore që kanë zotësi jurdike sipas legjislacionit në fuqi:
i) emrin, adresën e selisë së regjistruar ose të barasvlershme;
ii) emrat e personave të autorizuar për të përfaqësuar, si dhe, sipas rastit, formën ligjore, numrin e identifikimit tatimor, numrin e regjistrimit, identifikuesin e personit juridik dhe aktet e themelimit ose të barasvlershmet me to.
2. Për qëllime të identifikimit të pronarit përfitues të një personi juridik ose të një organizimi ligjor, subjektet e detyruara mbledhin informacionin e përmendur në nenin 62, pika 1,  te këtij ligji.
Kur, pas shterimit të të gjitha mjeteve të mundshme të identifikimit, asnjë person fizik nuk identifikohet si pronar përfitues, ose kur ka dyshime nëse personat e identifikuar janë pronarë përfitues, subjektet e detyruara duhet të regjistrojnë se nuk është identifikuar asnjë pronar përfitues dhe identifikojnë të gjithë personat fizikë që mbajnë pozicionet e drejtuesve të lartë në personin juridik dhe verifikojnë identitetin e tyre.
Kur kryerja e verifikimit të identitetit të përmendur në paragrafin e dytë të kësaj pike mund të paralajmërojë ose ti zbulojë klientit se subjekti i detyruar ka dyshime në lidhje me pronësinë përfituese të personit juridik, subjekti i detyruar nuk kryhen verifikimin e identitetit të drejtuesve të lartë, në vend të kësaj, regjistron hapat e ndërmarrë për të vërtetuar identitetin e pronarëve përfitues dhe të drejtuesve të lartë. Subjektet e detyruara duhet të mbajnë të dhëna lidhur me veprimet e ndërmarra, si dhe të vështirësive të hasura gjatë procesit të identifikimit, të cilat kanë sjellë nevojën e identifikimit të një drejtuesi të lartë.
3. Institucionet e kreditit dhe institucionet financiare marrin informacione për identifikimin dhe verifikimin e identitetit të personave fizikë ose juridikë që përdorin një IBAN virtual të lëshuar prej tyre, si dhe të llogarisë përkatëse bankare ose të pagesave.
Institucioni i kreditit ose institucioni financiar që i shërben bankës ose llogarisë së pagesave ku ridrejtohen pagesat nga një IBAN virtual i lëshuar nga një institucion tjetër krediti ose institucion tjetër financiar, siguron që të mund të marrë nga institucioni që lëshon IBAN-in virtual informacionin që identifikon dhe verifikon identitetin e personit fizik që përdor atë IBAN virtual pa vonesë dhe, në çdo rast, brenda 5 ditëve pune nga data kur kërkohet ky informacion.
4. Në rastin e përfituesve të trusteve ose organizimeve ligjore të ngjashme që përcaktohen në bazë të karakteristikave ose kategorive të veçanta, subjekti i detyruar duhet të marrë informacion të mjaftueshëm në lidhje me përfituesin në mënyrë që të jetë në gjendje të përcaktojë identitetin e përfituesit në kohën e kryerjes të pagesës ose në kohën e ushtrimit nga përfituesi të të drejtave të tij.
5. Në rastin e trusteve diskrecionale, një subjekt i detyruar merr informacion të mjaftueshëm në lidhje me përfituesit e mundshëm dhe përfituesit e paracaktuar, që i mundëson atij të përcaktojë identitetin e përfituesit në kohën e ushtrimit nga ana e kujdestarëve të kompetencës së tyre diskrecionale, ose në kohën kur përfituesit e paracaktuar bëhen përfitues për shkak të mos ushtrimit të kompetencës diskrecionale nga ana e kujdestarëve.
6. Subjektet e detyruara marrin informacionin, dokumentet dhe të dhënat e nevojshme për verifikimin e identitetit të klientit dhe të çdo personi që pretendon se vepron në emër të tij, nëpërmjet një prej mënyrave të mëposhtme:
a) paraqitjes së një dokumenti identifikimi, pasaporte ose dokumenti të barasvlershëm dhe, sipas rastit, marrjen e informacionit nga burime të besueshme dhe të pavarura, qoftë të aksesueshme drejtpërdrejt ose të dhëna nga klienti;
b) përdorimin e mjeteve të identifikimit elektronik dhe të shërbimeve të besuara për skemat e identifikimit elektronik, në përputhje me legjislacionin përkatës në fuqi dhe aktet nënligjore, në lidhje me nivelet e sigurisë “thelbësor” ose “i lartë”;
7. Subjektet e detyruara verifikojnë identitetin e pronarit përfitues dhe, sipas rastit, të personave në emër ose në përfitim të të cilëve po kryhet një transaksion ose veprimtari, në një nga mënyrat e mëposhtme:
a) në përputhje me pikën 6 të këtij neni;
b) marrjen e masave të arsyeshme për të siguruar informacionin, dokumentet dhe të dhënat e nevojshme nga klienti ose nga burime të tjera të besueshme, duke përfshirë regjistrat publikë të ndryshëm nga regjistrat qendrorë.
Subjektet e detyruara përcaktojnë shkallën e informacionit që duhet të konsultohet, duke marrë parasysh rreziqet që paraqet transaksioni rastësor ose marrëdhënia e biznesit dhe pronari përfitues, duke përfshirë rreziqet që lidhen me strukturën e pronësisë.
Përveç mjeteve të verifikimit të përcaktuara në këtë pikë, subjektet e detyruara verifikojnë informacionin mbi pronarët përfitues duke kontrolluar të dhënat në regjistrit elektronik të pronarëve përfitues.

Neni 105
Momenti i verifikimit të identitetit të klientit dhe pronarit përfitues

1. Verifikimi i identitetit të klientit, pronarit përfitues dhe çdo personi në bazë të nenit 19, paragrafi 1, germat “h” dhe “i”, bëhet përpara vendosjes të një marrëdhënieje biznesi ose kryerjes së një transaksioni rastësor. Ky detyrim nuk zbatohet për situatat me rrezik më të ulët sipas Seksionit 3 të këtij Kreu, me kusht që rreziku më i ulët të justifikojë shtyrjen e këtij verifikimi.
Për agjentët e pasurive të paluajtshme, verifikimi i përmendur në paragrafin e mësipërm kryhet pas pranimit të një oferte nga shitësi ose qiradhënësi dhe, në çdo rast, përpara transferimit të fondeve ose pasurisë.
2. Në përjashtim nga pika 1 e këtij neni, verifikimi i identitetit të klientit dhe pronarit përfitues mund të përfundojë gjatë vendosjes të marrëdhënies të biznesit, nëse kjo është e nevojshme për të mos ndërprerë zhvillimin normal të veprimtarisë dhe kur ekziston një rrezik i ulët i pastrimit të parave ose financimit të terrorizmit. Në raste të tilla, këto procedura duhet të përfundojnë sa më shpejt që të jetë praktikisht e mundur pas kontaktit fillestar me klientin.
3. Në përjashtim nga pika 1 e këtij neni, një institucion krediti ose institucion financiar mund të hapë një llogari, përfshirë edhe llogaritë që lejojnë kryerjen e transaksioneve në tituj të transferueshëm, sipas kërkesës të klientit, me kusht që të jenë vendosur masa mbrojtëse të mjaftueshme për të garantuar që asnjë transaksion të mos kryhet nga klienti ose në emër të tij deri në përmbushjen e plotë të masave të vigjilencës së duhur ndaj klientit, të përcaktuara në nenin 19, pika 1, germat “a” dhe “b” të Pjesës të II të këtij ligji.
4. Kur hyjnë në një marrëdhënie të re biznesi me një person juridik ose me kujdestarin e një trusti të posaçëm apo personin që mban një pozicion të barasvlershëm në një organizim ligjor të ngjashëm, të përmendur në nenet 51, 57, 58, 61 dhe 67, dhe që janë subjekt i detyrimit për regjistrimin e pronarëve përfitues sipas legjislacionit në fuqi, subjektet e detyruara duhet të mbledhin dokumentacion të vlefshëm që provon rregjistrimin ose një ekstrakt të nxjerrë së fundmi nga Regjistri i Pronarëve Përfitues, që konfirmon vlefshmërinë e regjistrimit.

Neni 106
Raportimi i mospërputhjeve në regjistrin e pronësisë përfituese

1. Subjektet e detyruara raportojnë në regjistrin e pronarëve përfitues çdo mospërputhje që konstatojnë ndërmjet informacionit mbi pronarët përfitues të disponueshëm në regjistër dhe informacionit që ato kanë mbledhur gjatë zbatimit të masave të vigjilencës së duhur ndaj klientit, në përputhje me Article 20(1), point (b), and Article 22(7) te ligjit.
Mospërputhjet e përmendura në paragrafin e mësipërm raportohen pa vonesë dhe, në çdo rast, brenda 14 ditëve kalendarike pas konstatimi të tyre. Kur raportojnë këto mospërputhje, subjektet e detyruara përfshijnë informacionin e siguruar prej tyre që tregon mospërputhjen,  si dhe personat që ato konsiderojnë të jenë pronarët përfitues dhe, sipas rastit, aksionarët e emëruar dhe drejtorët e emëruar, së bashku me arsyetimin përkatës. 
2. Në përjashtim nga pika 1 e këtij neni, subjektet e detyruara mund të mos i raportojnë mospërputhjet në regjistrin e pronarëve përfitues dhe, në vend të kësaj, mund të kërkojnë informacion shtesë nga klientët kur mospërputhjet e identifikuara:
a) janë të kufizuara në gabime tipografike, mënyra të ndryshme transliterimi ose pasaktësi të vogla që nuk ndikojnë në identifikimin e pronarëve përfitues ose pozicionit të tyre; ose
b) janë rezultat i të dhënave të vjetruara, por pronarët përfitues janë të njohur për subjektin e detyruar nga një burim tjetër i besueshëm dhe nuk ka arsye për të dyshuar se ekziston qëllimi për të fshehur informacion.
Kur një subjekt i detyruar konkludon se informacioni mbi pronësinë përfituese në regjistër është i pasaktë, ai e fton klientin të paraqesë informacionin e saktë në regjistrin e pronësisë përfituese, në përputhje me nenet 63, 64 dhe 67 të te ligjit, pa vonesa të paarsyeshme dhe, në çdo rast, brenda 14 ditëve kalendarike.
Ky paragraf nuk zbatohet për rastet me rrezik më të lartë, për të cilat zbatohen masat sipas Seksionit 4 të këtij Kreu.
3. Në rast se klienti nuk paraqet informacionin e saktë brenda afatit të përcaktuar në pikën 2 të këtij neni, subjekti i detyruar raporton mospërputhjen në regjistrin e pronarëve përfitues në përputhje me paragrafin e dytë të pikës 1 të këtij neni.
4. Ky nen nuk zbatohet për noterët, avokatët, profesionistët e tjerë ligjorë të pavarur, audituesit ligjor, kontabilistët e miratuar dhe konsulentët tatimorë, në lidhje me informacionin që ata marrin nga ose në lidhje me një klient, gjatë përcaktimit të situatës juridike të atij klienti ose gjatë ushtrimit të detyrës së tyre për mbrojtjen ose përfaqësimin e atij klienti në, ose lidhur me, procedurat gjyqësore, duke përfshirë dhënien e këshillave për inicimin ose shmangien e këtyre proceseve, pavarësisht nëse ky informacion merret ose sigurohet para, gjatë ose pas këtyre procedurave.
Megjithatë, kërkesat e këtij neni zbatohen kur subjektet e detyruara të përmendura në paragrafin e mësipërm të kësaj pike japin këshillim ligjor në ndonjë prej situatave të parashikuara nga neni 20, pika 2, germat “a”, “b” dhe “c”  e Pjesës të II të këtij ligji.
[bookmark: bookmark20]
Neni 107
Identifikimi i qëllimit dhe natyrës së marrëdhënies të biznesit ose të transaksionit rastësor

1. Përpara vendosjes së një marrëdhënie biznesi ose kryerjes të një transaksioni rastësor,  subjekt i detyruar duhet të sigurohet se e kupton qëllimin dhe natyrën e tij. Për këtë qëllim, subjekti i detyruar merr, kur është e nevojshme, informacion mbi:
a) qëllimin dhe arsyen ekonomike të transaksionit rastësor ose të marrëdhënies së biznesit;
b) shumën e parashikuar të veprimeve që pritet të kryhen;
c) burimin e fondeve;
d) destinacionin e fondeve;
e) veprimtarinë e ekonomike ose profesionin e klientit.
2. Për qëllimet e pikës 1, germa "a" të këtij neni, subjektet e detyruara të përcaktuara në nenin 53 (neni 74 i rregullores) mbledhin informacion për të përcaktuar nëse përdorimi i  mallrave me vlerë të lartë, të përmendura në atë nen, është për qëllime tregtare apo jo tregtare.


Neni 108
Monitorimi i vazhdueshëm i marrëdhënies së biznesit dhe monitorimi i transaksioneve të kryera nga klientët

1. Subjektet e detyruara kryejnë monitorim të vazhdueshëm të marrëdhënieve të biznesit, duke përfshirë transaksionet e kryera nga klienti gjatë gjithë kohëzgjatjes së marrëdhënies të biznesit, për të siguruar që këto transaksione janë në përputhje me njohuritë që subjektit i detyruar ka për klientin, veprimtarinë ekonomike të klientit dhe profilin e rrezikut të tij, si dhe, kur është e nevojshme, me informacionin në lidhje me origjinën dhe destinacionin e fondeve, dhe për të identifikuar transaksionet që duhet ti nënshtrohen një vlerësimi më të thelluar në përputhje me nenin 48, pika 2 të Kreut V .
Kur marrëdhëniet e biznesit përfshijnë më shumë se një produkt ose shërbim, subjektet e detyruara sigurojnë që masat e vigjilencës së duhur ndaj klientit të mbulojnë të gjitha ato produkte dhe shërbime.
Kur subjektet e detyruara që i përkasin një grupi kanë marrëdhënie biznesi me klientë që janë gjithashtu klientë të subjekteve të tjera brenda atij grupi, qofshin këto subjekte të detyruara apo subjekte që nuk u nënshtrohen kërkesave në lidhje me luftën kundër pastrimit të parave, financimit të terrorizmit dhe financimit të përhapjes të armëve të dëmtimit në masë, ato marrin parasysh informacionin që lidhet me këto marrëdhënie të tjera biznesi për qëllime të monitorimit të marrëdhënies së biznesit me klientët e tyre.
2. Në kuadër të monitorimit të vazhdueshëm të përmendur në pikën 1 të këtij neni, subjektet e detyruara duhet të sigurojnë që dokumentet, të dhënat ose informacioni përkatës i klientit të mbahen të përditësuara.
Periudha midis përditësimeve të informacionit të klientit sipas paragrafit të mësipërm varet nga rreziku që paraqet marrëdhënia e biznesit dhe nuk tejkalon në asnjë rast:
a) 1 vit, për klientët me rrezik më të lartë, për të cilët zbatohen masat sipas Seksionit 4 të këtij Kreu;
b) 5 vite, për të gjithë klientët e tjerë.
3. Përveç kërkesave të përcaktuara në pikën 2 të këtij neni, subjektet e detyruara duhet të rishikojnë dhe, kur është e nevojshme, përditësojnë informacionin për klientin, në rastet kur:
a) ndodh një ndryshim në rrethanat përkatëse të klientit;
b) subjekti i detyruar ka një detyrim ligjor, gjatë vitit kalendarik përkatës, për të kontaktuar klientin me qëllim rishikimin e çdo informacioni përkatës në lidhje me pronarët përfitues ose  për të përmbushur detyrimet ligjore në kuadër të shkëmbimit të informacionit me autoritetet tatimore (Council Directive 2011/16/EU ((c));
c) vihen në dijeni për një fakt apo rrethanë që lidhet me klientin.
4. Përveç monitorimit të vazhdueshëm të përmendur në pikën 1 të këtij neni, subjektet e detyruara verifikojnë rregullisht nëse plotësohen kushtet e përcaktuara në nenin 20, pika 1, germa "d” te ligjit.  Shpeshtësia e këtij verifikimi është në përpjesëtim me ekspozimin e subjektit të detyruar dhe të marrëdhënies së biznesit ndaj rrezikut të moszbatimit dhe shmangies të masave shtrënguese financiare.
Për institucionet e kreditit dhe institucionet financiare, verifikimi i përmendur në paragrafin e mësipërm, të kësaj pike, kryhet gjithashtu në rast të çdo shpallje të re në lidhje me masat shtrënguese financiare.
Kërkesat e kësaj pike nuk zëvendësojnë detyrimin për zbatimin e masave shtrënguese financiare ose kërkesave më të rrepta të parashikuara në ligjin në fuqi për verifikimin e klientëve kundrejt listave të masave shtrënguese financiare.       
5. Ministri i Financave, me propozimin e autoritetit përgjegjës, nxjerr udhëzime për monitorimin e vazhdueshëm të marrëdhënies së biznesit dhe për monitorimin e transaksioneve të kryera në kuadër të saj.

Neni 109
Masat e përkohshme për klientët që i nënshtrohen masave shtrënguese financiare të OKB-së

1. Në lidhje me klientët që i nënshtrohen masave shtrënguese financiare të OKB-së ose që kontrollohen nga persona fizikë ose juridikë apo entitete që u nënshtrohen masave shtrënguese financiare të OKB-së, ose në të cilat personat fizikë ose juridikë apo entite të tilla që i nënshtrohen masave shtrënguese financiare të OKB-së zotërojnë më shumë se 50% të të drejtave pronësore ose pjesëmarrjes kontrolluese, qoftë individualisht ose sëbashku, subjektet e detyruara duhet të mbajnë të dhëna lidhur me:
a) fondet ose pasuritë e tjera që administrojnë për klientin në momentin e bërjes publike të masave shtrënguese financiare të OKB-së;
b) transaksionet që tentojnë të kryhen nga klienti;
c) transaksionet e kryera për klientin.
2. Subjektet e detyruara duhet ta zbatojnë këtë nen nga momenti i publikimit të masave  shtrënguese financiare të OKB-së deri në momentin e fillimit të zbatimit të masave shtrënguese financiare përkatëse në Republikën e Shqipërisë.

Neni 110
Standardet teknike rregullatore për kryerjen e vigjilencës së duhur ndaj klientit

1. Këshilli i Ministrave, me propozim të ministrit përgjegjës për financat, nxjerr standardet teknike rregullatore që përcaktojnë:
a) kërkesat që zbatohen për subjektet e detyruara në përputhje me nenin 20 dhe informacionin që duhet të mblidhet për qëllime të kryerjes së vigjilencës së thjeshtuar, vigjilencës të duhur dhe vigjilencës të zgjeruar, në përputhje me nenet 22 dhe 25 dhe nenet 33(1) dhe 34(4), përfshirë kërkesat minimale në situata me rrezik të ulët;
b) llojin e masave të vigjilencës së thjeshtuar që subjektet e detyruara mund të zbatojnë në situata me rrezik të ulët në përputhje me nenin 33(1) të kësaj rregulloreje, përfshirë masat e zbatueshme për kategori të veçanta të subjekteve të detyruara dhe për produkte ose shërbime të caktuara, duke marrë parasysh rezultatet e vlerësimit kombëtar të rrezikut sipas nenit 9 të pjesës të parë të këtij ligji;
c) faktorët e rrezikut të lidhur me karakteristikat e instrumenteve të parasë elektronike që duhet të merren parasysh nga mbikëqyrësit gjatë përcaktimit të masës së përjashtimit sipas nenit 19, paragrafi 7;
ç) burimet e besueshme dhe të pavarura të informacionit që mund të përdoren për verifikimin e të dhënave të identifikimit të personave fizikë ose juridikë për qëllimet e nenit 22, paragrafët 6 dhe 7;
d) listën e elementeve që duhet të përmbajnë mjetet e identifikimit elektronik dhe shërbimet përkatëse të kualifikuara të besimit të përmendura në nenin 22, pika (b), në mënyrë që të përmbushen kërkesat e nenit 20, paragrafi 1, pikat (a) dhe (b), në rastin e vigjilencës së duhur standarde, të thjeshtuar dhe të zgjeruar.
2. Kërkesat dhe masat e përmendura në pikën 1, shkronjat “a” dhe “b”, bazohen në kriteret e mëposhtme:
a) rreziku i qënësishëm i lidhur me shërbimin e ofruar;
b) rreziqet e lidhura me kategoritë e klientëve;
c) natyra, vlera dhe shpeshtësia e transaksionit;
d) kanalet e përdorura për kryerjen e marrëdhënies së biznesit ose të transaksionit rastësor.
3. Këto standarde teknike rregullatore rishikohen rregullisht dhe, kur është e nevojshme, përditësimi i këtyre standardeve bëhet, ndër të tjera, për të marrë parasysh inovacionin dhe zhvillimet teknologjike.


SEKSIONI 2

Politikat në lidhje me vendet e treta dhe kërcënimet e pastrimit të parave dhe financimit të terrorizmit me burim nga jashtë


Neni 111
Identifikimi i vendeve të treta me mangësi strategjike në sistemet e tyre kombëtare për parandalimin pastrimit të parave dhe financimit të terrorizmit

1. Këshilli i Ministrave me propozimin e ministrit përgjegjës për financat nxjerr listën e vendeve të treta me mangësi strategjike të konsiderueshme në sistemin e tyre kombëtar për parandalimin e pastrimit të parave dhe financimit të terrorizmit, të cilat janë ato të identifikuara dhe të shpallura nga aktet e Komisionit Evropian si “vende të treta me rrezik të lartë”.
2. Subjektet e detyruara, në zbatim të pikës 1 të këtij neni, duhet të zbatojnë masat e vigjilencës të zgjeruar të përcaktuara në nenin 34, pika 4 të ligjit në lidhje me marrdhëniet e biznesit ose transaksionet rastësore që përfshijnë persona fizikë ose juridikë nga ai vend i tretë.
3. Subjektet e detyruara zbatojnë kundërmasa specifike, të përcaktuara sipas pikës 1 të këtij neni, që zbusin rreziqet specifike që rrjedhin nga secili vend i tretë me rrezik të lartë.
4. Në rastet kur autoritetet kompetente identifikojnë se një vend i tretë, sipas përcaktimeve të pikës 1 të këtij neni, paraqet një rrezik specifik të pastrimit të parave, financimit të terrorizmit ose financimit të përhapjes të armëve të dëmtimit në masë, i cili nuk adresohet në mënyrë të mjaftueshme nga masat e parashikuara në pikën 3 të këtij neni, autoritet kompetente mund t'u kërkojnë subjekteve të detyruara të zbatojnë masa shtesë për zbutjen e rreziqeve specifike që burojnë nga ai vend i tretë. Rreziku i identifikuar dhe masat shtesë të vendosura dokumentohen dhe i komunikohen Agjencisë të Inteligjencës Financiare në rolin e saj si autoritet përgjegjës sipas nenit xxxx të këtij ligji.
5. Pas marrjes së njoftimit, në përputhje me pikën 4 të këtij neni, Agjencia e Inteligjencës Financiare vlerëson informacionin e marrë me qëllim përcaktimin nëse rreziqet specifike të vendit të tretë ndikojnë në integritetin e tregut të brendshëm të vendit. Analiza e pregatitur i paraqitet për vlerësim Komitetit të Bashkrendimit të Luftëës Kundër Pastrimit të Parave, i cili vendos, kur është e përshtatshme, shtimin e kundërmasave të nevojshme ose refuzimin e tyre.

Neni 112
Identifikimi i vendeve të treta me mangësi në sistemet e tyre kombëtare të përputhshmërisë për parandalimin e pastrimit të parave dhe financimit të terrorizmit

1. Këshilli i Ministrave, me propozimin e ministrit përgjegjës për financat, nxjerr listën e vendeve të treta me mangësi strategjike në sistemin e tyre kombëtar të përputhshmërisë për parandalimin e pastrimit të parave dhe financimit të terrorizmit, të cilat janë ato të identifikuara nga aktet e Komisionit Evropian si “vende të treta me rrezik të lartë”.
2. Subjektet e detyruara, në zbatim të pikës 1 të këtij neni, duhet të zbatojnë masat specifike të vigjilencës të zgjeruar, midis atyre të përcaktuara në nenin 34, pika 4 të ligjit, në lidhje me marrdhëniet e biznesit ose transaksionet rastësore që përfshijnë persona fizikë ose juridikë nga ai vend i tretë.


Neni 113
Identifikimi i vendeve të treta që paraqesin një kërcënim specifik dhe serioz për sistemin financiar të vendit

1. Këshilli i Ministrave, me propozimin e ministrit përgjegjës për financat, nxjerr listën e vendeve të treta të identifikuara nga aktet e Komisionit Evropian, në rastet e jashtëzakonshme kur vlerësohet e domosdoshme zbutja e një kërcënimi specifik dhe serioz për sistemin financiar dhe funksionimin e duhur të tregut të brendshëm, të cilat burojnë nga ato vende të treta dhe nuk mund të adresohen në përputhje me nenet 29 dhe 30 të te ligjit.
2. Subjektet e detyruara, në zbatim të pikës 1 të këtij neni, duhet të zbatojnë masat e vigjilencës të zgjeruar të përcaktuara në nenin 34, pika 4 të ligjit, në lidhje me marrdhëniet e biznesit ose transaksionet rastësore që përfshijnë persona fizikë ose juridikë nga ai vend i tretë. 
3. Subjektet e detyruara zbatojnë kundërmasa specifike, të përcaktuara sipas pikës 1 të këtij neni, të cilat synojnë zbutjen e rreziqeve specifike që rrjedhin nga secili vend i tretë me rrezik të lartë.
4. Subjektet e detyruara, në zbatim të pikës 1 të këtij neni, kur janë identifikuar mangësi në sistemin e përputhshmërisë të vendeve të treta, duhet të zbatojnë masat specifike të vigjilencës të zgjeruar, midis atyre të përcaktuara në nenin 34, pika 4 të ligjit, në lidhje me marrdhëniet e biznesit ose transaksionet rastësore që përfshijnë persona fizikë ose juridikë nga ai vend i tretë.

Neni 114
Rreziqet, trendet dhe metodat e pastrimit të parave dhe financimit të terrorizmit

1. Ministri i Financave, me propozimin e autoritetit përgjegjës, nxjerr udhëzime që përcaktojnë rreziqet, trendet dhe metodat e pastrimit të parave dhe financimit të terrorizmit që përfshijnë zonat gjeografike jashtë territorit shqiptar, ndaj të cilës janë të ekspozuara subjektet e detyruara. 
Këto udhëzime mbështeten edhe në aktet e nxjerra nga AMLA dhe janë të detyrueshme për zbatim nga subjektet e detyruara. 
2. Udhëzimet e nxjerra sips pikës 1 të këtij neni do të rishikohen të paktën çdo 2 vjet, në përputhje edhe me aktet që do të nxirren nga AMLA.


SEKSIONI 3
Vigjilenca e  thjeshtuar

Neni 115
[bookmark: bookmark21]Masat e vigjilencës të thjeshtuar

1. Subjektet e detyruara, duke marrë parasysh faktorët e rrezikut të përcaktuar në Aneksin II dhe III të Pjesës të II të ligjit, kur marrëdhënia e biznesit ose transaksioni paraqet një nivel të ulët rreziku, mund të zbatojnë masat e mëposhtme të vigjilencës të thjeshtuar në lidhje me:
a) verifikimin e identitetit të klientit dhe pronarit përfitues pas krijimit të marrëdhënies së biznesit, me kusht që rreziku specifik më i ulët i identifikuar ta justifikojë një shtyrje të tillë, por në çdo rast jo më vonë se 60 ditë nga krijimi i marrëdhënies;
b) reduktimin e shpeshtësisë së përditësimeve lidhur me identifikimin e klientit;
c) zvogëlimin e sasisë së informacionit të mbledhur për të identifikuar qëllimin dhe natyrën e synuar të marrëdhënies së biznesit ose transaksionit të rastit ose nxjerrjen e tij nga lloji i transaksioneve ose i marrëdhënies së biznesit të krijuar;
d) zvogëlimin e shpeshtësisë ose shkallës së shqyrtimit të imtësishëm të transaksioneve të kryera nga klienti;
e) zbatimin e çdo mase tjetër të vigjilencës të thjeshtuar, të përcaktuara me aktet nënligjore të nxjerra në përuputhje me nenin 28 të ligjit.
Masat e përmendura në paragrafin e mësipërm duhet të jenë në përpjesëtim me natyrën dhe madhësinë e biznesit dhe me elementet specifike të rrezikut më të ulët të identifikuar. Megjithatë, subjektet e detyruara duhet të kryejnë monitorim të mjaftueshëm të transaksioneve dhe të marrëdhënies së biznesit për të mundësuar zbulimin e transaksioneve të pazakonta ose të dyshimta.
2. Subjektet e detyruara duhet të sigurojnë që procedurat e brendshme të përcaktuara sipas nenit 9 ligjit të përmbajnë masat specifike të verifikimit të thjeshtuar që duhet të merren në lidhje me llojet e ndryshme të klientëve që paraqesin një rrezik më të ulët. Subjektet e detyruara duhet të dokumentojnë vendimet për marrjen në konsideratë të faktorëve shtesë me rrezik më të ulët.
3. Për qëllime të zbatimit të masave të vigjilencës të thjeshtuar të përmendura në pikën 1, germa "a" e këtij neni, subjektet e detyruara duhet të miratojnë procedura të menaxhimit të rrezikut në lidhje me kushtet sipas të cilave ato mund ofrojnë shërbime ose të kryejnë transaksione për një klient përpara se të kryhet verifikimi, duke përfshirë, sipas rastit, kufizimin e shumës, numrin ose llojet e transaksioneve që mund të kryhen ose duke monitoruar transaksionet për të siguruar që ato janë në përputhje me normat e pritshme të marrëdhënies së biznesit në fjalë.
4. Subjektet e detyruara duhet të verifikojnë rregullisht nëse kushtet për zbatimin e masave të vigjilencës të thjeshtuar vazhdojnë të ekzistojnë. Shpeshtësia e këtyre verifikimeve duhet të jetë në përputhje me natyrën dhe madhësinë e biznesit dhe me rreziqet që paraqet marrëdhënia specifike.
5. Subjektet e detyruara duhet të përmbahen nga zbatimi i masave të vigjilencës të thjeshtuar në cilëndo nga situatat e mëposhtme:
a) subjektet e detyruara kanë dyshime në lidhje me vërtetësinë e informacionit të dhënë nga klienti ose pronari përfitues në fazën e identifikimit, ose zbulojnë mospërputhje në lidhje me atë informacion;
b) faktorët që tregojnë një rrezik më të ulët nuk janë më të pranishëm;
c) monitorimi i transaksioneve të klientit dhe informacioni i mbledhur në kontekstin e marrëdhënies së biznesit përjashtojnë një skenar me rrezik më të ulët;
d) ekziston dyshimi për pastrim parash ose financim të terrorizmit;
e) ekziston dyshimi se klienti ose personi që vepron në emër të klientit, po përpiqet të anashkalojë ose t’i shmanget masave shtrënguesve financiare.

SEKSIONI 4
Vigjilenca e zgjeruar

Neni 116
Fusha e zbatimit të masave të vigjilencës të zgjeruar

1. Në rastet e përmendura  në nenet 27, 28, 29 dhe 33 deri në 43, rrezikut të lartë, përfshirë rastet e përcaktuara nga ky ligj si dhe në rastet e tjera të identifikuara nga subjektet e detyruara në bazë të vlerësimit të rrezikut, subjektet e detyruara zbatojnë masa të vigjilencës të zgjeruar për menaxhimin dhe zbutjen e këtyre rreziqeve.
2. Në kuadër të zbatimit të masave të vigjilencës së duhur të zgjeruar, subjektet e detyruara shqyrtojnë origjinën dhe destinacionin e fondeve të përfshira dhe qëllimin e të gjitha transaksioneve që përmbushin të paktën një prej kushteve të mëposhtme:
a) transaksioni është i një natyre komplekse;
b) transaksioni është jashtëzakonisht i madh;
c) transaksioni kryhet në një formë të pazakontë;
d) transaksioni nuk ka një qëllim të qartë ekonomik ose legjitim.
3. Me përjashtim të rasteve të parashikuara nga seksioni 2 i këtij kreu, gjatë vlerësimit të rreziqeve të pastrimit të parave dhe financimit të terrorizmit të paraqitura nga një marrëdhënie biznesi ose transaksion i rastit, subjektet e detyruara marrin parasysh të paktën faktorët e rrezikut potencial më të lartë të përcaktuara në Shtojcën III dhe udhëzimet e miratuara, si dhe të gjithë treguesit e tjerë të rrezikut më të lartë, siç janë njoftimet e nxjerra nga Agjencia e Inteligjencës Financiare dhe rezultatet e vlerësimit të rrezikut në shkallë biznesi sipas nenit 9.
4. Me përjashtim të rasteve të mbuluara nga seksioni 2 i këtij kreu, në rastet e rrezikut më të lartë të përmendura në paragrafin 1 të këtij neni, subjektet e detyruara  zbatojnë masa të vigjilencës të zgjeruar, në përpjesëtim me rreziqet më të larta të identifikuara, të cilat mund të përfshijnë masat e mëposhtme:
a) marrjen e informacionit shtesë mbi klientin dhe pronarët përfitues;
b) marrjen e informacionit shtesë mbi natyrën e synuar të marrëdhënies të biznesit;
c) marrjen e informacionit shtesë mbi burimin e fondeve dhe burimin e pasurisë së klientit dhe të pronarëve përfitues;
d) marrjen e informacionit mbi arsyet e transaksioneve të synuara ose të kryera dhe përputhshmërinë e tyre me natyrën e biznesit;
e) marrjen e miratimit të drejtuesve të lartë lidhur me krijimin ose vazhdimësinë e marrëdhënies të biznesit;
f) kryerjen e monitorimit të thelluar të marrëdhënies të biznesit duke rritur numrin dhe kohëzgjatjen e kontrolleve të zbatuara dhe duke zgjedhur format e transaksioneve që kërkojnë shqyrtim të mëtejshëm;
g) kërkesën që pagesa e parë të kryhet nëpërmjet një llogarie në emrin e klientit pranë një institucioni krediti që u nënshtrohet standardeve të vigjilencës së duhur ndaj klientit që janë jo më pak të rrepta se ato të parashikuara nga kjo rregullore nga ky ligj dhe aktet nënligjore në zbatim të tij.
5. Kur një marrëdhënie biznesi, e vlerësuar si me rrezik të lartë në përputhje me vlerësimin e rrezikut të subjektit të ligjit, përfshin administrimin, investimin ose transferimin e aktiveve me vlerë jo më pak se 5 000 000 euro ose kundërvlerën në lekë apo në monedhë tjetër, nëpërmjet shërbimeve të personalizuara për një klient që zotëron aktive me vlerë totale jo më pak se 50 000 000 euro ose kundërvlerën përkatëse, qofshin këto aktive financiare, të investueshme, të paluajtshme ose kombinim i tyre, me përjashtim të vendbanimit kryesor të klientit, institucionet e kreditit, institucionet financiare dhe ofruesit e shërbimeve për trustet ose struktura të ngjashme juridike zbatojnë masa të zgjeruara të vigjilencës së duhur, krahas masave të parashikuara në nenin përkatës për rrezik të lartë.
Masat e përmendura përfshijnë, ndër të tjera:
a) masa të posaçme dhe procedura të dokumentuara për identifikimin, vlerësimin dhe zbutjen e rreziqeve që lidhen me produktet dhe shërbimet e personalizuara të ofruara këtij klienti;
b) mbledhjen dhe verifikimin e informacionit shtesë mbi burimin e fondeve dhe, sipas rastit, burimin e pasurisë së klientit;
c) miratimin dhe zbatimin e masave për parandalimin dhe menaxhimin e konflikteve të interesit midis klientit dhe drejtuesve të lartë, punonjësve ose personave përgjegjës për funksionin e pajtueshmërisë, përfshirë ndarjen funksionale dhe mbikëqyrjen e pavarur të marrëdhënies së biznesit.
Ministri përgjegjës për financat, me propozim të Agjencisë së Inteligjencës Financiare, nxjerr udhëzime mbi masat që duhet të ndërmerren nga institucionet e kreditit, institucionet financiare dhe ofruesit e shërbimeve për trustet ose shoqëritë, për të përcaktuar nëse një klient zotëron aktive me një vlerë totale prej të paktën 50 000 000 euro, ose në shumën e barasvlershme në monedhën kombëtare apo të huaj, qofshin ato aktive financiare, të investueshme ose të paluajtshme, si dhe mbi mënyrën e përcaktimit të kësaj vlere.
6. Me përjashtim të rasteve të parashikuara në Seksionin 2 të këtij Kreu, kur nëpërmjet vlerësimit kombëtar të rrezikut, përfshirë vlerësimet sektoriale të rrezikut, identifikohen raste me rrezik më të lartë të pastrimit të parave ose financimit të terrorizmit, autoriteti përgjegjës, Agjencia e Inteligjencës Financiare, mund të kërkojë nga subjektet e detyruara zbatimin e masave të vigjilencës të zgjeruar dhe, sipas rastit, të përcaktojë masat konkrete që duhet të zbatohen. 
Vendimet për vendosjen e këtyre masave njoftohen Komisionit Evropian dhe Autoritetit Evropian për Luftën kundër Pastrimit të Parave dhe Financimit të Terrorizmit (AMLA) brenda 1 muaji nga miratimi i tyre, së bashku me arsyetimin mbi rreziqet e pastrimit të parave dhe financimit të terrorizmit që i mbështesin ato, në përputhje me detyrimet që rrjedhin nga procesi i integrimit evropian për Shqipërinë. 
Në rastet kur aktet përkatëse të Bashkimit Evropian identifikojnë kategori të tjera marrëdhëniesh, transaksionesh ose situatash që paraqesin rrezik të lartë për pastrimin e parave ose financimin e terrorizmit, subjektet e detyruara zbatojnë masat e vigjilencës së duhur të zgjeruar të përcaktuara në këto akte, në masën dhe për aq sa ato janë të zbatueshme për Republikën e Shqipërisë.
7. Masat e vigjilencës të zgjeruar nuk zbatohen automatikisht ndaj degëve ose filialeve të subjekteve të këtij ligji, të cilat janë pjesë e një grupi dhe ndodhen në vende të treta, kur këto degë ose filiale zbatojnë plotësisht politikat, procedurat dhe kontrollet për parandalimin e pastrimit të parave dhe financimit të terrorizmit në nivel grupi, të miratuara dhe të zbatuara në përputhje me këtë ligj dhe aktet nënligjore në fuqi.
Në këto raste, subjektet sigurojnë që vlerësimi i rrezikut dhe zbatimi i masave të vigjilencës së duhur të kryhen në përputhje me qasjen e bazuar në rrezik.


Neni 117
Kundërmasa për zbutjen e kërcënimeve të pastrimit të parave dhe financimit të terrorizmit

1. Subjektet e detyruara dhe autoritetet kompetente zbatojnë kundërmasat specifike të përcaktuara në aktet përkatëse të Bashkimit Evropian, në masën dhe për aq sa këto akte janë të zbatueshme për Republikën e Shqipërisë, për vendet e treta të identifikuara sipas këtij ligji.
2. Kundërmasat që mund të zbatohen ndaj personave fizikë ose juridikë të lidhur me vendet e treta me rrezik të lartë ose me vende të tjera që paraqesin kërcënim për sistemin financiar mund të përfshijnë:
a) zbatimin e elementeve shtesë të vigjilencës së duhur të zgjeruar;
b) vendosjen e mekanizmave të zgjeruar të raportimit ose raportimin sistematik të transaksioneve financiare;
c) kufizimin e marrëdhënieve të biznesit ose të transaksioneve me persona fizikë ose juridikë nga këto vende.
3. Autoritetet kompetente mund të vendosin masa shtesë mbikëqyrëse, përfshirë:
a) refuzimin e krijimit të filialeve, degëve ose zyrave përfaqësuese të subjekteve të detyruara nga vendi i tretë përkatës;
b) ndalimin e krijimit nga subjektet e detyruara të degëve ose zyrave përfaqësuese në vendin e tretë përkatës;
c) kërkesa të shtuara për mbikëqyrje ose auditim të jashtëm për degët dhe filialet e vendosura në atë vend;
d) kërkesa të shtuara për auditim të jashtëm për grupet financiare që kanë degë ose filiale në atë vend;
e) detyrimin për institucionet e kreditit dhe institucionet financiare që të rishikojnë, ndryshojnë ose, kur është e nevojshme, të ndërpresin marrëdhëniet korrespondente me institucionet në vendin e tretë përkatës.


Neni 118
Masat specifike të vigjilencës të zgjeruar për marrëdhëniet ndërkufitare të korrespondencës

Për sa u përket marrëdhënieve ndërkufitare të korrespondencës, duke përfshirë marrëdhëniet e krijuara për transaksionet e titujve ose transfertat e fondeve, që përfshijnë kryerjen e pagesave pranë një institucioni pritës të një vendi të tretë, krahas masave të vigjilencës së duhur ndaj klientit, institucioneve të kreditit dhe institucioneve financiare u kërkohet gjithashtu që, kur hyjnë në një marrëdhënie biznesi:
a) të mbledhin informacion të mjaftueshëm rreth institucionit pritës për të kuptuar plotësisht natyrën e biznesit të pritësit dhe për të përcaktuar, në bazë të informacionit të disponueshëm për publikun, reputacionin e institucionit dhe cilësinë e mbikëqyrjes;
b) të vlerësojnë kontrollet e institucionit pritës në kuadër të luftës kundër pastrimit të parave dhe financimit të terrorizmit;
c) të marrin miratimin e drejtuesve të lartë para se të krijojnë marrëdhënie të reja korrespondence;
d) të dokumentojnë përgjegjësitë përkatëse të çdo institucioni;
e) në lidhje me llogaritë për pagesa, të jenë të bindur se institucioni pritës ka verifikuar identitetin dhe ka ushtruar vazhdimisht vigjilencën e duhur për klientët që kanë akses të drejtpërdrejtë në llogaritë e institucionit korrespondent dhe se ai është në gjendje t’i japë institucionit korrespondent, në bazë të kërkesës, të dhënat përkatëse të vigjilencës së duhur ndaj klientit.
Kur institucionet e kreditit dhe institucionet financiare vendosin të ndërpresin marrëdhëniet ndërkufitare të korrespondencës për arsye që lidhen me politikën për luftën kundër pastrimit të parave dhe financimit të terrorizmit, ato e dokumentojnë vendimin e tyre.

Neni 119
[bookmark: bookmark22]Masat specifike të vigjilencës të zgjeruar për marrëdhëniet ndërkufitare të korrespondencës për ofruesit e shërbimeve të kriptoaseteve

1. Me përjashtim nga sa është parashikuar në nenin 33, në lidhje me marrëdhëniet korrespondente ndërkufitare që përfshijnë ofrimin e shërbimeve mbi kripto-asetet me një subjekt të një vendi të tretë që ofron shërbime të ngjashme të pa-themeluar në Bashkimin Evropian dhe që ofron shërbime të ngjashme, përfshirë transfertat e kripto-aseteve, ofruesit e shërbimeve mbi kripto-asetet, përveç masave të vigjilencës të duhur ndaj klientit, kur vendosin marrëdhënie biznesi, detyrohen të:
         a) të përcaktojnë nëse subjekti pritës është i licencuar ose i regjistruar;
b) të mbledhin informacion të mjaftueshëm rreth subjektit pritës për të kuptuar plotësisht natyrën e biznesit të pritësit dhe për të përcaktuar, në bazë të informacionit të disponueshëm për publikun, reputacionin e subjektit dhe cilësinë e mbikëqyrjes;
c) të vlerësojnë kontrollet e subjektit pritës në kuadër të luftës kundër pastrimit të parave dhe financimit të terrorizmit;
d) të marrin miratimin e drejtuesve të lartë para se të krijojnë marrëdhënien e re të korrespondencës;
e) të dokumentojnë përgjegjësitë përkatëse të çdo pale në marrëdhënien e korrespondencës;
f) në lidhje me llogaritë e kriptoaseteve që mundësojnë kryerjen e pagesave, të jenë të bindur se institucioni pritës ka verifikuar identitetin dhe ka ushtruar vazhdimisht vigjilencën e duhur për klientët që kanë akses të drejtpërdrejtë në llogaritë e institucionit korrespondent dhe se ai është në gjendje t’i japë institucionit korrespondent, në bazë të kërkesës, të dhënat përkatëse të vigjilencës së duhur ndaj klientit.
Kur ofruesit e shërbimeve të kriptoaseteve vendosin të ndërpresin marrëdhëniet e korrespondencës për arsye që kanë të bëjnë me politikën për luftën kundër pastrimit të parave dhe financimit të terrorizmit, ata e dokumentojnë vendimin e tyre.
Ofruesit e shërbimeve të kriptoaseteve e përditësojnë informacionin e vigjilencës së duhur për marrëdhënien e korrespondencës rregullisht ose kur dalin në pah rreziqe të reja në lidhje me subjektin pritës.
2. Ofruesit e shërbimeve të kriptoaseteve marrin parasysh informacionin e mbledhur në përputhje me paragrafin 1 në mënyrë që të përcaktojnë, mbi bazën e qasjes së bazuar në rrezik, masat e duhura që duhen marrë për të zbutur rreziqet që lidhen me subjektin pritës.
        3. Autoriteti përgjegjës mbikëqyrës nxjerr udhezime për të specifikuar kriteret dhe elementet që ofruesit e shërbimeve të kriptoaseteve duhet të marrin parasysh për kryerjen e vlerësimit të përmendur në paragrafin 1 dhe masat për zbutjen e rrezikut të përmendura në paragrafin 2, duke përfshirë veprimin minimal që duhet të ndërmerret nga ofruesit e shërbimeve të kriptoaseteve pas identifikimit se subjekti pritës nuk është i regjistruar ose i licencuar.

Neni 120
Masat specifike për institucionet individuale pritëse të vendeve të treta

1. Institucionet e kreditit dhe institucionet financiare, në kuadër të politikave dhe procedurave të tyre për parandalimin e pastrimit të parave dhe financimit të terrorizmit, marrin në konsideratë rekomandimet, njoftimet ose udhëzimet e autoriteteve kompetente kombëtare dhe ndërkombëtare në lidhje me institucione pritëse të vendeve të treta, për qëllim përcaktimin dhe zbatimin e masave të duhura për administrimin dhe zbutjen e rreziqeve që lidhen me marrëdhëniet e korrespondencës. 
Institucionet e kreditit dhe institucionet financiare zbatojnë masat e përcaktuara në pikën 6 të këtij neni ndaj institucioneve pritëse të vendeve të treta me të cilat kanë marrëdhënie korrespondence sipas neneve 33 dhe 34, për të cilat autoriteti mbikëqyrës përgjegjës ka nxjerrë rekomandim në përputhje me këtë nen
2. Autoriteti mbikëqyrës përgjegjës nxjerr një rekomandim drejtuar institucioneve të kreditit dhe institucioneve financiare kur ka shqetësime se institucionet pritëse në vendet e treta ndodhen në ndonjë nga situatat e mëposhtme:
a) shkelin seriozisht, në mënyrë të përsëritur ose sistematike kërkesat që kanë të bëjnë me luftën kundër pastrimit të parave dhe financimit të terrorizmit;
b) kanë dobësi në politikat, procedurat dhe kontrollet e tyre të brendshme të cilat kanë gjasa të rezultojnë në shkelje serioze, të përsëritura ose sistematike të kërkesave që kanë të bëjnë me luftën kundër pastrimit të parave dhe financimit të terrorizmit;
c) politikat, procedurat dhe kontrollet e tyre të brendshme nuk janë proporcionale me rreziqet e pastrimit të parave, veprave penale bazë të lidhura me të dhe financimit të terrorizmit, ndaj të cilave është i ekspozuar institucioni pritës i vendit të tretë.
3. Rekomandimi i përmendur në pikën 2 nxirret kur përmbushen të gjitha kushtet e mëposhtme:
a) në bazë të informacionit të disponueshëm në kontekstin e veprimtarive të tij mbikëqyrëse, një mbikëqyrës financiar, duke përfshirë Autoritetin mbikëqyrës përgjegjës gjatë kryerjes së veprimtarive të tij mbikëqyrëse, gjykon se një institucion pritës i vendit të tretë ndodhet në ndonjë nga situatat e renditura në pikën 2 dhe mund të ndikojë në ekspozimin ndaj rrezikut të marrëdhënies korrespondente;
b) pas një vlerësimi të informacionit në dispozicion të mbikëqyrësit financiar të përmendur në germën "a" të kësaj pike, mbikëqyrësit financiarë në BE bien dakord se institucioni pritës i vendit të tretë ndodhet në ndonjë nga situatat e renditura në paragrafin 2 dhe mund të ndikojë në ekspozimin ndaj rrezikut të marrëdhënies me korrespondentin.
4. Përpara nxjerrjes së rekomandimit të përmendur në pikën 2 të këtij neni, Autoriteti mbikëqyrës përgjegjës konsultohet me mbikëqyrësin e vendit të tretë përgjegjës për institucionin pritës dhe kërkon që ai të japë pikëpamjet e veta, si dhe ato të institucionit pritës, mbi përshtatshmërinë e politikave, procedurave dhe kontrolleve në kuadër të luftës kundër pastrimit të parave dhe financimit të terrorizmit, si dhe të masave të vigjilencës së duhur ndaj klientit që institucioni pritës ka në fuqi për të zbutur rreziqet e pastrimit të parave, veprave penale bazë të lidhura me të dhe financimit të terrorizmit, si dhe masave korrigjuese që duhen zbatuar. Kur nuk jepet një përgjigje brenda 2 muajve ose kur përgjigjja e dhënë nuk tregon se institucioni pritës i vendit të tretë mund të zbatojë politika, procedura dhe kontrolle të kënaqshme për luftën kundër pastrimit të parave dhe financimit të terrorizmit, si dhe të zbatojë masa të përshtatshme të vigjilencës së duhur ndaj klientit për të zbutur rreziqet ndaj të cilave ai është i ekspozuar që mund të ndikojnë në marrëdhëniet korrespondente, Autoriteti mbikëqyrës përgjegjës procedon me rekomandimin.
5. Autoriteti mbikëqyrës përgjegjës tërheq rekomandimin e përmendur në pikën 2 sapo gjykon se një institucion pritës i një vendi të tretë, për të cilin ka miratuar atë rekomandim, nuk përmbush më kushtet e përcaktuara në pikën 3 të këtij neni. 
6. Në lidhje me marrëdhëniet korrespondente me institucione pritëse të vendeve të treta, institucionet e kreditit dhe institucionet financiare, mbi bazë të informacionit të mbledhur dhe të vlerësimit të rrezikut, përcaktojnë dhe zbatojnë masa të përshtatshme për administrimin e rrezikut, përfshirë, sipas rastit:
a) nuk krijojnë marrëdhënie të reja biznesi me institucionin pritës të vendit të tretë, përveç rastit kur, mbi bazën e informacionit të mbledhur sipas neneve 33 dhe 34, arrijnë në përfundimin se masat zbutëse të zbatuara në marrëdhënien e biznesit dhe masat në fuqi në institucionin pritës mund të zbusin në mënyrë të përshtatshme rreziqet e pastrimit të parave dhe financimit të terrorizmit;
b) për marrëdhëniet ekzistuese të biznesit me institucionin pritës të vendit të tretë:
i. rishikojnë dhe përditësojnë informacionin për institucionin pritës në përputhje me nenet 33 dhe 34;
ii. ndërpresin marrëdhënien e biznesit, përveç rastit kur, mbi bazën e informacionit të mbledhur sipas nënndarjes “i”, arrijnë në përfundimin se masat zbutëse të zbatuara dhe masat në fuqi në institucionin pritës mund të zbusin në mënyrë të përshtatshme rreziqet e pastrimit të parave dhe financimit të terrorizmit;
c) njoftojnë institucionin pritës për përfundimet e arritura lidhur me rreziqet që paraqet marrëdhënia e korrespondencës dhe për masat e marra sipas germave “a” dhe “b”.
Në rast se rekomandimi i autoritetit mbikëqyrës përgjegjës tërhiqet, institucionet e kreditit dhe institucionet financiare rishikojnë vlerësimin e tyre nëse institucioni pritës i vendit të tretë vazhdon të përmbushë kushtet që kanë çuar në nxjerrjen e rekomandimit.
7. Institucionet e kreditit dhe institucionet financiare dokumentojnë çdo vendim të marrë në përputhje me këtë nen.


Neni 121
Ndalimi i marrëdhënieve të korrespondencës me institucionet guaskë

1. Institucionet e kreditit dhe institucionet financiare nuk krijojnë ose nuk vazhdojnë një marrëdhënie korrespondence me një institucion guaskë. Institucionet e kreditit dhe institucionet financiare marrin masat e duhura për të garantuar që ato të mos angazhohen ose të mos vazhdojnë marrëdhëniet e korrespondencës me një institucion krediti ose institucion financiar që dihet se lejon përdorimin e llogarive të tij nga një institucion guaskë.
2. Krahas kërkesës së përcaktuar në paragrafin 1, ofruesit e shërbimeve të kriptoaseteve garantojnë që llogaritë e tyre të mos përdoren nga institucionet guaskë për të ofruar shërbime të kriptoaseteve. Për këtë qëllim, ofruesit e shërbimeve të kriptoaseteve miratojnë politika, procedura dhe kontrolle të brendshme për të zbuluar çdo përpjekje për ofrimin e shërbimeve të kriptoaseteve pa licencë ose pa regjistrimin e kërkuar sipas legjislacionit në fuqi

Neni 122
Masat për zbutjen e rreziqeve në lidhje me transaksionet me një adresë të vetë-hostuar

1. Ofruesit e shërbimeve të kriptoaseteve identifikojnë dhe vlerësojnë rrezikun e pastrimit të parave dhe financimit të terrorizmit që lidhet me transfertat e kriptoaseteve drejtuar një adrese të vetë-hostuar ose me origjinë nga një adresë e tillë. Për këtë qëllim, ofruesit e shërbimeve të kriptoaseteve miratojnë politika, procedura dhe kontrolle të brendshme.
Ofruesit e shërbimeve të kriptoaseteve zbatojnë masa zbutëse në përpjesëtim me rreziqet e identifikuara. Këto masa zbutëse përfshijnë një ose disa nga sa më poshtë:
a) marrjen e masave të bazuara në rrezik për të identifikuar dhe verifikuar identitetin e nismëtarit ose përfituesit të një transferte të bërë nga një adresë e vetë-hostuar ose drejt një adrese të tillë, ose pronarit përfitues të këtij nismëtari ose përfituesi, edhe nëpërmjet mbështetjes te palët e treta;
b) kërkesën për informacion shtesë mbi origjinën dhe destinacionin e kriptoaseteve;
c) kryerjen e monitorimit të zgjeruar të vazhdueshëm të transaksioneve me një adresë të vetë-hostuar;
d) çdo masë tjetër për zbutjen dhe menaxhimin e rreziqeve të pastrimit të parave dhe financimit të terrorizmit, si dhe rrezikut të moszbatimit dhe shmangies së sanksioneve financiare të targetuara.
2. Autoriteti mbikqyrës përgjegjës, nxjerr udhëzim për të specifikuar masat zbutëse të përmendura në paragrafin 1, duke përfshirë:
a) kriteret dhe mjetet për identifikimin dhe verifikimin e identitetit të nismëtarit ose përfituesit të një transferte të bërë nga një adresë e vetë-hostuar ose drejt një adrese të tillë, edhe nëpërmjet mbështetjes te palët e treta, duke marrë parasysh zhvillimet e fundit teknologjike;
b) kriteret dhe mjetet për verifikimin nëse adresa e vetë-hostuar zotërohet ose kontrollohet nga një klient.

Neni 123
Dispozita të posaçme për aplikantët për të drejta qëndrimi në këmbim të investimit

Përveç masave të vigjilencës të duhur ndaj klientit, në lidhje me klientët që janë shtetas të vendeve të treta dhe që janë në proces aplikimi për leje qëndrimi ose të drejtë qëndrimi në një shtet anëtar të Bashkimit Evropian në këmbim të çdo forme investimi, përfshirë transfertat, blerjen ose dhënien me qira të pasurive të paluajtshme, investimin në obligacione shtetërore, investimin në subjekte tregtare, dhurimin ose financimin e një veprimtarie në interes publik, si dhe kontributet në buxhetin e shtetit, subjektet e detyruara zbatojnë, të paktën, masat e vigjilencës të zgjeruar të përcaktuara në nenin 31, pika 4, shkronjat “a”, “c”, “e” dhe “f”.


Neni 124
Dispozita të veçanta për personat e ekspozuar politikisht

1. Krahas masave të vigjilencës së duhur ndaj klientit, subjektet e detyruara  zbatojnë masat e mëposhtme në lidhje me transaksionet e rastit ose marrëdhëniet e biznesit me personat e ekspozuar politikisht:
a) marrin miratimin e drejtuesve të lartë për kryerjen e transaksioneve të rastit ose për krijimin ose vazhdimin e marrëdhënieve të biznesit me persona të ekspozuar politikisht;
b) marrin masa të përshtatshme për të përcaktuar dhe verifikuar burimin e pasurisë dhe burimin e fondeve;
c) kryejnë monitorim të zgjeruar dhe të vazhdueshëm të këtyre marrëdhënieve të biznesit.
2. Ministri përgjegjës për financat, me propozim të Agjencisë të Inteligjencës Financiare, nxjerr udhëzime në lidhje me çështjet e mëposhtme:
a) kriteret për identifikimin e personave që njihen si bashkëpunëtorë të ngushtë;
b) nivelin e rrezikut të lidhur me një kategori të veçantë të personave të ekspozuar politikisht, anëtarëve të familjes ose personave të njohur si bashkëpunëtorë të ngushtë, duke përfshirë udhëzimet për mënyrën e vlerësimit të këtyre rreziqeve kur personi nuk është më i ngarkuar me një funksion të rëndësishëm publik, për qëllimet e nenit 42.

Neni 125
[bookmark: bookmark23]Lista e funksioneve të rëndësishme publike

1. Inspektoriati i Lartë i Kontrollit të Pasurive dhe Konfliktit të Interesave nxjerr dhe mban të përditësuar një listë me funksionet specifike të cilat, sipas ligjeve, rregulloreve dhe dispozitave administrative të brendshme, kualifikohen si funksione të rëndësishme publike për qëllimet e nenit 2, paragrafi 1, pika 34.
Autoriteti përgjegjës u kërkon organizatave ndërkombëtare të akredituara në territorin e Republikës së Shqipërisë të hartojnë dhe të mbajnë të përditësuar listën e funksioneve të rëndësishme publike që lidhen me këto organizata, për qëllimet e nenit 2, pika 34.
Këto lista përfshijnë gjithashtu çdo funksion që mund t'u besohet përfaqësuesve të vendeve të treta dhe të organeve ndërkombëtare të akredituara në nivel BE-je. Këto lista, si dhe çdo ndryshim të bërë në to, i komunikohet Komisionit dhe Autoritetit kundër Pastrimit të Parave në përputhje me aktet e Bashkimit Evropian në masën dhe për aq sa këto akte janë të zbatueshme për Republikën e Shqipërisë.

Neni 126
Personat e ekspozuar politikisht që janë përfitues të policave të sigurimit

Subjektet e detyruara marrin masa të arsyeshme për të përcaktuar nëse përfituesit e një police të sigurimit të jetës ose sigurimit të lidhur me investimet ose, sipas rastit, pronari përfitues i përfituesit, janë persona të ekspozuar politikisht. 
Këto masa merren jo më vonë se në kohën e pagesës së përfitimeve ose në kohën e transferimit të plotë ose të pjesshëm të policës. Kur identifikohen rreziqe më të larta, krahas zbatimit të masave të vigjilencës së duhur ndaj klientit, subjektet e detyruara:
a) informojnë drejtuesit e lartë përpara kryerjes së pagesës së përfitimeve nga polica;
b) kryejnë monitorim dhe shqyrtim të zgjeruar të të gjithë marrëdhënies së biznesit me mbajtësin e policës

Neni 127
Masat për personat që reshtin së qeni persona të ekspozuar politikisht

1. Kur një person i ekspozuar politikisht nuk është më i ngarkuar me një funksion të rëndësishëm publik, nga Republika e Shqipërisë, një shtet anëtar i Bashkimit Evropian, një vend i tretë ose një organizatë ndërkombëtare, subjektet e detyruara marrin parasysh rrezikun që vazhdon të paraqesë ai person si rezultat i funksionit të tij të mëparshëm, në vlerësimin e tyre të rreziqeve të pastrimit të parave dhe financimit të terrorizmit në kuadër të vlerësimit të rrezikut sipas nenit 19 të këtij ligji.
2. Subjektet e detyruara zbatojnë një ose disa nga masat e përmendura në nenin 31, paragrafi 4, për zbutjen e rreziqeve që paraqet personi i ekspozuar politikisht, deri sa rreziqet e përmendura në paragrafin 1 të këtij neni të reshtin së ekzistuari, por në çdo rast jo më pak se 12 muaj nga data kur personi ka pushuar së ushtruari funksionin e rëndësishëm publik.
3. Detyrimi i përmendur në paragrafin 2 zbatohet përkatësisht kur një subjekt i detyruar kryen një transaksion të rastit ose hyn në një marrëdhënie biznesi me një person i cili ka qenë më parë i ngarkuar me një funksion të rëndësishëm publik si brenda vendit, në një shtet tjetër të huaj, vend të tretë,  apo në një organizatë ndërkombëtare.


Neni 128
Anëtarët e familjes dhe personat që njihen si bashkëpunëtorë të ngushtë të personave të ekspozuar politikisht

Masat e përmendura në nenet 39, 41 dhe 42 të këtij ligji zbatohen gjithashtu ndaj anëtarëve të familjes dhe personave të njohur si bashkëpunëtorë të ngushtë të personave të ekspozuar politikisht.

SEKSIONI 5
Dispozitat specifike të vigjilencës së duhur ndaj klientit

Neni 129
Specifikimet për sektorin e sigurimit të jetës dhe sigurimeve të tjera të lidhura me investimet

Për veprimtaritë e sigurimit të jetës ose sigurimeve të tjera të lidhura me investimet, krahas masave të vigjilencës së duhur ndaj klientit që kërkohen për klientin dhe pronarin përfitues, subjektet e detyruara zbatojnë masat e mëposhtme të vigjilencës së duhur ndaj klientit për përfituesit e policave të sigurimit të jetës dhe të sigurimeve të tjera të lidhura me investimet, menjëherë pas identifikimit ose përcaktimit të përfituesve:
a) në rastin e përfituesve që identifikohen si persona ose organizime ligjore të emërtuara në mënyrë specifike, regjistrimin e emrit të personit ose organizimit;
b) në rastin e përfituesve të përcaktuar në bazë të karakteristikave ose kategorive në mënyrë që subjekti i detyruar të jetë në gjendje të verifikojë identitetin e përfituesit në momentin e pagesës së përfitimeve.
Për qëllimet e nën paragrafit të parë, verifikimi i identitetit të përfituesve dhe, sipas rastit, të pronarëve të tyre përfitues, bëhet në kohën e pagesës së përfitimeve. Në rastin e transferimit të plotë ose të pjesshëm të sigurimit të jetës ose sigurimeve të tjera të lidhura me investimet te një palë e tretë, subjektet e detyruara që kanë dijeni për transferimin identifikojnë dhe, sipas rastit, verifikojnë pronarin përfitues në kohën e transferimit te personi fizik ose juridik ose tek organizimi ligjor që përfiton për llogari të vet vlerën e policës së transferuar.


SEKSIONI 6
Mbështetja te vigjilenca e duhur ndaj klientit e ushtruar nga subjekte të tjera të detyruara 

Neni 130
Dispozita të përgjithshme në lidhje me mbështetjen te subjektet e tjera të detyruara

1. Subjektet e detyruara ligjit mund të mbështeten te subjekte të tjera të detyruara , pavarësisht nëse ndodhen në një shtet anëtar ose në një vend të tretë, për përmbushjen e kërkesave të vigjilencës së duhur ndaj klientit të përcaktuara në nenin 19, paragrafi 1, germat "a", "b" dhe "c", me kusht që:
a) subjektet e tjera të detyruara ligjit të zbatojnë kërkesat për vigjilencën e duhur ndaj klientit dhe kërkesat për mbajtjen e të dhënave të përcaktuara në këtë rregullore, ose kërkesa të barasvlershme me to, kur subjektet e tjera të detyruara janë të vendosura në një vend të tretë;
b) pajtueshmëria me kërkesat për luftën kundër pastrimit të parave dhe financimit të terrorizmit nga subjektet e tjera të detyruara të mbikëqyret në përputhje me Kreun III të Pjesës së Irë të këtij ligji.
Pavarësisht mbështetjes te një subjekt tjetër i detyruar, përgjegjësia përfundimtare për përmbushjen e kërkesave të vigjilencës së duhur ndaj klientit mbetet te subjekti i detyruar që mbështetet në atë subjekt.
2. Kur vendosin të mbështeten te subjekte të tjera të detyruara që ndodhen në vende të treta, subjektet e detyruara marrin në konsideratë faktorët e rrezikut gjeografik të renditur në Shtojcat II dhe III dhe çdo informacion ose udhëzim përkatës të nxjerrë nga autoritetet kompetente, përfshirë autoritetet mbikëqyrëse dhe Agjencinë e Inteligjencës Financiare.
3. Në rastin e subjekteve të detyruara që janë pjesë e një grupi, pajtueshmëria me kërkesat e këtij neni dhe të nenit 46 mund të garantohet me anë të politikave, procedurave dhe kontrolleve në nivel grupi, me kusht që të përmbushen të gjitha kushtet e mëposhtme:
a) subjekti i detyruar të mbështetet tek informacionet e dhëna vetëm nga një subjekt i detyruar  që është pjesë e të njëjtit grup;
b) grupi të zbatojë politika dhe procedura në kuadër të luftës kundër pastrimit të parave dhe financimit të terrorizmit, masa të vigjilencës së duhur ndaj klientit dhe rregulla për mbajtjen e të dhënave që janë plotësisht në përputhje me këtë rregullore ose me rregullat ekuivalente në vendet e treta;
c) zbatimi efektiv i kërkesave të përmendura në germën "b" të këtij paragrafi të mbikëqyret në nivel grupi nga autoriteti mbikëqyrës i shtetit anëtar të origjinës në përputhje me Kreun III të Pjesës të Irë të këtij ligji ose i vendit të tretë në përputhje me rregullat e atij vendi të tretë.
4. Subjektet e detyruara ligjit nuk mbështeten te subjektet e detyruara të vendosura në vendet e treta të identifikuara në përputhje me Seksionin 2 të këtij kreu. Megjithatë, degët dhe filialet e subjekteve të detyruara të vendosura në vende të treta mund të përdoren për qëllimet e këtij neni.

Neni 131
[bookmark: bookmark24]Procesi i mbështetjes te një subjekt tjetër i të detyruar


1. Subjektet e detyruara marrin nga subjekti i detyruar tek i cili mbështeten të gjithë informacionin e nevojshëm në lidhje me masat e vigjilencës së duhur ndaj klientit të përcaktuara në nenin 19, paragrafi 1, germat "a", "b" dhe "c", ose në lidhje me veprimtarinë që prezantohet. ose në lidhje me klientin ose marrëdhënien e biznesit që referohet nga subjekti tjetër i detyruar.
2. Subjektet e detyruara që mbështeten te subjekte të tjera të detyruara ndërmarrin të gjitha hapat e nevojshëm për të siguruar që subjekti i detyruar tek i cili mbështeten të japë, në bazë të kërkesës:
a) kopje të informacionit të mbledhur për të identifikuar klientin;
b) të gjitha dokumentet mbështetëse ose burimet e besueshme të informacionit që janë përdorur për të verifikuar identitetin e klientit dhe, sipas rastit, të pronarëve përfitues të klientit ose personave në emër të të cilëve vepron klienti, duke përfshirë të dhënat e marra përmes mjeteve elektronike të identifikimit dhe shërbimeve të besuara përkatëse, sipas akteve ligjore dhe nënligjore në fuqi; dhe
c) të gjitha informacionet e mbledhura në lidhje me qëllimin dhe natyrën e synuar të marrëdhënies të biznesit.
3. Informacioni i përmendur në paragrafët 1 dhe 2 sigurohet nga subjekti i detyruar tek i cili mbështetet një subjekt i detyruar, pa vonesë dhe në çdo rast brenda 5 ditëve dite punë nga marrja e kërkesës.
4. Kushtet për transmetimin e informacionit dhe dokumenteve të përmendura në paragrafët 1 dhe 2 përcaktohen në një marrëveshje me shkrim ndërmjet subjekteve të detyruara.
5. Kur subjekti i detyruar mbështetet te një subjekt i detyruar që është pjesë e grupit të tij, që bën pjesë në të njëjtin grup marrëveshja me shkrim mund të zëvendësohet nga një procedurë e brendshme e përcaktuar në nivel grupi, por vetëm në rast se përmbushen kushtet e përcaktuara në nenin 45, paragrafi 3.
         
Neni 132
Udhëzimet lidhur me mbështetjen te subjekte të tjera të detyruara

Ministri përgjegjës për financat, me propozim të autoritetit përgjegjës, nxjerr udhëzime drejtuar subjekteve të detyruara lidhur me:
a) kushtet në të cilat subjektet e detyruara mund të mbështeten detyruara në informacionet e mbledhura nga një subjekt tjetër i ligjit, përfshirë edhe në rastin e vigjilencës së duhur ndaj klientit të ushtruar në distancë;
b) rolet dhe përgjegjësitë e subjekteve të ligjit të përfshira në një situatë mbështetjeje te një subjekt tjetër i detyruar;
c) qasjet mbikëqyrëse lidhur me mbështetjen në subjekte të tjera të detyruara


KREU V
DETYRIMET E RAPORTIMIT

Neni 133
[bookmark: bookmark39]Raportimi i dyshimeve

[bookmark: _Hlk221173895]1. Subjektet e detyruara dhe, sipas rastit, drejtorët dhe punonjësit e tyre, bashkëpunojnë plotësisht me autoritetin përgjegjës (AIF), duke siguruar në mënyrë të menjëhershme:
a) raportimin pranë autoritetin përgjegjës, kryesisht, kur subjekti i detyruar ka dijeni, dyshime ose shkaqe të arsyeshme për të dyshuar se fondet ose aktivitetet, pavarësisht shumës së përfshirë, janë produkte të veprimtarive kriminale ose lidhen me financimin e terrorizmit ose veprimtaritë kriminale, si dhe përgjigjen ndaj kërkesave të autoritetit përgjegjës për informacion shtesë në raste të tilla;
b) paraqitjen pranë autoritetin përgjegjës, me kërkesë të kësaj të fundit, të të gjithë informacionit të nevojshëm, duke përfshirë informacionin mbi regjistrat e transaksioneve, brenda afateve të përcaktuara.
\Të gjitha transaksionet e dyshimta, duke përfshirë transaksionet në tentativë dhe dyshimet që rrjedhin nga pamundësia për të ushtruar vigjilencën e duhur ndaj klientit, raportohen në përputhje me nën paragrafin e parë.
Për qëllimet e nën paragrafit të parë, subjektet e detyruara u përgjigjen kërkesave për informacion nga autoritetin përgjegjës brenda 5 ditëve pune. Në raste të justifikuara dhe urgjente, autoriteti përgjegjës mund ta shkurtojnë këtë afat, edhe deri në më pak se 24 orë.
Autoriteti përgjegjës mund ta zgjasë afatin e përgjigjes përtej 5 ditëve pune kur e konsideron të justifikuar këtë gjë dhe me kusht që zgjatja të mos cenojë analizën e saj autoritetit përgjegjës.
2. Për qëllimet e pikës 1, subjektet e detyruara vlerësojnë transaksionet ose veprimtaritë e kryera nga klientët e tyre mbi bazën e të gjitha fakteve dhe informacionit përkatës për të cilat kanë dijeni apo që disponojnë, në lidhje me këto transaksione ose veprimtari.
Kur është e nevojshme, subjektet i japin përparësi këtij vlerësimi duke marrë në konsideratë urgjencën e transaksionit ose veprimtarisë, si dhe rreziqet që prekin shtetin në të cilin janë të vendosura.
Dyshimi, sipas pikës 1, germa “a”, bazohet, ndër të tjera, në karakteristikat e klientit dhe të palëve homologe të tij, në përmasat dhe natyrën e transaksionit ose veprimtarisë, në mënyrat dhe modelet e kryerjes së tyre, në lidhjen ndërmjet disa transaksioneve ose veprimtarive, në origjinën, destinacionin ose përdorimin e fondeve, si dhe në çdo rrethanë tjetër të njohur nga subjekti, përfshirë përputhjen e transaksionit ose veprimtarisë me informacionin e mbledhur në përputhje me Kreun III të këtij ligji, përfshirë profilin e rrezikut të klientit.
3. Ministri i financave me propozim të Agjencisë të Inteligjencës Financiare nxjerr, udhëzime për identifikimin e treguesve të veprimtarive ose sjelljeve të dyshimta, të cilat përditësohen periodikisht.
Personi përgjegjës për përputhshmërinë, i emëruar në përputhje me nenin 10 të këtij ligji, transmeton informacionin e përmendur në pikën 1 të këtij neni pranë Agjencisë së Inteligjencës Financiare
4. Subjektet e detyruara të sigurojnë që personi përgjegjës për pajtueshmërinë, i emëruar në përputhje me nenin 10 të këtij ligji, si dhe çdo punonjës ose person tjetër që ushtron funksione të ngjashme, përfshirë agjentët dhe shpërndarësit, të cilët janë të përfshirë në kryerjen e detyrave të parashikuara nga ky nen, të mbrohen nga çdo formë hakmarrjeje, diskriminimi ose trajtimi tjetër i padrejtë për shkak të ushtrimit të këtyre detyrave.
Zbatimi i këtij paragrafi nuk cenon mbrojtjen shtesë që personat e përmendur në paragrafin e parë mund të gëzojnë sipas legjislacionit në fuqi për mbrojtjen e sinjalizuesve.
5. Kur subjektet e detyruara bashkëpunojnë në kuadër të një mekanizmi të strukturuar për shkëmbim informacioni për qëllime të parandalimit të pastrimit të parave dhe financimit të terrorizmit dhe ky bashkëpunim rezulton në dijeni, dyshim ose shkaqe të arsyeshme për dyshim, subjektet e përfshira mund të caktojnë një prej tyre për paraqitjen e raportit pranë autoritetit përgjegjës.
Raporti i paraqitur sipas pikës 1 përfshin të paktën emrin dhe të dhënat e kontaktit të të gjitha subjekteve të detyruara që kanë marrë pjesë në aktivitetet nga të cilat ka lindur dyshimi.
Kur subjektet e detyruara vendosin të paraqesin raporte individuale, ato përmendin në raport faktin se dyshimi është rezultat i një mekanizmi bashkëpunimi për shkëmbim informacioni.
Paragrafët e mësipërm nuk cenojnë përgjegjësinë individuale të çdo subjekti të ligjit për përmbushjen e detyrimeve të raportimit sipas këtij ligji.
Kur subjektet e detyruara vendosin të mos e shfrytëzojnë mundësinë për të paraqitur një raport të vetëm pranë autoritetit përgjegjës, në përputhje me nën paragrafin e parë, ato përmendin në raportet e tyre faktin se dyshimi është rezultat i aktiviteteve të një partneriteti për shkëmbim informacioni.
6. Subjektet e detyruara të përmendura në paragrafin 5 të këtij neni ruajnë një kopje të të gjitha raporteve të paraqitura sipas atij paragrafi në përputhje me nenin 56.


Neni 134
Dispozita të veçanta për raportimin e dyshimeve nga kategori të caktuara të subjekteve të detyruara

1. Në përjashtim nga neni 45 48, pika 1, subjektet e detyruara të parashikuara në nenin 3, pika 3, shkronjat “a” dhe “b”, mund të transmetojnë informacionin e parashikuar në nenin 48, pika 1, nëpërmjet organit të tyre vetërregullues të caktuar me ligj.
Organi vetërregullues i caktuar sipas pikës 1 është i detyruar ta përcjellë menjëherë dhe pa filtruar informacionin e marrë pranë autoritetit përgjegjës.
2. Noterët, avokatët, profesionistët e tjerë ligjorë të pavarur, audituesit, kontabilistët e jashtëm dhe konsulentët tatimorë përjashtohen nga kërkesat e përcaktuara në nenin 48, paragrafi 1, për sa kohë që ky përjashtim ka të bëjë me informacionin që ata marrin nga ose në lidhje me një klient, gjatë verifikimit të pozitës ligjore të atij klienti ose gjatë kryerjes së detyrës së tyre për mbrojtjen ose përfaqësimin e atij klienti në procese gjyqësore, duke përfshirë këshillimin lidhur me nisjen ose shmangien e këtyre proceseve, pavarësisht nëse ky informacion është marrë ose përftuar para, gjatë ose pas këtyre proceseve.
Përjashtimi i përmendur në nën paragrafin e parë nuk zbatohet në rastet kur subjektet e detyruara të përmendura në të:
a) përfshihen në pastrimin e parave, veprat penale bazë të lidhura me të ose financimin e terrorizmit;
b) ofrojnë këshillim ligjor për qëllime të pastrimit të parave, veprave penale bazë të lidhura me të ose financimit të terrorizmit; ose
c) kanë dijeni se klienti po kërkon këshillim ligjor për qëllime të pastrimit të parave, veprave penale bazë të lidhura me të ose financimit të terrorizmit; dijenia ose qëllimi mund të nxirren nga rrethana faktike objektive.
3. Përveç rasteve të parashikuara në pikën 2, nën paragrafi i dytë, kur kjo justifikohet mbi bazën e rrezikut më të lartë për pastrim parash, veprat penale bazë të lidhura me to ose financim të terrorizmit, që paraqesin lloje të caktuara transaksionesh, me vendim të këshillit të ministrave mund të vendoset që përjashtimi i parashikuar në pikën 2, nën paragrafi i parë, të mos zbatohet për ato lloje transaksionesh dhe, sipas rastit, të vendosë detyrime shtesë raportimi për subjektet e detyruara të përmendura në atë pikë.

Neni 135
[bookmark: bookmark40]Moskryerja e transaksioneve

1. Subjektet e detyruara nuk i kryejnë transaksionet për të cilat kanë dijeni ose dyshojnë se kanë të bëjnë me produkte të veprimtarive kriminale ose me financim të terrorizmit, derisa të kenë dorëzuar një raport në përputhje me nenin 48, paragrafi 1, nën paragrafi i parë, germa “a” dhe të kenë respektuar të gjitha udhëzimet e mëtejshme specifike nga autoriteti përgjegjës ose autoritete të tjera kompetente në përputhje me legjislacionin në fuqi. Subjektet e detyruara mund ta kryejnë transaksionin në fjalë pasi të kenë vlerësuar rreziqet e procedimit me transaksionin që lidhen me kryerjen e transaksionit, nëse nuk janë udhëzuar ndryshe nga autoriteti përgjegjës brenda 3 ditëve pune nga paraqitja e raportit.
2. Në rastet kur nuk është e mundur të përmbahet nga kryerja e transaksionit ose kur pezullimi i  tij ka gjasa të pengojë identifikimin ose gjurmimin e personave përfitues të një transaksioni të dyshuar për pastrim parash ose financim terrorizmi, subjekti mund ta kryejë transaksionin dhe informon menjëherë autoritetin përgjegjës pas kryerjes së tij.

Neni 136
[bookmark: bookmark41]Përjashtimi nga përgjegjësia ligjore për raportim pranë autoritetit përgjegjës
Përjashtimi nga përgjegjësia për zbulimin e informacionit pranë Agjencisë së Inteligjencës Financiare

Zbulimi i informacionit pranë autoritetit përgjegjës, i kryer në mirëbesim nga një subjekt i detyruar ose nga një punonjës, drejtues apo anëtar i organit drejtues të këtij subjekti, në përputhje me nenet 48 dhe 49 të Pjesës të IItë këtij ligji, nuk përbën shkelje të asnjë kufizimi për zbulimin e informacionit të parashikuar me kontratë apo me dispozita ligjore, rregullatore ose administrative, dhe nuk sjell asnjë lloj përgjegjësie për subjektin e detyruar, drejtuesit apo punonjësit e tij, edhe në rastet kur ata nuk kanë qenë në dijeni të saktë të veprimtarisë kriminale bazë dhe pavarësisht nëse veprimtaria e paligjshme ka ndodhur ose jo.


Neni 137
[bookmark: bookmark42]Ndalimi i zbulimit

1. Subjektet e detyruara dhe drejtuesit e tyre, punonjësit ose personat në pozicione të ngjashme, duke përfshirë agjentët dhe shpërndarësit, nuk i zbulojnë klientit në fjalë ose personave të tjerë të tretë faktin se transaksionet ose aktivitetet janë duke u vlerësuar ose janë vlerësuar në përputhje me nenin 48, se informacioni është duke u transmetuar, do të transmetohet ose është transmetuar në përputhje me nenin 48 apo 49, apo se po kryhet ose mund të kryhet një analizë e pastrimit të parave ose financimit të terrorizmit.
2. Ndalimi i parashikuar në pikën 1 nuk zbatohet për zbulimin e informacionit tek autoritetet kompetente, organet vetë rregullatorë kur ushtrojnë funksione mbikëqyrëse, si dhe për zbulimin e informacionit me qëllim hetimin dhe ndjekjen penale të pastrimit të parave, financimit të terrorizmit ose veprimtarive të tjera kriminale.
3. Me përjashtim nga paragrafi 1 i këtij neni, zbulimi mund të bëhet ndërmjet subjekteve të detyruara që i përkasin të njëjtit grupi, ose ndërmjet atyre subjekteve dhe degëve dhe filialeve të tyre të vendosura në vende të treta, me kusht që ato degë dhe filiale të respektojnë plotësisht politikat dhe procedurat në nivel grupi, duke përfshirë procedurat për shkëmbimin e informacionit brenda grupit, në përputhje me nenin 15, dhe që politikat dhe procedurat në nivel grupi të jenë në përputhje me kërkesat e përcaktuara në këtë rregullore.
4. Me përjashtim nga paragrafi 1 i këtij neni, zbulimi mund të bëhet ndërmjet subjekteve të detyruara të përmendura në nenin 3, pika 3, germat "a" dhe "b", ose subjekteve nga vende të treta që vendosin kërkesa të barasvlershme me ato të përcaktuara në këtë rregullore, të cilat ushtrojnë veprimtaritë e tyre profesionale, qoftë si punëmarrës ose jo, brenda të njëjtit person juridik ose brenda një strukture më të gjerë të cilës personi i përket dhe që ndan një pronësi, menaxhim ose kontroll pajtueshmërie të përbashkët, duke përfshirë rrjetet ose partneritetet.
5. Për subjektet e detyruara të parashikuara në nenin 3, pika 1, 2, 3, shkronjat “a” dhe “b”, në rastet që lidhen me të njëjtin transaksion ku përfshihen dy ose më shumë subjekte të detyruara, dhe në përjashtim nga pika 1 e këtij neni, zbulimi i informacionit mund të kryhet ndërmjet subjekteve përkatëse, me kusht që ato të jenë të vendosura në Republikën e Shqipërisë ose në një juridiksion tjetër në Republikën e Shqipërisë, në një shtet anëtar të Bashkimit Evropian që zbaton kërkesa të barasvlershme me ato të parashikuara në këtë ligj, dhe që ato t’i nënshtrohen detyrimeve për ruajtjen e sekretit profesional dhe mbrojtjen e të dhënave personale.
6. Kur subjektet e detyruara të parashikuara në nenin 3, pika 3, shkronjat “a” dhe “b”, përpiqen të dekurajojnë ose të pengojnë një klient nga kryerja e një veprimtarie të paligjshme, kjo nuk konsiderohet zbulim informacioni në kuptim të pikës 1 të këtij neni.


Neni 138
Raportet e bazuara te pragu për transaksionet me mallra të caktuara me vlerë të lartë

1. Personat që tregtojnë mallra me vlerë të lartë i raportojnë autoritetit përgjegjës të gjitha transaksionet që përfshijnë shitjen e mallrave të mëposhtme me vlerë të lartë kur ato mallra blihen për qëllime jo tregtare:
a) mjete motorike me një çmim prej të paktën 250 000 euro ose në shumën e barasvlershme në monedhën kombëtare;
b) mjete lundruese me një çmim prej të paktën 7 500 000 euro ose në shumën e barasvlershme në monedhën kombëtare;
c) mjete fluturuese me një çmim prej të paktën 7 500 000 euro ose në shumën e barasvlershme në monedhën kombëtare.
2. Institucionet e kreditit dhe institucionet financiare që ofrojnë shërbime në lidhje me blerjen ose transferimin e së drejtës së pronësisë mbi mallrat e përmendura në pikën 1 të këtij neni raportojnë pranë autoriteti përgjegjës të gjitha transaksionet që kryejnë për klientët e tyre në lidhje me këto mallra.
3. Raportimi i transaksioneve sipas paragrafëve 1 dhe 2 të këtij neni kryhet brenda afateve dhe sipas procedurave të përcaktuara nga autoriteti përgjegjës.

KREU VI
SHKËMBIMI I INFORMACIONIT

Neni 139
Shkëmbimi i informacionit në kuadër të partneriteteve për shkëmbim informacioni

1. Anëtarët e partneriteteve për shkëmbimin e informacionit mund të ndajnë informacion ndërmjet tyre vetëm në masën që është rreptësisht e nevojshme për përmbushjen e detyrimeve të parashikuara në Kapitullin III dhe në nenin 48 të Pjesës së IItë këtij ligji, dhe në përputhje me të drejtat themelore dhe garancitë procedurale gjyqësore të parashikuara nga legjislacioni në fuqi. 
2. Subjektet e detyruara që synojnë të marrin pjesë në një partneritet për shkëmbim informacioni njoftojnë autoritetet mbikëqyrëse përkatëse, të cilat, sipas rastit, në konsultim me njëra-tjetrën dhe me autoritetet përgjegjëse për verifikimin e pajtueshmërisë me kuadrin ligjor në fuqi, verifikojnë që partneriteti për shkëmbim informacioni ka mekanizma për të siguruar pajtueshmërinë me këtë nen dhe që është kryer vlerësimi i ndikimit te mbrojtja e të dhënave siç përmendet në paragrafin 4, germa "h". 
Verifikimi kryhet përpara fillimit të veprimtarive të partneritetit për shkëmbim informacioni. Sipas rastit, autoritetet mbikëqyrëse konsultohen edhe me autoritetin përgjegjës.
Përgjegjësia për pajtueshmërinë me kërkesat e kuadrit ligjor shqiptar i takon pjesëmarrësve në partneritetin për shkëmbim informacioni.
3. Informacioni i shkëmbyer në kuadër të një partneriteti për shkëmbim informacioni kufizohet në:
a) informacionin mbi klientin, duke përfshirë çdo informacion të marrë gjatë identifikimit dhe verifikimit të identitetit të klientit dhe, sipas rastit, pronarit përfitues të klientit;
b) informacionin mbi qëllimin dhe natyrën e synuar të marrëdhënies së biznesit ose transaksionit të rastit ndërmjet klientit dhe subjektit të detyruar, si dhe, sipas rastit, burimin e pasurisë dhe burimin e fondeve të klientit;
c) informacionin mbi transaksionet e klientëve;
d) informacionin mbi faktorët e rrezikut më të lartë dhe më të ulët që lidhen me klientin;
e) analizën e rreziqeve që lidhen me klientin, të kryer nga subjekti i detyruar në përputhje me nenin 18, paragrafi 2.
f)  informacionin dhe dokumentacionin e mbajtur nga subjekti i detyruar në kuadër të masave të vigjilencës së duhur ndaj klientit dhe ruajtjes së të dhënave, përfshirë dokumentet identifikuese dhe informacionin mbi pronarin përfitues;
g) informacion mbi dyshime për pastrim parash ose financim të terrorizmit, për aq sa ky informacion është i nevojshëm për qëllimet e partneritetit për shkëmbim informacioni dhe pa cenuar detyrimin për raportim pranë autoritetit përgjegjës dhe ndalimin e zbulimit.
Informacioni i përmendur në nën paragrafin e parë shkëmbehet vetëm në shkallën e nevojshme për kryerjen e veprimtarive të partneritetit për shkëmbim informacioni.
4. Kushtet e mëposhtme zbatohen për shkëmbimin e informacionit në kontekstin e një partneriteti për shkëmbim informacioni:
a) subjektet e detyruara regjistrojnë të gjitha rastet e shkëmbimit të informacionit brenda partneritetit;
[bookmark: bookmark43]b) subjektet nuk duhet të mbështeten vetëm në informacionin e marrë në kuadër të partneritetit për shkëmbimin e informacionit për përmbushjen e detyrimeve që rrjedhin nga ky ligj dhe aktet nënligjore të nxjerra në zbatim të tij.
c) subjektet e detyruara nuk nxjerrin konkluzione ose nuk marrin vendime që ndikojnë në marrëdhënien e biznesit me klientin ose në kryerjen e transaksioneve të rastit për klientin mbi bazën e informacionit të marrë nga pjesëmarrësit e tjerë në partneritetin për shkëmbim informacioni pa e vlerësuar atë informacion; çdo informacion i marrë në kontekstin e partneritetit që përdoret në një vlerësim që rezulton në një vendim për refuzim ose ndërprerje të marrëdhënies së biznesit ose për kryerjen e një transaksioni të rastit përfshihet në regjistrat e mbajtur në përputhje me nenin 20, paragrafi 3 të Pjesës së 2Të të këtij ligji dhe ky regjistër cilëson faktin se informacioni e ka origjinën nga një partneritet për shkëmbim informacioni;
d) subjektet e detyruara kryejnë vlerësimin e tyre të transaksioneve që përfshijnë klientë për të vlerësuar se cilat prej tyre mund të jenë të lidhura me pastrimin e parave ose financimin e terrorizmit ose përfshijnë produkte të veprimtarive kriminale;
e) subjektet e detyruara zbatojnë masat e duhura teknike dhe organizative, duke përfshirë masat për të lejuar pseudonimizimin, për të siguruar një nivel sigurie dhe konfidencialiteti proporcional me natyrën dhe shtrirjen e informacionit të shkëmbyer;
f) ndarja e informacionit bëhet vetëm në lidhje me klientët:
i. sjellja ose veprimtaria transaksionale e të cilëve lidhet me një nivel më të lartë rreziku për pastrim parash, veprat penale paraardhëse të tij ose financim të terrorizmit, sipas vlerësimit të rrezikut në nivel kombëtar dhe, sipas rastit, vlerësimeve të rrezikut të kryera në kuadër të bashkëpunimit ndërkombëtar ose proceseve të integrimit evropian.
ii. që përfshihen në ndonjë nga situatat e parashikuara në nenet 27, 28, 29 dhe 33 deri në 43 të këtij ligji;
iii. për të cilët subjektet e detyruara kanë nevojë të mbledhin informacion shtesë për të përcaktuar nëse lidhen me një nivel më të lartë rreziku për pastrim parash, veprat penale paraardhëse të tij ose financim të terrorizmit..
g) informacioni i gjeneruar përmes përdorimit të inteligjencës artificiale, teknologjive të mësimit automatik ose algoritmeve mund të ndahet vetëm kur këto procese i janë nënshtruar mbikëqyrjes së përshtatshme nga njeriu;
h) përpara përpunimit të çdo të dhëne personale në kuadër të partneriteteve për shkëmbim informacioni, subjektet e detyruara dhe autoritetet pjesëmarrëse kryejnë një vlerësim të ndikimit në mbrojtjen e të dhënave personale, në përputhje me legjislacionin në fuqi për mbrojtjen e të dhënave personale;
i) autoritetet kompetente që marrin pjesë në partneritete për shkëmbim informacioni marrin, japin dhe shkëmbejnë informacion vetëm në masën që kjo është e domosdoshme për përmbushjen e detyrave dhe kompetencave të tyre ligjore, sipas legjislacionit në fuqi;
j) kur autoritetet kompetente të përmendura në nenin 2, paragrafi 1, pika 44, germa "c" të kësaj Pjese te II të marrin pjesë në një partneritet për shkëmbim informacioni, ato marrin, sigurojnë ose shkëmbejnë të dhëna personale dhe informacione operacionale vetëm në përputhje me legjislacionin për mbrojtjen e të dhënave personale dhe me dispozitat në fuqi të legjislacionit procedural penal kombëtar, duke përfshirë autorizimin gjyqësor paraprak ose çdo masë mbrojtëse tjetër procedurale kombëtare sipas nevojës;
k) shkëmbimi i informacionit për transaksionet e dyshimta sipas paragrafit 3, germa "g" të këtij neni bëhet vetëm kur autoritetit përgjegjës të cilit i është dorëzuar raporti i transaksionit të dyshimtë sipas neneve 48 ose 49 ka rënë dakord për zbulimin e tij.
5. Informacioni i marrë në kuadër të një partneriteti për shkëmbim informacioni nuk transmetohet më tej, me përjashtim të rasteve kur:
a) informacioni i jepet një subjekti tjetër të detyruar në përputhje me nenin 46, paragrafi 1;
b) informacioni duhet të përfshihet në një raport që i dorëzohet autoritetit përgjegjës ose të jepet në përgjigje të një kërkese të autoritetit përgjegjës së sipas nenit 48, paragrafi 1;
c)  kur parashikohet nga marrëveshje ndërkombëtare ose detyrime që rrjedhin nga proceset e integrimit evropian, informacioni i marrë në kuadër të partneriteteve për shkëmbim informacioni mund t’i transmetohet autoriteteve përkatëse mbikëqyrëse ose koordinuese ndërkombëtare, në përputhje me legjislacionin në fuqi.
d) Informacioni i marrë në kuadër të partneriteteve për shkëmbim informacioni mund t’u vihet në dispozicion organeve ligj zbatuese ose autoriteteve gjyqësore vetëm me kërkesë të tyre dhe në përputhje me legjislacionin procedural penal në fuqi, duke iu nënshtruar, kur kërkohet, autorizimeve paraprake ose garancive të tjera procedurale të parashikuara nga ligji.
6. Subjektet e detyruara që marrin pjesë në partneritete për shkëmbim informacioni përcaktojnë politika dhe procedura për shkëmbimin e informacionit në politikat dhe procedurat e tyre të brendshme të miratuara në përputhje me nenin 8. Këto politika dhe procedura përcaktojnë: 
a) specifikojnë vlerësimin që kryhet për të përcaktuar llojin, shkallën dhe përmasën e informacionit që mund të ndahet në kuadër të partneritetit, si dhe parashikojnë, kur është e nevojshme në funksion të natyrës së informacionit ose të masave mbrojtëse procedurale të zbatueshme, akses të diferencuar ose të kufizuar në informacion për anëtarët e partneritetit;
b)  përcaktojnë qartë rolet, përgjegjësitë dhe detyrimet e secilës palë pjesëmarrëse në partneritetin për shkëmbim informacioni, përfshirë përgjegjësinë për përpunimin, përdorimin, ruajtjen dhe transmetimin e informacionit.
c)   identifikojnë vlerësimet e rrezikut, përfshirë vlerësimin kombëtar të rrezikut dhe vlerësimet e brendshme të rrezikut të subjektit të detyruar, që merren në konsideratë për të përcaktuar situatat me rrezik më të lartë në të cilat lejohet shkëmbimi i informacionit.
Politikat dhe procedurat e brendshme për shkëmbimin e informacionit hartohen dhe miratohen   përpara se subjekti i detyruar të marrë pjesë në një partneritet për shkëmbim informacioni.
7. Kur autoritetet mbikëqyrëse e gjykojnë të nevojshme, subjektet e detyruara që marrin pjesë në një partneritet për shkëmbim informacioni kryejnë një auditim të pavarur sigurojnë kryerjen e një auditimi të pavarur të funksionimit të këtij partneriteti dhe i ndajnë rezultatet me autoritetet mbikëqyrëse.


KREU VII
MBROJTJA E TË DHËNAVE DHE MBAJTJA E TË DHËNAVE

Neni 140
[bookmark: bookmark44]Përpunimi i të dhënave personale

1. Përpunimi i të dhënave personale në zbatim të këtij ligji bëhet në përputhje me legjislacionin në fuqi për mbrojtjen e të dhënave personale.
Për sa kohë që është rreptësisht e nevojshme për qëllime të parandalimit të pastrimit të parave dhe financimit të terrorizmit, subjektet e detyruara mund të përpunojnë edhe kategori të veçanta të të dhënave personale, si dhe të dhëna personale që lidhen me dënimet penale dhe veprat penale, në përputhje me legjislacionin në fuqi për mbrojtjen e të dhënave personale dhe dhe duke iu nënshtruar kushteve dhe masave mbrojtëse të përcaktuara në pikat 2 dhe 3 të këtij neni .
2.  Në rastet kur, në zbatim të këtij ligji, subjektet e detyruara përpunojnë kategori të veçanta të të dhënave personale, ato janë të detyruara që:
a) të informojnë klientët e tyre ose klientët e ardhshëm se këto kategori të dhënash mund të përpunohen për qëllime të përmbushjes së kërkesave të të këtij ligji;
b) të dhënat të burojnë nga burime të besueshme dhe të jenë të sakta dhe të përditësuara;
c) të mos marrin vendime që mund të çojnë në rezultate të njëanshme dhe diskriminuese mbi bazën e këtyre të dhënave;
d)   të zbatojnë masa të një niveli të lartë sigurie për mbrojtjen e të dhënave personale, veçanërisht për garantimin e konfidencialitetit të tyre, në përputhje me legjislacionin në fuqi për mbrojtjen e të dhënave personale.
3. Në rastet kur, në zbatim të këtij ligji, subjektet përpunojnë të dhëna personale që lidhen me dënimet penale ose veprat penale, ky përpunim lejohet vetëm kur këto me kusht.
a) këto të dhëna personale të kenë lidhje me pastrimin e parave, veprat penale bazë të lidhura me të ose financimin e terrorizmit;
b)  subjektet e detyruara janë të detyruara të miratojnë procedura të posaçme që garantojnë, gjatë përpunimit të këtyre të dhënave, dallimin e qartë ndërmjet pretendimeve, hetimeve, procedimeve dhe dënimeve, duke respektuar të drejtën për një gjykim të drejtë, të drejtën e mbrojtjes dhe prezumimin e pafajësisë.
4. Të dhënat personale të përpunuara nga subjektet e detyruara në zbatim të këtij ligji përpunohen vetëm për qëllime të parandalimit të pastrimit të parave dhe financimit të terrorizmit dhe nuk përpunohen më tej në një mënyrë që bie ndesh me këto qëllime.
Ndalohet përpunimi ose përdorimi i të dhënave personale të mbledhura në zbatim të këtij ligji për qëllime tregtare ose për çdo qëllim tjetër të papajtueshëm me qëllimet e parandalimit të pastrimit të parave dhe financimit të terrorizmit.
5. Në zbatim të këtij ligji, subjektet mund të përdorin procese të automatizuara, përfshirë profilizimin, ose procese që përfshijnë sisteme inteligjence artificiale, për qëllime të parandalimit të pastrimit të parave dhe financimit të terrorizmit, me kusht që:
a) të dhënat e mbledhura ose të përpunuara në zbatim të dispozitave të Kreut III të këtij ligji.
b) çdo vendim që ka ndikim në krijimin, refuzimin ose mbajtjen e marrëdhënies së biznesit me klientin, në kryerjen ose refuzimin e një transaksioni të rastit, ose në shkallën e masave të vigjilencës së duhur ndaj klientit, t’i nënshtrohet ndërhyrjes njerëzore të mirëfilltë, me qëllim garantimin e saktësisë dhe përshtatshmërisë së vendimit;
c) klienti ka të drejtë të marrë një shpjegim për vendimin e marrë dhe ta kundërshtojë atë përveç rasteve që lidhen me raportimin e transaksioneve të dyshimta sipas këtij ligji.

Neni 141
Ruajtja e të dhënave

1. Subjektet e detyruara ruajnë dokumentet dhe informacionin e mëposhtëm:
a) një kopje të dokumenteve dhe të informacionit të marrë gjatë realizimit të vigjilencës së duhur ndaj klientit, duke përfshirë informacionin e marrë me anë të mjeteve elektronike të identifikimit;
b) të dhënat e vlerësimit të ndërmarrë sipas nenit 48, paragrafi 2, duke përfshirë informacionin dhe rrethanat e marra në konsideratë dhe rezultatet e këtij vlerësimi, pavarësisht nëse ky vlerësim rezulton në raportimin e një transaksioni të dyshimtë pranë autoritetit përgjegjës, si dhe një kopje të raportit të transaksionit të dyshimtë, nëse ka një të tillë;
c) provat mbështetëse dhe të dhënat e transaksioneve, që konsistojnë në dokumentet origjinale ose kopjet e pranueshme në procedurat gjyqësore sipas legjislacionit të brendshëm në fuqi, të cilat janë të nevojshme për të identifikuar transaksionet;
d) kur marrin pjesë në partneritete për shkëmbim informacioni sipas Kreut VI, kopje të dokumenteve dhe informacioneve të marra në kuadër të këtyre partneriteteve dhe të dhëna për të gjitha rastet e shkëmbimit të informacionit.
Subjektet e detyruara sigurojnë që dokumentet, informacioni dhe të dhënat e mbajtura në përputhje me këtë nen të mos fshihen, maskohen ose ndryshohen pjesërisht.
2. Me përjashtim nga parashikimet e pikës 1, subjektet e detyruara mund të vendosin të zëvendësojnë ruajtjen e kopjeve të informacionit me ruajtjen e referencave ndaj këtij informacioni, me kusht që natyra dhe mënyra e ruajtjes së këtij informacioni të sigurojë që subjektet e detyruara të mund t'ia japin informacionin menjëherë autoriteteve kompetente dhe që informacioni të mos mund të modifikohet ose ndryshohet.
Subjektet e detyruara që përdorin derogimin përjashtimin e përmendur në nënparagrafin e parë përcaktojnë në procedurat e tyre të brendshme të hartuara sipas nenit 8 kategoritë e informacionit për të cilat ata do të ruajnë një referencë në vend të një kopjeje ose dokumentit origjinalit, si dhe procedurat për marrjen e informacionit në mënyrë që ai të mund t'u jepet autoriteteve kompetente në bazë të kërkesës.
3. Informacioni i përmendur në paragrafët 1 dhe 2 ruhet për një periudhë prej 5 vitesh duke filluar nga data e ndërprerjes së marrëdhënies së biznesit ose nga data e kryerjes së transaksionit të rastit, apo nga data e refuzimit për të hyrë në një marrëdhënie biznesi ose për të kryer një transaksion të rastit. Pa cenuar afatet e ruajtjes së të dhënave të përcaktuara nga legjislacioni tjetër në fuqi për mbrojtjen e të dhënave personale subjektet e detyruara i fshijnë të dhënat personale pas skadimit të periudhës pesëvjeçare.
Autoritetet kompetente mund të kërkojnë ruajtjen e mëtejshme të informacionit të përmendur në nën paragrafin e parë rast pas rasti, me kusht që kjo ruajtje të jetë e nevojshme për parandalimin, zbulimin, hetimin ose ndjekjen penale të pastrimit të parave ose financimit të terrorizmit. 
Kjo periudhë e mëtejshme e ruajtjes nuk tejkalon pesë vite.
4. Kur, më 10 korrik 2027, në Republikën e Shqipërisë janë në vijim procedime gjyqësore ose hetimore që lidhen me parandalimin, zbulimin, hetimin ose ndjekjen penale të dyshimeve për pastrim parash ose financim të terrorizmit, dhe një subjekt i detyruar disponon informacion ose dokumente që lidhen me këto procedime në vijim, subjekti i detyruar mund t’i ruajë ato informacion ose dokumente për një periudhë prej 5 vitesh nga data 10 korrik 2027.
Me vendim të autoriteteve kompetente, ruajtja e informacionit ose dokumenteve të përmendura në paragrafin e parë mund të lejohet ose kërkohet për një periudhë shtesë deri në 5 vjet, kur nevoja dhe proporcionaliteti i kësaj ruajtjeje janë vlerësuar si të domosdoshme për parandalimin, zbulimin, hetimin ose ndjekjen penale të pastrimit të parave ose financimit të terrorizmit

Neni 142
[bookmark: bookmark47]Sigurimi i të dhënave për autoritetet kompetente

Subjektet e detyruara duhet të kenë sisteme dhe mekanizma të përshtatshëm që u mundësojnë t’u përgjigjen në mënyrë të plotë dhe të shpejtë kërkesave për informacion nga Agjencia e Inteligjencës Financiare dhe autoritetet e tjera kompetente, në përputhje me legjislacionin në fuqi, për të përcaktuar nëse mbajnë ose kanë mbajtur, gjatë një periudhe pesëvjeçare para kërkesës, një marrëdhënie biznesi me persona të caktuar, si dhe për natyrën e kësaj marrëdhënieje.
Këto përgjigje jepen nëpërmjet kanaleve të sigurta dhe në një mënyrë që garanton konfidencialitetin e plotë të kërkesave dhe të informacionit të shkëmbyer.


KREU VIII
MASAT PËR ZBUTJEN E RREZIQEVE QË RRJEDHIN NGA INSTRUMENTE ANONIME

Neni 143
Llogaritë anonime, aksionet e mbajtësit dhe garancitë e e këtyre akioneve

1. Institucioneve të kreditit, institucioneve financiare dhe ofruesve të shërbimeve të kriptoaseteve u ndalohet mbajtja e llogarive anonime bankare dhe të pagesave, librezave anonime, kasafortave anonime ose llogarive anonime të kriptoaseteve, si dhe të çdo llogarie që lejon anonimizimin e mbajtësit të llogarisë së klientit ose anonimizimin fshehjen e shtuar të transaksioneve, qoftë edhe përmes monedhave që rrisin anonimitetin.
Pronarët dhe përfituesit e llogarive ekzistuese anonime bankare ose të pagesave, librezave anonime, kasafortave anonime nën zotërimin e institucioneve të kreditit ose institucioneve financiare, ose llogarive të kriptoaseteve u nënshtrohen masave të vigjilencës së duhur ndaj klientit përpara se këto llogari, libreza ose kasaforta të përdoren në çfarëdolloj mënyre.
2. Institucionet e kreditit dhe institucionet financiare që veprojnë si pranues pagesash (acquirer), në kuptim të legjislacionit në fuqi për sistemet e pagesave, nuk pranojnë pagesa të kryera me karta anonime të parapaguara të lëshuara jashtë territorit të Republikës së Shqipërisë, përveç rasteve kur me akt nënligjor të autoritetit kompetent, mbi bazën e një vlerësimi të provuar të riskut të ulët, parashikohet ndryshe.
3. MegjithatëShoqëritë tregtare ndalohen të emetojnë aksione të mbajtësit dhe janë të detyruara të konvertojnë të gjitha aksionet ekzistuese në formë mbajtësi në aksione të regjistruara, t’i immobilizojnë ato në përputhje me legjislacionin në fuqi për tregjet e kapitalit ose t’i depozitojnë pranë një institucioni financiar brenda datës 10 korrik 2029.
Shoqëritë me letra me vlerë të listuara në një treg të rregulluar, ose aksionet e të cilave emetohen në formë të ndërmjetësuar nëpërmjet immobilizimit ose në formë të dematerializuar sipas legjislacionit në fuqi, lejohen të emetojnë aksione të reja në formë mbajtësi dhe të mbajnë ato ekzistuese.
Për aksionet ekzistuese në formë mbajtësi që nuk janë konvertuar, immobilizuar ose depozituar deri më 10 korrik 2029, të drejtat e votës dhe të drejtat për përfitim nga shpërndarja e dividendëve pezullohen automatikisht deri në përmbushjen e këtyre kërkesave.
Aksionet që nuk janë konvertuar, immobilizuar ose depozituar deri më 10 korrik 2030 anulohen, duke sjellë uljen përkatëse të kapitalit themeltar.
Shoqërive u ndalohet të emetojnë garanci të aksioneve në formë mbajtësi që nuk janë në formë të ndërmjetësuar.
[bookmark: bookmark48]

Neni 144
Kufijtë e pagesave të mëdha në para në këmbim të mallrave apo shërbimeve

1. Personat që tregtojnë mallra ose ofrojnë shërbime mund të pranojnë ose të kryejnë një pagesë në para vetëm deri në një shumë prej 100,000 lek (një qind mijë) ose në shumën e barasvlershme në monedhat e huaja, pavarësisht nëse transaksioni kryhet në një operacion të vetëm ose në disa operacione që duket se janë të lidhura.
2. Ministria përgjegjëse për financat, në konsultim me Bankën e Shqipërisë, mund të përcaktojë pragje më të ulëta nga ato të parashikuara në pikën 1 të këtij neni, mbi bazën e një vlerësimi të riskut.
3. Kufiri i përmendur në pikën 1 të këtij neni nuk zbatohet për:
a) pagesat ndërmjet personave fizikë që nuk veprojnë në cilësi profesionale;
b) për pagesat ose depozitat e kryera në ambientet e institucioneve të kreditit, emetuesve të parasë elektronike dhe ofruesve të shërbimeve të pagesave.
Pagesat ose depozitat e tilla që tejkalojnë kufirin raportohen pranë autoritetit përgjegjës brenda afateve dhe në formën e përcaktuar prej saj.
4. Shkelja e kufirit të përcaktuar në këtë nen nga persona fizikë ose juridikë që veprojnë në cilësi profesionale përbën kundërvajtje administrative dhe ndëshkohet sipas këtij ligji.
5. Kur, për shkak të forcës madhore, mjetet e pagesës me fonde, përveç kartëmonedhave dhe monedhave, bëhen të padisponueshme në nivel kombëtar, me vendim të Këshillit të Ministrave mund të pezullohet përkohësisht zbatimi i kufizimeve të parashikuara në paragrafët përkatës të këtij neni.
Vendimi për pezullimin e përkohshëm përcakton:
a) shtrirjen e pezullimit;
b) kohëzgjatjen e pritshme të padisponueshmërisë së mjeteve të pagesës me fonde;
c) masat e marra për rikthimin e disponueshmërisë së tyre.
Pezullimi zbatohet vetëm për aq kohë sa vazhdojnë rrethanat e forcës madhore dhe hiqet menjëherë sapo këto rrethana pushojnë së ekzistuari.
Autoriteti përgjegjës monitoron zbatimin e pezullimit dhe i propozon Këshillit të Ministrave heqjen e tij në rast se konstatohet se kushtet e forcës madhore nuk ekzistojnë më.
[bookmark: bookmark49]

KREU IX
DISPOZITA PËRFUNDIMTARE

SEKSIONI 1
Bashkëpunimi ndërmjet NjIF-ve dhe EPPO-së

Neni 145
[bookmark: bookmark50]Bashkëpunimi ndërmjet AIF dhe EPPO-së

1. Autoriteti përgjegjës, në përputhje me kuadrin ligjor në fuqi, me marrëveshjet ndërkombëtare të ratifikuara nga Republika e Shqipërisë dhe me aktet e Bashkimit Evropian, për aq sa ato janë të zbatueshme për Republikën e Shqipërisë, bashkëpunon me Zyrës së Prokurorisë Publike Evropiane (EPPO).
2. Autoriteti përgjegjës i transmeton Zyrës së Prokurorisë Publike Evropiane (EPPO) pa vonesë informacionin dhe rezultatet e analizave të tij, kur ka shkaqe të arsyeshme për të dyshuar se janë kryer ose po kryhen pastrim parash ose veprimtari të tjera kriminale që bien në fushën e kompetencës së EPPO-së.
3. Autoriteti përgjegjës u përgjigjet në kohë kërkesave për informacion të EPPO-së në lidhje me pastrimin e parave dhe veprimtaritë e tjera kriminale.
4. Autoriteti përgjegjës dhe EPPO-ja mund të shkëmbejnë rezultatet e analizave strategjike, përfshirë tipologjitë dhe treguesit e rrezikut, kur këto analiza lidhen me pastrimin e parave dhe veprimtaritë e tjera kriminale të përmendura.
5. Autoriteti përgjegjës mund t’i drejtojë kërkesa të arsyetuara për informacion Zyrës së Prokurorisë Publike Evropiane (EPPO), kur ky informacion është i nevojshëm për ushtrimin e funksioneve të tij ligjore në fushën e parandalimit dhe luftës kundër pastrimit të parave dhe financimit të terrorizmit, në përputhje me marrëveshjet ndërkombëtare dhe kuadrin ligjor në fuqi.
6. Në rastet kur EPPO shtyn ose refuzon dhënien e informacionit për shkak të cenimit të mbarëvajtjes ose konfidencialitetit të një hetimi në zhvillim e sipër, autoriteti përgjegjës merr dijeni për këtë shtyrje ose refuzim, së bashku me arsyet përkatëse, dhe vepron në përputhje me kompetencat e tij ligjore.
7. Shkëmbimi i informacionit sipas këtij neni kryhet duke respektuar parimet e konfidencialitetit, proporcionalitetit dhe mbrojtjes së të dhënave personale.

Neni 146
[bookmark: bookmark51]Kërkesat për informacion drejtuar EPPO-së

1. EPPO-ja u përgjigjet pa vonesa të paarsyeshme kërkesave të arsyetuara për informacion nga Agjencia e Inteligjencës Financiare , kur ky informacion është i nevojshëm për kryerjen e funksioneve të autoritetit përgjegjës sipas Kreut III të Pjesës të Irë të këtij ligji.
2. EPPO-ja mund ta shtyjë ose ta refuzojë dhënien e informacionit të përmendur në paragrafin 1, kur sigurimi i tij mund të cenojë mbarëvajtjen dhe konfidencialitetin e një hetimi në zhvillim e sipër. 
EPPO-ja ia komunikon Agjencisë së Inteligjencës Financiare shtyrjen ose refuzimin e dhënies së informacionit të kërkuar në kohën e duhur, duke përfshirë arsyet për këtë.

SEKSIONI 2
Bashkëpunimi ndërmjet AIF dhe OLAF-it

Neni 147
[bookmark: bookmark52]Bashkëpunimi ndërmjet AIF  dhe OLAF-it

1. Autoriteti përgjegjës, në përputhje me kuadrin ligjor në fuqi, me marrëveshjet ndërkombëtare të ratifikuara nga Republika e Shqipërisë dhe me aktet e Bashkimit Evropian, për aq sa ato janë të zbatueshme për Republikën e Shqipërisë, bashkëpunon me Zyrën Evropiane Kundër Mashtrimit (OLAF).
2. Në përputhje të pikës 1 autoriteti përgjegjës i transmeton OLAF-it, pa vonesë, rezultatet e analizave të saj dhe çdo informacion shtesë përkatës, kur ka shkaqe të arsyeshme për të dyshuar se janë kryer ose po kryhen mashtrime, korrupsion ose ndonjë veprimtari tjetër e paligjshme që prek interesat financiare të BE-së, në lidhje me të cilat OLAF-i mund të ushtrojë kompetencën e tij në përputhje me nenin 8 të asaj rregulloreje.
3. Autoriteti përgjegjës i përgjigjet në kohë kërkesave për informacion nga OLAF-i në lidhje me mashtrimin, korrupsionin ose veprimtaritë e tjera të paligjshme të përmendura në paragrafin 1.
4. Autoriteti përgjegjës dhe OLAF-i mund të shkëmbejnë rezultatet e analizave strategjike, duke përfshirë tipologjitë dhe treguesit e rrezikut, kur këto analiza lidhen me mashtrimin, korrupsionin ose veprimtaritë e tjera të paligjshme të përmendura në paragrafin 1 pikën 2.

Neni 148
[bookmark: bookmark53]Kërkesat për informacion drejtuar OLAF-it
1. OLAF-i u përgjigjet pa vonesë të pajustifikuar kërkesave të arsyetuara për informacion nga autoriteti përgjegjës, kur ky informacion është i nevojshëm për kryerjen e funksioneve të autoritetit përgjegjës sipas Kreut II të Pjesës të Irë të këtij ligji.
2.	OLAF-i mund ta shtyjë ose ta refuzojë dhënien e informacionit të përmendur në paragrafin pikën 1, kur sigurimi i tij mund të cenojë mbarëvajtjen dhe konfidencialitetin e një hetimi në zhvillim e sipër. OLAF-i ia komunikon Agjencisë së Inteligjencës Financiare kërkues këtë shtyrje ose refuzim në kohën e duhur, duke përfshirë arsyet për këtë.


ANEKS  I
[bookmark: bookmark58]Lista treguese e variablave të rrezikut

Më poshtë jepet një listë joshteruese e variablave të rrezikut që subjektet e detyruara duhet të marrin në konsideratë kur përgatisin vlerësimin e tyre të rrezikut në përputhje me nenin 9 dhe kur përcaktojnë se deri në çfarë mase duhet të zbatojnë masat e vigjilencës së duhur ndaj klientit në përputhje me nenin 20:
a) variablat e rrezikut të klientit:
i. veprimtaria tregtare ose profesionale e klientit dhe e pronarit përfitues të klientit;
ii. reputacioni i klientit dhe i pronarit përfitues të klientit;
iii. natyra dhe sjellja e klientit dhe e pronarit përfitues të klientit;
iv. juridiksionet ku bazohet klienti dhe pronari përfitues i klientit;
v. juridiksionet që përbëjnë vendet kryesore të ushtrimit të veprimtarisë së klientit dhe të pronarit përfitues të klientit;
vi. juridiksionet me të cilat klienti dhe pronari përfitues i klientit kanë lidhje personale përkatëse;
b) variablat e rrezikut të produktit, shërbimit ose transaksionit:
i. qëllimi i një llogarie ose marrëdhënieje;
ii. rregullsia ose kohëzgjatja e marrëdhënies së biznesit;
iii. niveli i aktiveve që do të depozitohen nga një klient ose madhësia e transaksioneve të ndërmarra;
iv. niveli i transparencës ose i mungesës së transparencës së produktit, shërbimit ose transaksionit;
v. kompleksiteti i produktit, shërbimit ose transaksionit;
vi. vlera ose përmasat e produktit, shërbimit ose transaksionit;
c) variablat e rrezikut të kanalit të shpërndarjes:
i. shkalla në të cilën marrëdhënia e biznesit zhvillohet jo ballë për ballë;
ii. prania e prezantuesve ose ndërmjetësve që klienti mund të përdorë dhe natyra e marrëdhënies së tyre me klientin;
d) variabli i rrezikut për sigurimin e jetës dhe sigurimet e tjera të lidhura me investimet:
i. niveli i rrezikut që paraqet përfituesi i policës së sigurimit.


ANEKS II
[bookmark: bookmark59]Faktorët e rrezikut më të ulët

Më poshtë jepet një listë joshteruese e faktorëve dhe llojeve të provave të rrezikut potencialisht më të ulët të përmendur në nenin 19:
1. Faktorët e rrezikut të klientit:
a) shoqëritë publike të listuara në një bursë dhe që u nënshtrohen kërkesave të zbulimit (qoftë në bazë të rregullave të bursës apo në bazë të ligjit ose instrumenteve të detyrueshme), të cilat vendosin kërkesa për të garantuar transparencën e duhur të pronësisë përfituese;
b) administratat ose ndërmarrjet publike;
c) klientët që janë rezidentë në zonat gjeografike me rrezik më të ulët, siç përcaktohen në pikën 3;
2. Faktorët e rrezikut të produktit, shërbimit, transaksionit ose kanalit të shpërndarjes:
a) policat e sigurimit të jetës për të cilat primi është i ulët;
b) policat e sigurimit për skemat e pensioneve, nëse nuk ka mundësi dorëzimi të parakohshëm dhe polica nuk mund të përdoret si kolateral;
c) një skemë pensioni, pensioni suplementar ose skemë e ngjashme që ofron përfitime pensioni për punëmarrësit, ku kontributet bëhen me anë të zbritjes nga pagat dhe rregullat e skemës nuk lejojnë transferimin e interesit të një anëtari në bazë të skemës;
d) produktet ose shërbimet financiare që ofrojnë shërbime të mirë përcaktuara dhe të kufizuara për lloje të caktuara klientësh, me synim rritjen e aksesit për qëllime të përfshirjes financiare;
e) produktet ku rreziqet e pastrimit të parave dhe financimit të terrorizmit menaxhohen nga faktorë të tjerë, si kufizimet e shumës së portofolit ose transparenca e pronësisë (p.sh. lloje të caktuara të parasë elektronike);
3. Faktorët gjeografikë të rrezikut regjistrimi, themelimi, banimi në:
a) shtetet anëtare;
b) vendet e treta që kanë sisteme efektive të luftës kundër pastrimit të parave dhe financimit të terrorizmit;
c) vendet e treta të identifikuara nga burime të besueshme si vende me nivel të ulët korrupsioni ose veprimtarish të tjera kriminale;
d) vendet e treta që, bazuar në burime të besueshme si vlerësimet e ndërsjella, raportet e detajuara të vlerësimit ose raportet e publikuara të monitorimit, kanë kërkesa për të luftuar pastrimin e parave dhe financimin e terrorizmit në përputhje me rekomandimet e rishikuara të FATF-së dhe i zbatojnë ato kërkesa në mënyrë efektive.


ANEKS III
[bookmark: bookmark60]Faktorët e rrezikut më të lartë

Më poshtë jepet një listë joshteruese e faktorëve dhe llojeve të provave të rrezikut potencialisht më të lartë të përmendur në nenin 20:
1. Faktorët e rrezikut të klientit:
a) marrëdhënia e biznesit ose transaksioni i rastit kryhet në rrethana të pazakonta;
b) klientët që janë rezidentë në zona gjeografike me rrezik më të lartë, siç përcaktohen në pikën 3;
c) personat juridikë ose organizimet ligjore që shërbejnë si mjete për mbajtjen e pasurive personale;
d) korporatat që kanë aksionarë të emëruar ose aksione në formën e aksioneve të prurësit; shoqëritë që kanë aksionarë nominalë (nominee shareholders) ose aksione të prurësit
e) bizneset që operojnë kryesisht me para në dorë;
f) struktura e pronësisë së shoqërisë duket e pazakontë ose tepër komplekse, duke pasur parasysh natyrën e veprimtarisë së shoqërisë;
g) klienti është një shtetas i një vendi të tretë që aplikon për të drejta qëndrimi në një shtet anëtar në këmbim të çdo lloj investimi, duke përfshirë transferimet e kapitalit, blerjen ose dhënien me qira të pronave, investimet në obligacione qeveritare, investimet në shoqëri tregtare, dhurimin ose financimin e një veprimtarie në interesin publik dhe kontributet në buxhetin e shtetit;
h) klienti është person juridik ose organizim ligjor i krijuar ose themeluar në një juridiksion ku nuk ushtron veprimtari reale ekonomike, nuk ka prani të konsiderueshme ekonomike ose nuk ka një arsye të dukshme ekonomike;
i)  klienti është në pronësi të drejtpërdrejtë ose të tërthortë të një ose disa subjekteve ose organizimeve sipas germës "h";
2. Faktorët e rrezikut të produktit, shërbimit, transaksionit ose kanalit të shpërndarjes:
a) bankingu privat;
b) produktet ose transaksionet që mund të favorizojnë anonimitetin;
c) pagesat e marra nga palë të treta të panjohura ose të palidhura me klientin;
d) produktet e reja dhe praktikat e reja të biznesit, duke përfshirë mekanizmat e reja të shpërndarjes, dhe përdorimi i teknologjive të reja ose atyre në zhvillim si për produktet e reja ashtu edhe për ato ekzistuese;
e) transaksionet e lidhura me naftën, armët, metalet ose gurët e çmuar, produktet e duhanit, artefaktet kulturore dhe sende të tjera me rëndësi arkeologjike, historike, kulturore dhe fetare ose me vlerë shkencore të rrallë, si dhe me fildishin dhe speciet e mbrojtura;
3. Faktorët gjeografikë të rrezikut:
a) vendet e treta që i nënshtrohen monitorimit të shtuar ose janë identifikuar nga FATF-ja për shkak të mangësive që kanë të bëjnë me pajtueshmërinë në sistemet e tyre të luftës kundër pastrimit të parave dhe financimit të terrorizmit;
b) vendet e treta të identifikuara nga burime të besueshme/procese të njohura, të tilla si vlerësimet e ndërsjella, raportet e detajuara të vlerësimit ose raportet e publikuara të monitorimit, si vende që nuk kanë sisteme efektive të luftës kundër pastrimit të parave dhe financimit të terrorizmit;
c) vende me nivele të larta korrupsioni ose veprimtarish të tjera kriminale;
d) vendet e treta që u nënshtrohen sanksioneve, embargove ose masave të ngjashme të marra, për shembull, nga Bashkimi Evropian ose Kombet e Bashkuara;
e) vendet e treta që ofrojnë financim ose mbështetje për veprimtaritë terroriste ose që kanë organizata terroriste që veprojnë brenda tyre; 
f) vendet e treta të identifikuara nga burime të besueshme ose në zbatim të proceseve të njohura si vende që mundësojnë fshehtësi financiare përmes:
i. vendosjes së pengesave ndaj bashkëpunimit dhe shkëmbimit të informacionit me juridiksione të tjera;
ii. ligjeve të rrepta të fshehtësisë për korporatat ose bankat, të cilat i pengojnë institucionet dhe punonjësit e tyre që t’u japin informacion mbi klientët autoriteteve kompetente, qoftë edhe përmes vendosjes së gjobave dhe sanksioneve;
iii. kontrolleve të dobëta për krijimin e subjekteve juridike ose krijimin e organizimeve ligjore; ose
iv. mungesës së kërkesave për regjistrim ose ruajtje të informacionit mbi pronësinë përfituese në një bazë të dhënash ose regjistër qendror.


ANEKS IV

Lista e mallrave me vlerë të lartë të përmendur në nenin 2, paragrafi 1, pika 54:
1. Bizhuteri, artikuj floriri ose argjendi me vlerë që tejkalon me vlerë mbi 10 000 euro ose shumën e barasvlershme në monedhën kombëtare;
2. Ora dore dhe muri me vlerë që tejkalon 10 000 euro ose shumën e barasvlershme në monedhën kombëtare;
3. Mjete motorike me një çmim prej të paktën 250 000 euro ose në shumën e barasvlershme në monedhën kombëtare;
4. Mjete fluturuese me një çmim prej të paktën 7 500 000 euro ose në shumën e barasvlershme në monedhën kombëtare;
5. Mjete lundruese me një çmim prej të paktën 7 500 000 euro ose në shumën e barasvlershme në monedhën kombëtare.


ANEKS V

Metalet e çmuara të përmendura në nenin 2, paragrafi 1, pika 55:
a) Ari;
b) Argjendi;
c) Platin;
d) Iridiumi;
e) Osmiumi;
f) Paladium; 
g) Rodium;
h) Rutenium.
Gurët e çmuar të përmendur në nenin 2, paragrafi 1, pika 55:
a) Diamanti;
b) Rubini;
c) Safiri; 
d) Smeraldi.

ANEKSI VI

Shërbimet financiare të përmendura në nenin 2, pika 1, nën pika 16 të këtij ligji:

a) Dhënia e kredive, duke përfshirë, ndër të tjera, kreditë konsumatore, marrëveshjet e kredisë që lidhen me pasuri të paluajtshme, faktoringun, me ose pa të drejtë rekursi, si dhe financimin e transaksioneve tregtare, duke përfshirë forfaiting-un;
b) Leasing financiar;
c) Shërbimet e pagesave, siç përcaktohen në legjislacionin në fuqi;
ç) Emetimi dhe administrimi i mjeteve të tjera të pagesës (p.sh. çeqe udhëtimi dhe urdhërpagesa bankare), për aq sa kjo veprimtari nuk mbulohet nga pika 3;
d) Garancitë dhe angazhimet;
dh) Tregtimi për llogari të vet ose për llogari të klientëve në lidhje me:
i. instrumentet e tregut monetar (çeqe, kambiale, certifikata depozitash etj.);
ii. këmbimin valutor;
iii. kontratat financiare futures dhe opsionet;
iv. instrumentet e kursit të këmbimit dhe normës së interesit;
v. letrat me vlerë të transferueshme;
e) Pjesëmarrja në emetimin e letrave me vlerë dhe ofrimi i shërbimeve që lidhen me emetime të tilla;
ë) Këshillimi i ndërmarrjeve lidhur me strukturën e kapitalit, strategjinë industriale dhe çështje të lidhura me to, si dhe ofrimi i këshillimit dhe shërbimeve që lidhen me bashkimet dhe blerjen e ndërmarrjeve;
f) Ndërmjetësimi monetar;
g) Administrimi i portofolit dhe këshillimi;
gj) Ruajtja dhe administrimi i letrave me vlerë;
h) Shërbimet e ruajtjes në kasafortë;
i) Emetimi i parasë elektronike.



PJESA III

MBI ZBATIMIN E MASAVE PËR INFORMACIONIN QË SHOQËRON TRANSFERTAT E FONDEVE DHE KRIPTO-ASETEVE TË CAKTUARA

KREU I
Objekti, fusha e zbatimit dhe përkufizimet

Neni 149
[bookmark: bookmark0]Objekti
[bookmark: bookmark1][bookmark: bookmark2]
Pjesa e III e këtij ligji përcakton rregullat mbi: 
a) informacionin për paguesin dhe përfituesin e pagesës që shoqëron transfertat e fondeve, në çdo monedhë, si dhe informacionin për nismëtarin dhe përfituesin që shoqëron transfertat e kripto-aseteve, me qëllim parandalimin, identifikimin dhe hetimin e pastrimit të parave dhe financimit të terrorizmit, kur të paktën një nga ofruesit e shërbimeve të pagesave ose ofruesit e shërbimeve të kripto-aseteve të përfshirë në transfertën fondeve apo transfertën e kripto-aseteve është themeluar ose ka selinë e regjistruar në territorin e Republikës së Shqipërisë;
b) politikat e brendshme, procedurat dhe kontrollet për të siguruar zbatimin e masave shtrënguese, kur të paktën një nga ofruesit e shërbimeve të pagesave apo ofruesit e shërbimeve të kripto-aseteve të përfshirë në transfertën fondeve apo transfertën e kripto-aseteve është themeluar ose ka selinë e regjistruar në territorin e Republikës së Shqipërisë.

Neni 150
Fusha e zbatimit
	
	1. Pjesa e III e këtij ligji zbatohet për:
a) transfertat e fondeve, në çdo monedhë, të cilat dërgohen ose merren nga një ofrues i shërbimeve të pagesave ose nga një ofrues ndërmjetës i shërbimeve të pagesave, i themeluar në territorin e Republikës së Shqipërisë;
b) transfertat e kripto-aseteve, përfshirë transfertat e kryera nëpërmjet bankomatëve të kriptoaseteve (kripto-ATM), kur ofruesi i shërbimeve të kripto-aseteve ose ofruesi ndërmjetës i shërbimeve të kripto-aseteve të nismëtarit ose të përfituesit ka selinë e regjistruar në territorin e Republikës së Shqipërisë.
2. Pjesa III e këtij ligji nuk zbatohet për shërbimet që sipas legjislacionit në fuqi për shërbimet e pagesave nuk konsiderohen shërbime pagese dhe përjashtohen nga fusha e zbatimit të atij legjislacioni.
3. Pjesa e III e këtij ligji nuk zbatohet për transfertat e fondeve apo për transfertat e token të parasë elektronike, siç përcaktohen në ligjin për tregjet e kripto-aseteve, të kryera duke përdorur kartë pagesash, instrument të parasë elektronike, telefon celular; ose çdo pajisje tjetër dixhitale apo teknologjisë së informacionit me parapagesë ose paspagesë me karakteristika të ngjashme, me kusht që të përmbushen njëkohësisht kushtet e mëposhtme:
a) karta, instrumenti ose pajisja përdoret ekskluzivisht për pagesën e mallrave ose shërbimeve; dhe
		b) numri i kartës, instrumentit ose pajisjes shoqëron të gjitha transfertat që rrjedhin nga transaksioni.
Pavarësisht nga parashikimet e paragrafit të parë dhe të germave a) dhe b) të kësaj pike, ky ligj zbatohet kur një kartë pagesash, një instrument i parasë elektronike, një telefon celular ose çdo pajisje tjetër dixhitale apo e teknologjisë së informacionit, me parapagesë ose paspagesë, me karakteristika të ngjashme, përdoret për të kryer një transfertë të fondeve apo të token të parasë elektronike ndërmjet personave fizikë që veprojnë si konsumatorë, për qëllime që nuk lidhen me veprimtarinë tregtare, ekonomike ose profesionale.
4. Pjesa e III e këtij ligji nuk zbatohet për personat që nuk kanë veprimtari tjetër përveç konvertimit të dokumenteve në letër në të dhëna elektronike dhe që e kryejnë këtë veprimtari në bazë të një kontrate me një ofrues të shërbimeve të pagesave, ose për personat që nuk kanë veprimtari tjetër përveç ofrimit për ofruesit e shërbimeve të pagesave të sistemeve të transmetimit të mesazheve ose sistemeve të tjera mbështetëse për transmetimin e fondeve, ose të sistemeve të kleringut dhe shlyerjes
5. Pjesa e III e këtij ligji nuk zbatohet për një transfertë fondesh kur plotësohet një nga kushtet e mëposhtme:
a) përfshin tërheqjen e parave fizike (cash) nga paguesi nga llogaria e tij e pagesës;
b) përbën transfertë fondesh drejt një autoriteti publik si pagesë për taksa, gjoba ose detyrime të tjera brenda territorit të Republikës së Shqipërisë;
c) si paguesi ashtu edhe përfituesi i pagesës janë ofrues të shërbimeve të pagesave që veprojnë në emër dhe për llogari të tyre;
d) kryhet nëpërmjet shkëmbimit të imazheve të çeqeve, përfshirë çeqet e përpunuara në mënyrë të shkurtuar (truncated cheques).
6. Pjesa e III e këtij ligji nuk zbatohet për një transfertë të kripto-aseteve kur plotësohet një nga kushtet e mëposhtme:
a) si nismëtari ashtu edhe përfituesi janë ofrues të shërbimeve të kripto-aseteve që veprojnë në emër dhe për llogari të tyre;
b) kur transferta e kripto-aseteve kryhet ndërmjet personave, pa përfshirjen e një ofruesi të shërbimeve të kriptoaseteve.
Tokenët e parasë elektronike, sipas përkufizimit të parashikuar në legjislacionin në fuqi për tregjet e kriptoaseteve, trajtohen si kripto-asete për qëllimet e zbatimit të Pjesës të III të këtij ligji.
6. Këshilli i ministrave mund të vendosë që Pjesa e III e këtij ligji të mos zbatohet për transfertat e fondeve brenda territorit të Republikës së Shqipërisë drejt një llogarie pagese të përfituesit të pagesës, duke lejuar pagesën ekskluzivisht për ofrimin e mallrave ose shërbimeve kur plotësohen njëkohësisht të gjitha kushtet e mëposhtme:
a) ofruesi i shërbimeve të pagesave të përfituesit është subjekt i detyrimeve të parashikuara në legjislacionin në fuqi për parandalimin e pastrimit të parave dhe financimit të terrorizmit;
b) ofruesi i shërbimeve të pagesave të përfituesit është në gjendje të gjurmojë, nëpërmjet përfituesit të pagesës, me anë të identifikuesit unik të transaksionit, transfertat e fondeve nga personi që ka një marrëveshje me përfituesin e pagesës për ofrimin e mallrave ose shërbimeve;
c) shuma e transfertës të fondeve nuk tejkalon shumën prej 100,000 lek (njëqind mijë lek).

Neni 151
Përkufizime

Për qëllime të zbatimit të Pjesës III të këtij ligji, zbatohen përkufizimet e përcaktuara në Pjesën e I dhe Pjesën e II të këtij ligji dhe përkufizimet e mëposhtme: 
1. “pagues” nënkupton personin që mban një llogari pagese, nga e cila autorizohet transferta e fondeve, ose, në mungesë të një llogarie pagese, personi që jep urdhrin për transfertën e fondeve; Ose ka të njëjtin kuptim si përkufizimi i dhënë në ligjin për shërbimin e pagesave;
2. “përfitues i pagesës” nënkupton personin që është marrësi i synuar i transfertës të fondeve; ose ka të njëjtin kuptim si përkufizimi i dhënë në ligjin për shërbimin e pagesave;
3. “ofrues i shërbimeve të pagesave” ka të njëtin kuptim si përkufizimi i dhënë në ligjin për shërbimin e pagesave;
4. “ofrues ndërmjetës i shërbimeve të pagesave” nënkupton ofruesin e shërbimeve të pagesave, i cili nuk është ofruesi i shërbimeve të pagesave të paguesit apo të përfituesit dhe që, në emër të ofruesit të shërbimeve të pagesave të paguesit, apo të përfituesit ose të një ofruesi tjetër ndërmjetës të shërbimeve të pagesave, merr dhe transmeton një transfertë fondesh;
5.“llogari pagese” ka të njëjtin kuptim si përkufizimi i dhënë në ligjin për shërbimin e pagesave;
6. “fonde” ka të njëjtin kuptim si përkufizimi i dhënë në ligjin për shërbimin e pagesave;
7. “transferta e fondeve” është çdo transaksion që kryhet, të paktën pjesërisht, me mjete elektronike, për llogari të një paguesi nëpërmjet një ofruesi të shërbimeve të pagesave, me qëllim vënien e fondeve në dispozicion të një përfituesi të pagesës nëpërmjet një ofruesi të shërbimeve të pagesave, pavarësisht nëse paguesi dhe përfituesi i pagesës janë i njëjti person dhe pavarësisht nëse ofruesi i shërbimeve të pagesave i paguesit dhe ai i përfituesit të pagesës janë i njëjti subjekt, duke përfshirë:
a) transfertën e krediti, sipas përcaktimit të dhënë në ligjin për shërbimin e pagesave;
b) debitim direkt, sipas përcaktimit të dhënë në ligjin për shërbimin e pagesave;
c) dërgimin e parave, vendas apo ndërkufitar, sipas përcaktimit të dhënë në ligjin për shërbimin e pagesave;
d) transfertën e kryer nëpërmjet një karte pagese, një instrumenti të parasë elektronike, një telefoni celular ose çdo pajisjeje tjetër dixhitale apo të teknologjisë së informacionit me parapagesë ose paspagesë, me karakteristika të ngjashme;
8. “nismëtari” është një person që mban një llogari kripto-asetesh pranë një ofruesi të shërbimeve të kripto-aseteve, një adresë në regjistrin e shpërndarë, ose një pajisje që lejon ruajtjen e kripto-aseteve, dhe që autorizon një transfertë të kripto-aseteve nga ajo llogari, adresë në regjistrin e shpërndarë apo pajisje, ose, në mungesë të elementeve të mësipërm, një person që urdhëron ose inicion një transfertë të kripto-aseteve;
9. “përfitues” është një person i përcaktuar si marrësi i synuar i transfertës të kriptoaseteve;
10. “kripto-aset” ka të njëjtin kuptim me përkufizimin e dhënë në ligjin për tregjet e kripto-aseteve dhe përjashtimeve të përcaktuara në atë ligj;
11. “ofrues i shërbimeve të kripto-aseteve” ka të njëjtin kuptim me përkufizimin e dhënë në ligjin për tregjet e kripto-aseteve kur kryhen një ose shumë shërbime kripto-asetehs i të përcaktuar sipas atij ligji;
12. “ofrues ndërmjetës i shërbimeve të kripto-aseteve” nënkupton një ofrues të shërbimeve të kripto-aseteve, i cili nuk është ofruesi i shërbimeve të kripto-aseteve i nismëtarit apo i përfituesit dhe i cili merr dhe transmeton një transfertë të kripto-aseteve në emër të ofruesit të shërbimeve të kripto-aseteve të nismëtarit ose të përfituesit, apo të një tjetër ofruesi ndërmjetës të shërbimeve të kripto-aseteve;
13. “transfertë e kripto-aseteve” nënkupton çdo transaksion me qëllim lëvizjen e kripto-aseteve nga një adresë në regjistrin e shpërndarë, llogari kripto-asetesh apo çdo pajisje tjetër që mundëson ruajtjen e kripto-aseteve, në një adresë, llogari ose pajisje tjetër të tillë, i cili kryhet nga të paktën një ofrues i shërbimeve të kripto-aseteve që vepron në emër të një nismëtari ose përfituesi, pavarësisht nëse nismëtari dhe përfituesi janë i njëjti person dhe pavarësisht nëse ofruesi i shërbimeve të kripto-aseteve i nismëtarit dhe ai i përfituesit janë i njëjti subjekt;
14.“transfertë në grup” nënkupton një grupim të përbërë nga disa transferta individuale fondesh ose transferta të kripto-aseteve, të bashkuara për transmetim të përbashkët;
15. “identifikues unik i transaksionit” nënkupton një kombinim shkronjash, numrash, apo simbolesh të përcaktuara nga ofruesi i shërbimeve të pagesave, në përputhje me protokollet e sistemeve të pagesave dhe të shlyerjes, ose të sistemeve të mesazheve të përdorura për transfertat e fondeve, ose të përcaktuara nga një ofrues i shërbimeve të kripto-aseteve, i cili lejon gjurmueshmërinë e transaksionit deri te dërguesi dhe përfituesi, ose gjurmueshmërinë e transfertës të kripto-aseteve deri te nismëtari dhe përfituesi;
16.“transferta nga personi në person i kripto-aseteve” nënkupton një transfertë të  kripto-aseteve pa përfshirjen e ndonjë ofruesi të shërbimeve të kripto-aseteve;
17.  “bankomatet e kripto-aseteve” ose “ATM-të e kripto-aseteve” nënkupton terminale elektronike fizike ose online që i mundësojnë një ofruesi të shërbimeve të kripto-aseteve të ofrojë, në veçanti, shërbimet e transfertave të kripto-aseteve sipas përcaktimit të dhënë në ligjin për tregjet e kripto-aseteve;
18. “adresë në regjistrin e shpërndarë” nënkupton një kod alfanumerik i cili identifikon një adresë në një rrjet që përdor teknologjinë e regjistrit të shpërndarë (DLT), ose një teknologji të ngjashme ku mund të transmetohen apo merren kripto-asete;
19. “llogari kripto-asetesh” nënkupton një llogari që mbahet nga një ofrues i shërbimeve të kripto-aseteve, në emër të një apo disa personave fizik ose personave juridikë dhe që mund të përdoret për kryerjen e transfertave të kripto-aseteve;
20.  “adresë e vetë-hostuar” nënkupton një adresë në regjistrin e shpërndarë që nuk lidhet me asnjërën nga sa vijon:
a) me një ofrues shërbimesh për kripto-asete;
b) me një subjekt që nuk është i vendosur në Bashkimin Europian dhe që ofron shërbime të njëjta ose të ngjashme me ato të një ofruesi shërbimesh për kripto-asete.
21.  “teknologji e regjistrave të shpërndarë” ose “DLT” është teknologjia e regjistrave të shpërndarë sipas përkufizimit të dhënë në ligjin për tregjet e kripto-aseteve.

KREU II
Detyrimet e ofruesve të shërbimeve të pagesave

Seksioni 1
Detyrimet e ofruesit të shërbimeve të pagesave të paguesit

Neni 152
Informacioni që shoqëron transfertat e fondeve

1. Ofruesi i shërbimeve të pagesave të paguesit duhet të sigurojë që transferta e fondeve të shoqërohet me informacionin e mëposhtëm për paguesin:
a) emrin dhe mbiemrin e paguesit;
b) numrin e llogarisë të pagesës së paguesit;
c) adresën e paguesit, përfshirë emrin e shtetit, numrin e dokumentit zyrtar të identifikimit dhe numrin e identifikimit të klientit, ose, në mënyrë alternative, datën dhe vendin e lindjes së paguesit;
ç) kur ekziston fusha përkatëse në formatin e mesazhit të pagesës dhe kur ky informacion është vënë në dispozicion nga paguesi, identifikuesin e personit juridik (LEI) të paguesit ose, në mungesë të tij, çdo identifikues tjetër zyrtar të barasvlershëm.
2. Ofruesi i shërbimeve të pagesave të paguesit duhet të sigurojë që transferta e fondeve të shoqërohet me informacionin e mëposhtëm për përfituesin e pagesës:
a) emrin dhe mbiemrin ose emërtimin e përfituesit të pagesës;
b) numrin e llogarisë të pagesës të përfituesit të pagesës;
c) kur ekziston fusha përkatëse në formatin e mesazhit të pagesës dhe kur ky informacion është vënë në dispozicion nga paguesi, identifikuesin e personit juridik (LEI) të përfituesit ose, në mungesë të tij, çdo identifikues tjetër zyrtar të barasvlershëm.
3. Në përjashtim nga pika 1, shkronja “b”, dhe pika 2, shkronja “b” të këtij neni, në rastin e një transferte që nuk kryhet nga ose drejt një llogarie pagese, ofruesi i shërbimeve të pagesave të paguesit duhet të sigurojë që transferta e fondeve të shoqërohet me një identifikues unik të transaksionit, në vend të numrit të llogarisë së pagesës. 
4. Ofruesi i shërbimeve të pagesave të paguesit, përpara transfertës të fondeve, duhet të verifikojë saktësinë e informacionit të përcaktuar në pikën 1 të këtij neni dhe, kur është e zbatueshme, në pikën 3 të këtij neni, në bazë të dokumenteve, të dhënave ose informacionit të marrë nga burime të besueshme dhe të pavarura.
5. Verifikimi i parashikuar në pikën 4 të këtij neni konsiderohet i kryer kur plotësohet një nga kushtet e mëposhtme:
a) identiteti i paguesit është verifikuar në përputhje me dispozitat Pjesën e II të këtij ligji ose të ligjit në fuqi për parandalimin e pastrimit të parave dhe financimit të terrorizmit mbi identifikimin dhe verifikimin e klientit, dhe informacioni i marrë në kuadër të këtij verifikimi ruhet në përputhje me dispozitat e këtij ligji për ruajtjen e dokumentacionit;
b) zbatohen dispozitat e ligjit në fuqi për parandalimin e pastrimit të parave dhe financimit të terrorizmit që lejojnë verifikimin e identitetit pas vendosjes së marrëdhënies së biznesit/ ose sipas Pjesës të II të këtij ligji.
6. Pa cenuar përjashtimet e parashikuara në nenet 5 dhe 6 të Pjesës III të këtij ligji, ofruesi i shërbimeve të pagesave të paguesit nuk ekzekuton asnjë transfertë fondesh përpara se të sigurojë përputhjen e plotë me këtë nen.

Neni 153
[bookmark: bookmark5]Transfertat e fondeve në nivel vendi

1. Me përjashtim të kërkesave të parashikuara në nenin 4, pikat 1 dhe 2, kur të gjithë ofruesit e shërbimeve të pagesave të përfshirë në zinxhirin e pagesës janë të regjistruar, licencuar ose kanë selinë e tyre në territorin e Republikës së Shqipërisë, transfertat e fondeve shoqërohen të paktën me:
a) numrin e llogarisë së pagesës së paguesit dhe të përfituesit të pagesës; ose
b) identifikuesin unik të transaksionit, në rastet kur zbatohet neni 4, pika 3 e Pjesës të IIItë, pa cenuar kërkesat e tjera për informacion të parashikuara në ligjin për shërbimet e pagesave, kur është e aplikueshme.
2. Pavarësisht nga pika 1 e këtij neni, ofruesi i shërbimeve të pagesave të paguesit, duhet që brenda 3 ditëve pune nga marrja e kërkesës për informacion nga ofruesi i shërbimeve të pagesave të përfituesit ose nga një ofrues i shërbimeve të pagesave ndërmjetës, të vërë në dispozicion si më poshtë:
a) për transfertat e fondeve mbi 100.000 Lek (njëqind mijë) ose kundërvlerën e saj në monedha të tjera të huaja, pavarësisht nëse këto transferta kryhen në një transaksion të vetëm apo në disa transaksione që duket se janë të lidhura me njëri-tjetrin, informacionin rreth paguesit ose përfituesit të pagesës në përputhje me nenin 152 të ligji;
b) për transfertat e fondeve që nuk tejkalojnë 100.000 Lek (njëqind mijë), ose kundërvlerën e saj në monedha të tjera të huaja, që nuk duket se janë të lidhura me transferta të tjera fondesh të cilat, së bashku me transfertën në fjalë, tejkalojnë 100.000 Lek  ose kundërvlerën e saj në monedha të tjera të huaja, të paktën:
i. emrat e paguesit dhe të përfituesit të pagesës; dhe
ii. numrat e llogarisë së pagesave të paguesit dhe përfituesit të pagesës, ose, në rastet kur zbatohet neni 152, pika 3, identifikuesin unik të transaksionit.
3. Në përjashtim të nenit 152, pika 4, në rastin e transfertave të fondeve të përcaktuara në pikën 2, shkronja “b”, të këtij neni, ofruesi i shërbimeve të pagesave i paguesit nuk është i detyruar të verifikojë informacionin për paguesin, përveç rasteve kur ofruesi i shërbimeve të pagesave të paguesit:
a) ka marrë fondet që do të transferohen në para fizike ose në para elektronike anonime, ose
b) ka dyshime të arsyeshme për pastrim parash ose financim të terrorizmit.

Neni 154
Transfertat e fondeve me jashtë 

1. Në rastin e një transferte në grup nga një pagues i vetëm, kur ofruesit e shërbimeve të pagesave të përfituesve të pagesas janë të regjistruar, licencuar ose kanë selinë e tyre jashtë territorit të Republikës së Shqipërisë, neni 152, pika 1 e ligjit nuk zbatohen për transfertat individuale të përfshira së bashku në të, me kusht që:
a) transferta në grup të përmbajë informacionin e përcaktuar në nenin 152, pikat 1, 2 dhe 3;
b) ky informacion të jetë verifikuar në përputhje me nenin 4, pikat 4 dhe 5; dhe
c) dhe që transfertat individuale të mbajnë numrin e llogarisë së pagesës së paguesit ose, kur zbatohet Neni 4 pika 3, identifikuesin unik të transaksionit.
2. Në përjashtim të nenit 4, pika 1, dhe, kur është e aplikueshme, pa cenuar informacion e kërkuar nga ligji për shërbimin e pagesave, kur ofruesi i shërbimit të pagesave të përfituesit të pagesës është i regjistruar, licencuar ose kanë selinë e tyre jashtë territorit të Republikës së Shqipërisë, transfertat e fondeve që nuk tejkalojnë 100.000 Lek (njëqind mijë), ose kundërvlerën e saj në monedha të tjera të huaja, dhe që nuk duket se janë të lidhura me transferta të tjera fondesh të cilat, së bashku me transfetën në fjalë, tejkalojnë 100.000 Lek (njëqind mijë), ose kundërvlerën e saj në monedha të tjera të huaja, duhet të shoqërohen të paktën nga:
a) emrat e paguesit dhe të përfituesit të pagesës; dhe
b) numrat e llogarisë së pagesës së paguesit dhe përfituesit të pagesës ose, kur zbatohet neni 4, pika 3, identifikuesin unik të transaksionit.
3. Në përjashtim të nenit 4, pika 4 të këtij ligji, ofruesi i shërbimit të pagesave të paguesit nuk është i detyruar të verifikojë informacionin mbi paguesin sipas kësaj pike, përveç nëse ofruesi i shërbimit të pagesave të paguesit:
a) ka marrë fonde që do të transmetohen në në para fizike ose në para elektronike anonime; ose
b) ka dyshime të arsyeshme për pastrim parash ose financim të terrorizmit.


Seksioni 2
Detyrimet e ofruesit të shërbimeve të pagesave të përfituesit të pagesës

Neni 155
Identifikimi i rasteve të mungesës së informacionit rreth paguesit ose përfituesit të pagesës

1. Ofruesi i shërbimeve të pagesave të përfituesit të pagesës duhet të zbatojë  procedura efektive për të identifikuar nëse fushat që lidhen me informacionin mbi paguesin dhe përfituesin e pagesës në sistemin e mesazheve ose të pagesave dhe të shlyerjes të përdorur për të kryer transfertën e fondeve janë plotësuar duke përdorur karaktere ose të dhëna të pranuara në përputhje me rregullat dhe procedurat nga ai sistem.
2. Ofruesi i shërbimeve të pagesave të përfituesit të pagesës duhet të zbatojë procedura efektive, duke përfshirë, kur është e përshtatshme, monitorimin gjatë ose pas transfertave, për të identifikuar nëse mungon informacioni i mëposhtëm mbi paguesin ose përfituesin e pagesës:
a)   për transfertat e fondeve kur ofruesi i shërbimit të pagesave të paguesit është i licencuar, i regjistruar ose ushtron veprimtari në territorin e Republikës së Shqipërisë, informacionin e parashikuar në nenin 153 të këtij ligji;
b)     për transfertat e fondeve në rastet kur ofruesi i shërbimit të pagesave të paguesit është i licencuar, i regjistruar ose ushtron veprimtari jashtë territorit të Republikës së Shqipërisë, informacionin e parashikuar në nenin 152, pika 1, shkronjat “a”, “b” dhe “c” dhe në nenin 152, pika 2, shkronjat “a” dhe “b”;
c)    për transfertat në grup, në rastet kur ofruesi i shërbimit të pagesave të paguesit është i licencuar, i regjistruar ose ushtron veprimtari jashtë territorit të Republikës së Shqipërisë, informacionin e parashikuar në nenin 152, pika 1, shkronjat “a”, “b” dhe “c” dhe në nenin 4, pika 2, shkronjat “a” dhe “b”, në lidhje me transfertën përkatëse të përfshirë në grup.
3. Në rastin e transfertave të fondeve që tejkalojnë 100.000 Lek (njëqind mijë lek), ose kundërvlerën e saj në monedha të tjera të huaja, pavarësisht nëse këto transferta kryhen në një transaksion të vetëm apo në disa transaksione që duket se janë të lidhura me njëri-tjetrin, përpara kreditimit të llogarisë së pagesës së përfituesit të pagesës ose përpara vënies së fondeve në dispozicion të tij, ofruesi i shërbimeve të pagesave të përfituesit të pagesës duhet të verifikojë saktësinë e informacionit mbi përfituesin e pagesës të parashikuar në pikën 2 të këtij neni, në bazë të dokumenteve, të dhënave ose informacionit të marrë nga burime të besueshme dhe të pavarura, pa cenuar kërkesat e parashikuara në ligjin për shërbimin e pagesve.
4. Në rastin e transfertave të fondeve që nuk tejkalojnë 100.000 Lek (njëqind mijë lek), ose kundërvlerën e saj në monedha të tjera të huaja, të cilat nuk duket se janë të lidhura me transferta të tjera fondesh të cilat, së bashku me transfertën në fjalë, tejkalojnë 100.000 Lek (njëqind mijë lek), ose kundërvlerën e saj në monedha të tjera të huaja, ofruesi i shërbimeve të pagesave të përfituesit të pagesës nuk ka nevojë të verifikojë saktësinë e informacionit mbi përfituesin e pagesës, përveç rasteve kur ofruesi i shërbimeve të pagesave të përftuesit të pagesës:
a) kryen pagesën e fondeve në para fizike apo në para elektronike anonime; ose
b) ka dyshime të arsyeshme për pastrim parash ose financim të terrorizmit.
5. Procesi i verifikimit i parashikuar në pikat 3 dhe 4 të këtij neni konsiderohet i kryer kur plotësohet një nga kushtet e mëposhtme:
a) identiteti i përfituesit të pagesës është verifikuar dhe të dhënat përkatëse janë ruajtur në përputhje me kërkesat e Pjesës të II të këtij ligji;
b) për përfituesin e pagesës zbatohen dispozitat e Pjesës të II të këtij ligji që lejojnë kryerjen e verifikimit në një moment të mëvonshëm ose në kuadër të një marrëdhënieje biznesi ekzistuese, në përputhje me qasjen e bazuar në rrezik.


Neni 156
Transfertat e fondeve për të cilat mungojnë informacione apo ka informacione të paplota rreth paguesit ose përfituesit të pagesës

1. Ofruesi i shërbimit të pagesave të përfituesit të pagesës duhet të zbatojë  procedura efektive të bazuara në rrezik, duke përfshirë procedurat e përcaktuara në Pjesën e II të këtij ligji, për të përcaktuar nëse duhet kryer, refuzuar ose pezulluar një transfertë fondesh që nuk përmban informacionin e plotë të kërkuar për paguesin dhe përfituesin e pagesës dhe për të ndërmarrë veprimet e duhura pasuese.
Kur ofruesi i shërbimit të pagesave të përfituesit të pagesës konstaton, në momentin e marrjes së një transfertë fondesh, se informacioni i parashikuar në nenin 4, pikat 1, germat a), b) dhe c), nenin 152 pika 2, germat a) dhe b), nenin 153, pika 1, ose nenin 6 të këtij ligji, mungon ose është i paplotë ose ky informacion nuk është plotësuar duke përdorur karaktere ose të dhëna të pranueshme sipas rregullave të sistemit të mesazheve apo të sistemit të pagesave dhe shlyerjes, sipas përcaktimeve në nenin 155 pika 1, ofruesi i shërbimit të pagesave të përfituesit të pagesës, në përputhje me qasjen e bazuar në rrezik, duhet:
a) të refuzojë transfertën; ose
b) të kërkojë informacionin e nevojshëm mbi paguesin dhe përfituesin e pagesës përpara ose pas kreditimit të llogarisë së pagesës së përfituesit të pagesës ose vendosjes së fondeve në dispozicion të përfituesit të pagesës.
2. Kur një ofrues i shërbimit të pagesave nuk arrin në mënyrë të përsëritur të jap informacionin e kërkuar mbi paguesin ose përfituesin e pagesës, ofruesi i shërbimit të pagesave të përfituesit të pagesës, duhet:
a) të marrë masa, të cilat fillimisht mund të përfshijnë dhënien e paralajmërimeve dhe caktimin e afateve për përmbushjen e detyrimit, përpara se të vazhdojë me refuzimin, kufizimin apo ndërprerjen në përputhje me germën b) të kësaj pike në rast se informacioni i kërkuar ende nuk është dhënë; ose
b) të refuzojë drejtpërdrejt çdo transfertë të ardhshme të fondeve nga ai ofrues i shërbimeve të pagesave, ose të kufizojë ose të ndërpresë marrëdhënien e tij të veprimtarisë me atë ofrues të shërbimit të pagesave.
Ofruesi i shërbimit të pagesave i përfituesit të pagesës duhet të raportojë, mos përmbushjen e detyrimit për informacion sipas kësaj pike dhe masat e marra, pranë autoritetit kompetent përgjegjës për mbikëqyrjen e zbatimit të kërkesave ligjore për parandalimin e pastrimit të parave dhe financimit të terrorizmit.

Neni 157
Vlerësimi dhe raportimi

Ofruesi i shërbimeve të pagesave të përfituesit të pagesës duhet të marrë në konsideratë informacionin e munguar ose të pa plotë mbi paguesin ose përfituesin e pagesës si një tregues të mundshëm rreziku kur vlerëson nëse një transfertë fondesh, ose ndonjë transaksion i lidhur me të, është i dyshimtë dhe nëse duhet të raportohet pranë Agjencisë të Inteligjencës Financiare në përputhje me Pjesën e I dhe të II të këtij ligji. 


Seksioni 3
Detyrimet për ofruesit ndërmjetës të shërbimeve të pagesave 

Neni 158
Ruajtja e informacioneve mbi paguesin dhe përfituesin e pagesës që shoqëron transfertën

Ofruesi ndërmjetës i shërbimeve të pagesave duhet të sigurojnë që të gjitha informacionet e marra mbi paguesin dhe përfituesin e pagesës që shoqëron një transfertë fondesh të ruhen së bashku me transfertën.


Neni 159
Identifikimi i rasteve të mungesës së informacionit mbi paguesin ose përfituesin e  pagesës

1. Ofruesi ndërmjetës i shërbimeve të pagesave duhet të zbatojë procedura efektive për të identifikuar nëse fushat që lidhen me informacionin mbi paguesin dhe përfituesin e pagesës në sistemin e mesazheve ose të pagesave dhe shlyerjes të përdorur për kryerjen e transfertës të fondeve janë plotësuar duke përdorur karaktere ose të dhëna  të pranueshme në përputhje me rregullat teknike të atij sistemi.
2. Ofruesi ndërmjetës i shërbimeve të pagesave duhet të zbatojë procedura efektive, duke përfshirë, kur është e përshtatshme, monitorimin gjatë ose pas transfertave, për të identifikuar nëse mungon informacioni i mëposhtëm mbi paguesin ose përfituesin e pagesës:
a) për transfertat e fondeve kur ofruesit e shërbimit të pagesave të paguesit dhe përfituesit të pagesave janë të licencuar, regjistruar ose ushtrojnë veprimtari në territorin e Republikës së Shqipërisë, informacionin e parashikuar në nenin 153 të këtij ligji;
b) për transfertat e fondeve në rastet kur ofruesi i shërbimit të pagesave të paguesit ose të përfituesit të pagesave është i licencuar, i regjistruar ose ushtron veprimtari jashtë territorit të Republikës së Shqipërisë, informacionin e parashikuar në nenin 152, pika 1, shkronjat “a”, “b” dhe “c” dhe në nenin 152, pika 2, shkronjat “a” dhe “b”;
c) për transfertat në grup, në rastet kur ofruesi i shërbimit të pagesave të paguesit ose të përfituesit të pagesave është i licencuar, i regjistruar ose ushtron veprimtari jashtë territorit të Republikës së Shqipërisë, informacionin e parashikuar në nenin 152, pika 1, shkronjat “a”, “b” dhe “c” dhe në nenin 152, pika 2, shkronjat “a” dhe “b”, në lidhje me transfertën përkatëse të përfshirë në grup.

Neni 160
Transfertat e fondeve për të cilat mungon informacioni mbi paguesin ose përfituesin e pagesës

1. Ofruesi ndërmjetës i shërbimeve të pagesave duhet të miratojë procedura efektive të bazuara në rrezik për të përcaktuar nëse një transfertë fondesh për të cilin mungon informacioni i kërkuar mbi paguesin ose përfituesin e pagesës duhet të ekzekutohet, refuzohet ose pezullohet dhe për të ndërmarrë veprimet e duhura pasuese.
Kur ofruesi ndërmjetës i shërbimit të pagesave konstaton, në momentin e marrjes së një transfertë fondesh, se informacioni i parashikuar në nenin 152, pikat 1, germat “a”,” b” dhe “c”, nenin 152 pika 2, germat “a” dhe “b”, nenin 153, pika 1 ose nenin 154 të këtij ligji, mungon ose nuk është plotësuar duke përdorur karaktere ose të dhëna të pranueshme sipas rregullave të sistemit të mesazheve apo të sistemit të pagesave dhe shlyerjes, sipas përcaktimeve në nenin 7 pika 1, ofruesi ndërmjetës i shërbimit të pagesave, në përputhje me qasjen e bazuar në rrezik, duhet:
a)  të refuzojë transfertën; ose
b) të kërkojë informacionin mbi paguesin dhe përfituesin e pagesës përpara ose pas dërgimitt të transfertës së fondeve.
2. Kur një ofrues i shërbimeve të pagesave nuk arrin në mënyrë të përsëritur të japë informacionin e kërkuar për paguesin ose përfituesin e pagesës, ofruesi ndërmjetës i shërbimeve të pagesave, duhet të:
a) të marrë masa, të cilat fillimisht mund të përfshijnë dhënien e paralajmërimeve dhe caktimin e afateve për përmbushjen e detyrimit, përpara se të vazhdojë me refuzimin, kufizimin apo ndërprerjen në përputhje me germën “b” të kësaj pike në rast se informacioni i kërkuar ende nuk është dhënë; ose
b) të refuzojë drejtpërdrejt çdo transfertë të ardhshme të fondeve nga ai ofrues i shërbimeve të pagesave ose të kufizojë ose të ndërpresë marrëdhënien e tij të veprimtarisë  me atë ofrues të shërbimit të pagesave.
Ofruesi ndërmjetës i shërbimit të pagesave duhet të raportojë, mos përmbushjen e detyrimit për informacion sipas kësaj pike dhe masat e marra, pranë autoritetit kompetent përgjegjës për mbikëqyrjen e zbatimit të kërkesave ligjore për parandalimin e pastrimit të parave dhe financimit të terrorizmit.

Neni 161
Vlerësimi dhe raportimi

Ofruesi ndërmjetës i shërbimit të pagesave duhet të marrë në konsideratë informacionin që mungon në lidhje me paguesin ose përfituesin e pagesës si një tregues të mundshëm rreziku kur vlerëson nëse një transfertë fondesh, ose ndonjë transaksion i lidhur me të, është i dyshimtë dhe nëse duhet të raportohet pranë Agjencisë të Inteligjencës Financiare në përputhje me Pjesën e I dhe të II të këtij ligji. 


KREU III
Detyrimet mbi ofruesit e shërbimeve të kripto-aseteve

Seksioni 1
Detyrimet e ofruesin e shërbimit të kripto-aseteve të nismëtarit

Neni 162
Informacioni që shoqëron transfertat e kripto-aseteve

1. Ofruesi i shërbimit të kripto-aseteve të nismëtarit duhet të sigurojë që transfertat e kripto-aseteve të shoqërohen me informacionin mbi nismëtarin si më poshtë:
a) emri i nismëtarit;
b) adresa në regjistrin e shpërndarë të nismëtarit, në rastet kur një transfertë e  kripto-aseteve është regjistruar në një rrjet që përdor DLT apo një teknologji të ngjashme,  dhe numri i llogarisë së kripto- aseteve të nismëtarit, në rastet kur një llogari e tillë ekziston dhe përdoret për të përpunuar transaksionin;
c) numri i llogarisë së kripto-aseteve të nismëtarit, në rastet kur një  transfertë e kripto-aseteve nuk është regjistruar në një rrjet që përdor DLT apo një teknologji të ngjashme; dhe
d) adresa e nismëtarit, duke përfshirë emrin e vendit, numrin zyrtar të dokumentit personal dhe numrin e identifikimit të klientit, ose, në mënyrë alternative, datën dhe vendin e lindjes të nismëtarit; dhe
e) në varësi të ekzistencës së fushës së nevojshme në formatin përkatës të mesazhit, dhe kur i jepet nga nismëtari ofruesit të tij të shërbimit të kripto-aseteteve, Numri Unik i Identifikimit të Subjektit (NUIS) apo LEI aktual ose, në mungesë të tij, çdo identifikues tjetër zyrtar ekuivalent i disponueshëm nga nismëtari.			
2. Ofruesi i shërbimeve të kripto-aseteve i nismëtarit duhet të sigurojë që transfertat e kripto-aseteve të shoqërohen nga informacioni mbi përfituesin si më poshtë:
a) emri i përfituesit;
b) adresa e e regjistrit të  shpërndarë të përfituesit, në rastet kur një transfertë e kripto-aseteve është regjistruar në një rrjet që përdor DLT apo një teknologji të ngjashme, dhe numri i llogarisë së kripto-aseteve të përfituesit, në rastet kur një llogari e tillë ekziston dhe përdoret për të përpunuar transaksionin;
c) numri i llogarisë së kripto-aseteve së përfituesit, në rastet kur një transfertë e kripto-aseteve nuk është regjistruar në një rrjet që përdor DLT apo një teknologji të ngjashme; dhe
d) në varësi të ekzistencës së fushës së nevojshme në formatin përkatës të mesazhit, dhe kur i jepet nga nismëtari ofruesit të tij të shërbimit të kripto-aseteteve, Numri Unik i Identifikimit të Subjektit (NUIS) apo LEI aktual ose, në mungesë të tij, çdo identifikues tjetër zyrtar ekuivalent të disponueshëm nga përfituesit.
3. Përjashtimisht nga parashikimet e pikës 1, germa “c” dhe pikës 2 germa “c” të këtij neni, në rastin e një transferte të kripto-aseteve të paregjistruara në një rrjet që përdor DLT apo një teknologji të ngjashme dhe që nuk është bërë për në ose nga një llogari kripto-asetesh, ofruesi i shërbimeve të kripto-aseteve i nismëtarit duhet të sigurohet që transferta e kripto-aseteve të shoqërohet nga një identifikues unik i transaksionit.
4. Informacioni i parashikuar në pikat 1 dhe 2 të këtij neni duhet të dërgohet paraprakisht, njëkohësisht ose paralelisht me transfertën e kripto-aseteve, në mënyrë të sigurt dhe në përputhje me me dispozitat e Pjesës I të këtij ligji dhe me legjislacionin e zbatueshëm në fushën e mbrojtjes së të dhënave personale.
Ky informacion nuk kërkohet të bashkëlidhet drejtpërdrejt me transfertën e kripto-aseteve dhe as të përfshihet në vetë transfertën e tyre.
5. Në rastin e një transferte të kripto-aseteve të kryer drejt një adrese të vetë-hostuar, ofruesi i shërbimit të kripto-aseteve i nismëtarit merr dhe ruan informacionin e përmendur në pikën 1 dhe 2 të këtij neni dhe siguron që transferta e kripto-aseteve të mund të identifikohet në mënyrë individuale.
Pa cenuar zbatimin e masave specifike për zbutjen e rrezikut të parashikuara në Pjesën e I dhe të II të këtij ligji, në rastin e një transferte me vlerë 100.000 lek (njëqind mijë), ose kundërvlerën e saj në monedha të tjera të huaja, drejt një adrese të vetë-hostuar, ofruesi i shërbimeve të kripto-aseteve i nismëtarit merr masat e përshtatshme për të vlerësuar nëse kjo adresë është në pronësi apo kontrollohet nga nismëtari.
6. Përpara transfertës së kripto-aseteve, ofruesi i shërbimeve të kripto-aseteve i nismëtarit verifikon saktësinë e informacionit të përmendur në pikën 1 të këtij neni, bazuar në dokumentet, të dhënat apo informacionet e përftuara nga një burim i besueshëm dhe i pavarur.
7. Procesi i verifikimit, sipas pikës 6 të këtij neni, konsiderohet i kryer nëse përmbushet një nga kushtet e mëposhtme:
a) identiteti i nismëtarit është verifikuar dhe informacioni i marrë nga ky verifikim është ruajtur në përputhje me parashikimet e Pjesës të II të këtij ligji;
b) për nismëtarin zbatohen parashikimet e Pjesës të II të këtij ligji mbi verifikimin e identitetit të tij në një moment të mëvonshëm.
8. Ofruesi i shërbimeve të kripto-aseteve të nismëtarit nuk lejon fillimin, dhe as nuk ekzekuton asnjë transfertë të kripto-aseteve, përpara se të sigurojë pajtueshmërinë e plotë me këtë nen.

Neni 163
Transfertat në grup të kripto-aseteve

Në rastin e një transferte në grup të kripto-aseteve nga një nismëtar i vetëm, neni 162, pika 1 nuk zbatohet për transfertat individuale të përfshira së bashku në të, me kusht që  transferta në grup të përmbajë informacionin e parashikuar në nenin 162, sipas pikave 1, 2 dhe 3, ky informacion të jetë verifikuar në përputhje me nenin 162, pikat 6 dhe 7, dhe që transfertat individuale të përmbajnë sipas rastit adresën e regjistrit të shpërndarë të nismëtarit, kur zbatohet neni 162, pika 2, germa “b”, numrin e llogarisë të kripto-asetit të nismëtarit, kur zbatohet neni 162, pika 2, germa “c”, ose identifikuesin unik të transaksionit, kur zbatohet neni 162, pika 3.

Seksioni 2
Detyrimet për ofruesin e shërbimit të kripto-aseteve të përfituesit

Neni 164
Identifikimi i rasteve të mungesës së informacionit mbi nismëtarin ose përfituesin 

1. Ofruesi i shërbimeve të kripto-aseteve të përfituesit duhet të zbatojë procedura efektive, duke përfshirë, kur është e përshtatshme, monitorimin gjatë ose pas transfertës,  për të identifikuar nëse informacioni i përcaktuar në nenin 162, pikat 1 dhe 2 mbi nismëtarin dhe përfituesin është i përfshirë ose e shoqëron transfertën apo transfertën në grup të kripto-aseteteve.
2. Në rastin e një transferte të kripto-aseteve të kryer nga një adresë e vetë-hostuar, ofruesi i shërbimit të kripto-aseteve të përfituesit duhet të marrë dhe ruajë informacionin e parashikuar në nenin 162, në pikat 1 dhe 2 të nenit 162 dhe duhet të sigurojë që transferta e  kripto-aseteve të mund të identifikohet në mënyrë individuale.
Pa cenuar zbatimin e masave specifike për zbutjen e rrezikut të parashikuara në Pjesën e I dhe të II të këtij ligji, në rastin e një transferte me vlerë 100.000 lek (njëqind mijë), ose kundërvlerën e saj në monedha të tjera të huaja, drejt një adrese të vetë-hostuar, ofruesi i shërbimeve të kripto-aseteve i përfituesit duhet të marrë masa të përshtatshme për të vlerësuar nëse kjo adresë është në pronësi apo kontrollohet nga përfituesi.
3. Ofruesi i shërbimeve të kripto-aseteve të përfituesit, përpara se t’i vendosë kripto-asetet në dispozicion të përfituesit, duhet të verifikojë saktësinë e informacionit mbi përfituesin sipas përcaktimeve në nenin 162, pika 2, në bazë të dokumenteve, të dhënave ose informacionit të marrë nga një burim i besueshëm dhe i pavarur.
4. Procesi i verifikimit i përmendur në pikat 2 dhe 3 të këtij neni konsiderohet se është realizuar kur zbatohet një nga sa vijon:
a) identiteti i përfituesit është verifikuar dhe informacioni i marrë nga ky verifikim është ruajtur në përputhje me parashikimet e Pjesës të II të këtij ligji;
b) për përfituesin zbatohen parashikimet e Pjesës të II të këtij ligji mbi verifikimin e identitetit të tij në një moment të mëvonshëm.

Neni 165
Transfertat e kripto-aseteve me informacion të munguar ose të paplotë mbi nismëtarin ose përfituesin

1. Ofruesi i shërbimeve të kripto-aseteve të përfituesit duhet të zbatojë procedura efektive të bazuara në rrezik, duke përfshirë procedurat në qasjen e bazuar në rezik të përcaktuar  në Pjesën e I dhe Pjesën e II të këtij ligji, për të përcaktuar nëse një transfertë e  kripto-aseteve që nuk përmban informacionin e plotë të kërkuar mbi nismëtarin dhe përfituesin duhet të ekzekutohet, refuzohet ose pezullohet dhe për të ndërmarrë veprimet e duhura të mëtejshme.
Në rastet kur ofruesi i shërbimit të kripto-aseteve të përfituesit konstaton se informacioni i përcaktuar në nenin 162, pikat 1 dhe 2, ose në nenin 163, mungon ose është i paplotë, atëherë ky ofrues, bazuar në ndjekshmërinë ndaj rrezikut dhe pa vonesa të panevojshme, duhet:
a) të refuzojë transfertën, ose të kthejë kripto-asetet e transferuara në llogarinë e kripto-aseteve të nismëtarit; ose
b) të kërkojë informacionin mbi nismëtarin dhe përfituesin përpara se t’i vërë kripto-asetet në dispozicion të përfituesit.
2. Në rastet kur një ofrues i shërbimit të kripto-aseteve nuk arrin në mënyrë të përsëritur të japë informacionin e kërkuar mbi nismëtarin ose përfituesin, atëherë ofruesi i shërbimeve të kripto-aseteve të përfituesit duhet:
a) të marrë masa, të cilat fillimisht mund të përfshijnë dhënien e paralajmërimeve dhe caktimin e afateve për përmbushjen e detyrimit, përpara se të vazhdojë me refuzimin, kufizimin apo ndërprerjen në përputhje me germën b), të kësaj pike, në rast se informacioni i kërkuar ende nuk është dhënë; ose
b) të refuzojë drejtpërdrejt çdo transfertë të ardhshëme të kripto-aseteve për ose nga, ose të kufizojë ose të ndërpresë marrëdhënien e tij të veprimtarisë me atë ofrues të shërbimit të kripto-aseteve.
Ofruesi i shërbimit të kripto-aseteve të përfituesit duhet të raportojë, mos përmbushjen e detyrimit për informacion sipas kësaj pike dhe masat e marra, pranë autoritetit kompetent përgjegjës për mbikëqyrjen e zbatimit të kërkesave ligjore për parandalimin e pastrimit të parave dhe financimit të terrorizmit.

Neni 166
Vlerësimi dhe raportimi

Ofruesi i shërbimit të kripto-aseteve të përfituesit duhet të marrë në konsideratë informacionin që mungon ose është i paplotë mbi nismëtarin ose përfituesin si një tregues të mundshëm rreziku kur vlerëson nëse një transfertë e kripto-aseteve, ose ndonjë transaksion i lidhur me të, është i dyshimtë dhe nëse duhet të raportohet pranë Agjencisë të Inteligjencës Financiare në përputhje me Pjesën e I dhe të II të këtij ligji. 


Seksioni 3
Detyrimet për ofruesit ndërmjetës të shërbimeve të kripto-aseteve


Neni 167
Ruajtja e informacioneve mbi nismëtarin dhe përfituesin që shoqëron transfertën

Ofruesit ndërmjetës të shërbimeve të kripto-aseteve duhet të sigurojnë që të gjitha informacionet e marra për nismëtarin dhe përfituesin që shoqëron një transfertë të kripto-aseteve të transmetohet së bashku me transfertën dhe që të dhënat e këtij informacioni të ruhen dhe t’u vihen në dispozicion, sipas kërkesës, autoriteteve kompetente.


Neni 168
Identifikimi i rasteve të mungesës së informacionit rreth nismëtarit ose përfituesit

Ofruesi ndërmjetës i shërbimeve të kripto-aseteve duhet të zbatojë procedura efektive, duke përfshirë, kur është e përshtatshme, monitorimin gjatë ose pas transfertave, për të zbuluar nëse informacioni për nismëtarin ose përfituesin, e parashikuar në nenin 162, pika 1, germat “a”, “b” dhe “c”, dhe nenin 14, pika 2, germat “a”, “b” dhe “c”, është transmetuar paraprakisht, njëkohësisht ose paralelisht me transfertën ose transfertën në grup të kripto-aseteve, duke përfshirë rastet kur transferta kryhet në ose nga një adresë e vetë-hostuar.

Neni 169
Transfertat e kripto-aseteve për të cilat mungon informacioni mbi nismëtarin ose përfituesin

1. Ofruesi ndërmjetës i shërbimit të kripto-aseteve duhet të miratojë procedura efektive të bazuara në rrezik, duke përfshirë procedurat e bazuara në bazën qasjen e bazuar në  rrezik të përcaktuar në ligjin për rregjistrin e pronarëve përfitues për të përcaktuar nëse duhet ekzekutuar, refuzuar, kthyer ose pezulluar një transfertë të kripto-aseteve që nuk përmban informacionin e kërkuar mbi nismëtarin dhe përfituesin dhe për të ndërmarrë veprimet e duhura pasuese.
Kur ofruesi ndërmjetës i shërbimit të kripto-aseteve konstaton, kur merr një transfertë të kripto-aseteve, se informacioni i përcaktuar në nenin 162, pikat 1, germat “a”, “b” dhe “c” dhe neni 162, pika 2, germat “a”, “b” dhe “c”, ose në nenin 163 pika 1, mungon ose është i paplotë, atëherë ky ofrues, bazuar në qasjen e bazuar në rrezik dhe pa vonesa të panevojshme, duhet:
a) të refuzojë transfertën ose ti kthejë kripto-asetet e transferuara; ose
b) të kërkojë informacionin mbi nismëtarin dhe përfituesin përpara se të bëjë transmetimin e transfertës të kripto-aseteve.
2. Kur ofruesi i shërbimit të kripto-aseteve, nuk arrin në mënyrë të përsëritur të japë  informacionin e kërkuar për nismëtarin ose përfituesin, ofruesi ndërmjetës i shërbimeve të kripto-aseteve, duhet:
a) të marrë masa, të cilat fillimisht mund të përfshijnë dhënien e paralajmërimeve dhe caktimin e afateve për përmbushjen e detyrimit, përpara se të vazhdojë me refuzimin, kufizimin apo ndërprerjen në përputhje me gërmën b), të kësaj pike, në rast se informacioni i kërkuar ende nuk është dhënë; ose
b) të refuzojë drejtpërdrejt çdo transfertë të ardhshëme të kripto-aseteve për ose nga, ose të kufizojë ose të ndërpresë marrëdhënien e tij të veprimtarisë me atë ofrues të shërbimit të kripto-aseteve.
Ofruesi ndërmjetës i shërbimit të kripto-aseteve të përfituesit duhet të raportojë, mos përmbushjen e detyrimit për informacion sipas kësaj pike dhe masat e marra, pranë autoritetit kompetent përgjegjës për mbikëqyrjen e zbatimit të kërkesave ligjore për parandalimin e pastrimit të parave dhe financimit të terrorizmit.

Neni 170
Vlerësimi dhe raportimi

Ofruesi ndërmjetës i shërbimit të kripto-aseteve duhet të marrë në konsideratë informacionin që mungon  mbi nismëtarin ose ose përfituesin si një tregues të mundshëm rreziku kur vlerëson nëse një transfertë e kripto-aseteve, ose ndonjë transaksion i lidhur me të, është i dyshimtë dhe nëse duhet të raportohet pranë Agjencisë të Inteligjencës Financiare në përputhje me Pjesën e I dhe të II të këtij ligji. 


KREU IV
Masat e përbashkëta të zbatueshme nga ofruesit e shërbimeve të pagesave dhe ofruesit e shërbimeve të kripto-aseteve

Neni 171
Politikat, procedurat dhe kontrollet e brendshme për të garantuar zbatimin e masave kufizuese

1. Ofruesit e shërbimeve të pagesave dhe ofruesit e shërbimeve të kripto-aseteve duhet të miratojnë politika, procedura dhe kontrolle të brendshme për të garantuar zbatimin e masave kufizuese të parashikuara në legjislacionin në fuqi për masat kufizuese ndërkombëtare si dhe në Pjesën e II të këtij ligji, gjatë kryerjes të transfertave të fondeve dhe kripto- aseteve sipas përcaktimeve të Pjesës të III të ligjit.
2. Autoritetet kompetente për mbikëqyrjen e subjekteve të Pjesës të III të këtij ligji nxjerrin akte nënligjore duke specifikuar masat e parashikuara në pikën 1 të këtij neni.


KREU V
Informacioni, mbrojtja dhe ruajtja e të dhënave

Neni 172
Dhënia e informacioneve

Ofruesit e shërbimeve të pagesave dhe ofruesit e shërbimeve të kripto-aseteve duhet të përgjigjen në mënyrë të plotë dhe pa vonesë, duke përfshirë edhe nëpërmjet pikës qendrore të kontaktit në përputhje me Pjesën e I të këtij ligji, si dhe në përputhje me kërkesat procedurale ligjore në fuqi, ndaj kërkesave të paraqitura ekskluzivisht nga autoritetet kompetente përgjegjëse për parandalimin dhe luftën ndaj pastrimit të parave ose financimit të terrorizmit, në lidhje me informacionin e kërkuar sipas Pjesës të III të këtij ligji.

Neni 173
Mbrojtja e të dhënave

1. Përpunimi i të dhënave personale në zbatim të Pjesës të III të këtij ligji zbatohet në përputhje me legjislacionin për mbrojtjen e të dhënave personale.
Autoritetet publike dhe subjektet e mbikëqyrura që përpunojnë të dhëna personale në kuadër të Pjesës të III të këtij ligji sigurojnë zbatimin e parimeve të ligjshmërisë, proporcionalitetit, kufizimit të qëllimit, minimizimit të të dhënave, saktësisë, integritetit dhe konfidencialitetit, në përputhje me legjislacionin për mbrojtjen e të dhënave personale.
2. Të dhënat personale përpunohen nga ofruesit e shërbimeve të pagesave dhe ofruesit e shërbimeve të kripto-aseteve në bazë të Pjesës të III të këtij ligji vetëm për qëllime të parandalimit të pastrimit të parave dhe financimit të terrorizmit, dhe nuk përpunohen më tej në një mënyrë që bie në kundërshtim me këto qëllime. 
Përpunimi i të dhënave personale në bazë të Pjesës të III të këtij ligji për qëllime tregtare është i ndaluar.
3. Ofruesit e shërbimeve të pagesave dhe ofruesit e shërbimeve të kripto-aseteve duhet t’i japin klientëve të rinj informacionin e kërkuar sipas ligjit mbi mbrojtjen e te dhenave personale përpara se të vendosin një marrëdhënie biznesi ose të kryejnë një transaksion të rastit me ta. Ky informacion duhet të jepet në një formë koncize, transparente, të kuptueshme dhe lehtësisht të aksesueshme, në përputhje me legjislacionit në fuqi për mbrojtjen e të dhënave personale dhe, në veçanti, duhet të përfshijë njoftim të përgjithshëm në lidhje me detyrimet ligjore të ofruesve të shërbimeve të pagesave dhe ofruesve të shërbimeve të kripto-aseteve sipas Pjesës të III të këtij ligji, në rastet kur përpunojnë të dhëna personale për qëllime të parandalimit të pastrimit të parave dhe financimit të terrorizmit.
4. Ofruesit e shërbimeve të pagesave dhe ofruesit e shërbimeve të kripto-aseteve duhet të sigurojnë në çdo kohë që transmetimi i të dhënave personale mbi palët e përfshira në një transfertë fondesh ose transfertë të kripto-asetesh të kryhet në përputhje me legjislacionin në fuqi për mbrojtjen e të dhënave personale.
Autoriteti kompetent për mbrojtjen e të dhënave personale, në konsultim me autoritetet kompetente për mbikëqyrjen e subjekteve të Pjesës të III të këtij ligji, nxjerr udhëzime mbi zbatimin praktik të kërkesave për mbrojtjen e të dhënave për transferimet e të dhënave personale me shtetet e tjera në kontekstin e transfertave të kripto-aseteteve. 
Autoritetet kompetente për mbikëqyrjen e subjekteve të Pjesës të III të këtij ligji nxjerrin udhëzime mbi procedurat e përshtatshme për të përcaktuar nëse duhet ekzekutuar, refuzuar, kthyer ose pezulluar një transfertë të kripto-aseteteve në situata kur nuk mund të sigurohet përputhshmëria me kërkesat për mbrojtjen e të dhënave për transferimin e të dhënave personale në shtetet e tjera.

Neni 174
Ruajtja e të dhënave

1. Informacioni mbi paguesin dhe përfituesin e pagesës ose mbi nismëtarin dhe përfituesin në rastet e transfertave të kripto-aseteve, nuk duhet të ruhen për një periudhë më të gjatë se sa është rreptësisht e nevojshme. Ofruesit e shërbimeve të pagesave të paguesit dhe përfituesit të pagesës duhet të ruajnë të dhënat e informacionit të përmendura në nenet 152 deri në 155 të kësaj pjese të ligjit, dhe ofruesit e shërbimeve të kripto-aseteve të nismëtarit dhe përfituesit duhet të ruajnë të dhënat e informacionit të përmendur në nenet 152 deri në 154 të kësaj pjese të ligjit, për një periudhë prej pesë vitesh.
2. Pas përfundimit të periudhës së ruajtjes të parashikuar në pikën 1 të këtij neni, ofruesit e shërbimeve të pagesave dhe ofruesit e shërbimeve të kripto-aseteve duhet të sigurojnë që të dhënat personale të fshihen, përveç nëse parashikohet ndryshe nga kuadri ligjor në fuqi në të cilin përcaktohen se në cilat rrethana ofruesit e shërbimeve të pagesave dhe ofruesit e shërbimeve të kripto-aseteve  mund ose do t'i ruajnë më tej të dhënat e tilla.
Lejimi apo kërkesa për ruajtja e mëtejshme të të dhënave lejohet vetëm kur parashikohet nga kuadri ligjor në fuqi dhe pasi të jetë kryer një vlerësim i plotë i domosdoshmërisë dhe proporcionalitetit për ruajtjeje të mëtejshme, dhe kur konsiderohet e justifikuar si e nevojshme për parandalimin, zbulimin, hetimin ose ndjekjen penale të pastrimit të parave ose financimit të terrorizmit. Kjo periudhë e mëtejshme ruajtje nuk duhet të kalojë 5 vjet.
3. Kur janë në proces procedura hetimore ose gjyqësore për parandalimin, zbulimin, hetimin ose ndjekjen penale të pastrimit të parave ose financimit të terrorizmit, dhe ofruesi i shërbimeve të pagesave zotëron informacion ose dokumente që lidhen me këto procedura në proces, ai mund t’i ruajë këto informacione ose dokumente për aq kohë sa është e nevojshme për përfundimin e procedurave, në përputhje me legjislacionin në fuqi.
Pa cenuar legjislacionin procedural penal mbi provat dhe administrimin e tyre, për hetimet penale dhe procedurat ligjore në vazhdim, ruajtja e mëtejshme e këtyre informacioneve ose dokumenteve mund të lejohet ose kërkohet për një periudhë tjetër prej 5 vitesh, kur nevoja dhe proporcionaliteti i saj është vlerësuar dhe konsideruar e justifikuar për parandalimin, zbulimin, hetimin ose ndjekjen penale të pastrimit të parave ose financimit të terrorizmit.

Neni 175
Bashkëpunimi midis autoriteteve kompetente

Shkëmbimi i informacionit midis autoriteteve kompetente dhe me autoritetet kompetente përkatëse të shteteve të tjera  në zbatim të kësaj pjese të ligjit, kryhet në përputhje me Pjesën e I dhe të II të këtij ligji.

KREU VI
Sanksionet dhe monitorimi

Neni 176
Sanksionet dhe masat administrative

1. Në rastet kur shkeljet e dispozitave të Pjesës të III të këtij ligji nuk përbëjnë vepër penale, ato përbëjnë kundërvajtje administrative dhe autoritetet mbikëqyrëse kompetente vendosin një ose disa nga masat administrative të përcaktuar në Pjesën e I të këtij ligji. 
2. Masat administrative të përcaktuar në Pjesën e I të këtij ligji, janë të zbatueshme edhe ndaj anëtarëve të organit drejtues dhe çdo personi fizik të ofruesit të shërbimeve të pagesave dhe ofruesve të shërbimeve të kripto-aseteve që është përgjegjës për kundërvajtjen administrative, në rastet e shkeljes së dispozitave të Pjesës të III të këtij ligji.
3. Në përputhje me dispozitat e këtij ligji, autoritetet mbikëqyrëse kompetente ushtrojnë të gjitha kompetencat mbikëqyrëse dhe analizuese të nevojshme. 
Gjatë ushtrimit të kompetencave të tyre për vendosjen e sanksioneve dhe masave administrative, autoritetet mbikëqyrëse kompetente bashkëpunojnë ngushtësisht për të garantuar që ato sanksione ose masa administrative të japin rezultatet e dëshiruara dhe koordinojnë veprimet e tyre kur kanë të bëjnë me raste ndërkufitare.
4. Personat juridikë mbajnë përgjegjësi për shkeljet e parashikuara në nenin 176, kur këto shkelje kryhen për përfitim të tyre nga çdo person që vepron individualisht ose si pjesë e një organi të personit juridik, dhe që ushtron funksione drejtuese brenda tij, në bazë të:
a) kompetencës për ta përfaqësuar personin juridik;
b) autoritetit për të marrë vendime në emër të personit juridik; ose
c) autoritetit për të ushtruar kontroll ose mbikëqyrje brenda personit juridik.
5. Personat juridik janë përgjegjës kur mungesa e mbikëqyrjes ose kontrollit nga një person i përmendur në pikën 4 të këtij neni ka bërë të mundur kryerjen e një prej shkeljeve të përmendura në nenin 176 në dobi të atij personi juridik nga një person nën autoritetin e tij. 
6. Autoritetet mbikëqyrëse kompetente ushtrojnë kompetencat e tyre për të vendosur sanksione dhe masa administrative, në përputhje me Pjesën e I të këtij ligji, sipas një prej mënyrave të mëposhtme:
a) në mënyrë të drejtpërdrejtë;
b) në bashkëpunim me autoritete të tjera kompetente mbikëqyrëse;
c) nën përgjegjësinë e tyre, duke ua deleguar autoriteteve të tilla të tjera.
Gjatë ushtrimit të kompetencave të tyre për vendosjen e sanksioneve dhe masave administrative, autoritetet mbikëqyrëse kompetente bashkëpunojnë ngushtësisht për të garantuar që sanksionet ose masa administrative të japin rezultatet e dëshiruara dhe koordinojnë veprimet e tyre kur kanë të bëjnë me raste ndërkufitare.

Neni 177
Dispozita specifike

Autoritetet mbikëqyrëse kompetente vendosin sanksione dhe masa administrative sipas përcaktimeve në nenin xxx të Pjesës së I të këtij ligji, në rast të shkeljeve të mëposhtme të Pjesës të III të këtij ligji: 
a) mospërmbushje  përsëritur ose sistematike, nga një ofrues i shërbimit të pagesave për të shoqëruar transfertat e fondeve me informacionin e kërkuar mbi paguesin ose përfituesin e pagesës, në shkelje të Nenit 152, 153 ose 154 të kësaj pjese, ose nga një ofrues i shërbimit të kripto-aseteteve për të shoqëruar transfertat e kripto-aseteteve me informacionin e kërkuar mbi nismëtarin dhe përfituesin, në shkelje të Nenit 14 ose 15;
b) mospërmbushje e  përsëritur, sistematike ose serioze nga një ofrues i shërbimit të pagesave ose ofrues i shërbimit të kripto-aseteteve për të ruajtur të dhënat, në shkelje të Nenit 26;
c) mospërmbushje nga një ofrues i shërbimit të pagesave për të zbatuar procedura efektive të bazuara në rrezik, në shkelje të Nenit 156 ose 160, ose nga një ofrues i shërbimit të kripto-aseteteve për të zbatuar procedura efektive të bazuara në rrezik, në shkelje të Nenit 165;
d) mospërmbushje serioze nga një ofrues ndërmjetës i shërbimit të pagesave për të zbatuar nenin 159 ose 160 ose nga një ofrues ndërmjetës i shërbimit të kripto-aseteve për të zbatuar nenin 167, 168 ose 169.

Neni 178
Publikimi i sanksioneve dhe masave

Në përputhje me nenin 65 të këtij ligji, autoritetet mbikëqyrëse kompetente duhet të publikojnë, pa vonesë, sanksionet dhe masat administrative të vendosura sipas neneve 176 dhe 177 të pjesës të tretë të këtij ligji.
Publikimi i sanksioneve dhe masat administrative përfshin edhe informacionin mbi llojit dhe natyrën e shkeljes dhe identitetin e personave përgjegjës për shkeljen, kur publikimi i këtij informacioni vlerësohet si i nevojshëm dhe proporcional pas një vlerësimi rast pas rasti.


Neni 179
Zbatimi i sanksioneve dhe masave nga autoritetet kompetente

1. Autoritetet kompetente, në përcaktimin e llojit të sanksioneve apo masave administrative dhe nivelit të sanksioneve administrative me gjobë, duhet të marrin në konsideratë të gjitha rrethanat përkatëse, duke përfshirë ato të renditura në nenin 62 të këtij ligji.
2. Sanksionet dhe masat administrative për shkelje në zbatim të Pjesës të III të këtij ligji vendosen në zbatim të nenit 62.

Neni 180
Raportimi i shkeljeve

1. Autoritetet mbikëqyrëse kompetente ngrenë mekanizma efektivë për të nxitur  raportimet lidhur me shkeljet e Pjesës të III të këtij ligji.
Këto mekanizma duhet të përfshijnë të paktën ato elementë të përmenduara Nenin 61, pika 2.
2. Ofruesit e shërbimeve të pagesave dhe ofruesit e shërbimeve të kripto-aseteve, në bashkëpunim me autoritetet mbikëqyrëse kompetente, duhet të miratojnë procedura të brendshme të përshtatshme që u mundësojnë punonjësve të tyre ose personave në pozita të ngjashme të raportojnë, nëpërmjet kanaleve të sigurta, të pavarur, të posaçme dhe anonime, shkelje të Pjesës së III të këtij ligji, në përpjesëtim me natyrën dhe madhësinë e ofruesit të shërbimit të pagesave ose ofruesit të shërbimit të kripto-aseteve përkatës.

Neni 181
Mbikëqyrja 

 Autoritetet mbikëqyrëse kompetente mbikëqyrin në mënyrë efektive zbatimin e Pjesës të III të këtij ligji dhe marrin masat e nevojshme për të siguruar përputhshmërinë me të, si dhe nxisin, nëpërmjet mekanizmave efektivë, raportimin pranë tyre të shkeljeve të dispozitave të kësaj pjese të ligjit.
Autoritetet mbikëqyrëse kompetente përgatitin dhe publikojnë, çdo tre vjet, një raport mbi zbatimin e dispozitave të Kapitullit VI të Pjesës të III të këtij ligji, duke i kushtuar vëmendje të veçantë rasteve ndërkufitare.

KREU VII
Përjashtime

Neni 182
Marrëveshjet me shtete ose territore të huaja

1. Republika e Shqipërisë mund të lidhë marrëveshje ndërkombëtare me një shtet ose territor të huaj, që përmban përjashtime nga zbatimi i Pjesës së III të këtij ligji, me qëllim që transfertat e fondeve ndërmjet atij shteti ose territori dhe Republikës së Shqipërisë të trajtohen si transferta fondesh të kryera brenda territorit të Republikës së Shqipërisë.
Marrëveshje të parashikuara në pikën 1 të këtij neni mund të lidhen vetëm nëse plotësohen njëkohësisht kushtet e mëposhtme:
a) shteti ose territori përkatës është pjesë e një bashkim monetar me Republikën e Shqipërisë, bën pjesë në të njëjtën zonës monetare ose ka lidhur një marrëveshje me Republikën e Shqipërisë;
b) ofruesit e shërbimeve të pagesave në shtetin ose territorin përkatës marrin pjesë drejtpërdrejt ose tërthorazi në sistemet e pagesave dhe shlyerjes që veprojnë  në Republikën e Shqipërisë;
c) shteti ose territori përkatës kërkon që ofruesit e shërbimeve të pagesave që veprojnë nën juridiksionin e tij të zbatojnë rregulla të njëjta ose të barazvlefshme me ato të përcaktuara sipas Pjesës së III t këtij ligji.
2. Përpara lidhjes së një marrëveshjeje sipas pikës 1 të këtij neni, autoriteti përgjegjës paraqet për shqyrtim informacionin dhe dokumentacionin e nevojshëm që vërteton përmbushjen e kushteve të përcaktuara në këtë nen,
3. Transfertat e fondeve ndërmjet Republikës së Shqipërisë dhe shtetit ose territorit të huaj trajtohen si transferta fondesh të brendshme vetëm pas hyrjes në fuqi të marrëveshjes së parashikuar në pikën 1 të këtij neni.
4. Përjashtimet e parashikuara në marrëveshjet e lidhura sipas këtij neni nuk mund të ulin standardet e parandalimit të pastrimit të parave dhe financimit të terrorizmit të parashikuara në këtë ligj.
5. Marrëveshjet sipas këtij neni lidhen dhe ratifikohen në përputhje me legjislacionin në fuqi për marrëveshjet ndërkombëtare dhe procedurat kushtetuese të Republikës së Shqipërisë.

KREU IX
Dispozita të tjera

Neni 183
Aktet zbatuese

1. Autoritetet mbikëqyrëse kompetente, Banka e Shqipërisë dhe Autoriteti i Mbikqyrjes Financiare dhe autoritete të tjera kompetente, sipas përcaktime në Pjesën e I të ligjit, brenda fushës së përgjegjësive të tyre, nxjerrin aktet nënligjore për zbatimin e Pjesës të III të ligjit, në veçanti lidhur me:
a) masat që duhet të merren nga ofruesit e shërbimeve të pagesave për zbatimin e neneve 155, 156, 159 dhe 160 të Pjesës së III të ligjit;
b) masat që duhet të merren nga ofruesit e shërbimeve të kripto-aseteve për zbatimin e neneve 162 deri në 1765dhe 167 deri në 170 të Pjesës së III të ligjit;
c) udhëzime mbi aspektet teknike që lidhen me debitimet direkte dhe me masat që duhen ndërmarrë nga ofruesit e shërbimeve të inicimit të pagesave, siç përcaktohen në legjislacionin në fuqi për shërbimet e pagesave duke marrë në konsideratë rolin e tyre kufizuar në transaksionet e pagesave;
d) udhëzimet për masat që duhet të marin autoritet kompetente mbi karakteristikat e qasjes të bazuar në rrezik për mbikëqyrjen e ofruesve të shërbimeve të kripto-aseteve dhe hapat që duhet të ndërmerren gjatë ushtrimit të kësaj mbikëqyrjeje.
2. Autoritetet mbikëqyrëse kompetente sigurojnë konsultime periodike me palët e interesuara për zhvillimin e zgjidhjeve teknike ndërvepruese që lehtësojnë zbatimin efektiv të kërkesave të këtij ligji.
3. Aktet nënligjore dhe udhëzimet e parashikuara në këtë nen miratohen nga autoritetet kompetente brenda 6 muajve nga hyrja në fuqi e këtij ligji.


Neni 184
Përputhshmëria me legjislacionin për parandalimin e pastrimit të parave

1. Dispozitat e Pjesës të III të ligjit zbatohen në përputhje dhe në harmoni me këtë ligj.
2. Përkufizimet që lidhen me kripto-asetet, ofruesit e shërbimeve të kripto-aseteve, adresat e vetë-hostuara dhe marrëdhëniet korrespondente zbatohen sipas dispozitave të  këtij ligji dhe në përputhje me legjislacionin sektorial në fuqi.
3. Autoritetet mbikëqyrëse kompetente nxjerrin aktet nënligjore të nevojshme për zbatimin e këtij ligji, në përputhje me kompetencat e tyre ligjore.


PJESA IV

MBI KONTROLLIN E MJETEVE MONETARE QË HYJNË OSE DALIN NGA REPUBLIKA E SHQIPËRISË”

SEKSIONI 1

Neni 185
Fusha e zbatimit

Pjesa IV e këtij ligji parashikon një sistem kontrolli për mjete monetare që hyn ose del nga Republika e Shqipërisë, me qëllim plotësimin e kuadrit ligjor për parandalimin e pastrimit të parave dhe financimit të terrorizmit.

Neni 186
Përkufizime

Për qëllime të Pjesës IV të këtij ligji, zbatohen përkufizimet e mëposhtme:
1. “mjete monetare” nënkupton:
a) monedhat;
b) instrumentet e negociueshme të mbajtësit;
c) mallra që përdoren si mbajtës me vlerë me likuiditet të lartë;
ç) karta me parapagesë.
2."Monedhë" nënkupton kartëmonedha dhe monedha që janë në qarkullim si mjet këmbimi ose që kanë qenë në qarkullim si një mjet këmbimi dhe ende mund të këmbehen nëpërmjet institucioneve financiare ose bankare me kartëmonedha dhe monedha që janë në qarkullim si mjet këmbimi;
3. "instrumente të negociueshme të mbajtësit" nënkupton instrumente të ndryshme nga monedha që i japin të drejtë mbajtësit për të kërkuar një shumë financiare pas paraqitjes së instrumenteve, pa pasur nevojë të vërtetojë identitetin e tij ose të drejtën e tij për atë shumë.
Këto instrumente janë:
a) çeqet e udhëtarit; dhe
b) çeqet, premtimpagesat ose urdhërpagesat që janë ose në formën e mbajtësit, të nënshkruara por pa përfshirë emrin e personit të cilit i paguhet, të miratuara pa kufizim, të paguara për një përfitues fiktiv të pagesës, ose ndryshe në një formë të tillë që pronësia e tyre kalon pas dorëzimit;
4. "mall që përdoret si mbajtës me vlerë me likuiditet të lartë" nënkupton një mall, siç është listuar në pikën 1 të Aneks I, që paraqet një një raport të lartë ndërmjet vlerës dhe vëllimit të tij dhe që mund të konvertohet lehtësisht në monedhë përmes tregjeve të aksesueshme, që i shtohen vetëm kosto modeste transaksioni;
5. "kartë me parapagesë" nënkupton një kartë jo-emërore, siç është listuar në pikën 2 të Aneksit I, që ruan ose siguron akses në vlera monetare ose fonde, të cilat mund të përdoren për transaksione pagese, për blerjen e mallrave ose shërbimeve, ose për konvertimin në monedhë, kur një kartë e tillë nuk është e lidhur me një llogari bankare;
6. “hyn ose del nga Republika e Shqipërisë” nënkupton që vjen nga një territor që është jashtë territorit të Republikës së Shqipërisë në territorin e Republikës së Shqipërisë, ose që del nga territori i Republikës së Shqipërisë;
7. “autoritete kompetente” nënkupton autoritetet doganore të Republikës së Shqipërisë dhe çdo autoritetet tjetër të cilit i është dhënë kompetencë për zbatimin e Pjesës të IV të këtij ligji;
8. mbajtës" nënkupton çdo person fizik që hyn ose del nga Republika e Shqipërisë që mban mjete monetare me vete, në bagazhin e tij ose në mjetin e tij të transportit;
9. "mjete monetare të pashoqëruara" nënkupton mjete monetare që përbëjnë pjesë të një dërgese pa mbajtës;
10. “veprimtari kriminale” nënkupton aktivitetet dhe veprimtaritë e paligjshme  që përbëjnë vepra penale sipas legjislacionit penal në fuqi të Republikës së Shqipërisë.

Neni 187
Detyrimi për të deklaruar mjetet monetare të shoqëruara

1. Mbajtësit që mbajnë mjete monetare, me vlerë duke filluar nga shuma 10 000 euro ose kundërvlera e saj në monedha të tjera, duhet t'i deklarojnë ato pranë autoriteteve doganore në hyrje ose dalje nga Republika e Shqipërisë dhe ti bëjnë të disponueshme për kontroll. Detyrimi për deklarimin e mjeteve monetare nuk do të konsiderohet i përmbushur nëse informacioni i dhënë është i pasaktë ose i paplotë ose nëse mjetet monetare nuk bëhen të disponueshme për kontroll.
2. Deklarata e përmendur në pikën 1, duhet të japë të dhëna rreth:
a) mbajtësit, duke dhënë emrin e plotë, të dhënat e kontaktit, përfshirë adresën, datën dhe vendin e lindjes, kombësinë dhe numrin e dokumentit të identifikimit;
b) pronarit të mjeteve monetare, duke dhënë emrin e plotë, të dhënat e kontaktit, përfshirë adresën, datën dhe vendin e lindjes, kombësinë dhe numrin e dokumentit të identifikimit, kur pronari është një person fizik, ose emrin e plotë, të dhënat e kontaktit, përfshirë adresën, numrin e regjistrimit dhe, kur është e mundur, numrin e dokumentit të identifikimit të regjistrimit të personit të tatueshëm (NUIS/NIPT) kur pronari është një person fizik tregtar apo person juridik;
c) kur është e mundur, marrësin e synuar të mjeteve monetare, duke dhënë emrin e plotë, të dhënat e kontaktit, përfshirë adresën, datën dhe vendin e lindjes, kombësinë dhe numrin e dokumentit të identifikimit, kur marrësi i synuar është një person fizik, ose emrin e plotë, të dhënat e kontaktit, përfshirë adresën, numrin e regjistrimit dhe, kur është e mundur, numrin e dokumentit të identifikimit të regjistrimit të personit të tatueshëm (NUIS/NIPT), kur marrësi i synuar është një person fizik tregtar apo person juridik;
ç)   natyrës dhe sasisë ose vlerës së mjeteve monetare;
d)  burimin ekonomik të mjeteve monetare;
dh)  qëllimin e përdorimit të mjeteve monetare;
e)  rrugën e transportit; dhe
ë)   mjetet e transportit.
3. Të dhënat e përmendura në pikën 2, të këtij neni do të jepen me shkrim ose elektronikisht, duke përdorur formularin e deklarimit të përmendur në shkronjën “a”, të pikës 1, të nenit 16. Një kopje e vërtetuar e deklaratës i jepet deklaruesit me kërkesën e tij.


Neni188
Detyrimi për të njoftuar mjetet monetare të pashoqëruara

1. Kur mjetet monetare të pashoqëruara me një vlerë duke filluar nga shuma 10,000 euro (dhjetë mijë) ose më shumë, hyjnë ose dalin nga Republika e Shqipërisë, autoritetiet doganore mund t’i kërkojnë dërguesit ose marrësit të tyre, ose përfaqësuesit të tyre, sipas rastit, të paraqesë një deklaratë informuese brenda një afati prej 30 ditësh. Autoriteti doganor mban përkohësisht mjetet monetare derisa dërguesi ose marrësi, ose një përfaqësues i tyre, të paraqesë deklaratën informuese. 
Detyrimi për deklarimin e mjeteve monetare të pashoqëruara nuk konsiderohet i përmbushur kur deklarata nuk paraqitet brenda afatit të përcaktuar, informacioni i dhënë është i pasaktë ose i paplotë, ose mjetet monetare nuk vihen në dispozicion për kontroll.
2. Deklarata informuese duhet të përmbajë të dhëna në lidhje me sa vijon:
a) deklaruesin, duke dhënë emrin dhe mbiemrin, të dhënat e kontaktit, përfshirë adresën, datën dhe vendin e lindjes, kombësinë dhe numrin e dokumentit të identifikimit;
b) pronarin e mjeteve monetare, duke dhënë emrin dhe mbiemrin, detajet e kontaktit, përfshirë adresën, datën dhe vendin e lindjes, kombësinë dhe numrin e dokumentit të identifikimit, kur pronari është një person fizik, ose emrin e plotë, të dhënat e kontaktit, përfshirë adresën, numrin e regjistrimit dhe, kur është e mundur, numrin e dokumentit të identifikimit të regjistrimit të personit të tatueshëm (NUIS/NIPT) kur pronari është person fizik tregtar apo person juridik;
c) dërguesin e parave fizike, duke dhënë emrin dhe mbiemrin, të dhënat e kontaktit, përfshirë adresën, datën dhe vendin e lindjes, kombësinë dhe numrin e dokumentit të identifikimit, kur dërguesi është një person fizik, ose emrin e plotë, të dhënat e kontaktit, përfshirë adresën, numrin e regjistrimit dhe kur është e mundur, numrin e dokumentit të identifikimit të regjistrimit të personit të tatueshëm (NUIS/NIPT), kur dërguesi është një person fizik tregtar apo person juridik;
ç) marrësin ose personin që duhet të marrë mjetet monetare, duke dhënë emrin dhe mbiemrin, të dhënat e kontaktit, përfshirë adresën, datën dhe vendin e lindjes, kombësinë dhe numrin e dokumentit të identifikimit, kur marrësi ose marrësi i synuar është person fizik, ose emrin e plotë, të dhënat e kontaktit, përfshirë adresën, numrin e regjistrimit dhe, kur është e mundur, numrin e dokumentit të identifikimit të regjistrimit të personit të tatueshëm (NUIS/NIPT), kur marrësi ose marrësi i synuar është një person fizik tregtar apo person juridik;
d) natyrën dhe sasinë ose vlerën e mjeteve monetare;
dh) burimin ekonomik të mjeteve monetare; dhe
e) qëllimin e përdorimit të mjeteve monetare.
3. Të dhënat e përmendura në pikën 2 të këtij neni jepen me shkrim ose në formë elektronike, duke përdorur formularin e deklarimit të përmendur në shkronjën “a” të pikës 1 të nenit 16. Një kopje e vërtetuar e deklaratës informuese i jepet deklaruesit me kërkesën e tij.

Neni 189
Kompetencat e autoriteteve doganore 

1. Për të verifikuar përmbushjen e detyrimit për deklarimin e mjeteve monetare të shoqëruara, siç përcaktohet në nenin 187, autoritetet doganore kanë të drejtë të kryejnë kontrolle të personit fizik, bagazheve dhe mjeteve të tyre të transportit, në përputhje me kushtet e përcaktuara në legjislacionin në fuqi.
2. Për qëllim të zbatimit të detyrimit të deklarimit të mjeteve monetare të pashoqëruara, siç përcaktohet në nenin 188 autoritetet doganore kanë të drejtë të kryejnë kontrolle mbi çdo dërgesë, kontejner mbartës ose mjet transporti që mund të ketë mjete monetare të pashoqëruara, në përputhje me kushtet e përcaktuara në legjislacionin në fuqi.
3. Nëse detyrimi për të deklaruar mjetet monetare të shoqëruara sipas nenit 187, ose detyrimi për të deklaruar mjetet monetare të pashoqëruara sipas nenit 4, nuk është përmbushur, autoritetet doganore hartojnë me shkrim ose në formë elektronike, një deklaratë ex officio, e cila duhet të përmbajë në masën e mundshme, të dhëna të përmendura në pikën 2, të nenit 187, apo pikën 2, të nenit 188, sipas rastit.
4. Kontrollet duhet të bazohen kryesisht në analizën e riskut, me qëllim identifikimin dhe vlerësimin e riskut dhe marrjen e masave të nevojshme, dhe duhet të kryhen brenda një kuadri të përbashkët të menaxhimit të riskut, në përputhje me kriteret e përmendura në shkronjën “b” të pikës 1, të nenit 199, duke marrë gjithashtu në konsideratë vlerësimet kombëtare të rrezikut dhe vlerësimet e kryera nga autoritetet përgjegjëse për parandalimin e pastrimit të parave dhe financimit të terrorizmit.
5. Për qëllime të nenit 190, autoritetet doganore ushtrojnë gjithashtu kompetencat që u janë dhënë sipas këtij neni. 

Neni 190
Shumat nën-prag që dyshohet se kanë të bëjnë me veprimtari kriminale

1. Kur autoritetet doganore zbulojnë një mbajtës me një shumë mjete monetare nën pragun e përmendur në nenin 187 dhe që ka tregues se mjetet monetare janë të lidhura me veprimtari kriminale, do ta regjistrojnë këtë informacion dhe të dhënat e përmendura në pikën 2, të nenit 187.
2. Kur autoritetet doganore zbulojnë se paratë e pashoqëruara nën pragun e përmendur në nenin 188, po hyjnë ose dalin nga territori i Republikës së Shqipërisë dhe se ka të dhëna se paratë janë të lidhura me veprimtari kriminale, do ta regjistrojnë këtë informacion dhe të dhënat e përmendura në pikën 2, të nenit 188.

Neni 191
Ndalimi i përkohshëm i mjeteve monetare nga autoritetet doganore

1. Autoritetet doganore mund të bllokojnë përkohësisht mjetet monetare me anë të një vendimi administrativ në përputhje me legjislacionin në fuqi, kur:
a) detyrimi për të deklaruar mjetet monetare sipas nenit 187 ose detyrimi për deklarimin e mjeteve monetare të pashoqëruara sipas nenit 188 nuk është përmbushur; ose
b) ka tregues se mjetet monetare, pavarësisht nga shuma, janë të lidhura me veprimtari kriminale.
2. Vendimi administrativ i përmendur në pikën 1, i nënshtrohet të drejtës së ankimit, në përputhje me procedurat e përcaktuara në legjislacionin në fuqi. Autoritetet doganore i njoftojnë arsyet e vendimit administrativ:
a) personit që i kërkohet të bëjë deklaratën në përputhje me nenin 187 ose deklaratën informuese në përputhje me nenin 4; ose
b) personit që i kërkohet të japë informacionin, në përputhje me pikat 1, ose 2, të nenit 190.
3. Periudha e bllokimit të përkohshëm do të kufizohet vetëm për aq kohë sa kërkohet nga autoritetet doganore për të përcaktuar nëse rrethanat e çështjes kërkojnë bllokim të mëtejshëm. Afati i bllokimit nuk duhet të kalojë 30 ditë. Pasi autoritetet doganore bëjnë një vlerësim të plotë të nevojës dhe proporcionalitetit të një bllokimi të përkohshëm të mëtejshëm, mund të vendosin zgjatjen e periudhës së bllokimit deri në 90 ditë.
	Kur nuk merret vendim brenda afatit për bllokim të mëtejshëm të mjeteve monetare ose nëse përcaktohet se rrethanat e çështjes nuk e justifikojnë një bllokim të mëtejshëm, mjetet monetare do t’i kthehen menjëherë:
	a) personit, të cilit ju bllokuan përkohësisht mjetet monetare në situatat e përmendura në nenin 187 ose 188; ose
	b) personit nga i cili mjetet monetare janë bllokuar përkohësisht në situatat e përmendura në pikat 1 ose 2 të nenit 190.

Neni 192
Fushatat informuese

Autoritetet doganore sigurojnë që personat që hyjnë ose dalin nga Republika e Shqipërisë apo personat që dërgojnë mjete monetare të pashoqëruara nga Republika e Shqipërisë ose që marrin mjete monetare të pashoqëruara në Republikën e Shqipërisë të informohen për të drejtat dhe detyrimet e tyre sipas Pjesës IV të këtij ligji dhe duhet të hartojnë materiale të përshtatshme informuese për këta persona. 
Autoritetet doganore përgjegjëse sigurojnë vënien në dispozicion të burimeve të nevojshme për realizimin e këtyre fushatave informuese.

Neni 193
Dhënia e informacionit Agjencisë të Inteligjencës Financiare

1. Autoritetet doganore regjistrojnë informacionin e marrë sipas nenit 187 apo 188,  pikës 3, të nenit 189 apo nenit 190 dhe ja dërgojnë Agjencisë të Inteligjencës Financiare.
2. Agjencia e Inteligjencës Financiare shkëmben informacionin e marrë sipas pikës 1 të këtij neni me autoritetet homologe në përputhje me detyrimet ligjore të Pjesës së I të këtij ligji. 
3. Autoritetet doganore e dërgojnë informacionin e përmendur në pikën 1, sa më shpejt të jetë e mundur dhe në çdo rast jo më vonë se 15 ditë pune pas datës në të cilën është marrë informacioni.

Neni 194
Shkëmbimi i informacionit midis autoriteteve kompetente 

1. Autoritetet doganore shkëmbejnë në rrugë elektronike informacionin e mëposhtëm me autoritetet kompetente të shteteve anëtare të Bashkimit Evropian:
a) deklaratat ex officio të hartuara në përputhje me pikën 3, të nenit 189; 
b) informacionin e marrë në përputhje me nenin 190; 
c) deklaratat e marra në përputhje me nenet 187 ose 188, kur ka tregues që mjetet monetare janë të lidhura me veprimtari kriminale;
ç)  informacion anonim risku dhe rezultatet e analizës së riskut.
2. Kur ka tregues se mjetet monetare janë të lidhura me veprimtari kriminale informacioni i përmendur në pikën 1, do t’i dërgohet gjithashtu organit kompetent të prokurorisë. 
3. Autoriteti doganor e dërgon informacionin e përmendur në pikat 1 dhe 2 në përputhje me  rregullat e përmendura në pikën 2, të nenit 199 dhe duke përdorur formatin e përmendur në shkronjën “c”, të pikës 1, të nenit 16.
4. Informacioni i përmendur në shkronjat “a”, “b” dhe “c”, të pikës 1, dhe në pikën 2, dërgohet sa më shpejt të jetë e mundur dhe në çdo rast jo më vonë se 15 ditë pune pas datës në të cilën është marrë ky informacion.
5. Informacioni dhe rezultatet e përmendura në shkronjën “ç” të pikës 1, dërgohen mbi baza gjashtë-mujore.

Neni 195
Shkëmbimi i informacionit me vendet e tjera

1. Në zbatim të Pjesës të IV të këtij ligji, autoritetet kompetente shqiptare brenda kuadrit të ndihmës së ndërsjellë administrative, mund ti transmetojë një vendi tjetër informacionin e mëposhtëm, pas marrjes të autorizimit me shkrim nga autoriteti kompetent që e ka marrë fillimisht këtë informacion:
a) deklaratat ex officio të hartuara në përputhje me pikën 3, të nenit 189; 
b) informacionin e marrë në përputhje me nenin 190; 
c) deklaratat e marra në përputhje me nenet 187 ose 188, kur ka tregues që mjetet monetare janë të lidhura me pastrimin e parave ose financimin e terrorizmit.
	2. Informacioni i transmetuar sipas pikës 1 të këtij neni shkëmbehet në përputhje me legjislacionin në fuqi për transferimin ndërkombëtar të të dhënave personale. 

Neni 195
Sekreti profesional, konfidencialiteti dhe mbrojtja e të dhënave 

1. Autoritetet doganore sigurojnë mbrojtjen edhe sigurinë të dhënave të marra në përputhje me nenet 187, 188, pikën 3, të nenit 189 dhe nenin 190.
2. Informacioni i marrë nga autoritetet kompetente mbulohet nga detyrimi për ruajtjen e sekretit profesional.

Neni 196
Mbrojtja e të dhënave personale dhe periudha e ruajtjes 

1. Autoritetet doganore veprojnë si kontrollues të të dhënave personale që ata marrin, sipas përcaktimeve në nenet 187, 188, pikën 3, të nenit 189 dhe nenin 190.
2. Përpunimi i të dhënave personale në bazë të Pjesës të IV të këtij ligji kryhet vetëm për qëllime të parandalimit dhe luftës ndaj veprimtarive kriminale.
3. Të dhënat personale që merren sipas neneve 187, 188, pikës 3, të nenit 189  dhe nenit 190 aksesohen vetëm nga punonjës të autorizuar të autoriteteve kompetente dhe mbrohen në mënyrë të përshtatshme kundër aksesit apo transmetimit të paautorizuar. 
	 	Përveç rasteve kur parashikohet ndryshe në nenet 193, 194 dhe 195, të dhënat nuk mund të zbulohen ose të transmetohen pa autorizimin e shprehur të autoritetit kompetent prej të cilit janë marrë fillimisht. Ky autorizim nuk është i nevojshëm kur autoritetet kompetente duhet ti t'i zbulojnë ose t'i transmetojnë të dhënat në përputhje me legjislacionin në fuqi, veçanërisht në lidhje me procedimet gjyqësore.
4. Autoritetet kompetente dhe Agjencia e Inteligjencës Financiare i ruajnë të dhënat personale të marra sipas  neneve 187, 188, pikës 3, të nenit 189  dhe nenit 190  për një periudhë prej 5 vjeçare nga data në të cilën janë marrë të dhënat. Të dhënat personale do të fshihen pas përfundimit të kësaj periudhe.
5. Periudha e ruajtjes mund të zgjatet vetëm një herë për një periudhë shtesë që nuk i kalon 3 vjet, nëse:
a) Agjencia e Inteligjencës Financiare, pasi ka kryer një vlerësim të plotë të nevojës dhe proporcionalitetit për ruajtje të mëtejshme dhe e ka vlerësuar të justifikuar për përmbushjen e detyrave të saj në kuadër të luftës kundër pastrimit të parave dhe financimit të terrorizmit, përcakton se ruajtja e mëtejshme është e nevojshme; ose
b) Autoritetet doganore përcaktojnë se ruajtja e mëtejshme është e nevojshme, pasi kanë kryer një vlerësim të plotë të nevojës dhe proporcionalitetit për ruajtjeje të mëtejshme dhe e kanë vlerësuar atë si të justifikuar për përmbushjen e detyrave të tyre në funksion të ushtrimit të kontrolleve efektive lidhur me detyrimin për deklarimin e mjeteve monetare të shoqëruara ose detyrimin për deklarimin e mjeteve monetare të pashoqëruara.

Neni 197
Masat administrative

1. Autoritetet doganore vendosin masa administrative me gjobë që zbatohet në rast të mosrespektimit të detyrimit për të deklaruar mjetet monetare të shoqëruara të përcaktuara në nenin 3 ose detyrimit për të deklaruar mjetet monetare të pashoqëruara të përcaktuara në nenin 4. 
2. Në rast se autoritetet doganore konstatojnë mosdeklarim, sipas neneve 187  ose 188, vendosin masë administrative me gjobë, e cila llogaritet si përqindje mbi vlerën e parashikuar në këto nene, në masën, si vijon:
a) 30 % të shumës mbi 10,000 euro (dhjetë mijë) kur shuma në total e mjeteve monetare është jo më shumë se 20,000 euro (njëzetë mijë). Në çdo rast masa administrative me gjobë nuk mund të jetë më pak se 500 euro;
b) 40 % të shumës mbi 10,000 euro (dhjetë mijë) kur shuma në total e mjeteve monetare është më shumë se 20,000 euro (njëzetë mijë) por jo më shumë se 50,000 euro (pesë dhjetë);
c) 50 % të shumës mbi 10,000 euro (dhjetë mijë) kur shuma në total e mjeteve monetare është më shumë se 50,000 euro (pesë dhjetë).
3. Në rast se mjetet monetare nuk janë të ndashme në mënyrën që lejon vjeljen e menjëhershme të shumës së saktë të gjobës, autoriteti doganor mban mjetet monetare në shumë më të madhe se vlera e gjobës, por të përafërt me shumën në fjalë. 
4. Kur autoritetet doganore dyshojnë se mosdeklarimi sipas nenit 187 apo 188 përbën vepër penale për pastrimin e parave dhe financimin e terrorizmit, kallëzimi penal bashkë me dosjen përkatëse, u transferohet autoriteteve gjyqësore kompetente për procedim penal të mëtejshëm, brenda 72 orëve nga çasti i verifikimit të shkeljes. Materialit kallëzues i bashkëlidhet edhe vendimi për dhënien e masës administrative me gjobë.

Neni 198
Transmetimi dhe publikimi i informacionit

	1.  Drejtoria e Përgjithshme e Doganave publikon në faqen e saj zyrtare të internetit, të paktën një herë në vit, listën e autoriteteve kompetente për zbatimin e Pjesës së IV të këtij ligji, masat administrative të zbatueshme sipas nenit 197 të pjesës së IV të këtij ligji, si dhe informacionin statistikor të anonimizuar në lidhje me deklaratat, kontrollet dhe shkeljet, duke përdorur formatin e përcaktuar sipas shkronjës “c” të pikës 1 të nenit 199.
	2.  Drejtoria e Përgjithshme e Doganave mban dhe përditëson çdo ndryshim në lidhje me sa përcaktohet në pikën 1 të këtij neni dhe e publikon në faqen zyrtare të internetit. Çdo ndryshim në informacionin e publikuar sipas pikës 1 të këtij neni publikohet jo më vonë se një muaj nga data e hyrjes në fuqi të ndryshimit.
	3. Drejtoria e Përgjithshme e Doganave informon përdoruesit, në mënyrë të qartë dhe të aksesueshme, për kontrollet që kryhen ndaj mjeteve monetare që hyjnë ose dalin nga Republika e Shqipërisë.
	
Neni 199
Aktet nënligjore

1. Këshilli i Ministrave, me propozimin e ministrit përgjegjës për financat, nxjerr rregulla të hollësishme për mënyrën e zbatimit të nenit 14 “Masat administrtive”.
2. Këshilli i Ministrave, me propozimin e ministrit përgjegjës për financat, përditëson listën e Aneks I të Pjesës të IV të këtij ligji, në vlerësim të tipologjive të reja pastrimin e parave, apo financimit të terrorizmit, praktikat më të mira për parandalimin e pastrimit të parave ose financimit të terrorizmit, si dhe për të parandaluar keqpërdorimin dhe anashkalimin e detyrimeve të parashikuara në nenet 3 dhe 4, të Pjesës IV të këtij ligji për mallrat që përdoren si mbajtës i vlerave me likuiditet të lartë dhe të kartave të parapaguara.
3. Këshilli i Ministrave, me propozimin e ministrit përgjegjës për financat, nxjerr rregullat teknike për shkëmbimin efektiv të informacionit sipas pikave të nenit 10 të Pjesës IV të këtij ligji nëpërmjet Sistemit të Informacionit Doganor (CIS), në zbatim të nenit 23 të Rregullores së Këshillit (KE) nr. 515/97 të 13 marsit 1997 mbi ndihmën e ndërsjellë midis autoriteteve administrative të Shteteve Anëtare dhe bashkëpunimin midis këtyre të fundit dhe Komisionit, për të siguruar zbatimin e ligjit mbi çështjet doganore dhe bujqësore.     
3. Ministri i Financave, me propozimin e autoritetit doganor, nxjerr aktet nënligjore për miratimin e masave të mëposhtme për të siguruar zbatimin uniform të kontrolleve nga organet kompetente doganore:
a) modelet e formularit të deklaratës, të përmendur në pikën 3, të nenit 3 dhe formularit informues të përmendur në pikën 3, të nenit 4; 
b) kriteret për kornizën e përbashkët të menaxhimit të riskut të përmendur në pikën 4, të nenit 5 dhe, më konkretisht, kriteret e riskut, standardet dhe fushat prioritare të kontrollit, bazuar në informacionin e shkëmbyer sipas shkronjës “ç” të pikës 1, të nenit 10 si dhe në politikat kombëtare dhe ndërkombëtare dhe praktikat më të mira; 
c) formatin e formularit për transmetimin e informacionit të përmendur në pikën 3 të nenit 10.
ç) mënyrat dhe procedurat për dhënien e informacionit sipas nenit 9 të Pjesës IV të këtij ligji;
d) rregullat teknike për shkëmbimin efektiv të informacionit sipas nenit 10 dhe 11 të Pjesës IV të këtij ligji.
	    3. Rregullat dhe formatet për paraqitjen e informacionit statistikor të anonimizuar në zbatim nenit 15 të Pjesës të IV të këtij ligji.



Neni 200
Dispozita kalimtare

1. Përjashtimisht, pika 3, e nenit 16, hyn në fuqi pas dhënies akses në sistem Republikës së Shqipërisë nga Bashkimi Evropian.
2. Pjesë e IV e këtij ligji shfuqizohet në datën e anatarësimit të Shqipërisë në Bashkimin Evropian.




ANEKS I

Mallrat e përdorur si mbajtës me vlerë likuiditeti të lartë dhe kartat e parapaguara të cilat konsiderohen mjete monetare në përputhje me shkronjat “ç” dhe “d”, të pikës 1, të nenit 2, të Pjesës të IV të këtij ligji

1. Mallra të përdorur si mbajës me vlerë likuiditeti të lartë:
a) monedha me përmbajtje ari jo më pak se 90 %; dhe
b) lingota ari, shufra, copa ose forma të tjera të papërpunuara me përmbajtje ari jo më pak se 99,5 %.
2. Karta të parapaguar
[bookmark: Article_3_Obligation_to_declare_accompan][bookmark: Article_4_Obligation_to_disclose_unaccom][bookmark: Article_6_Sub-threshold_amounts_suspecte][bookmark: Article_7_Temporary_detention_of_cash_by][bookmark: Article_11_Exchange_of_information_with_][bookmark: Article_12_Professional_secrecy_and_conf][bookmark: Article_13_Personal_data_protection_and_][bookmark: Article_14_Penalties][bookmark: Article_15_Exercise_of_the_delegation][bookmark: Article_16_Implementing_acts][bookmark: Article_17_Committee_procedure][bookmark: Article_18_Transmission_of_information_r][bookmark: Article_19_Evaluation][bookmark: ANNEX_I_Commodities_used_as_highly-liqui][bookmark: ANNEX_II_CORRELATION_TABLE]


SEKSIONI 2
DISPOZITA KALIMTARE DHE TË FUNDIT

Neni 201
Dispozita kalimtare

1. Deri në hyrjen në fuqi të këtij ligji do të zbatohen dispozitat e ligjit Ligji nr. 9917, datë 19.5.2008 “Për parandalimin e pastrimit të parave dhe financimit të terrorizmit” i ndryshuar.
Të gjitha aktet nënligjore, të dala në zbatim të ligjit nr.9917/2008, zbatohen për aq sa ato nuk bien në kundërshtim me këtë ligj, deri në zëvendësimin e tyre me akte të tjera nënligjore, që do të dalin në zbatim të këtij ligji.
2. Kundërvajtjet të cilat në datën e hyrjes në fuqi të këtij ligji janë në proces shqyrtimi nga autoritet mbikqyrëse ose nga gjykata, trajtohen sipas dispozitave në fuqi të ligjit në kohën e paraqitjes së tyre dhe në kohën e kryerjes së shkeljes.
3. Çdo autoritet publik, brenda një periudhe 3 mujore nga data e miratimit të këtij ligji, vlerëson përputhshmërinë e ligjeve, të rregulloreve dhe të akteve nënligjore ekzistuese me këtë ligj.
4. Kur ka mospërputhje ose vakum me këtë ligj, të identifikuara gjatë vlerësimit, autoriteti publik përkatës duhet të ndryshojë ose të propozojë menjëherë ndryshime në legjislacionin dhe në aktet nënligjore përkatëse për t’i sjellë ato në përputhje me këtë ligj.



Neni 202
Aktet nënligjore

1. Autoritetet publike të përcaktuara në këtë ligj nxjerrin aktet nënligjore brenda afatit 6 mujor nga hyrja në fuqi e këtij ligji. 



Neni 203
Shfuqizime në datën e anëtarësimit të Republikës së Shqipërisë në Bashkimin
Evropian

1. Në datën e anëtarësimit të Republikës së Shqipërisë në Bashkimin Evropian, shfuqizohen dispozitat e pjesëve të mëposhtme:
a) Pjesa e II e ligjit “Mbi masat për zbatim nga subjektet e detyruara për parandalimin e përdorimit të sistemit financiar për qëllime të pastrimit të parave dhe financimit të terrorizmit”;
b) Pjesa e III e ligjit “Mbi zbatimin e masave për informacionin që shoqëron transfertat e fondeve dhe të disa kripto-aseteve”;
c) Pjesa e IV e ligjit “Mbi kontrollin e mjeteve monetare që hyjnë ose dalin nga republika e Shqipërisë”.


Neni 204
Dispozita shfuqizuese

1. Ligji nr. 9917, datë 19.5.2008 “Për parandalimin e pastrimit të parave dhe financimit 
të terrorizmit” i ndryshuar, shfuqizohet.
2. Të gjitha aktet nënligjore, të dala në zbatim të ligjit nr. 9917, datë 19.05.2008, zbatohen për aq sa ato nuk bien në kundërshtim me këtë ligj, deri në zëvendësimin e tyre me akte të tjera nënligjore, që do të dalin në zbatim të këtij ligji.


Neni 205
Hyrja në fuqi

Ky ligj hyn në fuqi 6 muaj pas botimit në Fletoren Zyrtare.

